
I. 
HJEMMET. 

1743-62. 



Johannes Evalds levned har gentagne gange været 
genstand for historisk undersøgelse og fremstilling. Alle- 
rede strax efter digterens død skrev hans begejstrede 
ven, den tyveårige Fredrik Munter, senere professor og 
biskop, et lille mindeskrift, støttet dels til hans egne 
trykte og skrevne meddelelser, dels til mundtlige fortæl- 
linger af ham selv og hans nærmeste. Senere kom hertil 
beretninger af Rahbek og Øhlenschlæger og en samlet 
fremstilling af Kr. Molbech, der atter gav anledning til 
at flere traditioner af mere privat natur, samt en del 
breve til og fra Evald, fremdroges. Udgivelsen af de 
samlede skrifter (ved Thaarup og Liebenberg) klarede lige- 
ledes en del enkeltheder af større eller mindre betydning. 
I den nyere tid er hertil kommen N. M. Petersens frem- 
stilling i literaturhistorien og det bekendte skrift af M. 
Hammerich; dette bringer dog kun lidet nyt og går 
væsenlig tilbage til digterens egne meddelelser. 

Rent historisk lader der sig dog rejse vægtige ind- 
vendinger imod disse fremstillinger. At det fremdragne 
stof ingensteds er arbejdet sammen til et overskueligt 
billed, er endda ikke det værste, da den enkelte, som 

med forkærlighed sysler med Evalds digtning, uden 
vanskelighed vil kunne samle det; men selve det fore- 
liggende stof er i høj grad ufuldstændigt og ubearbejdet. 
På den ene side vil adskillige uoplyste enkeltheder i 
hans liv endnu kunne klares og mangen misforståelse 
kunne rettes; på deil anden trænger såvel hans egne 
meddelelser som hans venners fremstillinger til en gennem- 
gående kritik. Det er ofte påfaldende at se, i hvilken 
grad digteren i sine stemningsrige optegnelser farer vild 
med hensyn til den historiske virkelighed og begivenheder- 
nes rækkefølge og sammenhæng, hvorledes det senere over- 
vurderes, fordi det har trængt det tidligere i baggrunden 
eller endog har bragt det i forglemmelse. Lige så på- 
faldende er det at se, hvor let man har slået sig til ro 
med hans flygtige, ofte selvmodsigende oplysninger. Ja 
endnu mere. Disse værdifulde selvbetragtninger har lige- 
som afholdt alle andre fra at efterspore hans ejendomme- 
lige udviklingsgang, skønt det selv for en flygtig betragt- 
ning måtte være åbenbart, at han her som oftest ikke 
har kunnet se skoven for bare træer, og at han som psy- 
kolog langt mere har syslet med det tilfældige og uvæsen- 
lige end med det betydningsfulde og tilgrundliggende. 

Dertil kommer endelig det ensidige i synspunktet 
for hele hans liv og udvikling. Det kunde have sin 
berettigelse, at han selv i mørke øjeblikke opfattede sit 
liv som forspildt, sin udvikling fra barndommen af som 
tilfældig og forfejlet; meget kunde tilvisse have været 
anderledes, og da han nedskrev sine erindringer, stod 
han endnu midt i kampen mod sine lidenskaber og for- 
vildelser. Men idet de unge venner, som stod ved hans 
tidlige grav og angav tonen for den følgende slægtalder, 
ensidig fastholdt billedet af den lidende digter, det for- 
færdelig mishandlede legeme i modsætning til den høje 
og ædle ånd, forvanledes han umærkeligt til en halv 
blodløs, halv tragisk figur. «I min lindrende melankoli, 

siger han i et af sine sørgeligste øjeblikke, forekom jeg 
mig selv som tålmodigheden ved et gravsted, og jeg 
smigrede mig med den tanke, at jeg måtte se således 
ud i de af mine medborgeres øjne, som kunde se mig. » 
Denne let forståelige, men ikke des mindre sygelige fore- 
stilling kom til at beherske opfattelsen af Evald. Man 
undskyldte eller bortforklarede mere og mere hans ung- 
doms dårskaber, man idealiserede hans udskejelser og 
man lagde som følge deraf hele misforståelsens og ynke- 
lighedens vægt over på hans omgivelser og hans samtid. 
Øhlenschlæger lagde hertil i sine gribende mindevers og 
gentagne udtalelser forestillingen om det ufuldendte, det 
afbrudte og forkomne i hans virksomhed; han blev efter- 
hånden opfattet snart sagt som et svagt tilløb til, hvad 
denne gudernes yndling skulde nå i hele sin fylde. 

Men dermed er det historiske synspunkt aldeles 
forrykket, det virkelige billed forvansket. Rig og dyb i 
sine anlæg som få eller ingen anden i vor literatur, var 
Evald tillige en urolig, ja ubændig natur, stærk i sin 
attrå som i sine tanker, en boldt for sine indskydelser 
og lidenskaber, sine fantasier og digtersyner, indtil han 
langsomt lærte at beherske dem og give dem det mægtige 
udtryk i ordets konst, som stiller ham jævnbyrdig ved 
siden af Holberg og Øhlenschlæger. Det er dette billed, 
som igen må kaldes til live i sin historiske virkelighed 
og sandhed, thi kun derved kan den sjældne digter komme 
til sin ret. 

Om Evald under andre forhold vilde være bleven 
noget andet, mere eller mindre, end han blev, er det 
ørkesløst nu at ville undersøge; som han var, med sine 
store brøst og sin uforlignelige poesi, smelter hans per- 
sonlighed, hans liv og hans digtning sammen til en 
helhed, der uudslettelig fæster sig i erindringen hos hver 
den, som én gang har fået øje for den. 

Johannes Evald nedstammede fra en præsteslægt i 
Nordslesvig, i egnen øst for Tønder. I året 1631 blev 
digterens oldefader Enevold Lavrentsen præst i Bylderup ; 
han var 4 år tilforn bleven student fra Ribe skole, og 
må efter en vedtegning i indskrivningsbogen antages at 
have været barnefødt i Ribe by. At han så tidlig fik 
præstekald, og det tilmed i hertugen af Gottorps lande, 
har rimeligvis havt sin grund i slægtskabsforbindelser 
dér på egnen, men forudsætter vistnok også ualmindelige 
gaver til at vinde menigheden, som her havde valgret. 

Hr. Enevold døde i året 1660 og efterfulgtes af sit 
bysbarn Ægidius Laurentii (Gøde Lavrentsen), en datter- 
dattersøn af Anders Sørensen Vedel og broder til den 
bekendte forfatter og bogtrykker, assessor Johannes Lav- 
rentsen i København. Han ægtede sin formands datter 
Mette og havde med hende en talrig børneflok. 

Enevold Lavrentsen havde foruden denne datter 
efterladt sig en enke Katrine (Karen) og en spæd søn, Nils 
Enevoldsen eller Evald ; han sendtes senere til Hillerød 
og blev 1678 student fra Fredriksborg skole. Hvad der 
har givet anledning hertil, er ikke bekendt; men det 
sandsynligste er vel at en eller anden slægtning her tog 
ham i huset. Af et senere brev til assessoren i rente- 
kammeret Nils Leth fremgår det, at dennes fader, hof- 
præsten Hans Leth, den ene af de tre «skolarker», i 
hine år havde taget sig faderligt af ham. Efter at have 
tilendebragt sine studeringer vendte Nils Enevoldsen til- 
bage til sin moder, og herfra fik han ansættelse som 
kapellan i nabosognet Højst, hvis præst Johannes Præ- 
torius var hans nære frænde. Han afslog i de følgende 
år forskellige tilbud om sognekald, ægtede sin frændes 
datter Mette Magdalene og blev hans efterfølger. 

Skønt slægten således havde sine nærmeste forbind- 
elser i kongeriget, blev den dog tidlig påvirket af det 
fyldigere kirkelige liv i Tyskland, ja dens medlemmer 

blev de første til at gøre dette gældende indenfor det 
danske sprogområde. Ægidius Lavrentsens søn Bertel 
Kristian, som blev præst i Varnes ved Åbenrå flord, 
udgav den første salmebog i denne retning, og Nils 
Enevoldsens" søn Enevold blev vajsenhuspræst i Køben- 
havn og banebryder for pietismen i hovedstaden; begge 
skrev de salmer og åndelige digte og varslede således 
om den sindsretning og de evner, som i en så sjælden 
grad skulde udfolde sig i Enevolds søn, Johannes Evald. 

B. K. Gødesens salmebog udkom i Flensborg 1717 
og holdt sig i nogle egne i brug til efter 1850. Den 
består for en stor del af oversættelser fra tysk; både 
af disse og af de originale hidrører ikke få fra udgiverens 
hånd. Nogen stor digter var han vel ikke, men der er 
dog ofte en ikke ringe fynd i tanken og i det noget 
gammeldags sprog, som det jo levede i folkemunde i 
hine egne. Roskilde-salmebogen har kun optaget den 
bekendte oversættelse: « Herre, jeg har handlet ilde». 

Nils Evald i Højst havde en talrig børneflok; en 
yngre søn var opnævnt efter morfaderen: Johannes Evald; 
han forekommer som gårdmand i Holm og sognefoged 
i Højst sogn; den ældste, Enevold, digterens fader, blev 
præst. 

Som de fleste Sønderjyder på den tid søgte han sin 
uddannelse på tyske universiteter, efterat have gået i 
Tønder latinskole. Han kom til Jena og Halle og på- 
virkedes begge steder stærkt af den pietistiske retning, 
som her havde sine ypperste talsmænd. Som en både 
begavet og sjælden alvorlig og oprigtig natur tilegnede 
han sig det bedste i denne vækkelse, uden helt at kunne 
gå fri for det mere tilfældige, det ensidige og udfordrende 
i den. Det var som bekendt et særkende for denne 
retning, at den søgte at tage kristendommen i sin op- 
rindelige mening, at læse de hellige skrifter om igen, 
ikke så meget for de deri nedlagte troslærdommes skyld 

som for at fordybe sig i billedet af den ældste menighed, 
Kristi og apostlenes exempel og det inderlige gudsforhold, 
der af dem forkyndes som det sande evangelium. Det 
kunde herved ikke let undgås, at pietismen kom til at 
vende sig polemisk mod den åndløse bogstavtro, som så 
længe havde hersket i den lutherske kirke, og at den 
på sin side forfaldt til en selvgodhed, som stod i strid 
med dens udgangspunkt i den kristelige ydmyghed. 

Enevold Evald havde alt i sine drengeår begyndt 
med at læse selve skriften som den eneste «visdoms- 
kilde». Inden han havde fyldt sit 14. år, havde han 
læst den fire gange igennem fra ende til anden, fortæller 
han. Som student fortsatte han især dette studium, 
indtil tvivlen om de hellige bøgers troværdighed meldte 
sig. Han « vilde gerne tjene og tækkes gud», men 
« skriftens guddommelige indgivelse » blev en hård tale 
for ham. Omsider fattede han den beslutning igen at 
gennemlæse hele biblen på det nøjeste, «for at se, om 
han kunde finde noget deri, hvoraf han kunde få over- 
bevisning om de bibelske skribenters uredelighed og 
vildfarelse, eller om nogen anden ting, der kunde tyde- 
ligen overbevise ham om, at de skrifter, som findes i 
biblen, ikke var det, som de udgives for, nemlig guds 
eget ord, og at de ej var eller kunde være skrevne af 
guds ånds drift og indgivelse.* Skriften stod sin prøve 
i denne granskning, og Evald blev den fra nu af tro, 
sålænge han levede; ligesom hans senere store lærdom 
var knyttet til de hellige bøger, blev han alcfrig træt af 
at anbefale sine tilhørere og læsere deres rette brug. 

Strax efter sin hjemkomst fra Tyskland begyndte 
han i Højst at vække opmærksomhed for den nye lære; 
han holdt forsamlinger, prædkede, katekiserede og 
havde stort tilløb. Han udgav i Tønder flere småskrifter, 
både i bunden og ubunden stil. Hvad han fremførte 
var hidtil uhørt i de dansktalende egne, men han fik 

snart efterfølgere i brødrene Brorson fra Randrup, «det 
rare kløverblad », fra først af især den ældste, Nikolaj 
Brorson i Bedsted, senere den yngste, Hans Adolf, 
salmedigteren, i Tønder. Som venteligt var, vakte den 
nye retning heftig modstand, især hos superintendenten 
Clausen, og de unge præster måtte i begyndelsen døje 
nogen forfølgelse; men som bekendt sejrede pietismen 
netop i denne egn fuldstændig, således at Tønder amt 
senere gjaldt for det mest vakte i kristelig henseende. 

Imidlertid skulde Enevold Evald lige så lidt som brød- 
rene Brorson beholde denne virkekreds. Han kom gen- 
tagne gange til København, hvor han uden tvivl havde 
slægt, prædkede i den tyske kirke og blev bekendt med 
ligesindede mænd, især hofpræsten Hersleb. Da kong 
Fredrik IV derfor i året 1727 oprettede et vajsenhus i 
det forrige ridderlige akademis bygning på Nytorv (nu 
rådhus), blev Evald antagen til skolemester fra samme 
års mikkelsdag. Men alt to måneder efter valgtes han 
til præst og blev fra nu af indtil sin død knyttet til 
dette hus og den menighed, som det her lykkedes ham 
at danne. 

Når man ud af hans lærde flidsværker senere har 
draget den slutning, at Evald var en lærd pedant og en 
mand uden sans for andet end sine bøger og embeds- 
forretninger, da strider dette aldeles mod samtidens op- 
fattelse. En mand, som efter sit eget vidnesbyrd havde 
kendt ham længe og nøje, siger, at «en større prædikant 
og katekissttor haver Danmark neppe havt.» Den be- 
vægelse, han vakte, stod i forhold hertil. Da den store 
ildebrand et år efter hans tiltrædelse lagde halvdelen af 
vajsenhuset i aske og han begyndte at holde sine præd-* 
kener i en af skolerne, som var bleven stående, « nødte 
folkets mængde os til at indrette vor ridestald til en 
kirke, hvor både rige og fattige, høje og lave dog indfandt 
sig med største bifald. » Også den originale stadskirurgus 

Karl Fredrik Rejser mindes det i sin «fyrgterlige ilde- 
brands historie », hvorledes der i ridehuset blev oprejst 
en stor prædkestol af simple høvlede brædder, ligesom 
der på de 3 sider blev indrettet pulpiturer af samme 
materiale til de fremmede tilhørere. «I denne kirke, 
fortsætter han, haver jeg hørt mangen rar og overmåde 
herlig prædken og meget sødttrøstende guds ord; thi så 
sfet bygningen, så meget herligere derimod var dens lærer 
og sjælesørger, den meget dyrebare og dejlige prædikante 
hr. professor Evald. » 

Denne var dog ikke blot en meget veltalende mand 
og en udmærket lærer og sjælesørger, han skrev også 
vers og salmer, og det synes at have været en fornødenhed 
for ham at give sine tanker og stemninger udtryk i 
bunden stil. Det meste af hvad han således skrev, 
hævede sig vel ikke over tidens almindelige versekonst, 
hovedsagen var læreindholdet; men der findes dog også 
mangt et veltalende udtryk for hans fromme sind og 
enfoldige kristentro. Blandt hans vers til hver dag i 
året hedder det således til 14. Januar: 

«Når alt omskifter sig og hastig sig forandrer, 

når ære, gods og lyst en liden tid består, 

når verdens herlighed fra hende snart bortvandrer, 

når hendes gunst og pragt udi en hast forgår: 

så bliver det dog fast, hvad, Jesu, du mig skænker, 

du ej omskifter dig, din nåde bliver ved; 

derfor jeg mig hengi'r til dig og helt nedsænker 

mit hjerte, sind og mod udi din kærlighed !» 

Den 17. April: 
«0 visdoms dybe væld, giv visdom i mit hjerte, 
lad den ledsage mig i hvad jeg tager for; 
lad den mig give trøst og lys i angst og smerte, 
lad den mig føre frem til sandheds rette spor. 
Lad den påminde mig, at jeg ej vild skal fare, 
lad den advare mig for alt hvad syndigt er; 
lad den for fald og stød mig altid vel bevare 
og styre hjertet til alt det, du haver kær!» 

Den 24. Maj: 

«0 gør mit hjerte fast, lad det ej fra dig vige 
i vantro eller frygt, i nogen kødets lyst: 
lad min begærlighed og længsel til dig stige, 
jeg fejler tit endnu, rens mig fra lønlig brøst! 
Ak, åbenbar for mig hvert ord, hver lyst og tanke, 
som strider mod dit bud og mod din kærlighed, 
o lad mig større kraft udaf din fylde sanke, 
og giv for alting mig, min gud, oprigtighed. » 

Den 13. Juni: 

«Som solen rinder op og alting herlig pryder 
med sine strålers glans, så giv, at også mig 
din ånd må pryde så med visdom, tro og dyder, 
at min omgængelse må altid tækkes dig. 
Du som til mennesker, da du for i det høje, 
fik gaver, som du vil meddele dem, som tro: 
lad og dit hjerte sig nu til mig arme bøje 
og lad evindelig din ånd udi mig bo!» 

Den 13. November: 

«0 du, som alting .er, som visdom gi'r og nåde, 
retfærdighed og kraft, rigdom og herlighed, 
gid jeg kun havde dig, det var min største både, 
gid jeg ret kendte dig, det var min salighed! 
Gør mig for alting løs, riv alting af mit hjerte, 
udslet hver tanke, som ej rettes hen til dig, 
dræb og tilintetgør, skal det end ske med smerte, 
hvad som ej er af dig og vil fordærve mig!» 

Om man end langtfra vil kunne sige, at disse vers 
minder om sønnens tankevægtige lyrik, så er det dog 
uimodsigeligt, at de er mere end rimet dogmatik. De 
er skrevne af en veltalende mand, der kendte sprogets 
fyndige vendinger og forstod at give sin tanke et levende 
udtryk. Dette bør fremhæves overfor sønnens fuld- 
stændige tavshed om sin fader og eftertidens ubekend- 
skab med hans virkelige personlighed. 

Hvad iøvrigt Evalds karakter angår, da roses hans 
utrættelige flid, der end ikke forlod ham i de største 

svagheder; han var vajsenhuset til nytte ved at over- 
sætte de skrifter, som det udgav, ja endog ved bog- 
handelen og dens regnskabsførelse og korrespondance. 
Senere blev han en frugtbar forfatter. «Han var fortrinlig 
hjemme i de fremmede sprog, kirke- og verdenshistorie, 
dogmatik og bibel; ej heller på nogen måde fremmed i 
de øvrige videnskaber, » siger den før nævnte ven; men 
han tilføjer: « udenfor hans forretninger skulde man ej 
tro, at han forstod tre ord.» Og endvidere hedder det: 
«et godt ingenium, en uforlignelig memorie, men mådeligt 
judicium,» og: « af væsen meget stille, redelig og upartisk; 
men alt for godtroende, hvilket trækkede ham ind i 
mangen uanstændig sag.» 

Ved denne sidste ytring sigtes der uden tvivl især til 
de bekendte kirkelige uroligheder, som i årene 1733 — 34 
satte hovedstaden i den mest lidenskabelige bevægelse. 
Den af Evald begyndte og af andre, mindre mådeholdne 
embedsfæller fremdrevne « opvækkelse* havde da vakt 
det ældre præsteskabs højeste vrede og blev genstand 
for en fanatisk forfølgelse, som kur kongens personlige 
avtoritet nogenlunde kunde holde nede. Imod Evald 
fremsattes der ikke mindre end 57 klagepunkter, hvis 
hovedsum i grunden var, at han betragtede kristen- 
dommen som et indre gudsforhold, for hvilket selv 
sakramenterne måtte træde tilbage i anden række ; overfor 
anderledes tænkende anbefalede han den største var- 
somhed og tolerance. Men af hans såkaldte tilhængere 
opfattede adskillige dette åndløst og brutalt. En hør- 
kræmmersvend erklærede således, at de fleste af stadens 
præster var Baals tjenere, at guds ord ikke var lært, 
før Evald kom til byen, og at han hellere vilde give 
penge til at nedbryde end til at opbygge kirker. Sådanne 
taler indviklede selvfølgelig den stille mand i mange 
bryderier og det blev ikke let for ham at undgå sine 
anklagere. Alligevel slap han, efter med stor styrke at 

have ført sit forsvar, med en lille bøde, ligesom det 
tillodes ham for fremtiden at lade en kapellan besørge 
skriftemålet og syndsforladelsen, som han ikke troede 
med frelst samvittighed at kunne tildele alle og enhver, 
som meldte sig til det. Ved denne lejlighed mistede 
han halvdelen af sine små embedsindtægter. 

Vi må i denne forbindelse nævne en tradition om 
Evalds personlige forhold, som kaster et ejendommeligt 
lys over digterens barndomshjem. N. M. Petersen hørte 
af sin svigermoder, en datter af prof. Aphelen (født 1761), 
som i sin ungdom havde boet i hus hos Enevold Evalds 
enke, at der havde været et mærkeligt misforhold mellem 
hende og hendes mand. « Vajsenhuspræsten, der alt var 
til års, hedder det, besøgte som præst en fru Wulf på 
hendes dødsleje; hun vedblev bestandig at tale om sin 
uforsørgede datter og anbefalede hende til ham; pigen 
fandt nåde for hans øjne, han opdrog hende selv til 
hendes bestemmelse og tog hende til ægte. Det var et 
ungt, yderst letsindigt men uskyldigt blod, som til stor 
forargelse for manden elskede munterhed og pynt, og 
med held efterabede hun de pietistiske parykpræster, 
imellem hvilke hun nu som kone måtte sidde andægtig. 
Den devote fader, der levede blandt sine bøger og tros- 
øvelser, og den letsindige forfængelige moder havde tre 
sønner» osv. Denne tradition er i høj grad vildledende. 
Præsten Evald indgik nemlig første gang ægteskab i 
året 1730, i sit 34. år, og blev, uvist når, enkemand. 
Senere, som det synes i året 1739, giftede han sig igen 
med Marie Wulf, der da var 24 år gammel og en datter 
af en af hans ivrigste tilhængere, « Marie, sal. Mattias 
Wulfs», som hun skriver sig. Han selv var dengang 
43 år gammel, så misforholdet i alder var ikke så på- 
faldende. Fortællingen om de pietistiske præster må lige- 
ledes bero på en fejltagelse ; det stive pedantiske væsen 
var ingenlunde ejendommeligt for pietisterne, men snarere 

for deres modstandere. Der var heller neppe nogen 
væsenlig forskel på den omgangskreds, hans hustru var 
vant til at se i sit hjem, og den, hun forefandt i sin 
mands hus. Hendes moder, hvis pigenavn var Marie 
Hansdatter Martens, var enke efter købmanden Mattias 
Wulf, der i hendes barndom boede i Store Kannike- 
stræde og snart med en nærmere betegnelse kaldes 
tømmerhandler, snart øltapper; han havde altså rime- 
ligvis en større forretning. En broder af hende Konrad 
Fr. Martens var fuldmægtig hos kassereren ved zahl- 
kammeret Jens Adtzlev. Marie Wulf var, såvidt vides, 
den eneste kvinde, som blev indviklet i pietistforfølg- 
elsen. Hun havde holdt gudelige forsamlinger et par 
gange om ugen, dengang hun boede i «den gyldne oxe» 
på Gammeltorv, og Evald havde deltaget i disse møder. 
Det oplystes dog, at man her ikke foretog sig andet end 
gennemgå de hørte prædkener eller et sted af skriften 
og de anordnede lærebøger. Hendes redegørelse for sin 
færd, da den blev undersøgt af den kongelige kommis- 
sion, førte da også til fuld frifindelse. 

Vi føres herved ind i den kreds, som samledes om 
vajsenhuspræsten. Der foreligger alt for offenligheden 
et album, tilhørende den senere norske præst Jens Ren- 
nord, i hvilket en række af navne findes indtegnede 
med større eller mindre udtalelser af religiøst indhold; 
i spidsen står Enevold Evald og Marie, sal. M. Wulfs. 
Der er ingen tvivl om, at også de øvrige, blandt hvilke 
mange kendes anden steds fra, tilhørte denne kreds. 
Der er mænd i anselige stillinger, især ved hoffet, blandede 
mellem håndværkssvende og tjenere, studenter og kvinder. 
Helt lignende optegnelser fandtes i Lars Dalhofs bønnebog; 
begge steder fra årene 1733 — 34, forfølgelsens tid. I 
disse kredse blev Johannes Evalds forældre bekendte 
med hinanden, og når da den stilfærdige præst en del 
år efter valgte Marie Wulf til sin hustru, så skal der 

meget mere end en sen tradition til for at få os til at 
tro på et oprindeligt eller senere fremkommet misforhold 
mellem ægtefællerne, selv om hendes karakter afveg ikke 
så lidt fra mandens. Det lyder mere troværdigt, når en 
slægtning af hendes anden mand i sit mindevers over 
denne omtaler forholdet til Evald således: 

Den ros var stor, at elskes af den første 
han kunde skåne, men ej elske fejl; 
men var hans hjerte ej mod dig det største 
i kærlighed, og dine ønskers spejl? 

Af ham opelsket som en ædel pode, 
opfyldte du hans håb og blev hans lyst, 
han så dig henrykt voxe i det gode 
og kendte snart sit hjerte i dit bryst. 

Deres ældste søn Mattias Vilhelm var født i et af 
årene 1739 — 40. Et par år efter finder vi familien på 
landet. Det var i sommeren 1743; de boede på gården 
Pedersborg ved Høsterkøb, lige ved Ruder hegn, en 
halvanden fjerdingvej fra Hørsholm. Gården tilhørte 
dengang Brede Munthe, assessor i højesteret, senere 
adlet Morgenstjerne. I brev til vajsenhusets inspektør 
skriver Evald, at hans helbred her er blevet bedre, men 
at den lille Mattias endnu er svag. Af den samtidige 
skatteansættelse i København ses det, at han holdt hest 
og karriol for hver dag at kunne tage ind fra landet. 
Samme efterår, den 18. November, fødtes sønnen Jo- 
hannes. 

Deres ydre kår var ikke fordelagtige. Evald var 
bleven ansat med en løn af 300 rdl. (960 kroner), som 
på grund af hans ægteskab 1730 forøgedes med 200 rdl., 
men atter reduceredes ved ansættelsen af en kapellan 
1734. Dertil havde han tavlepenge, som ansloges til 
100 rdl. og i året 1740 forøgedes hans løn med andre 
100 rdl.; men han oplyste ved denne lejlighed, at det 

kun ved gode venners hjælp var ham muligt at undgå 
gæld. Fra nu af begyndte han tillige at. udgive sine 
talrige skrifter. 

Først var det i to bind et «tidsregister over det 
gamle og det nye testamentes kirkehistorie, tilligemed 
de mærkeligste ting af den verdslige historie» (1741 — 42), 
ført lige til samtiden i udførlige årbøger over den sidste 
menneskealders kirkelige tildragelser. Derpå begyndte 
han udgivelsen af sine prædkener over Mosebøgernes 
spådomme og forbilleder på den nye pagt; de udkom i 
5 bind under titel: «Det gamle og nye testamentes her- 
lige harmoni* (1744 — 46 og 49 — 50). 1 mellemtiden 
mellem de tre første og de to sidste bind af dette værk 
udkom endelig den bekendte «bibelske konkordans» i 3 
kvartbind, indeholdende oplysning om alle de i skriften 
forekommende ord og deres anvendelse m. m. 

Den stærke bevægelse i menigheden, som Evald 
til sin tid havde været med til at rejse, havde nu lagt 
sig, nogle af de mest fremtrædende polemikere på begge 
sider var bleven afskedigede. Evald udtalte sig med 
megen ro om disse stridigheder ved slutningen af sit 
tidsregister, i oversigten over de sidste 40 år. «Hvad 
vores evangeliske kirke angår, skriver han, så har man 
havt årsag at bedrøve sig over de mange og tildels ret 
forargelige stridigheder, som deri tid efter anden har 
rejst sig. Mange har, under det navn at de stred for 
den rene lærdom, forkætret og fordømt .adskillige rede- 
lige og retsindinge mænd og trængt dem, som har i en- 
foldighed og oprigtighed søgt at arbejde på deres egen 
og andres opbyggelse og sjælefrelse, hvilke man især 
har søgt at gøre fordægtige ved det at man har kaldet 
dem pietister. Derimod kan det ikke nægtes, at mange, 
som har villet anses for at stride for gudfrygtighed og 
alvorlighed i den sande kristendoms bevisning, er faldne 
på adskillige afveje, såvel i henseende til lærdom som 

til levned. » «Men der findes ... i vore tider langt flere 
end som i mange seculis tilforn, der både i henseende 
til lærdom og levned beviser en retsindig alvorlighed og 
søger at holde sig til vor herre J. Kr. sunde ord og 
den lærdom, som hører til gudfrygtighed og derefter at 
forarbejde deres egen saliggørelse med frygt og bævelse 
og at bevise deres tro i deres gerninger og hele deres 
omgængelse. » 

Evalds sidste literære arbejde var den før nævnte 
samling af opbyggelige vers til hver dag i året, tilligemed 
en samling af 17 salmer, — de var skrevne i tidligere 
år, men blev nu udgivne til andres opbyggelse (« Troende 
sjæles daglige opmuntring til tro og kærlighed, håb og 
tålmodighed*, fortale af 11. Nov. 1751) — og en populær 
anvisning til at læse den hellige skrift med nytte («Den 
eneste sande og salige visdoms kilde», fortale af 27. 
Marts 1752). Hans helbred, som altid havde været 
skrøbeligt, var i de sidste år fuldstændig nedbrudt; han 
måtte hele år afholde sig fra at tale offenlig og kunde 
kun timevis arbejde på sine skrifter. Tre somre i træk 
(1750 — 52) træffer vi ham indtil langt ud på efteråret på 
Agilt egård, en fjerdingvej fra Hørsholm, nord for Sæl sø, 
som ejedes af en bonde. Hans kår forbedredes nu ved 
gentagne tillæg, således at hans løn- nåede op til 700 rdl. 
(2240 kroner); samtidig var han bleven udnævnt til 
titulær professor (1747) samt til medlem af missions- 
kollegiet og vajsenhusets direktion. Han døde den 17. 
November 1754, i sit 59. år. 

Ved hans død opløstes huset. De to sønner blev 
satte i offenlige latinskoler, den ældste i Roskilde, Johan- 
nes i Slesvig; en tredje, Enevold, var kun år gammel. 
Den 40 årige enke fik ved kongelig resolution et nådensår 
af vajsenhuset og senere 100 rdl. pension, ligesom hun 
var indskreven i enkekassen. Manden efterlod sig nogen 
formue, hver af sønnerne fik en fædrenearv på 500 rdl.; 

de to yngstes stod senere på «n obligation, udstedt til 
justitsråd H. N. Nissen, rådstueskriver og rådmand i 
København, rimeligvis en af faderens venner og den 
samme, over hvis død Evald senere skrev et digt. 



Dette måtte forudsendes for at give et billed af det 
barndomshjem, som digteren så godt som aldrig nævner 
og som dog øjensynligt har givet hans ånd sit uudslette- 
lige præg. 

Vajsenhuset hørte før branden 1795 til Københavns 
pragtbygninger. Med en fapade af over 100 alen ud til 
Nytorv hævede det sig i tre etager foruden de høje 
kældere; midten indtoges af kirken med sine høje vin- 
duer og sit fremspringende midterparti; den store fir- 
kantede gård svarede til det nuværende råd- og domhus*. 
Præstens lejlighed var i stuen, hvor også biblioteket, 
apoteket og boghandelen fandtes; trykkeriet var i kæld- 
eren, løvrigt boede her en forstander, lærere, pleje- 
mødre og andre funktionærer, samt den store samling af 
forældreløse børn. Kirken søgtes af en talrig menighed ; 
præsteboligen var ingenlunde noget kloster. 

De to drenge opdroges i hjemmet uden at komme 
i nogen offenlig skole; skønt der var en fire år imellem 
dem, fulgtes de dog ret godt ad, ligesom de senere blev 
studenter på samme dag. Undervisningen besørgedes i 
en del år af forskellige lærere, indtil faderen i sommeren 
1751, før han tog på landet, bestemte sig for at antage 
en huslærer, som bestandig kunde være hos dem. Han 
bad f den anledning forstanderen om at få et værelse 
til deres ophold nat og dag sammen med læreren. 

Johannes Evald udtaler gentagne gange, at der var 
noget meget forfejlet i hans opdragelse og undervisning. 
«Jeg var fra barnsben af en svoren elsker, en beundrer 
af alt det besynderlige, det, hvorved man lettest kunde 

skille sig fra mængden og således blive bemærket, ofte 
omtalt og peget med fingre på. Hvilken sæd til sande 
og glimrende dyder, om den havde blevet nyttet og styret 
i den rette flugt! Men så lod alle mine pedantiske 
lærere, ikke en eneste undtagen, sig nøje med at proppe 
min hukommelse fuld af bibelske sentenser, latinske og 
græske gloser og filosofisk sladder, uden at én bekymrede 
sig om at danne mit brusende hjerte eller lod det sig 
vedkomme enten jeg kunde tænke og føle eller ej. De 
eventyrer, som jeg med stor begærlighed sneg mig til at 
høre af tjenestefolkene, var mig lige så mange troens 
artikler, min hurtige indbildningskraft fandt dem let ikke 
alene mulige, men selv smukke og meget værd at efterabes, 
men da ingen gjorde sig umage for at overtyde mig om 
deres urimelighed, blev de naturligt nok de første grund- 
regler, hvorefter jeg i min lille hjerne anlagde planen 
til mit liv. Jeg har uden tvivl ønsket at sejle på en 
høvlspån som Espen Askefis, førend jeg har ønsket at 
erobre verden som Alexander den store. Men det er 
tilforladeligt, at det første af mine barnagtige anslag, 
som jeg kan erindre, var at flyve, det andet var at 
hverve og anføre en mængde drenge for med dem at 
erobre Tyrkiet, og det tredje at blive missionær i Ætio- 
pien eller et andet sted, hvor jeg kunde håbe at blive 
flået for troens skyld . . . Man kaldte mine indfald den- 
gang barnagtige, som de egenlig og i en nøje forstand 
var, men man lo ad dem og man burde have grædt 
over dem. Bør man blot le ad sæden til ukrudt, fordi 
den er så lille? Man sagde mig ofte nok, at jeg bygte 
kasteller i luften, men man hverken hindrede mig i at 
bygge fler eller lærte mig at blive ved jorden. Da jeg 
begyndte at læse de latinske historieskrivere, læste jeg 
dem efter lovlig sædvane blot som stilebøger, og dem 
såvel som alle andre historiske udtog uden mindste valg, 
uden mindste anvendelse i hensigt til sæder og livet. 

De blev følgelig mer næring end gift for det eventyrlige 
i min tænkemåde. » 

I fortalen til de samlede skrifter hedder det end- 
videre: «Det er vist, at jeg begyndte med at ville være 
den stærke Bernhard eller Holger Danske eller en anden 
af ammestuens helte. Naturligt nok forædledes mine 
ønsker, som min kundskab efterhånden udbredede sig. 
Miltiades, Temistokles, Aristides, med ét ord Cornelii 
helte, når jeg undtager Pavsanias og Lysander, og, jeg 
véd ikke selv af hvad årsag Agesilaos og Atticus, blev 
tid efter anden mine mønstre i den orden, som jeg tydede 
deres levnedsløb. Jeg erindrer nøjagtig, at jeg i en alder 
af ti til elleve år, da min daværende og måske lidt 
entusiastiske lærer havde gjort mig bekendt med endel 
martyrers historier, fik en inderlig lyst til at lære abys- 
sinsk for med tiden at omvende indbyggerne af det 
inderste i Afrika, og det som var mig mere magtpålig- 
gende, ved denne lejlighed at vinde martyrkronen. » 

Det vil let ses, at der er en ikke ringe forskel på 
de to udtalelser, som overalt, hvor Evald gentagne gange 
kommer tilbage til samme emne i sin historie; hans 
filosofier så lyrisk! Hvad han anker på i sin barndom, 
er det ikke et fælles træk i mangfoldige menneskers ud- 
vikling? Hvad skal forældre og lærere gøre andet overfor 
barnelivets rige fantasiliv end at lade det udfolde sig 
naturligt og drage næring af eventyr og historier? Og 
hvorledes kommer digteren til den spidsborgerlige ford- 
ring, at man burde have moraliseret for ham fra 
barnsben, istedenfor at lade ham leve sit eget naturlige 
liv? Det er tilvisse mærkeligt, at disse anklager mod 
hans barndoms; lærere, og derved mod hans forældre, 
er bleven tankeløst gentagne af hans biografer, som om 
alle hans senere ulykker havde deres oprindelse af en 
forfejlet opdragelse! 

Han fik lov til at høre tjenestefolkene fortælle eventyr, 

og når han af dem fik impulser til sine barne-fantasier, 
hørte man på ham og lo ad ham; man nøjedes med at 
sige, at det var indbildninger og luftkasteller. Hans 
lærere var ikke værre end at han kom til at sværme 
for oldtidens helte; skønt de alle siges at have været 
åndløse, var én af dem dog en så udpræget entusiast, 
at han fremkaldte martyrdrømme i den unge hjerne. 
Faderens påvirkning kan da heller ikke have været så 
umærkelig, og livet i den store by, og om sommeren på 
landet, i en skøn natur, nær enkedronningens hof, må 
vel have øvet sin virkning på den modtagelige dreng. 

Han havde et hurtigt nemme, således som det nok- 
som viste sig senere ved hans studium. Da han nærmede 
sig det fyldte 11. år, erklærede hans lærer, at han ikke 
kunde bringe ham videre. Den ældre broder Mattias 
var da henved 15 år og ikke kommen længere end han. 
Faderen bestemte sig da til at sende drengene i offen- 
lige skoler, måske tillige fordi han følte døden nærme 
sig. For den yngstes vedkommende valgte han, som 
før nævnt, Slesvig skole, hvis rektor Joh. Fr. Licht rime- 
ligvis var en bekendt af ham fra tidligere tid ; meningen 
var vel, at sønnen på denne måde skulde lære tysk til- 
gavns, ligesom han selv i sin ungdom havde modtaget 
en tysk uddannelse. Licht havde dengang netop indsendt 
sit testamente til konfirmation i det tyske kancelli, han 
oprettede deri et legat for studerende i sin fødeby; 
måske har dette givet den ydre anledning til fornyelsen 
af gammelt venskab. Nok er det at Johannes Evald 
midt i den umilde årstid, netop på sin faders dødsdag 
den 17. November 1754, dagen før han selv fyldte sit 
11. år, sendtes afsted til Slesvig. 

Skolen her var ligesålidt som andre samtidige noget 
mønster på en opdragelsesanstalt; den led tværtimod af 
store brøst. Dens lille, noget skumle bygning lå i læ 
af den gamle ærværdige domkirke, midt i den gammeldags, 

2» 

Digitized by VjOOQIC 



20 

lidt aristokratiske by. Den bestod, som det dengang 
var almindeligt, af fire klasser, der snarere udgjorde 
fire særskilte skoler, uden indre forbindelse; rektoren 
læste i øverste klasse og havde så godt som intet at 
gøre med de andre. Johannes Evald var, som foran 
fremhævet, sat i kost hos selve rektoren J. Fr. Licht, 
således som hans moder fortæller i sin ansøgning om 
pension; han vilde komme til at koste hende omtrent 
100 rdl. (320 kroner) årlig. I hans andet skoleår tog 
Licht sin afsked og efterfulgtes af Karl Fr. Kraft (fra 
Husum), medens Licht dog vedblev at have sine pen- 
sionærer i huset. De boede da i «den lange gade», 
d. e. Lollfus, som fra gammelstaden fører til Gottorp slot. 
Der lå efter Evalds beretning noget i høj grad paro- 
disk i de to læreres navne «Licht» og «Kraft». «Da jeg 
kom i den offenlige skole, siger Evald i sine erindringer, 
faldt jeg for mine synders skyld i en filologs hænder, 
det er at sige, han var en purus putus philologus. For 
resten var han virkelig en ærlig mand, han var ufor- 
trøden i sit arbejde og han vilde mig vist vel; kun 
skade, at han stadig troede, at der ikke behøvedes mer 
til mit eller nogens vel end den ædle fordel at kunne 
latinsk, græsk og hebraisk bedre end sit modersmål. 
Om jeg for resten blev god eller ond, klog eller dum, 
var noget som han sandt at sige neppe holdt sin opmærk- 
somhed værd, i det mindste kunde jeg hos ham uden 
al tiltale vove de vildeste og farligste streger, når jeg 
for resten færdig kunde opregne mine gloser og mine 
regler; men fejlede jeg heri, da var ingen barmhjertighed 
at vente. Som en art rekreation tillod han mig i mine 
meget få ledige timer at lede omkring i hans vidtløftige 
bibliotek og dér at læse hvad for bøger jeg vilde. De 
første efter min smag, som jeg til mit vanheld opdagede, 
var de islandske sagaer, lige så mange skridt nærmere 
til dårekisten for mig. Tom Jones, som jeg, til min 

lykke tror jeg, kort derefter fik lånt i skolen, forfinede 
igen nogenledes min smag på eventyrer. » Han fortæller 
derefter, hvorledes læsningen af Robinson bragte ham 
på den fortvivlede tanke at komme til Holland, for herfra 
at afgå med skib til Ostindien, «i det fromme håb at kunne 
strande undervejs på en eller anden ubeboet ø.» Han 
bragte virkelig denne tanke til udførelse, men rektoren 
kom på spor efter ham og indhentede ham fire mil fra 
Slesvig. 

Det er iøjnefaldende, at også disse fortællinger er 
løbne Evald i pennen uden lange overvejelser; om Tom 
jQnes siger han således en anden gang: «jeg er positiv 
(forvisset om), at dette skrift gav min moralitet det første 
og vist et meget farligt stød.» Og hvorledes har han 
ikke- anden steds omtalt de malerier fra Nordens heden- 
old, som han her så foragteligt betegner som vejvisere 
til dårekisten! Vistnok var skolens tvang en hård tid 
for et menneske med Evalds livlige natur, men da han 
selv med en ejendommelig beklagelse fortæller, at han 
iøvrigt nød den ønskeligste frihed både til leg og optøjer 
og til at læse, hvad han vilde, i sin lærers vistnok meget 
vel valgte og ufarlige bogsamling — (Tom Jones lånte 
han jo i skolen) — , så er det vanskeligt at få nogen 
egenlig medlidenhed med ham. 

De to rektorer var ej heller så åndløse og interesse- 
løse, som det kunde synes. Licht kunde rose sig af at 
have bragt skolen så temmelig på fode i de fire år, han 
havde været rektor, og Kraft gjorde sig til af at overgå 
landets øvrige rektorer i sin klassiske latinske stil, i sit 
fortrolige kendskab til græsken og det gamle Grækenland 
og i grundigt kendskab til det hebraiske. Licht havde 
en særlig forkærlighed for dansk sprog og literatur og 
søgte at bibringe sine lærlinge den. Han havde året 
før Evalds komme udgivet et program om slægtskabet 
mellem det danske og tyske og påvist nødvendigheden 

af kendskab til det første, hvis skønhed og adel han 
stærkt fremhæver. Ved examen optrådte 5 primanere 
for ved de sædvanlige taleøvelser at udbrede sig om 
dets betydning for de forskellige videnskabelige fag. 
Noget sådant var langtfra almindeligt og vidner om mand- 
ens selvstændige karakter og mere end almindelige kund- 
skab. Anden steds giver Evald da også sine lærere det 
bedste lov og tilskriver sig selv skylden for, at han 
dengang ingen sans havde for den latinske poesi. «Jeg 
er overbevist om, siger han, at mine lærere var aldeles 
uskyldige i denne min besynderlige fejl. Jeg havde 
tvende og de var begge for brave mænd, de havde for 
megen indsigt og for sund smag til at de enten ikke 
selv skulde have følt eller ikke have anprist mig yndig- 
heder, som det næsten var vanskeligt at overse eller at 
være kold imod. — Jeg bilder mig meget mere ind, at 
min sjæl da var alt for virksom, alt for meget i gæring 
til at blotte tanker eller billeder kunde berolige den; 
det var handling, som den brændte efter. » Med andre 
ord: han var dengang i sin smag som efter sin alder et 
barn ; noget sær mærkeligt vilde han med en noget større 
erfaring ikke have opdaget i sin udvikling. 

Blandt drengeadspredelser nævner han de temmelig 
voldsomme efterligninger af syvårskrigens kampe. Man 
delte sig i Prøjsere og Østrigere og sloges med kæppe 
og stave, eller med knive på spyd; de fattige skoledrenge 
lejedes som hjælpetropper. Evald gik nu så aldeles op 
i dette, at han skrev hjem til sin moder om at forlade 
studeringerne og blive soldat ; han bad hende indstændig 
om at lade ham blive indskreven på kadet-akademiet i 
København. Han havde havt en drøm, fortalte han, i 
hvilken en engel havde præsenteret ham en pen og en 
kårde til behageligt valg. Af lydighed mod sin moder 
havde han grebet efter pennen, men engelen havde da 
«sat et ansigt op som om han vilde æde ham og svoret 

på, at han ved dette valg vilde blive det ulykkeligste 
menneske.* Moderen forstod imidlertid uret og bad 
rektoren om at tage sig af den vittige dreng; men denne 
lo kun ad indfaldet. 

En anden ting, som sysselsatte hans varme indbild- 
ningskraft, var gentagne forelskelser. Vel mener han i 
sine erindringer at kunne henføre dem til forfængelighed 
og andre barnagtige indskydelser, men skildringen svarer 
ikke ret hertil, og den ytring, at Fieldings roman gav 
hans moralitet sit første stød, synes at forudsætte en 
tidlig vågnet sanselighed. 

Endelig har det sin betydning at erfare, at han alt 
dengang skrev vers og det efter kyndiges mening gode 
vers. Vel omtaler han også dette med ringeagt, men 
han nævner dog, at «de endnu bliver omtalte med bifald 
af mænd, hvis dom han skylder højagtelse.* Det var 
Kraft, som indførte denne øvelse i skolen, drengene 
måtte både skrive latinske og tyske vers. De latinske 
lavede man ved hjælp af håndbøger efter Virgil og Ho- 
rats, de tyske derimod måtte digtes på fri hånd. Han 
nævner « et stykke, Pantomimen kaldet », som han dekla- 
merede offenlig. Herved opnaaede han « rygte af en god 
versemager», og dette rygte bidrog uden tvivl til at man 
anmodede ham om nyårs- og andre lejlighedsvers, «og 
man roste dem, fordi man enten ikke vilde gøre ham 
mismodig, eller fordi man ikke forstod det bedre. » Efter 
oplysninger i skolens programmer og andre optegnelser 
holdt de voxne elever både taler og deklamationer, og 
dette tyder utvivlsomt på en læremetode, som snarere 
stod over end under det almindelige. 

Halvfjerde år efter sin afrejse fra København vendte 
han da i sommeren 1758 tilbage for i en alder af halv- 
femtende år at tage examen artium ved universitetet. 
Han bestod den med ære (4. Juli 1758); i latin havde 
han læst alle de almindelige forfattere og fik bedste 

karakter; i t græsk og hebraisk « meget godt» (bb) osv., 
fysik, geometri og astronomi havde han ikke lært, således 
som studenterne fra de kongerigske skoler. Der tilføjes 
i examensprotokollen, at hans sprog var tysk. 

Samtidig blev også broderen Mattias student fra 
Roskilde skole; han var nu i sit 19. år. Sammen med 
ham dimitteredes herfra en Holger og en Thomas Hule- 
gård, slægtninge af hørkræmmer og overformynder Peder 
Thomsen Hulegård, i hvis hus (på det sydlige hjørne af 
Kultorvet og Fredriksborggade) fru Marie Evald boede. 
Hendes sønner kom til at bo i pensionat hos denne mand, 
uden al tvivl for at være under hans tilsyn. 

Det var et gammelt bekendskab fra hendes mands, 
muligvis alt fra hendes forældres tid. Hulegård siges at 
have hørt til den kieds, som sluttede sig til Evald og 
vistnok tidlig tog sig af hans enke; man fristes endog 
til at formode, at valget af Roskilde skole for den ældste 
søn har været bestemt af dette bekendskab; thi brødrene 
Hulegård, der indtog fordelagtige stillinger i den køben- 
havnske handelsverden, stammede rimeligvis fra Roskilde- 
egnen (Hulegård ved Lejre). Efter skattelisten for året 
1757 boede fru Evald alt dengang i hans hus, og det 
samme var tilfældet med Andreas Wulf, hans fuldmægtig 
ved overformynderiet og rimeligvis hendes slægtning. 

Peder Hulegård, som ved denne tid var en mand 
på 47 år, havde giftet sig til sin ejendom på Kultorvet 
med sin formand Jakob Korns enke; hun var en 16 år 
ældre end han og døde et par måneder efter brødrenes 
optagelse i huset. Kort efter ægtede han deres moder 
(31. Januar 1759). Han kaldes ved denne lejlighed på 
et trykt lykønskningsdigt, som er forfattet i stifsønnernes 
navn: «negotiant og handelsmand i København, stadens 
overformynder, samt hovedparticipant i det islandske kom- 
pagni.* Af mange antydninger ses det, at han var en 
meget velstående mand, ligesom den omstændighed, at 

han var stadens overformynder vidner fordelagtig om 
hans borgerlige stilling og gode navn. At han tog de 
to unge studenter i huset, var selvfølgelig ikke fordi 
han gjorde forretning af et pensionat, men for moderens 
skyld, ligesom de to andre studenter, som Evald omtaler 
som kontubernaler, sikkert var de før nævnte slægtninge. 
Ved den ægtepagt, som sluttedes før giftermålet, ind- 
satte han sin tilkommende hustru til enearving, ligesom 
han lovede at udbetale de tre sønner hver en mødrenearv 
på 1000 rdl. for det tilfælde, at hun skulde dø før ham. 
Han tog sig da også faderligt af stifsønnerne, men han 
var stræng og vakte deres levende opposition. Den 
teologiske professor P. Holm siger nogle år senere om 
ham: «Han har et par gange, for længe siden, været 
hos mig og så omhyggeligen roset og rekommanderet 
monsr. (Joh.) Evald, som om han havde været hans 
egen fader. » 

Vittigt fortæller Evald senere om sit samliv med 
broderen og de to andre studenter. «Jeg véd ikke, 
siger han, om alle unge mennesker i almindelighed, når 
de bliver det man kalder karle, sætter så stor pris på 
deres karlskab, som vi satte derpå; men det er vist, at 
vi anså denne ny rang, vi havde opnået, både for vort 
højeste og vort ømmeste point d'honneur, og at jeg især 
den tid tusinde gange heller havde ladet mig skælde for 
en skælm end for et barn eller en dreng. » Imidlertid 
var Johannes ikke blot den yngste af selskabet, men 
han var endog lille af sin alder, og det blev da ham, 
som « måtte holde lyset » for de andre, han kunde « uagtet 
alle sine bestræbelser ikke bringe det så vidt, at man 
vilde tage ham for fuld.» 

« Gives da tilkende, at der især er fire mærker, 
hvorved en nygjort karl uimodsigelig kan bevise sin 
mandhaftighed, og uden hvilke hans akademiske ind- 
skrivelse og selv hans kårde kun lidet vil hjælpe ham! 

Intet af disse fire mærker fattedes mine tre kontuber- 
naler, og jeg alene, jeg uheldige, kunde ikke fremvise 
et eneste af dem.» Han havde modbydelighed for tobak, 
var for undselig til at gå på værtshus, kunde ikke lade 
sig rage og havde ingen kæreste. Således undskylder 
han, at han for dog idetmindste at bøde på den ene 
mangel, gjorde haneben til husets jomfru, mandens 
24årige broderdatter. Han blev imidlertid hånlig afvist 
med sine poetiske friervers, men fortsatte kurmageriet, 
indtil en alvorlig forelskelse bragte ham på andre tanker. 
En dag bad hun ham bringe nogle kniplinger til sit 
søskendebarn, Arense Hulegård, og således gjorde han 
det bekendskab, der fik en så afgørende betydning for 
hans hele liv. 

Anna Arense var ældste datter af afdøde Oluf Hule- 
gård, hørkræmmer og islandsk købmand på Vestergade 
(nr. 33). I 11 års ægteskab med Anna Benedikte Borup 
havde han 8 børn ; enken var efter hans død gift med Oluf 
Mandix, ligeledes islandsk købmand, en broder til general- 
avditøren Mavrids Mandix. Han medbragte to børn af 
et tidligere ægteskab og fik derefter tre sønner med sin 
anden hustru. Mandix var en meget velstående mand; 
han købte ved denne tid Gislingegård i Tusse herred 
på Sælland, en herregård på 30 tdr. hartkorn, med 
omtrent 250 tdr. hartkorn bøndergods. 

Arense var en pige på halvsextende år, en næsten 
helt udfoldet blomstrende skønhed. Han kalder hende 
senere «en dejlig, en fin og skarpsindig, en ædel, en 
majestætisk Arense, en af disse skyggefulde skønheder, 
hvis smil er som solens igennem en regnfuld himmel, 
hvis vink er en gennemtrængende, en uimodståelig stråle 
af tungsindet dyd, en af disse bydende, mægtige, for- 
tryllende brunetter, som man ikke kan se uden ærefrygt 
og næppe elske uden tilbedelse. En Arense med store 
mørkebrune strålende øjne, med en lille kroget næse, 

en mund, hvorpå gratierne syntes at skertse, tykke 
kastanjebrune lokker, som beskyggede en snehvid hals; 

— en Arense med en dydig, en vittig, en sat og en høj 
sjæl, — en Arense med det ømmeste hjerte, som nogen tid 
har slået. » 

Evald betoges så pludselig og så aldeles af sin for- 
elskelse, at denne dag blev et nyt udgangspunkt i hans 
liv; fra dreng blev han yngling. Hun sad, da han kom, 
og spiste med familien og blev kaldt ind til ham i et 
sideværelse. «Hun kom,» udbryder han åringer efter 
med hele ungdommens varme: — «o himmel! o salige 
øjeblik, hvor gerne vilde jeg kalde dig tilbage og hefte 
min h§le sjæl fast til dig og glemme alle mine gen- 
vordigheder, al min kummer for din skyld! Hun kom 

— min Arense !» 

«Jeg har vovet et forsøg på at skildre hende; men 
om jeg og besad al Rafaels eller og al Petrarks konst, 
og jeg så anvendte min hele levetid på at skildre hendes 
billed, således som det strax pludselig ved første lynende 
øjekast indprentede sig og efter så mange år uforandret 
vedligeholder sig i mit hjerte, så skulde jeg dog kun 
frembringe en mat, en meget ufuldkommen kopi deraf. 
Det var min Arense, og hvem kan da se hende, hvem 
kan føle hende som jeg?» 

Overfor hende stod den lille spædlemmede student 
med de store himmelblå øjne, der strålede af ånd og 
mildhed. Hun mærkede tydelig hans forvirring, som 
gjorde det umuligt for ham at fremføre sit ærende og 
nær havde bragt ham i ulykke, da han ved bortgangen, 
efterat have trykket et kys på hendes hånd, tog fejl af 
trappen. 

Da han kom ud på gaden, vågnede han som af en 
drøm; han følte sig som forvanlet. Alt det barnagtige, 
den tomme forfængelighed, de tilfældige formål, alt var 
som henvejret. Den ene tanke beherskede ham aldeles, 

at han vilde sætte hele sit liv på at vinde hende, at 
blive hende værd og kun at begære dette ene af jordisk 
lykke. «Og nu bredede den sødeste, den roligste, den 
stolteste glæde sig ud over min hele sjæl. Jeg følte mig 
selv en større, en værdigere genstand, end jeg nogen tid 
havde følt mig før. Jeg følte, at jeg nød på én gang 
al min tilstundende lyksalighed, uafbrudt i en lang 
række af år,' lige ind i den grænseløse evighed. » 

Dog, enhver kender jo disse glødende udbrud af 
den lidende digters ungdomsrus. Enhver, som elsker 
dansk sprog, har dvælet ved disse farverige billeder og 
delt hans smerte over, at de så skånselsløst blev sønder- 
revne. Mindeværdig er denne tidlige kærligheds drøm 
og dens bitre skuffelser allerede ved den gribende poesi, 
som Evald har omgivet den med i sine optegnelser, men 
dobbelt mindeværdig bliver den som det kildespring, fra 
hvilket hele hans uforlignelige lyrik, hele vor nyere 
digtning har sin oprindelse. 

Den første indskydelse efter denne forvanling var 
at arbejde på at få examen; han skød alt andet frasig. 
Det kort efter påfølgende giftermål mellem hans moder 
og Peder Hulegård gav ham adgang til Arenses hjem 
og han benyttede i rigt mål denne lejlighed til at nærme 
sig hende. Skønt han havde givet sig selv det hellige 
løfte ikke med et ord at røbe sine følelser, var det dog 
en selvfølge, at Arense forstod ham, og det undgik ham 
ikke, at hun gengældte hans kærlighed eller i alle til- 
fælde foretrak ham for sine andre bejlere. Men at han 
ikke var ene i sine bestræbelser for at nærme sig og 
behage hende, måtte han snart erfare; der var tværtimod 
adskillige, og blandt dem hans egen broder, som endog 
betroede ham et vers, han havde skrevet til hende. 
Således blev han rystet op af sin trygge ro. Det stod 
pludselig klart for ham, at hun var forholdsvis meget 
ældre end han, fuldt udviklet og giftefærdig, medens 

han i heldigste tilfælde først om 10 år kunde tænke på 
at blive præst. Hans barndoms fantasier om at rømme 
ud i den vide verden kom da atter op i ham med for- 
nyet styrke, og uheldigvis fandt hans uklare planer en 
forbundsfælle i den ældre broder, der efter alt at dømme 
var en, om end godmodig, dog højst uheldig person- 
lighed, ubegavet, vankelmodig og svag overfor enhver 
fristelse. «Det er vist, siger Evald, at jeg uden ham 
næppe nogen tid var kommen til Valby bakke (på denne 
Don-Quichottiske rejse) — , men det er lige så vist, at 
han uden mig aldrig var kommet længere. » 

Flugten fandt sted ud på foråret (1759) og dens 
mål var den prøjsiske krigstjeneste. Vel forsynede med 
penge, for hvilke de i tankerne gav deres stiffader 
anvisning på deres fædrenearv, som han havde i hænde, 
drog de afsted til Hamborg, og skønt Johannes måtte, 
som han siger, trække, støde, lede og bære den næsten 
20årige Mattias, lykkedes det ham dog at nå dertil uden 
videre uheld. De indlogerede sig i et af de bedste 
hoteller, levede på en stor fod med den rige holstenske 
adel, spiste daglig 6 retter mad, drak vin og lå i 
edderduns senge med silkeomhæng. Imidlertid voxede 
betænkelighederne den ældre broder over hovedet, han 
skrev hemmelig hjem og røbede deres opholdssted og 
planer. Johannes mærkede det, fik ham til at tilstå 
og hævnede sig «med så vældigt et drag lige på det 
sted, hvorfra denne efterretning var kommet, som han 
formåede det.» Deraf fulgte så et af deres sædvanlige 
slagsmål med den yngres eftertrykkelige afbankning. 
Strax efter gik han ud for at gøre alvor af sit forsæt 
at komme i prøjsisk tjeneste. 

Det er bekendt, hvorledes det gik ham hos residenten, 
gehejmeråd Hecht; han blev hvervet til kammerhusar 
hos generalløjtnant . Manteuffel, der dengang stod ved 
grev Dohnas armékorps, med vinterkvarter i Meklenborg 

og Pommern. Et par dage efter tog han afsted med en 
skipper op ad Elben til Magdeburg, med anbefalings- 
skrivelser til en ven af residenten, major Vosz. Han 
gik med sin broder langs bryggen, indtil de nåede skibet 
og tog da pludselig afsked med harfi. Broderen var for- 
tvivlet ; han vilde nødig skilles fra denne energiske led- 
sager og hans gode hjerte blødte ved afskeden; hvad 
vilde der blive af denne halsstarrige dreng under en 
krigs farer og omskiftelser! Alligevel var han for rådvild 
til selv at tage med og Johannes havde opgivet sin første 
indskydelse at forråde ham i hververnes hænder. Ge- 
hejmeråd Hecht fortrød på sin side bagefter ikke at 
have holdt den unge tilbage, da misforholdet mellem 
hans kræfter og hans foretagende var så åbenbart. Uden 
en skilling i lommen sejlede han altså op ad floden, og 
da Hamborgs tårne for hans øjne flød sammen i det 
fjerne, jublede han i sit eventyrlige hjerte over endelig 
engang at stå fuldstændig ege i den store verden. Om 
eftermiddagen gik han i land ved et toldsted for at nyde 
sin ensomhed og sin frihed. Med en flaske vin i den 
ene og en pistol i den anden hånd sneg han sig hen 
bag en høj, som kunde skjule ham for skipperen og 
give ham lejlighed til ret at nyde sine lykkelige fanta- 
sier. Hvor aldeles føler han sig henreven af dem endnu 
16 år efter, da han sidder i sin gamle lænestol, med et 
randløst blækhus i steden for en flaske muskatvin ved sin 
side; hvorledes vågner ikke alle hans ungdoms drømme 
og samler sig om denne «den elskeligste blandt højene »! 
Han havde alt, hvad hans urolige hjerte begærede: et 
luende kærlighedshåb, en god flaske vin og uoverskuelige 
eventyr i vente. Han hengav sig aldeles til sine drømme; 
bedrifter og heltegerninger steg frem for hans sjæl og 
han nød forud sejrens løn i sin elskedes beundring og 
kærlighed. Den ubændige livslyst, som lå i hans natur, 
slog sine vinger ud og jublede i solens lys; selv den 

berømte «ode» til højen er sikkert kun en dæmpet gen- 
klang af, hvad der dengang bevægede ham. Mest træf- 
fende er stemningen vistnok nedlagt i de få ord om den 
« halvslumrende barde », der er så vidt forskellige fra 
hvad han selv senere attråede at være som digter; en 
halvslumrende barde, siger han, skal sidde i højens 
skygge, medens en flok dansende piger med fulde hænder 
bestrør ham med deres blomster og opfordrer ham til 
at synge en lovsang til Amors ære og « forstyrrer ham i 
den sang, hvilken han, ligesom ubekymret om dem, 
altid begynder forfra, om Bakkus's sejrvindinger og om 
vinens glæder. » 

Fra « højen* kom han nu med en anden skipper 
videre til Lenzen og derfra med postvogn til Magdeburg. 
Brevet til major Vosz hjalp ham imidlertid ikke til at 
blive kammerhusar, hvad nu end grunden dertil var; 
rimeligvis var Dohnas armé alt brudt op til Polen, hvad 
der fandt sted midt i Juni måned, så han ikke godt 
kunde sendes efter. Han blev da som menig stukket 
ind i et regiment fodfolk. 

Men dette syntes han ikke om, og han anså sig for 
skammelig bedragen. Hans store begejstring for kong 
Fredrik II gik i løbet med det samme, og han undveg 
over til Østrigerne. Her blev han gjort til trommeslager, 
men rykkede nogen tid efter op til underofficer. Han 
deltog i felttoget i Bømen og var gentagne gange med 
i større træfninger. I Prag lå han for døden, som han 
lejlighedsvis fortæller, og var da genstand for katolikernes 
omvendelsesforsøg; men til trods for deres trusler mod- 
stod han dem hårdnakket. Senere afslog han et tilbud 
om efter et sådant trosskifte at blive officer. Efter et 
kedeligt vinterkvarter deltog han derefter igen i det 
følgende års felttog (1760); bl. a. var han i Dresden 
under belejringen og bombardementet (midt i Juli måned). 
Et enkelt træk af hans soldaterliv er tilfældigvis bevaret. 

Han boede engang i telt sammen med en gammel soldat, 
der var gift. En dag, da man rykkede ud til slag, vilde 
den gamle med, skønt han ikke var udkommanderet. 
Konen bønfaldt ham om at blive, men han var urokkelig. 
Da sagde Evald til hende: «vi kan ikke få ham fra sin 
mening, lille mor; lad ham gå, når han endelig vil; jeg 
skal tage ham ved siden af mig og beskytte ham, som 
en søn vilde beskytte sin fader. » Ulykkeligvis traf et af 
de første skud den gamle i hovedet, så han faldt død 
om. Evald begravede ham under en busk; men den 
gamle kone lod sig ikke afholde fra at opsøge graven; 
hun kastede sig over den og døde paa stedet. 

Hjemmefra kom man omsider på spor efter den 
undvegne og der blev gjort anstalter til at udløse ham. 
Det meddeltes ham imidlertid, at obersten ikke vilde 
slippe ham, før felttoget var forbi. Dette oprørte atter 
hans selvfølelse og han rømte fra tjenesten. På sin flugt 
stod han engang for at undgå sine forfølgere i flere timer 
i vand til højt op på benene. Ankommen til Magdeburg 
skulde han igen stikkes i et prøjsisk regiment, men da 
han uforfærdet bad kommandanten om at hænge ham 
strax, da han ufejlbarlig vilde rømme inden tre dage, 
lod man ham gå. Den 10. Oktober 1760 nævntes i 
« adressekontorets efterretningers blandt ankomne rejsende 
«sr. Johannes Evald, en søn af sal. professor Evald, fra 
hans udlandsrejse, og tilsidst fra Prag i Bømen.» 

Hvad var nu udbyttet af disse halvandet års sol- 
daterliv? Først og fremst en dyrekøbt erfaring. «Et 
vinterkvarter og et felttog, » siger han, « overbeviste mig 
grundigere, end de bedste syllogismer skulde have gjort 
det, at halvgudernes tid var forbi, at en soldats første 
og ypperste dyd er underkastelse, og at det ligner mere 
en drøm end et under, ved fortjenester at udmærke sig 
iblandt 100,000 mand, som alle er nødte til at iagttage 
deres pligt og ikke tør gøre mere. — Og dette var ikke 

den eneste fordel, som min ulmende digterånd havde af 
denne rejse. Jeg havde set bjerge og felttog og i tykke 
skove énsombeliggende munkeklostre; jeg havde været 
vidne til endel store og rørende optrin, hvis erindring 
nærede og opløftede min sjæl uden at beruse den; jeg 
havde nu lært at føle det underlige [underfulde], det 
store og det vellystige [frydefulde] i naturen, uden just 
altid at ville gøre det efter eller lide for meget ved 
savnet deraf. » 

For alle slags eventyrlige udflugter var han bleven 
grundig kureret, også ved sin ulykkelige broders skæbne. 
Denne var nemlig samme dag, som Johannes forlod 
Hamborg, bleven hentet af en expres fra København, 
som betalte deres gæld og tog ham med tilbage. Neppe 
var de imidlertid nået til Rensborg, før det fortrød ham 
og han lod sig hverve. Forældrene lod ham bøde for 
sin letsindighed ved indtil videre at lade ham i stikken ; 
de gav ham et tilskud til lønningen og han havde som 
student håb om at avancere. Han søgte imidlertid at 
rømme og gik over fæstningens volde, men blev greben 
og dømt til spidsrod. Det holdt hårdt og kostede en 
del penge at udfri ham fra denne straf; derefter udløstes 
han. Efter, igen at have studeret en tid lod han sig 
atter hverve og måtte udløses; det gentog sig et par 
gange. Han blev da stukket ind i den vestindiske gar- 
nison; da broderen kom hjem fra Tyskland, var han 
borte. De vexlede et par breve, så omkom han i havet, 
på en lystrejse til en af de spanske øer, som han tillige- 
med et par kammerater havde foretaget uden tilladelse. 

Evald udtaler sig ved denne lejlighed med stor bitter- 
hed imod sine forældre, særlig stiffaderen. Han, «som 
første gang havde skræmmet ham fra sit hus, fandt snart 
midler til påny at gøre ham det utåleligt,* hedder det. 
Man kan ikke undres over, at erindringen om den ulykke- 
lige, godmodige broder kan bringe digterens harme op; 

men det er dog mere end tvivlsomt, hvorvidt den var 
berettiget. Mattias Evald må have været ualmindelig 
blødagtig og karakterløs, når han i sin alder den ene 
gang efter den anden kunde gå fra studeringerne for at 
blive soldat, og ingen vil let bringes til at tro, at moderen 
skulde være bleven aldeles følesløs for denne sin « øje- 
stena, som Johannes kalder ham på rejsen til Hamborg. 
Hermed skal det ikke være sagt, at digterens fordøm- 
melse af den metode at sende karakterløse unge mænd 
til Vestindien «for at befri sig selv fra en byrde, en 
skam, hvormed de har havt det vanheld at belæsse sig 
og andre, » savner sin berettigelse. En fast og kærlig 
hånd kunde muligvis have holdt ham oppe, ligesom en 
sådan vilde have kunnet udrette såre meget overfor 
broderen. Men det skal ikke miskendes, at disse brødres 
karakter var såre vanskelig og deres rette behandling en 
opgave, som neppe mange vilde have været voxne. Hvor 
lidenskabeligt Johannes tænkte, endog mange år efter, 
ses af hans næsten vilde udbrud ved denne lejlighed: 
«å la bonne heure! Men jeg véd, at jeg i dette tilfælde 
af to onde ting heller vilde være søn end fader. » 

Den lange afbrydelse af hans studeringer havde den 
virkning, at han efter tilbagekomsten kastede sig over 
dem med fordoblet iver. Allerede før vinterens slutning 
tog han anden examen, som dengang omfattede de al- 
mindelige humaniora, de gamle sprog og de historiske, 
matematiske og filosofiske fag. Udfaldet var ualmindelig 
godt. Strax efter tog han fat på teologien og gik efter 
5 fjerdingårs forløb, i sommeren 1762, til attestats. Han 
bestod med udmærkelse, idet han fik første karakter, 
hvad der dengang var ualmindeligt ; han havde ved den 
tid endnu ikke fyldt sit 19. år. 

Ved siden af dette ihærdige arbejde stod den lov- 
ende løn, Arenses hånd. Evald hørte ved sin hjemkomst 
med usigelig glæde, at hun mere end nogen anden havde 

taget sig hans bortrejse nær, og da nu deres bekendskab 
fornyedes, fandt de snart hinanden; de blev formelig 
forlovede. Imidlertid måtte de jo være belavede på at 
vente; Evald fik fribolig og stipendium for 5 år på Valken- 
dorfs kollegium og belavede sig på en videre gående 
teologisk og æstetisk uddannelse. Han syntes at være 
kommen i sikker havn. 

II. 
UNGDOMSÅRENE I KØBENHAVN. 

1762-70. 



Det kunde ikke være andet end at Johannes Evald 
som flink teologisk kandidat i en så ung alder og som 
søn af en så udmærket fader måtte vække forhåbninger i 
den teologiske verden. Vilde han muligvis have vanskelig- 
heder som præst, fordi hans udtale var uren, — han 
udtalte som bekendt 1 som r, — måtte han kunne gå 
den videnskabelige vej og blive lærer ved universitetet. 
At noget sådant til sin tid har foresvævet ham og hans 
venner synes også at fremgå af hans senere ønske om 
at få titel af professor. Han selv beklager, at han i 
disse år havde så mange forskellige planer uden at gøre 
alvor af nogen af dem. 

Foreløbig fortsatte han altså sine teologiske studier; 
det righoldige bibliotek på Valkendorfs kollegium gjorde 
det let for ham at skaffe sig den nødvendige literatur. 
Ældre og yngre venner, som var optagne af den samme 
syssel, havde han ingen mangel på. Der var for det 
første hans manuduktør til examen, den godt 3 år ældre 
Kristlieb Buch, hvis moder som enke havde ægtet den 
før omtalte Andreas Wulf, overformynderens fuldmægtig 
og husfælle. Buch skrev ved denne tid et par latinske 

disputatser (om 1. Kor. XIII, 12, 1762, om kobberslangen, 
1763); senere opgav han teologien og blev boghandler. 
Endvidere kom Evald på Valkendorfs kollegium til at 
bo sammen med flere teologiske kandidater, deriblandt 
Lavrids Jakob Benzon, som blev hans kontubernal og 
fortrolige ven. Endelig var der flere af omegnens præster, 
som han dengang uden al tvivl stod i nærmere bekend- 
skab med. Således Johan Kinast, præst på Fredriksberg 
fra 1736, vistnok en af faderens venner, en fortrinlig 
sjælesørger og ædel personlighed. Evald udødeliggjorde 
ham en halv snes år efter ved et af sine skønneste 
mindedigte. Så var der P. L. Hersleb i Brøndshøj, en 
Nordmand på et par og 40 år, gift med en søster til 
Evalds stiffader. Endelig Andreas Benjamin Poulsen i 
Gentofte, en mand på nogle og 30 år, medlem af sel- 
skabet for smagens forbedring, poetisk oversætter og, 
som Evald siger, «en mand af geni». 

Det første literære arbejde, Evald foretog sig, var 
besvarelsen af et af de prisspørgsmål, som «en velsindet 
patriot » udsatte i adressekontorets efterretninger for 
23. April 1762: hvorfor er en guddommelig forløser 
fornøden for os? Det var ikke for at vinde prisen, han 
indsendte end ikke sit forsøg, men efter sin examen så 
han sig om efter et passende emne for sine øvelser og 
fandt det i dette spørgsmål. Afhandlingen blev skreven 
og forevist «til dem, hvis domme erfarenhed havde lært 
ham at være grundede og upartiske*. Den vandt bifald, 
der rettedes lidt på den og man rådede ham til at lade 
den komme frem. «Det skal trykkes! råbte jeg henrykt. 
Ak, hvor sødt er det dog ikke at blive kaldt avtor!» 
Men kritiken vandt snart overhånd, han tænkte på alle 
de overflødige bøger i verden og vilde ikke forøge deres 
tal; så blev det lille arbejde henlagt et par år. Det er 
iørigt lidet selvstændigt, væsenlig en gengivelse af Jesper 
Brochmans polemik mod Socinianerne , et forsvar for 

frelserens guddommelige personlighed, ført med syllo- 
gismer og skriftsteder. Sproget er livligt og klart, men 
har påfaldende mange germanismer. 

I slutningen af vinteren skrev han en kort latinsk 
disputats som alumnus på Valkendorfs kollegium. Også 
her måtte tilfældet råde ved emnevalget. Han spiste 
hjemme hos sin moder og traf her ved bordet sin 10 år 
yngre broder Enevolds lærer, en student J. L. Jensen 
Adzer; ham spurgte han, hvad han skulde skrive om. 
Adzer svarede: « skriv om, at solen brænder så hed 
idag!» «Han siger noget, » svarede Evald, «jeg vil skrive 
om, at der ingen ild er i helvede. ». Disputatsen, som blev 
forsvaret den 28. Marts 1763 «med berømmelse i endel 
fornemme tilhøreres overværelse », er det første trykte 
skrift fra Evalds hånd. Titlen er «Pyrologia sacra»; det 
udgør 24 sider i kvart. Indholdet er en teologisk øvelse, 
skreven med den lærdom og den behændighed, som man 
måtte forudsætte hos en ung lovende kandidat. Han siger 
selv i indledningen, at noget væsenlig nyt kan der ikke 
ydes i denne videnskab; men det samme kan fremstilles 
anderledes, det korte gøres udførligt, det vidtløftige trænges 
sammen osv. Emnet er kun halvt udtømt, det indeholder 
afsnit om « ilden i egenlig forstand* (som element, i 
skriften og filosofien), om «dens billedlige anvendelse i 
skriften », og en del af afsnittet om «ildstraffene i de 
hellige bøger». Anden halvdel skulde afslutte dette og 
ende med et afsnit om «den hellige ild»: «ad åre eller 
når lejlighed gives, om gud vil og vi lever. » 

Ved siden af disse teologiske sysler begyndte der 
imidlertid at gå en anden række, der snart skulde helt 
fortrænge hine, de æstetiske. Som det vil mindes havde 
Evald i Slesvig vakt nogen opsigt ved sine oder og 
lejlighedsdigte. Livet ved universitetet og på det tyske 
felttog trængte vel for en tid enhver tilbøjelighed i denne 
retning tilbage, men den meldte sig af og til igen; han 

kunde efter opfordring skrive lejlighedsvers, som folk 
syntes om. Denne færdighed var imidlertid noget 
temmelig udvortes, ligesom de teologiske afhandlinger, 
og han var da også lige usikker i sin dom i begge 
henseender. Han viste sin kontubernal Benzon, der 
dengang var ifærd med et prisdigt «om skabningen*, 
et sådant lejlighedsdigt, og fik af ham den dom, at 
« verset intet duede, og at han gjorde bedst i at lade 
en konst fare, som han ingen evner havde til. » Evald 
tilføjer, at han var beskeden nok til at tro ham på hans 
ord, og « dette, » tænker han, «er et bevis mer, at han 
dengang ikke endnu var digter. » Han vendte sig fore- 
løbig til en anden side, til digtningen i ubunden stil. 

Blandt hans daværende venner var, som omtalt, 
præsten A. B. Poulsen, der alt i foråret 1762 fra Gen- 
tofte blev forflyttet til Fredriksborg, hvor han et par år 
efter døde. Poulsen var en skønånd og forholdet mellem 
de to var nærmest begrundet i fælles interesse for litera- 
turen. Han havde udgivet nogle oversættelser (af Ju ve- 
nals satirer og Gellert) og skrevet sørgesange ved dron- 
ning Louises og Ludvig Holbergs død. Gennem ham 
blev Evald bekendt med tidens første danske forfatter, 
Jens Schelderup Snedorf. 

Snedorf, der ligesom Holberg havde søgt sin ud- 
dannelse gennem det franske sprog, men iøvrigt især 
lagde sig efter statsvidenskaberne og blev professor i 
disse i Sorø, optrådte som frugtbar dansk forfatter et 
par år efter Holbergs død (1757). Han var da i sin 
kraftigste alder, men blev 7 år efter bortreven ved en 
tidlig død (5. Juni 1764). Hans hovedfortjeneste var 
som bekendt den at udforme det danske skriftsprog 
både i ord, vendinger og stil i en større lethed og rig- 
dom end nogen tidligere forfatter. Ligesom Holberg 
skrev han snart i breve, snart i form af et ugeblad 
(«den patriotiske tilskuer* 1761 — 63) om de mest 

forskelligartede forhold, men først og fremst dog om det 
dannede samfunds anliggender, modersmålets stilling og 
berettigede krav, og alt hvad dermed stod i forbindelse. 
Han lagde hovedvægten på at få udviklet et let og 
flydende sprog, der i fyndige og lette vendinger, ligesom 
det franske, kunde give udtryk for klare tanker. Med 
stor fordomsfrihed gik han til at berige ordforrådet og 
indføre vendinger, som man hidtil havde anset for 
ubrugelige i skriftsproget, han henviste til de nordiske 
sprogs fællesskab og den nationale kulturs ejendommelige 
karakter. Det var en begyndende uddybning af, hvad 
man tidligere havde forstået ved patriotisme, en påvis- 
ning af det nationale i kulturen, dens betydning og dens 
rette begrænsning. Men samtidig fremsatte Snedorf en 
sådan rigdom af frugtbare samfundsideer, en så træffende 
satire over samtidens mange brøst og latterligheder, især 
den ufrugtbare lærdom og alt det udvortes væsen, at han 
også heri blev en ypperlig fortsætter af Holbergs rige 
virksomhed. 

Det er ofte bleven sagt, at Holberg står ensomt i 
vor literatur, uden forgængere og uden efterfølgere. Men 
dette gælder kun hans komediedigtning, der, hvor epoke- 
gørende den end var, kun udgør den ene side i hans 
forfatterskab. I denne har han ligesom lånt en fremmed 
form for sine ideer, en form, som var udviklet anden 
steds, medens den hos os manglede en fortid og derfor 
også for en tid havde vanskeligt ved at gøre sig gældende. 
Den danske skueplads begyndte egenlig først efter Holbergs 
tid at arbejde sig op som et led i vor egen naturlige 
udvikling, båren af tilskuernes smag og til gengæld på- 
virkende denne. Først langt senere nåede man igen 
op i højde med Holberg og tilegnede sig ham fuldt ud. 
Anderledes forholdt det sig med hans øvrige forfatterskab, 
de historiske og ræsonnerende skrifter. Ved dem var han 
et udtryk for sin tids dannelse og en daglig opdrager for 



Digitized by 



Google 



41 

sit folk, støttet til samtidige forfattere, fortsættende tid- 
ligere og selv fortsat umiddelbart af andre. Men ingen 
anden kan i den henseende måle sig med Snedorf, der 
aldeles selvstændigt giver en ny slægtalder sit udtryk. 

Snedorf har ikke Holbergs tørre lune og træffende 
skæmt, men han har ungdommens friere blik og en 
åndelig bevægelighed, der giver sig udtryk i hans sprog 
og stil. Holberg bragte os den evropæiske kultur, som 
den var i hans første ungdom og forud for denne; 
Snedorf bringer den, som den er medens han skriver. 
Der var 40 års forskel i de to mænds alder, og de 40 
år mærkes, skønt der kun ligger 10 til 20 år mellem 
deres ræsonnerende skrifter. 

Evalds første æstetiske arbejde var en efterligning 
af Snedorf. I den patriotiske tilskuer havde denne gen- 
tagne gange givet sine ideer en poetisk iklædning, og 
dette må have fristet Evald til efterligning. I nummer 
81, for 26. Oktober 1761, findes der således en skildring 
af « forglemmelsens tempel », en klippefast hvælving i en 
ensom skovdal, med kun to adgange, den ene bevogtet 
af søvnen, den anden af døden. Forfatteren finder her 
hvad der er glemt i verden, af literatur og anden be- 
rømmelse. 1 nummer 157, for 19. Juli 1762, er der en 
kort skildring af «rygtets tempel* , efter Pope. I numrene 
191 og 199, for 15. November og 13. December s. år 
findes drømme om et ophold i forfatternes land og i 
modsætning dertil i de vises land, indeholdende en skarp 
satire over literære personer og forhold. 

Man fristes til at antage, at det er denne sidste, 
som afholdt Evald fra ved denne tid at udgive sin teo- 
logiske afhandling, der netop dengang var skreven ; hans 
senere fortale udtrykker netop den samme tanke. Men 
imidlertid havde han indladt sig på et andet og vanske- 
ligere forfatterskab. 

Som vi oftere vil få at se er hans opgivelse af 

tidsforhold ingenlunde nøjagtige, det bliver derfor tvivl- 
somt, når «lykkens tempel* først er bleyen udarbejdet. 
At han ikke har ret i sin fortælling om dens oprindelse 
af det mismod, som fulgte på tabet af Arense, er åben- 
bart; thi hendes bryllup stod først i sommeren 1764, 
medens « lykkens tempel* alt indleveredes til « selskabet* 
i samme års første måned. På den anden side er det 
heller neppe rigtigt, når han påstår, at han viste det til 
Poulsen, som da var præst i Gentofte; thi dette ophørte 
han at være i Maj 1762. I sin fortale til de samlede 
skrifter siger han: « Salig hr. Poulsen, en mand af geni 
og den tid præst i Gentofte, så det. Han fandt det værdigt 
til vor store Snedorfs omdømme; den patriotiske tilskuers 
ædelhjertede forfatter lærte mig at sætte pris på mit ar- 
bejde ved en opmuntring, der langt overgik mit håb, og 
det var efter hans råd, at jeg foreviste det til selskabet 
for de skønne videnskaber.* 

Snedorf var dengang bleven informator for arveprins 
Fredrik og havde forladt Sorø (1761). Det er vistnok 
sandsynligt, at Evalds bekendskab med ham hidrørte 
fra Poulsen, men affattelsen af « lykkens tempel* falder 
snarest efter den tid, i året 1763, da forholdet til Arense 
rimeligvis alt løsnedes. 

« Selskabet til de skønne og nyttige videnskabers 
forfremmelse* var stiftet i året 1759 og havde uddelt 
en prisbelønning til Tullin for et poetisk, til Ove Guld- 
berg for et prosaisk arbejde. I et møde den 14. 
April 1763 fik selskabet dernæst en bestemtere form; 
medlemmer var etatsråderne Bolle Luxdorph og A. G. 
Carstens, Tyge Rothe, den tyske hofpræst J. A. Cramer, 
Jens Snedorf, præsten Poulsen og et par andre, deriblandt 
muligvis også digteren Klopstock. Lønnet sekretær var 
J. H. Schlegel, en Tysker, som var bleven sekretær i 
danske kancelli og senere blev dansk historiograf. 

Til dette selskab, hvis opgave det var at opmuntre 

den hjemlige literatur ved prisbelønninger og ved at 
udgive, hvad der formentlig kunde opstilles som mønster, 
indleverede Evald altså under navnet Arethophilus (dydens 
elsker) sit forsøg den 31. Januar 1764. Dette førte til 
forhandlinger med selskabets medlemmer, og han gjorde 
her det første bekendskab med Carstens, som senere 
skulde blive ham en så værdifuld støtte; vistnok også 
med Cramer, der tog sig så varmt af alt, hvad nyt der 
viste sig i vor literatur. Følgen af disse forhandlinger 
var, at lykkens tempel «med en skyldig følgagtighed 
temmelig tit blev ombygget, » indtil det *tilsidst blev 
således, at det fortjente sted i selskabets skrifter. » 

Før det kom så vidt, havde Evald dog taget mod 
til sig og udgivet den henlagte afhandling om en gud- 
dommelig forløsers nødvendighed. Fortalen er dateret 
den 2. Juni 1764 og gør rede for dens tilblivelse og 
fremkomst. Efterat være henlagt i to år « bevægede nye 
årsager, nye opmuntringer, nye forsikringer* ham til at 
lade den se lyset. Iblandt andet tilskyndede den pris- 
belønnede afhandlings fremkomst ham, thi dens forfatter, 
sognepræst F. K. Friis, havde taget spørgsmålet meget 
afvigende fra Evald. Afhandlingen udkom som en bog 
i lille oktav, på 94 sider. Den averteredes til salgs 
den 10. Avgust, og var at få hos forfatteren på Valken- 
dorfs kollegium samt hos hørkræmmer P. Hulegård på 
Kultorvet. Nogle dage efter vedtog selskabet at udgive 
dykkens tempel»; det sendtes til Sorø, hvor «forsøgene» 
blev trykte, og udkom i slutningen af året i disses 3. 
stykke under titel: « Lykkens tempel, en drøm, ved 
Johannes Evald. » 

Øhlenschlæger har fældet en hård dom over dette 
stykke: «det mangler idealitet og realitet, » siger han. 
«Det mangler idealitet, fordi det hverken skildrer os 
lykken eller den menneskelige stræben fra sin sande 
ædle side; det mangler realitet eller legemlighed, fordi 

det som satirisk -komisk i ét væk tilintetgør fantasien, 
idet det søger at vække den. Det er et blot offer for 
forstanden, ingen personificeret konstig natur, der illu- 
derer os i en tilværelse. Hvad vil det altså sige? Det 
skal illudere og skal ikke illudere; skal være fantasi og 
ingen fantasi. Slige misfornøjelser hører vi heller i et 
moralsk foredrag, hvor dog idetmindste talerens alvor 
og talerens hensigt giver os et idealt sving, end her, 
hvor man ser, at digteren personlig lider og er bitter 
lidenskabelig henrevet. Digteren forvexler og blander 
åbenbar den jordiske lykke med den timelige forfænge- 
lighed. » Hvor mærkeligt er det ikke at se, at denne 
digter, der er så øm over Evalds forhold til sin for- 
mentlig bornerte samtid, her lægger hans første digtning 
på sine egne teoriers prokrustesseng. Han taler vidt og 
bredt om allegoriens betydning og berettigelse og værdiger 
den foreliggende kun disse kolde afvisende ord. 

« Lykkens tempel* er tilvisse ikke noget stort digter- 
værk, det er en neppe tyveårig ynglings forsøg på at 
efterligne en allegorisk satire, som samtiden var fortrolig 
med og ikke tog for andet end den skulde være. Evald 
gav den et almindeligere indhold, ligesom han rådede 
over en langt fyldigere digterisk billedtale, og han rettede 
sin allegori imod hele «den timelige forfængelighed », 
som han ikke « forvexler med», men aldeles berettiget 
kalder « lykken », i modsætning til den sande « lyksalig- 
hed ». Det hele lille skrift er ikke andet og bør ikke 
opfattes som andet end en stiløvelse, ligesom den 
samtidige teologiske afhandling; i samlivet med literære 
venner gjorde Evald de første skridt på forfatterbanen, 
alt for tidlig efter sin alder, men sikkert uden skade 
for sin videre udvikling. 

Onsdagen den 11. Juli 1764 om aftenen kl. 7 ægte- 
viedes Arense Hulegård i sin faders hus til hørkræmmer 
Rasmus Riber, som i flere år havde boet og drevet sin 
forretning dér i stedet. Samme aften viedes søsteren 
Marie Anna til H. P. Hansen, sognepræst til Tranekær 
på Langeland, som havde været deres huslærer. 

Det er bekendt nok, hvorledes Evald senere opfat- 
tede denne begivenhed. Efter i fortalen til sine skrifter 
at have talt om den nedslående kritik over det digt, 
som han viste Benzon, fortsætter han: «To eller treår 
efter mit mislykkede felttog led jeg et tab, som rørte 
mit hjerte langt nærmere og langt heftigere end hint. 
Dette stemte uden tvivl for en stor del min sjæl i den 
højtidelige melankolske tone, som jeg tror at være et 
hovedtræk i de fleste af mine poesier. Men det havde 
endnu en anden virkning: det gjorde mig rent uenig 
med alt det, som man kalder timelig lykke. Jeg havde 
hidindtil kun havt én bevægende grund at tragte efter 
så noget, — og denne grund faldt bort. Nu blev det 
min plan at slentre livet igennem som jeg bedst kunde 
og så godt som muligt at forskønne min vej med en 
vis art af lyksalighed. En rolig hytte, en behagelig egn, 
mådeligt udkomme, få men retskafne venner, og jeg tør 
sige frem for alt at være så nyttig som mine evner 
tillod det, uden at være nogen til byrde, var alt hvad 
jeg den tid ønskede mig af jorden. » 

I sine erindringer, der kun var bestemte for få 
venner, er han mere uforbeholden; her siger han: 
«Jeg havde min Arense og nu har en anden hende! 
Fordum nagende og martrende, nu snigende og dræb- 
ende gift! Erindring om mit tab, fortærende, ødelæg- 
gende tanke! Kilde til min fortvivlelse, mine uordener 
og mine ulykker, kilde til min daglige kummer og mine 
tårer, når vil du udtørres?* 

Hvem vover vel en indvending imod denne gribende 

klage, der rummer et helt livs lidelser! Vistnok var 
tabet af Arense et skæbnesvangert vendepunkt i digterens 
liv. Men lige så vist er det, at således som her frem- 
stillet opfattede han det først senere, gennem åringers 
afstand. 

Forskellige omstændigheder taler afgørende imod at 
sætte Arenses bryllup i umiddelbar forbindelse med en 
periode af fortvivlelse, livslede og udskejelser. Netop i 
sommeren 1764, da tabet var indtrådt eller dog selv- 
følgelig med sikkerhed kunde forudses, udfoldede han 
en travl literær virksomhed og påbegyndte nye foretag- 
ender. Og et halvt år efter skriver han et bryllupsdigt 
til Arenses søster Kristiane Benedikte, som ægtede hør- 
kræmmer Hans Ebbesen, hvad der vel forudsætter, at 
han tilligemed den øvrige familie var tilstede ved høj- 
tiden. 

Ligeledes taler det imod Evalds opfattelse af tabet 
som påført ham udefra, at Arense mange år efter om- 
talte ham med en vis bitterhed, og det skønt hun be- 
standig senere havde kendt ham og vist ham hjælpsomt 
venskab. Evald siger da også selv, at han godt kunde 
tænke sig hende bedre gift end hun vilde være bleven 
det med ham: «gerne, mere end gerne, synesmig, vilde 
jeg have undt den hende, der bedre end jeg kunde have 
skønnet på, kunde have belønnet og bevaret hendes 
fuldkommenheder. » Og et andet sted indrømmer han, 
at «hans kærligheds held gjorde ham ligeså forvirret 
som dens uheld gjorde ham fortvivlet«: «Ikke nok der- 
med, at min utålmodige længsel efter at se min kærlighed 
kronet indgav mig hundrede underlige, forvovne og, det 
som måske var det værste, forskellige anslag; men den 
betog mig ikke sjælden al virksomhed, så jeg med hænd- 
erne i skødet følte mit øjemed så stærk, at jeg tout de 
bon glemte alle de midler derover, hvorved jeg kunde 
nå det. Med få ord: i min lykke så jeg sjælden nogen 

vej, ligesom jeg endnu længe efter min ulykke ej kunde 
se noget mål mer.» 

Hvad var det da egenlig, som skilte disse to hjerter, 
«der syntes som skabte for hinanden »? Evald bruger 
et steds det udtryk, at «man rev hans skytsengel, hans 
Arense, fra ham.» Men hvem kunde rive hende fra 
ham, når hverken hun eller han vilde; hvilken mand 
vilde ægte hende imod hendes ønske, efterat hun havde 
været forlovet i åringer? 

Tingen var vel den, at der rent borgerligt var et 
misforhold i deres forskellige stilling til livet. Arense 
var en pige på 21 år, som alt forlængst havde nået sin 
fulde udvikling; Evald derimod, der var et halvt år 
yngre, stod ved begyndelsen af en omfattende uddan- 
nelse, hvis tilendebringelse havde lange udsigter. Dette 
måtte nødvendigvis fjerne dem fra hinanden, selv om 
det ikke behøvede at ende med et brud. Hendes om- 
givelser kunde ikke ret vel andet end fremkalde og 
styrke de bekymringer, som med større eller mindre ret 
knyttede sig til hendes fremtid. 

Og hvad var det så, der fremkaldte hendes bitterhed 
imod ham; — thi hun kunde dog ikke bebrejde ham 
hans alder og hans travle syssel med literære ting. Det 
var vel snarest dette, som han selv omtaler, at hans 
kærlighedsheld ligesom lammede hans foretagender og 
bragte ham til snart at haste fra plan til plan, snart at 
sidde med hænderne i skødet. Og dette sidste udtryk 
er så vist endda alt for mildt. I anledning af sit ophold 
i Hamborg tilstår han, at «det har altid været ham en 
naturlig svaghed midt i den største aktivitet, i de ham 
mest magtpåliggende forretninger, og i dem, han havde 
begyndt med den største hede, at blive hængende og 
glemme alting ved en god pleje, et godt glas vin og et 
godt selskab.* Kan det da antages, at han i hine år 

altid mindedes de forpligtelser, han havde påtaget sig, 
og det løfte han havde taget og givet? 

Forholdet var neppe så simpelt og usammensat, 
som det mange år efter fremstillede sig for digteren. 
Når han i sin berømte ode til Moltke udbryder: 

Mig har krigslyd og vinen og elskov 
altid mægtig fortryllet — ! 

da giver han selv anden steds tilstrækkelig oplysning om 
disse ords fulde vægt. «Fra den første tid af, hvori jeg 
kan erindre mig selv og hvori jeg kendte stærke drikke, 
har jeg altid været en determineret elsker af dem. » Og 
ligeså: « Tidlig fandt mit hjerte en ulmende gnist af dig, 
du levning af paradis, du himmelske kærlighed ! Dannet, 
som det var, af sin skaber til alle ømme og stærke 
følelser, åbnede det sig let for den sødeste og mest 
igennemtrængende af alle, uden enten at kende dens 
farligheder eller den selv.» Han mener, at dette afsnit 
af hans levned vil have særlig betydning for' dem, der 
ønsker at kende mennesket: «De vil deri finde de dels 
stigende, dels efterhånden faldende grader af en barn- 
agtig, en sand og dydig, en romansk, en vellystig, men 
fin og smagfuld, og en blot vild og brutal elskov. » 
Skulde Arense have holdt ud med ham, måtte det have 
været i en opofrende selvforglemmende kærlighed, som 
den vistnok såre sjælden findes. Hun måtte have været 
rede til at rejse ham efter ethvert fald, dele hans selv- 
forskyldte bryderier og tåle hans talløse tilsidesættelser. 
Dertil havde hun hverken sjælsstorhed eller mod; hun 
foretrak et andet giftermål, medens det endnu var tid, 
og dette var for Evald tilvisse langt at foretrække for 
en troskab med usikkerhed i beslutningen og bebrejdelser. 
Ved at dvæle ved denne tragiske konflikt, i hvilken 
begge satte deres livslykke til, kommer man til at tænke 
på den unge digter i Kierkegårds « forsøg i den experi- 

meriterende psykologi*: « Gentagelsen »: «Det unge men- 
neske var dybt og inderligt og skønt og ydmygt for- 
elsket; jeg havde i lang tid ikke været så glad som ved 
at se på ham — . Som en drue, når den er på sit 
højeste, bliver gennemsigtig og klar, medens saften pibler 
frem gennem de fine årer, således brød elskoven næsten 
synlig frem i hans skikkelse.* — «Som det da ofte går, 
at de elskende tage deres tilflugt til digterens ord for at 
lade elskovens søde beængstelse bryde ud i salig glæde, 
så var det og tilfældet med ham. Idet han gik op og 
ned ad gulvet gentog han atter og atter et vers af Povl 
Møller: 

Da kommer en drøm fra min ungdom s vår 

til min lænestol, 
efter dig jeg en inderlig længsel får, 

du kvindernes soli 

Hans -øje fyldtes med en tåre, han kastede sig hen på 
en stol, han gentog atter og atter verset. På mig gjorde 
denne scene et rystende indtryk. — At han var melan- 
kolsk, vidste jeg nok, men at en forelskelse kunde virke 
således på ham ! — Han var forelsket dybt og inderligt, 
det var klart, og dog var han istand til strax én af de 
første dage at erindre sin kærlighed. Han var igrunden 
færdig med det hele forhold. — At han blev ulykkelig, 
det var klart nok, at pigen også blev det, var ikke 
mindre klart, om det end ikke var muligt at forudse, 
på hvilken måde det vilde ske.» 

Hvad der her er stillet på spidsen, har utvivlsomt 
havt sin dybe betydning for Evalds kærlighed. Som 
digter erindrede han den med glødende lidenskab, hans 
første ungdom næredes af dens rene væld, hans senere 
lidelser dulmedes af dens billeder; — men dens betydning 
for ham havde ikke været den at føre til et ægteskab. 

Han bruger to gange i sine optegnelser om sig selv 
billedet af et skib, som løber af stabelen: « Som tovene 

springe, når skibet løber af stabelen, siger han ved af- 
rejsen fra Hamborg, således brast nu enhver af de for- 
bindelser, som jeg hidtil havde havt, med mit fædreland, 
mine forældre, mine venner, og jeg for brusende ud i 
verdens vilde ocean. » Han gentager det ved sit første 
besøg hos Arense, da alt det gamle forekom ham at 
være forbigangent. I virkeligheden passer det dog ulige 
bedre på katastrofen 1764. Hvad der end tidligere havde 
været uregelmæssigt i hans liv, så havde det senere 
rettet, sig igen; ved Arenses tab derimod blev de bånd 
sønderskårne, som hidtil havde holdt ham tilbage, idet 
de holdt ham oppe. Det stolte skib var bygget, men 
endnu kun taget i brug til bolig på landjorden; den var 
ikke bekvem, ikke indrettet til familje. Da brast tovene 
som tråde; det mægtige skrog svajede et øjeblik på 
kølen, — så gled det stolt og med stigende fart ud i 
søen. Skummet slog op foran dets bov, røg stod i 
sporet. Men snart gyngede det på bølgerne, der sang 
omkring det af fryd, snart rejste det sine måster, satte 
de tusinde sejl til og tonede flag. Selv stod han ved 
roret, den « lyksalige digter ». 



Den sommer, i hvilken Arenses bryllup stod, be- 
tegner frembruddet af Evalds mægtige digterbegavelse. 
Ikke blot udfoldede han, som forhen anført, netop den- 
gang en travl virksomhed med at udgive, hvad han 
hidtil havde syslet med; han begyndte også strax efter 
sin første virkelige digtning, «Adam og Eva». 

Selskabet for de skønne videnskaber udsatte den 
30. Maj 1764 en pris for den bedste ode over én af de 
guddommelige egenskaber; da ingen besvarelse var ind- 
kommen i årets løb, gentoges indbydelsen i December 
måned. Evald fattede den tanke at besynge guds al- 

godhed og begyndte at lægge sin plan. Da denne var 
færdig, betroede hans kontubernal Benzon ham, at han 
havde valgt det samme emne. Her var gode råd dyre; 
han vilde nødig overvinde sin ven, endnu nødigere over- 
vindes af ham. Han valgte da en anden form, der 
rigtignok faldt helt udenfor prisopgaven, nemlig den dra- 
matiske. Men i dette valg åbenbarer hans dybe poetiske 
anlæg sig. Han vilde skildre guds godhed i skabelsen, 
ægteskabet og genløsningen, men i steden for læredigtets 
ensformige trivialitet besluttede han sig til at lægge 
syndefaldet til grund for en dramatisk handling, hvorved 
alle disse hovedpartier kunde samles til én helhed. 
Stykket blev skrevet i vinterens løb og indleveret under 
titel: «Adamiade, et drama om guds godhed*, i én akt. 
Han brugte nu det motto: qvidqvid tentabam scribere, 
versus erat (hvad jeg forsøgte at skrive, var vers). 
Den 26. Marts (1765) sattes det i omløb mellem sel- 
skabets medlemmer. 

Der var ialt indkommen 12 besvarelser, af hvilke 
tre i mødet den 29. Maj fremhævedes som de bedste. 
Senere forhandlinger med forfatterne og i selskabets 
møder førte til, at der den 11. September blev tildelt 
de to forfattere L. J. Benzon og J. Sandøe hver en 
halv pris. 

Evald fik sin Adamiade tilbage «i egne hænder til 
forbedring », som det hedder i selskabets protokol. Men- 
ingen hermed var vistnok denne, at han under selskabets 
eller et enkelt medlems vejledning skulde forbedre det 
til udgivelse i dettes skrifter, således som Carstens for- 
bedrede Benzons og Luxdorf Sandøes ode, og som man 
året tilforn havée ombygget «lykkens tempel* for Evald. 
Denne fortæller da også selv noget sådant. «Mine dom- 
mere sagde mig med megen venskabelighed, at de fandt 
mange spor af poetisk geni forstrøede i mit drama, at 
mit arbejde fortjente en belønning og at det ved for- 

bedring kunde blive godt.» Men dette var ham ikke 
nok; « kunde han ikke være den første digter i sit fædre- 
land, vilde han ikke være den anden»; han tog altså 
sit stykke tilbage for selv at gå det efter. 

Dette var nu vistnok en lykkelig indskydelse, lige 
så vel som den næste beslutning, han fattede, i to år 
at afholde sig fra al produktion, for kun at læse og 
studere digtekonsten. Skulde det få nogen art, måtte 
han stå på sine egne ben, de lærde folk i « selskabet » 
var lidet skikkede sil at opdrage digtere. 

Der haves i en disputats fra samme efterår et ganske 
kvikt udtryk for hans stemning ved denne tid. I for- 
året 1764 havde kollegiet måttet nøjes med et lille 
stykke «om paradiset », altså ikke nogen afslutning af 
den tidligere øvelse om ilden. Paradiset blev han 
heller ikke færdig med, men henskød også her fortsæt- 
telsen til det næste år. I foråret 1765 fik han slet 
ingen disputats skreven, men opsatte det til efteråret, 
da han så udgav nogle punkter om skabelsen, med en 
indledning «om dårlige forfattere*, der er disputatsens 
egenlige hovedstykke. Han drager her stærkt tilfelts 
imod papirets misbrug i literaturen, mod den enfoldige 
forfatter, versmageren, den literære spradebasse osv. 
og anfører de vigtigste grunde for at der skrives så 
meget og så slet. Med en let overgang kommer han 
derpå til sit emne, ved nemlig at fremsætte som en 
sidste grund til at blive forfatter den, at det således er 
fastsat i fundatsen for kollegiet, hvorfor han altså op- 
træder og ved sit exempel godtgør, at ikke alle er lige 
oplagte til at efterkomme dette pålæg: «Det har ikke 
været min sag at udrede et lærd eller Vanskeligt emne ; 
jeg fremsætter ingen lærdom, jeg har næsten slet ingen 
citater. Med få ord: jeg afhandler ikke for at blive 
forfatter, men for at afhandle, og kun i tillid til læserens 

velvilje lader jeg disse theses om skabelsen komme for 
lyset — .» 

«Hans ældste lærer », vistnok Snedorf, havde alt 
forlængst sagt ham, at det han manglede, var læsning. 
Da nu «Adamiaden» var mislykkedes, « hviskede Apollo 
ham i øret, at han havde havt ret, og på én gang fat- 
tede han den beslutning, som han bekræftede på det 
højtideligste, i de to første år ikke at sætte pen til 
papir og at anvende al denne tid til at læse.» 

Denne beslutning viser bedre end noget andet, hvor 
han nu er henne; det var ikke teologi, han vilde læse, 
ikke en forberedelse til at blive præst eller professor, 
men til at blive «Danmarks største digter*, til at kunne 
forbedre sit stykke, så « enhver måtte tilstå, at man ej 
havde set dets lige siden kong Skjold. » I virkeligheden 
var forholdet netop det modsatte af hvad han senere 
udtalte; det var kun i rent ydre borgerlig forstand, at 
han hidtil havde havt et mål, medens dette nu var tabt ; 
et virkeligt kald for livet havde han netop nu fået, og 
det som han anså for tegn på det modsatte, ligegyldig- 
heden for ydre kår og ydre stilling, er det bedste vidnes- 
byrd imod ham. 

Hvad skulde han nu læse? Han tog fat på lære- 
bøger i digtekonsten, men var ikke istand til at komme 
igennem dem. Så tog han fat på selve digterne, de 
latinske og franske klassikere. Hvor forundret blev han 
ikke ved nu at vende tilbage til Virgil og Horats og 
opdage deres poetiske skønheder. I fransk var det Pierre 
Corneille, som han især kom til at beundre og studere. 
Det klangfulde sprog og den tankevægtige dialog fængs- 
lede hans poetiske øre og fandt sit tilsvarende i hans 
egen tankerige ånd. Det var ligesom en fortsat påvirk- 
ning af Snedorf, der stadig holdt det franske frem som 
mønster for os. Og netop en karakter som Evald, der 

af tilbøjelighed måtte antages at være formløs, trængte 
til denne lærdom. 

Ved siden af disse klassiske mønstre kom så Klop- 
stok. Han var epokegørende i den samtidige tyske lite- 
ralur, ikke blot ved sin digtning, der langt overgik alt 
tidligere, men også ved sin digterpersonlighed. Selv 
gennemtrængt af sit store kalds betydning, forstod han 
at hævde dets værdighed både i samfundet og litera- 
turen. At påpege hans betydning også for Evald vil 
der blive lejlighed til på et senere sted; her må det 
være nok at bemærke, at det var ved denne tid vor 
digter lærte Messiaden og den mægtige odedigtning at 
kende ; forhen, siger han, havde Klopstok været et tomt 
navn for ham. 

Men samtidig med at digtningen således oplod sine 
vidunderlige verdener for ham, hengav han sig til et 
muntert ungdomsliv, således som det i så høj grad til- 
talte hans livlige natur. Her fik tabet af Arense sin 
sørgelige betydning for ham; han anså sig for løst fra 
ethvert bånd, efterat dette var bristet. 

Evald har selv givet så mange ypperlige bidrag til 
at skildre sine tilbøjeligheder og svagheder, at det er 
forholdsvis let at danne sig et pålideligt billed af den 
hele personlighed. Han havde en levende åndelig sans, 
der søgte det ualmindelige og betydningsfulde; mægtige 
indskydelser beherskede ham, snart til det gode og op- 
højede, snart til letsindighed og til formål, som ikke 
var hans opmærksomhed værd. Men han var uden 
stadighed og vedholdenhed i sine foretagender, og skønt 
der utvivlsomt var en dyb og alvorlig sammenhæng i 
hans digterliv, falder det derfor dog tilsyneladende fra 
hinanden i tilfældige brudstykker. Hans tilværelse er 
lyrik ligesom hans digtning. 

«Såvidt jeg kan skønne, siger Evald i sine erind- 
ringer, har disse to grundtræk, den lyst nemlig at be- 

mærkes og den lyst at være fri, både først anlagt 6g 
siden bildet min tænkemåde og min skæbne. » «Jeg. 
har fra det første, jeg kunde skønne, havt noget Don- 
Quichottisk i min karakter, som et stolt hjerte, der altid 
indtil entusiasme var elskere af friheden, i forening med 
en hidsig indbildningskraft uden tvivl avlede — . Jeg 
var fra barnsben af en soren elsker, en beundrer af 
alt det besynderlige, det hvorved man lettest kunde 
skille sig fra mængden og således blive bemærket, ofte 
omtalt og peget med fingre på.» Dette skal dog selv- 
følgelig ikke forstås således., at han vilde udmærkes i 
almindelig forstand, rent udvortes ; tværtimod. Det, som 
lokkede ham, var det virkelig ualmindelige. «Den jævne 
alfare, støvede vej havde aldrig noget tiltrækkende for mig, 
siger han i sin store fortale. Dens tryghed, dens be- 
kvemmelighed havde intet morende for min indbildnings- 
kraft, intet der kunde trøste i et hjerte for savnet af de 
følelser, som kun uventede hændelser og vanskeligheder 
og farer kan opvække. — Imidlertid vandrede jeg med 
i karavanen, fordi jeg måtte og så længe jeg måtte. 
Men når jeg undertiden så til siderne og blev én eller 
anden pilegrim vår, som vandrede sin fodsti for sig selv, 
da opvakte han min hele opmærksomhed, da brændte 
mit hjerte efter den ujævne, krumtløbende, med krat og 
mose igennemskårne bane og jeg forudfølte de himmelske 
saligheder, som den altid syntes mig at føre til. » 

Af denne lyst udsprang da hans ungdomseventyr 
og så mange senere mindre iøjnefaldende foretagender. 
Det var ham i hans ungdom «ikke nok at besynge helte, 
han vilde selv være det.» Og han havde unægtelig ad- 
skillige betingelser derfor. Først denne, som han påstår, 
at han i forvejen gjorde sig rede for og overvejede hvad 
han vilde. « Uagtet man ved at dømme af adskillige 
stærkt iøjnefaldende handlinger ikke sjælden har beskyldt 
mig for at være forvoven indtil dumdristighed, så er jeg 



Digitized by 



Google 



56 

mig dog i mit hele eventyrlige livsløb neppe to eller 
tre handlinger af betydenhed og fare bevidst, som jeg 
ikke i det mindste har troet at være tvungen til og som 
jeg ikke har overvejet med en yderlig og virkelig frygt- 
som forsigtighed, førend jeg begyndte derpå. Jeg fulgte 
sjælden eller aldrig mit første indfald, førend jeg, så 
godt som jeg kunde, havde afvejet det gode imod det 
onde, som kunde flyde deraf og strængt havde adspurgt 
mig, om og hvorledes jeg kunde undfly eller afværge 
eller overvinde dette eller hint. Men når disse spørgs- 
mål engang vare undersøgte og mit indfald havde vundet 
sejr, var det jo neppe muligt at overtale eller at lokke 
eller at true mig til at forlade det — .» Hertil kom «et 
temmelig fond af vittighed, af det man kalder presence 
d'esprit, af mod i uundgåelige og vedvarende farlig- 
heder, hvormed den mig ellers så ublide skæbne ikke 
stif moderlig har forsynet mig,» — og «et besynderligt 
held i at rede mig ud af de vanskeligheder, som jeg 
hverken har kunnet forudse eller undgå. » 

Når han alligevel ikke kom til at spille heltens 
rolle, da var det, fordi han opgav alt på halvvejen, 
fordi han led af en medfødt magelighed. Han vilde 
gerne nok friste et eventyr, men når det var foreløbig 
nydt, tabte han sin interesse for det. Den store friheds- 
trang, han stadig følte, havde kun tildels sin grund i 
den medfødte stolthed, «en anden, én som bestemte 
den langt nøjere, én som tvang mig nogenledes til netop 
at blive aventurier og gjorde mig det næsten umuligt at 
blive enten helt eller statsforræder: det var en vis mig 
naturlig magelighed. » Han forstår herved «den svaghed 
snart at kunne blive træt og ked af ethvert ordenlig 
bestemt, ensformigt og vedvarende arbejde. » Derfor 
afbrød han enhver bestræbelse på halvvejen, når det 
ikke kom alt for meget i strid med hans stolthed. 

Et menneske med disse forudsætninger lider selv- 

følgelig i de fleste tilfælde borgerligt skibbrud. Han kan 
alt efter omstændighederne redde sig på en planke eller 
gå tilbunds, han kan endog blive taget op af andre og 
nå hæderligt i havn; men i forhold til hans ungdoms 
drømme vil det dog altid være skibbrud. Så er der 
det sjældne tilfælde, undtagelsen i kraft af gudernes 
gunst, at den skibbrudne kommer i land på en øde ø, 
hvor ingen spørger ham om, hvorledes han kom hid, 
fordi der ingen er til at spørge. Skibbruddet er da 
nærmest kun en anledning for ham til at gå i land, 
hvor han ellers ikke vilde være kommen, og til for 
fremtiden at føle sig uadskillelig knyttet til sit nye hjem. 

Således gik det vor Evald. Det var hans sværmeri 
ikke blot som dreng, da han løb bort for at komme til 
at lide skibbrud på vejen til Indien, men hele livet 
igennem, at kunne bo på en øde ø. «Jeg er overbevist 
om, siger han, at til hvilken time i min levetid jeg havde 
havt valget imellem den mest glimrende trone på jorden 
og Robinsons ubeboede ø, jeg uden betænkning havde 
valgt den sidste.* Det kan da vel også siges, at han 
led skibbrud i livet, i de foretagender, som han fra 
først af anså for store og misundelsesværdige, men at 
han kom i land på en hidtil ubeboet ø, hvor et rigt og 
uberørt liv omgav ham og var til alene for ham. 

Hans fantasi sad inde med en uudtømmelig rigdom 
af billeder og drømme, hans sjæl var frugtbar på tanker 
og mægtige følelser. Alle de egenskaber, som hist kom 
ham til gode, og ikke mindre de, som kom ham til 
skade, bidrog her til at gøre ham stærk. De dristige 
indskydelser opflammede hans ånd, den medfødte trang 
til at hengive sig i uvirksomhed, gjorde den frugtbar. 

Han gav sig hen i sine indskydelser og tilbøjelig- 
heder med et stort og varmt hjertes fyrighed. «Det er 
tilforladelig et hovedtræk i min karakter,* siger han, 
«at jeg fra mine barnsben har havt og endnu har en 

inderlig og usigelig tilbøjelighed til at gøre alle de skab- 
ninger, der ser ud ligesom jeg, og jeg tør sige alle 
skabninger uden undtagelse, lykkelige og fornøjede. Selv 
de, hvis væsen og opførsel imod mig gjorde, at jeg til 
en tid umulig kunde lide dem, behøvede kun at trænge 
til mig, at smile til mig, at trykke mig i hånden for at 
blive mine bedste venner, for at have al min ejendom 
og selv mit blod til deres tjeneste. » Andre stadfæster 
dette træk; han lod sig helt rive hen af sit gode hjerte. 
Men han elskede kun sin næste som sig selv; han vilde 
også fornøje sig selv og føle sig så lykkelig som muligt. 
Derfor hengav han sig så villigt i de flygtige elskovs- 
forbindelser, til det frie samliv med ligesindede venner 
og til vinens glæder. «Et godt selskab* kunde bringe 
ham til at glemme de alvorligste anliggender, som vi 
har set; og så siger han endda, at intet selskab var 
ham så kært som en flaske god vin, der tillod ham i 
ensomhed at drømme de saligste drømme. «Jeg er ikke 
mere ond, end man på denne jordklode sædvanligvis 
er,» skriver han til Moltke; «men lidt skødesløs, 
uordenlig, pantagruelisk er jeg — .» Lidt af en 
Pantagruel ! denne tvetydige , omflakkende , vittige, 
holdningsløse herre, der hos Rabelais giver udtryk for 
skyggesiden hos hans helt. Denne sammenligning, for 
hvilken Evald selv bærer ansvaret, angiver yderpunktet 
af hans naturel. Han havde denne bedårende svada, 
denne uimodståelige elskværdighed, der følger med det 
geniale far niente. «For at oplyse min tænkemåde, » siger 
han et sted, «vil jeg anføre den orden, hvorefter jeg, 
så vidt jeg kender mig selv, altid har valgt én måde at 
slå mig igennem på fremfor en anden. Jeg har nemlig 
altid heller villet mangle endog det nyttige, end jeg har 
villet fortjene det ved et alt for surt og stadigt arbejde. 
Jeg har heller villet fortjene det ved mit ansigts sved 
og ved trældom selv, end med magt fratage det nogen, 

hvorom jeg kunde have den mindste formodning, at han 
trængte lige så meget dertil , som jeg. Jeg skulde vist 
altid have gjort mig mindre betænkning ved åbenbar at 
røve det fra én, der kun nogenledes kunde undvære det, 
end ved at stjæle det fra den allerrigeste. Og jeg skulde 
tilforladelig før have bekvemmet mig til at stjæle end til 
at tigge det. Dette sidste har endog den yderste nød 
aldrig kunnet overtale mig til. » Her har vi manden. 
Og for at fuldende billedet, behøver vi kun at høre den 
gravskrift og det eftermæle, han tænker sig, da han i 
Rungsted anser sit liv for truet. «Jeg vil sige dig, hvor- 
ledes du omtrent vil bære dig ad, skriver han til sin 
ven Peder Spendrup: Når du læser i aviserne under 
den titel: «Dødsfald: Rungsted. Hr. Johannes Evald 
død i sin alders 31. år. Han var meget omtalt al sin 
tid for sine skrifter og for sine narrestreger ;» så vil du 
trække på skuldrene og sige et græsselig langt: ej, så 
er han da endelig død, den gode ærlige gnuf! Så vil 
du stoppe dig en pibe tobak, se ud af vinduet og være 
tavs et par timers tid, og inden aften vil du glemme 
mig over kløverknægt.* 

At dette ikke er den hele Johannes Evald, véd vi 
alle; men det er en såre væsenlig del af ham, det er 
manden som han var de sex dage i ugen. Men til et 
sådant naturel hører der, når personligheden ikke er 
overfladisk og intetsigende, et vist tungsind. Dette tung- 
sind er ikke tilfældigt, fremkaldt ved en tilskikkelse, en 
sorg eller en brøde, men uadskillelig knyttet til letsindet. 
Evald tager fejl i sin henførelse af den melankolske tone 
i sin digtning til Arenses tab. Havde han tænkt sig om, 
vilde han have fundet det forud for dette, da han ejede 
hende, og på alle punkter i sit liv, når Arense var glemt 
og når hendes billede igen dukkede op i hans erindring. 

Tungsindet kan dog være af en dobbelt art. Enten 
kan det være knugende og lammende, som en mørk 

nat, der afløser glædens dage; eller det kan stå i pagt 
med et dybt alvor i sindet, som en helligdag der afløser 
de søgne dage. Ingen var vel så lykkelig helt at undgå 
nætternes rædsel, men den ædlere natur vil dog mere 
og mere arbejde sig frem til helligdagenes fred. 

Evalds tungsind havde sin rod i hans letsindige 
natur og drog rigelig næring af hans hårde tilskikkelser, 
den ubønhørlige sygdom, som ødelagde hans legems- 
kræfter. Men det fik ikke lov til at udmatte hans sjæl. 
Det giver kun hans digtning en dybere sangbund, det 
forøger tankens spændighed og billedets kraft. Det er 
en stor fejltagelse, at hans digtning fortrinsvis er melan- 
kolsk; den er alvorlig, mandig og klædt i højtidsskrud ; 
men når den, som verdenstræet, strækker sin ene rod 
ned i dødsriget, så når den anden op til gudernes hjem 
og glædens boliger. For slet ikke at tale om den tredje, 
der går ud til menneskenes dårskaber, de vanskabte 
jætter. 

Med denne karakter var det da ikke vanskeligt at 
forudsige, at Evald vilde være temmelig uheldig stillet, 
når han efter en stor skuffelse i sin rent borgerlige til- 
værelse kastede sig over et frit studium. Hvad der alt 
forhen var kommen ind i hans liv af uregelmæssigt, blev 
nu ligesom lyst i kuld og køn, nu da han havde opgivet 
ethvert ydre mål og kun tænkte på at « slentre livet 
igennem. » 

«Få, men retskafne venner » hørte nu til hans ideal 
af en tilværelse ; dem var det ikke så vanskeligt at finde 
for en yngling med hans forudsætninger. Nogle af dem 
er kendte og fortjener særlig omtale. 

Blandt dem der boede på Valkendorfs kollegium, 
da Evald kom dertil, var Hans Jørgen Trojel, en præste- 
søn fra Fyn; han gik ud T efteråret 1764, men forinden 
havde Evald utvivlsomt gjort bekendskab med hans be- 
gavede broder, den senere digter Peder Magnus Trojel. 

Det var et sjælden begavet menneske, neppe et halvt år 
ældre end Evald, student, teologisk og juridisk kandidat 
med bedste karakter og udmærkelse. Han var sin mor- 
broder Kofod Anchers fuldmægtig i lovkommissionen og 
på gode veje til at træde ind på en glimrende embeds- 
bane. Ved siden af havde han lagt sig efter de nyere 
sprog og talte med færdighed tysk, fransk, engelsk og 
italiensk. Disse talenter bragte ham imidlertid ud af 
sporet; han lod sig bevæge til at tage en plads som 
hovmester hos grev Vedel -Vedelsborg, dengang over- 
hovmester hos de kongelige prinsesser, hvorved han 
knyttedes til hoffet. Her lod han sig snart friste til de 
adspredelser og udskejelser, som var uadskillelige fra et 
stort og glimrende hof. Skønt han vedblev at læse og 
øve sig i sprog, begge dele efter en stor målestok, 
droges han dog mere og mere ind i den lette lediggang 
og <Jen ørkesløse tidsfordriv, hvoraf hans omgivelser var 
optagne. Efter kong Fredriks og grev Vedels død blev 
han" endnu nogen tid i hovedstaden, men rev sig derpå 
ud af sine brydsomme forhold og blev huslærer i Nyborg, 
senere avditør. Han optrådte nu med mindre digt- 
samlinger, især satirer, også erotiske og anakreontiske 
sange, efter tidens smag. I året 1776 vendte han tilbage 
til København og hørte da atter til Evalds fortrolige 
venner. 

En anden jævnaldrende omgangsven fra disse år 
var den senere landsdommer på Bornholm, Ditlev Lud- 
vig Rogert. Han var født på Låland og student fra 



Nakskov skole v men brugte 15 år til at få sin juridiske 
examen. Han kunde senere fortælle mange historier fra 
samlivet med Evald på Valkendorfs kollegium og deres 
kollisioner med vægterne. Blandt andet var det engang 
hændtes Evald, at han blev taget fast og hensat på 
« riddersalen*, d. e. «den sal, hvori pøbel af den laveste 
og ureneste art blev henvist om natten af vægterne,* 

og han måtte sidde her til opad næste eftermiddag. 
Meddeleren af denne fortælling stiller sig helt på digterens 
side og mener, at han i sådanne fornærmelser kunde 
have skellig grund til at blive opbragt på vægterne og 
fortsætte fejden; men det ligger dog nok nærmere at 
indrømme, at når vægterne troede ustraffet at kunne 
byde en teologisk kandidat dette, så må han i forvejen 
have indladt sig lovlig meget med dem og have havt 
ikke lidet af gadeuordener på sin samvittighed. Et lille 
træk af den slags er opbevaret af Rahbek, der fortæller, 
at Evald på hjemvejen om aftenen eller natten kunde 
finde på at drage sin kårde og slå i brostenene, *så 
gnisterne stod ham om hovedet,* med det råb: «nu 
grasserer poeten Evard ! » At iøvrigt også Rogert havde 
en gnist af den genialitet, som så let fortryllede Evald, 
fremgår noksom deraf, at det var ham som senere, 
under det stadig fortsatte fortrolige forhold til digteren, 
komponerede den storslåede melodi til «kong Kristian 
stod ved højen mast.* 

Ved siden af Rogerts navn står under Evalds testa- 
mente Nikolaj Milling, og også han hørte utvivlsomt til 
hans første vennekreds. Milling kom 1765 som 20årig 
student fra Ålborg skole og boede med flere af sine 
nærmeste landsmænd i hus hos den originale stads- 
kirurgus Reitzer på Vestergade (ved Gammeltorv). J. 
H. Tauber, som et par år efter ligeledes kom hertil som 
student fra Ålborg, kom til at bo samme steds og taler 
om Millings « tåbelige lyst til at traktere på sine lands- 
mænd, sålænge han havde noget af sine jydske sendinger, 
smør, ost, kød og andre gode sager, hvorved han siden 
selv måtte suge på labberne. Ofte var dette sluttede 
selskab temmelig højrøstet og hjerteglad, når punche- 
bollen havde begejstret det. » Senere fortæller han om 
samme Milling, at han var medlem af et prædkeselskab 
på regensen, men blev udelukket på grund af sin for- 

sømmelighed. Han var nær aldrig bleven kandidat, da 
han forfaldt til brætspil. « Klæderne blev udsatte og 
han havde kun en luvslidt frakke tilbage, et par gamle 
buxer og en messingparyk.* Tauber fik penge sendt 
fra hans fader, gav ham deraf til det nødtørftigste og fik 
ham til examen; det gik godt og han fik første karakter 
(November 1770). «Nu var da alting godt. Hjem vilde 
han ikke og hjem skulde han, i det mindste nogen tid. 
For demis vilde han ikke prædke for at have denne vel- 
gørende årsag til igen at komme til sit kære København. 
Tauber indtingede ham hos en skipper, besørgede hans 
tøj indpakket, fulgte ham ombord og så hans henfart. 
Siden den tid skikkede han sig vel.» I Evalds sidste år 
lå han på Ehlers's kollegium og øvede sig i at prædke 
i Helligånds kirke. 

Endvidere var der Povl Danchel Bast, en degnesøn 
fra Horslunde, ligesom Rogert student fra Nakskov 
(1767). Han var 11 år om at få sin examen, meget 
vel begavet og en brav karakter. Senere blev han stifts- 
provst ved frue kirke og professor. Sit venskab for 
Evald bevarede han til det sidste og han var den, som 
tog sig af hans efterladte håndskrifter. 

Så var der en ven Thomas Wissing, vinhandler på 
Vestergade. Det er ikke så vanskeligt at gætte, hvorledes 
dette bekendskab sluttedes. Han indgik ved denne tid 
ægteskab, men et tidligere sluttet venskab kunde vel 
nok til en vis grad vedligeholdes trods dette. Da «Rolf 
Krage » blev udgivet, nævnes han blandt subskribenterne 
(på 10 exemplarer) og senere henviser Evald til ham 
blandt de nærmeste venner, som han forudsætter vilde 
tage sig af hans anliggender: «min Wissing». — Der 
vilde vel endnu måske kunne nævnes flere navne på 
bekendte fra denne tid, — således juridisk kandidat T. 
L. Brix, den eneste, for hvem Evald optrådte som de* 
"Tendens, ligesom han omvendt forsvarede dennes sidste 

og betydeligste disputats (senere død i Vestindien!) — 
men de træder ikke frem som kendelige personligheder. 

Men det vil alt af disse oplysninger let skønnes, 
hvorlidt man ved forståelsen af denne tids betydning 
kan slå sig til ro med Øhlenschlægers forklaring, der er 
gentaget af N. M. Petersen: «Han levede helst med en 
sværm godhjertede ham hengivne drikkebrødre, som han 
ofte beværtede på sin bekostning og som til gengæld 
med høj røst istemte hans viser og gjorde kor ved de 
skåler, han foreslog. » Således gik det neppe til. Vist- 
nok kom han i støjende drikkegilder, men han skrev 
ingen drikkeviser og det går ikke an at vælte skylden 
fra ham over på andre. Nej, de var en kreds ligesindede 
og ligestillede venner, som forsømte og tabte interessen 
for alvorligt arbejde, lod fiolen sørge og levede for dagen. 
Det var livslystne og begavede unge mennesker, med vid 
og mangehånde talenter, og deres samliv bar udentvivl 
præg af en vis genialitet. Men for Evald, der drev 
alting til yderlighed, blev skaden uoprettelig; han lærte 
at elske de stærke drikke for deres virkningers skyld; 
med andre ord: han forfaldt til drik. 

Evald har. selv udtalt sig tilstrækkelig tydeligt og 
de samtidiges beretninger lader ingen tvivl tilbage i den 
retning. Han lover i sine ufuldendte erindringer at vise, 
«hvorledes først glæden selv og ubesindighed, selskaber, 
lejligheder og fristelser; siden genvordighed, kummer, 
ærgrelse, mismodighed og alle hypokonderiens ulykker 
tid efter anden har dreven denne i sig selv uskyldige 
lyst alt for ofte og alt for langt over den fatale streg; 
og hvorledes vanen tilsidst og deraf fødte fysiske, legem- 
lige nødvendigheder har forøget og hærdet den til en 
grad, der har været stor nok til at spilde det for mig, 
som man i almindelighed kalder sin timelige lykke — .» 
Han udvikler med mange ord og megen styrke den 
betydning, vinen har havt for ham til at opildne de 

sjælelige kræfter i modfaldne øjeblikke, og han ser heri 
den egenlige undskyldning for sin svaghed. Men oven- 
stående vidner derimod: det var glæden, som forførte 
ham, det gode lag, den løftede stemning, lejligheden til 
samliv med venner. Det øvrige følger så bagefter af 
sig selv: tungsindet, som skal adspredes, ærgrelsen som 
skal druknes, — og den ulykkelige vane, der behersker 
mennesket. 

Det kunde ikke være andet end at hans nærmeste 
med sorg måtte være vidne til dette. Rimeligvis med- 
førte forældrenes forestillinger da et brud, så han, om 
end forbigående, ophørte med daglig at komme i deres 
hus og spise ved deres bord. Han havde af kollegiet 
foruden fribolig et årligt stipendium på 36 rdlr.; des- 
uden det Skelske stipendium på godt 20 rdlr. (ialt c. 
180 kroner). Lejlighedsvis oplyses det endvidere, at han 
havde private informationer (hos general J. G. Moltkes 
enke, Fredrik Moltkes moder). Efter sit ejendommelige 
naturel ønskede han dog rigeligere og næmmere indtægter 
og han bad derfor sin stiffader om forskud på fædrene- 
arven; ,men han fik et afslag. Så indgav han en an- 
søgning til kongen om myndighedsbevilling (21. December 
1765). Til sine studeringers fortsættelse, siger han, og 
til højnødvendige fornødne udgifter behøver han sin lille 
arvekapital på 500 rdlr. og beder om at blive rådig over 
den. Ansøgningen sendtes til konsistoriets erklæring og 
drøftedes i de følgende måneder. Forhandlingerne om 
denne sag er ret oplysende for Evalds stilling og for- 
holdene i hjemmet. Rektoren, prof. Kratzenstein mente, 
at man måtte indhente stiffaderens og moderens erklær- 
ing og i det højeste bevilge ham en 150 rdlr. årlig, 
ikke det hele. P. Holm afgav en vidtløftig erklæring: 
«StifTaderen,» siger han, « menes at være en bemidlet 
mand og uden børn. Han har et par gange, for længe 
siden, været hos mig og så omhyggeligen rost og 

rekommanderet monsr. Evald, som om han havde været 
hans egen fader. » Man formoder, at forældrene har 
understøttet ham tilstrækkelig, «med mindre der enten 
over hastighed og mod på denne eller anden eller begge 
sider er kommen nogen misforståelse, den man måtte 
ønske og søge ophævet, at og mr. Evald, som har så godt 
et hoved og har vist så distingveret flid, siden han fra 
østrigsk krigstjeneste kom igen til universitetet, at man 
kan håbe noget godt om ham, når ikkun gemyttet får 
den rette stadighed og bestandighed i det gode. Konser- 
verer han sine forældres, moderens og stedfaderens gunst 
og kærlighed, så er det venteligt, at han af dem kan 
nyde meget godt, ja vel og få en god arv efter hende 
eller efter begge. Bliver derimod vedvarende splid 
imellem dem, som denne ansøgning (om den er uden 
deres vidende og mod deres vilje) kan give anledning 
til, så er befrygteligt, at ham nu strax gøres sådan reg- 
ning, at han af de 500 rdlr. har lidet eller intet til gode 
og at han siden får intet eller meget mindre end han 
ellers havde kunnet håbe. Jeg skulde vel håbe, at 
supplikanten nu ej haver noget så meget dårligt for, 
som det han resolverede sig til i en alder af omtrent 
16 år, hvorved 2 år så ilde spildtes, og han imidlertid 
exponeredes for alle ulykker. Men jeg er dog nu ej vis 
på, at jo et slags recidive kunde finde sted, som kunde 
for ham være hasardérlig og skadelig nok, om endskønt 
det aldeles ikke var sådan som det forrige. » 

Kofod Ancher foreslog at sende ansøgningen til hans 
lavværge, P. Hulegård, da den syntes at gå ud på, at 
man forholdt ham det nødvendige. « Skulde denne sup- 
position i henseende til Evald befindes, som jeg frygter 
for, urigtig, da gøre vi ham størst tjeneste med at fra- 
råde ansøgningens indhold.* Rimeligvis viste det sig 
ved nærmere forhandling med Evald, at han ikke havde 
sat sin stiffader i kundskab om det foretagne skridt og 

at denne således ikke kunde ønske sagen Tremmet. 
Konsistoriets erklæring (af 26. Marts 1766) gik da også ud 
på at fraråde ansøgningen, skønt det villig indrømmedes, 
at supplikanten var det bekendt «som et godt geni og 
hurtigt hoved in studiis.» Sagen foretoges derefter i 
kancelliet og forestilledes den 17. April i konsejlet, 
begge steder til afslag. Samtidig ophørte det Skelske 
stipendium, og den unge mand, hvis bestandighed jo 
var så ringe, forsonede sig hurtig med sit gode madsted 
på Kultorvet. 

Der var imidlertid indtrådt en anden begivenhed, 
som for en tid aldeles måtte optage hans interesse. 
Den 14. Januar 1766 var kong Fredrik V død og en 
almindelig landesorg fulgte ham i graven. Der skulde 
selvfølgelig arrangeres sørgehøjtider, og i det samme 
konsistoriemøde, i hvilket beslutning fattedes i myndig- 
hedssagen, blev det overdraget til rektor at tale med 
Evald om en kantate i den anledning. Den 25. Februar 
meddelte han sine kaldsfæller i et cirkulære, at dette nu 
var sket, og at Evald « havde lovet med største flid at 
udarbejde poesien til sørgemusikken og skaffe den færdig 
i de næste dage.» Kapelmester Scheibe lovede at kom- 
ponere den. 

Denne samtidige beretning oplyser bedre end Evalds 
fortælling, hvorledes det kan være gået til, at han kom 
til at skrive også den store kantate. Det er åbenbart, 
at han alt dengang må have været bekendt som digter. 
Han indrømmer nu vel også i fortalen til sine skrifter, 
at han «den tid og skrev vers og uden tvivl sådanne, 
som ikke fattedes stænk af en naturlig vittighed. Men 
i de første 6 år skrev jeg intet stykke, hvormed jeg 
vilde bebyrde mine læsere, — et eneste undtaget, som 
jeg vil lade dem se til et forsøg. » Det er digtet til 
jomfru Hulegårds bryllup. Andre har imidlertid øjen- 
synligt opfattet det anderledes; man var dengang ikke 

forvænt med lyrik og det er let at forstå, at Evald tidlig 
måtte kunne udmærke sig for alle andre. 

Imidlertid fortæller han følgende om kantatens til- 
blivelse: « Nogle studenter blev tilsagte at indgive prøver 
af de kantater, som skulde opføres ved kongens jorde- 
færd. En person, som havde at befale over mig, tvang 
mig til at forsøge mit held med de andre. Jeg skrev 
da, så godt som jeg kunde, en arie, et kor og et reci- 
tativ, og jeg kan sige med sandhed, at jeg til min egen 
største forundring beholdt fortrinnet. Det var vist den- 
gang mine egne varme følelser og ikke konsten der hjalp " 
mig til denne pris. Men da jeg nu havde skrevet det 
færdigt, da nu enhver Dansk fandt, at jeg havde skildret 
hans dybtsårede hjerte, da jeg kun ligefrem skildrede 
mit eget: • da overøste man mig med et ufortjent bifald 
og man tiltroede mig at have været konstig og vittig og 
skarpsindig, hvor jeg kun havde været oprigtig. » 

Disse antiteser er vistnok kun meget delvis histo- 
riske; folk var ikke så umodne dengang, at de ikke kunde 
vurdere et digt som det pågældende, både dets konstig 
byggede recitativer og. de gribende lyriske arier. Det 
var en poesi, hvis lige i sin retning ikke var hørt på 
dansk, en poesi med tidens præg, som det sig burde, 
men langt ud over dens hidtidige målestok. 

Men vi må her se bort fra denne side af sagen for 
at klare de ydre forhold ved digtningens fremkomst. 
Den «person», som dengang havde at befale over Evald, 
var selvfølgelig hans stiffader, hørkræmmer P. Hulegård. 
Han nævner sjælden denne mand uden en vis bitterhed, 
og det vil være umuligt nu at afgøre, med hvilken ret. 
Det er rimeligt nok, at Hulegård satte større pris på en 
regelmæssig livsvandel end på digterisk evne, og at er- 
faringerne med de to af brødrene, — den ældste, som 
døde i Vestindien, og den yngste, der ikke kunde bringes 
til at bestille noget som dreng og så blev kadet, — 

gjorde ham betænkelig overfor den tredje, hvis brudte 
forlovelse med hans søsterdatter vistnok i familjen 
kastede en skygge over ham. Imidlertid roses han 
iøvrigt for sin hæderlige karakter og det synes jo også, 
at moderen har været enig med ham i hans holdning 
overfor sønnerne. Heller ikke tyder det træk, at han 
nøder Evald til at deltage i konkurrencen, på andet end 
et venligt sindelag. 

Men Rahbek har en noget anden fortælling om 
denne tildragelse. Den tyske digter Vilhelm Gerstenberg, 
født 1737 i Tønder, boede dengang som ritmester i Hule- 
gårds sted på Kultorvet og havde her lært Evald at kende. 
Han søgte at formå ham til at indlevere en kantate og 
han støttedes heri af moderen og vel også af faderen. 
Samtidig benyttede han sit venskab med kapelmester 
Scheibe til at henlede hans opmærksomhed på det ind- 
leverede stykke. 

Kantaterne over kong Fredrik V gjorde med ét 
Johannes Evalds navn bekendt; han blev for fremtiden 
brugt ved lignende lejligheder. Også materielt havde 
han et godt udbytte af dem; universitetet synes at have 
givet ham 10 rdlr. for sit festdigt og af rentekammeret 
fik han ved kongelig resolution af 20. Maj 80, i steden 
for de af kammeret foreslåede 50 rdlr. Det var altså 
ialt en 300 kroner. Men hvor blev de af? «Da han for 
ét af sine stykker fik en betydelig sum efter de tider, » 
fortæller Øhlenschlæger efter Rahbek, « levede han i 
herlighed og glæde, sålænge det varede. Han lod sig 
køre omkring i en prægtig vogn og sagde til kusken: 
Spørger nogen dig, hvem du kører for, skal du svare: 
for kavareren EvardU En anden gang (rimeligvis året 
efter, ved Kristian VIPs salving) fik han et mindre 
honorar end han havde ventet. Da så lakajen bragte 
ham dukaterne fra hofmarskallen, kastede han dem hen 
ad gulvet og svor en ed på, at han ikke vilde hvile, 

før de var fortærede i lystighed; og — tilføjes der — 
man kan være sikker på, at han holdt ord. Denne 
fortælling er opbevaret af hans daværende kontubernal 
på Valkendorfs kollegium, rimeligvis den senere præst 
Vilhelm Billeskov. 

Vi vender imidlertid tilbage til Evalds poetiske stu- 
dier, der stadig gik ve$ siden af de her skildrede for- 
hold. Kantaterne over Fredrik V gav anledning til et 
dobbelt bekendskab, med Scheibe og Gerstenberg, der 
begge måtte blive opmærksomme på dette ualmindelige 
talent. Hvad Scheibe angår, da har Evald selv omtalt 
betydningen af hans undervisning. 

Johan Adolf Scheibe.,. -der ved denne tid var en 
mand på henved de 60, er bekendt som oversætter af 
Peder Pars og omgangsven af Holberg. Det må vistnok 
anses for tvivlsomt, om Evald ikke har kendt ham før 
denne tid; vist er det, at han alt 1743 i skattemandtallet 
findes boende på Nytorv, ved vajsenhuset, og således 
neppe har været ubekendt med dets præst. Digteren 
henfører heller ikke bekendskabet til nogen bestemt tid. 
Han bemærker om en passionskantate (fra 1768), at den 
er skreven til musikken over Fredrik V, og han tilføjer: 
«Min ven, salig hr. kapelmester Scheibe, som elskede 
med rette denne fortræffelige musik, bad mig rette mine 
ord derefter — . Dette er den bekvemmeste plads, jeg 
kan betjene mig af, til at bevidne om muligt efterverdenen 
min taknemlighed imod denne højst fortjente og som jeg 
frygter for lidet påskønnede mand. Han var mig en 
fader, og det er vist, at om der findes noget i mine 
poetiske arbejder, som i hensigt til det musikalske kan 
fortjene bifald, så har jeg hans lærerige omgang, hans 
kærlige undervisning ene at takke derfor. » Abrahamson 
udmaler dette videre på sin voldsomme måde, idet han 
til denne bemærkning i sin anmeldelse føjer følgende: 
« Scheibe miskendtes, thi han havde sande fortjenester 

og brovtede ikke. Han så dybt i musikkens de mange 
og store hemmeligheder og derfor kunde han aldrig ned- 
lade sig til de musikalske snurrepiberier, som får de 
indbildte kenderes beundring — . Når han satte musik, 
så troede han at måtte følge digterens tanker, at måtte 
lade tonerne stræbe at opvække lige sådanne forestil- 
linger i tilhørernes sjæl som digteren ved ordene, og da 
var det naturligt, at de fleste nægtede ham bifaldet; thi 
de fleste ønsker ikke at erindres om 1 , at de har en sjæl. 
Dette véd komponiste-trosset og derfor arbejder det lystig 
løs på øret og på øret alene. — » Omgangen med 
Scheibe må således i strængeste forstand henregnes til 
Evalds læreår. 

Gerstenberg omtales ikke af denne i de brudstykker, 
som han fik nedskrevet om sit levned, og dog er der 
neppe tvivl om hans indflydelse. Han var som student 
gået over i militæretaten og avancerede her i mindre 
end 5 år fra kornet til ritmester (i oldenborgsk kyrasér- 
regiment), og da dette opløstes (31. Maj 1767) trådte 
han efter et års forløb ind i den civile statstj eneste: 
tyske kancelli, rentekammer og kommercekollegiet, indtil 
han 1775 gik til Lybek som dansk resident. 

Ved siden af denne mangeartede forretningsdygtighed 
udfoldede han en rig forfattervirksomhed. Han var tidlig 
optrådt med anakreontiske sange («tåndeleien») og « krigs- 
sange for en dansk grenadér» (på tysk) m. m. I Køben- 
havn satte han sig snart i forbindelse med andre literære 
personligheder og udgav alt 1765 i forening med Kr. 
Fleischer og P. Kleen: « Samlinger af adskillige skrifter 
til de skønne videnskabers og det danske sprogs opkomst 
og fremtarv», indeholdende æstetiske afhandlinger og 
anmeldelser. Da dette foretagende strandede, begyndte 
han året efter udgivelsen af de bekendte « Briefe iiber 
merkwurdigkeiten der literatur», (de såkaldte «Schles- 

wiger literaturbriefe»,) og i samme år udkom digtet 
«der skalde», tilegnet J. A. Cramer. 

Forholdet mellem Gerstenberg og Evald kan på den 
tid endnu ikke have været synderlig nøje, thi det 8. brev 
om Ossian og de danske folkeviser, det 11. om den 
oldnordiske digtning, og det 14. til 18. om Shakespeare, 
der i virkeligheden er de betydeligste, fordi de fører 
noget nyt ind i diskussionen, ja i den literære udvikling, 
har dengang åbenbart intet videre indtryk gjort på Evald. 
At han har læst brevene er udenfor al tvivl, da hans 
egen kantate , også finder sin omtale i dem og de jo 
selvfølgelig vakte stor opsigt herhjemme. I det 13. brev 
omtales Cramers tale over den afdøde konge og for- 
fatteren vil herfra gøre en overgang til Klopstoks ode 
«Rothschilds gråber», der dengang endnu ikke var ud- 
kommen. Denne overgang opnås ved at « uformodet 
hr. S. (Scheibe?) fremstiller sig for ham med nogle ark 
danske vers, blandt hvilke især disse storladne linjer 
vækker hans opmærksomhed: 

«Jeg ser de majestætisk tavse huler, 

jeg ser de stolte boliger, som skjuler 

monarkers ben. 

Jeg øjner alt det sted, 

hvor Nordens fryd skal graves ned — . 

En lyd af suk blev hørt 

i tavsheds bolig, — 
hvad gråd tør vel forstyrre dette sted, 
hvor Nordens helte hvile sig i fred?» 

«Han læste dette sted og tænkte ikke nærmere over 
denne røst mellem gravene, uden for så vidt den fore- 
kom ham at være et lykkeligt udbrud af en billedrig 
fantasi, som tiltalte ham. Men hvis han nogen tid har 
taget fejl- på en behagelig måde, var det denne gang osv.» 
Også « lykkens tempel » nævnes lejlighedsvis, men kun i 
forbigående. — «Der skalde» var epokegørende ved sin 

brug af den nordiske mytologi, som kort efter gav an- 
ledning til Klopstoks og Evalds tilsvarende forsøg. — 

De to år var nu hengåede; Evald sammenfattede 
en del af deres udbytte i sin sidste disputats: «om 
poesiens natur og rette væsen. » Han havde på det 
sidste været forsømmelig med sine disputatser; 1765 op- 
satte han den fra forår til efterår; 1766 slap han helt, 
rimeligvis på grund af de officielle kantater; 1767 meldte 
han atter « forfald* til påske (rimeligvis kantaten til salv- 
ingen), for så «at gøre fyldest » til Mikkelsdag (23. Sep- 
tember). 

Afhandlingen begynder med at gennemgå de gængse 
definitioner af poesien og viser deres skævheder. Der 
er først den, at digtet er et maleri, og maleriet et digt, 
at det kun er forskellige sanser, gennen hvilke vi i disse 
konster modtager ét og det samme. Evald efterviser, hvor 
falsk denne tale er, da digtningen kan gengive tidens ind- 
hold; vil man endelig have et billed, så lad og sige, at 
digtningen er et talende spejl, ikke et talende maleri. Det 
er ret interessant, at denne betragtning her udvikles i 
al korthed netop samtidig med fremkomsten afLessings 
«Laokoon». Derefter opregnes en række andre defini- 
tioner, som lige så lidt tilfredsstiller; særlig træffer ikke 
en eneste den vanskelige adskillelse mellem veltalenhed 
og poesi. Han kommer da til sin egen fortolkning: 
« Poesien er den konst ved forestillinger af ualmindelig 
art, enten digtede eller i sig selv så skønne, at de ingen 
digtning trænger til, fremførte i et sprog, som udmærker 
sig enten ved ordenes medfødte vellyd eller i det mindste 
ved ordføjningens højhed, således at påvirke læsernes 
eller tilhørernes sind, at de hensættes i den stemning 
eller betages af den anskuelse, som tilsigtes.* At denne 
definition kun dårlig gør skel mellem digtning og vel-« 
talenhed, har Evald selv en følelse af, og han fortolker 
derfor fordringen om sprogets beskaffenhed nærmere 

således, at poesien ikke er bunden til nogen form, vel- 
talenheden derimod er udelukket fra den metriske. 

Det vil dog let ses, at Evalds definition af poesien 
er både skarpsindig og fyldig. Alt det ydre, i henseende 
til formen, til dens hensigt at fornøje osv. kaster han 
til side og trænger ind til dens egenlige væsen: at på- 
virke, at gribe, at henrive tilhøreren. Digtningen skal 
ikke melde sig som en tjener, der fordriver vor ked- 
somhed, eller som en gøgler, der taler og tier, eftersom 
det behager os; den kommer som en gudinde, der for- 
tryller os med sine toner, som en gud, der behersker 
vort sind. 

Derfor stiller Evald store fordringer til digteren; 
han skal være født med fantasi og en rig følelse, men 
han skal søge at udvikle sin tænkning til at beherske 
dem begge. Hine åndens indskydelser finder deres an- 
vendelse i alle digtarter, men forstandens evner kommer 
forskelligt til orde: åndens højhed ses i oden, i det episke 
digt og tragedien, dens bøjelighed i fortrolige breve, 
dens skarpsindighed i epigrammet; i komedien kommer 
så godt som alle åndens kræfter til syne. — Desuden 
må digteren nøje studere mennesket, både efter sit væsen 
og i sin mangfoldighed ; han må udvikle sit øre, studere 
sprogets love og tilegne sig mangfoldige kundskaber. 
Hans konst vil vise sig at høre om ikke til de nyttigste, 
så til de vanskeligste. Det er derfor ganske vist så, at 
der gives dem, som vil bestige Parnasset til trods for 
Apollo, som uden medfødte gaver, alene ved flid tror 
at kunne erhverve digternavn. Dem er det nødvendigt 
at tilråbe: digtere fødes, de opfødes ikke. Derimod gives 
der andre, som har ypperlige gaver og alt hvad naturen 
kan yde til at frembringe en digter, men som i tillid 
til disse forudsætninger forsømmer alt til at uddanne 
dem. Disse kan være overbeviste om den sandhed, at 
den gode digter udvikles til det, han fødes ikke. 

Dette er afhandlingens sidste fremhævede ord og 
altså vel den påstand, Evald i sin disputats tilbød sig 
at forsvare. Den var resultatet af hans to års studier, 
ligesom det åbenbart var anelsen om deja, der havde 
bragt ham til at hengive sig til dem. 

Strax efter forlod han Valkendorfs kollegium, og 
måske foranlediget ved denne ydre omstændighed tog 
han sin «Adamiade« frem igen. Han fandt nu, «at det 
var det vanskabteste foster, som et varmt hjerte og en 
brusende indbildningskraft nogen tid kunde udklække af 
en aldeles uvidende hjerne. Imidlertid elskte jeg det 
endnu, og om ikke det, da det ord, som jeg engang 
havde givet mig selv derpå, at ville gøre det så fuld- 
komment som muligt. Jeg gav mig følgelig til dette 
arbejde og først i fem fjerdingår bragte jeg det i den 
stand det nu er.» 

At dette arbejde kunde tage fem fjerdingår, lå deri 
at han stedse fra ny fordybede sig i fremmede mønstre. 
Efterat have omarbejdet «Adam og Eva», som stykket 
nu kom til at hedde, gjorde han alvor af at læse Shake- 
speare i Wielands oversættelse. Her åbnede der sig 
nye verdener for ham. Han havde desuden « været 
standhaftig nok til at læse sin Messiade tredje eller fjerde 
gang» (det var dog kun første halvdel, der dengang var 
udkommen), og han « begyndte at føle sit digtermod be- 
lønnet ved visse smeltende ubeskrivelige tårer, som for- 
rådte de sig for hans sjæl udviklende, de snart, de 
næsten følte skønheder: ligesom den, der en klar middag 
kom pludselig ind fra torvet i en Rubens' eller Hogarths 
kabinet, i begyndelsen vilde finde alting halv mørkt og 
neppe opdage de fortryllende skønheder, som siden, når 
hans øjne kunde modtage dem, dog ufrivillig tid efter 
anden vilde udvikle sig for ham.» Hidtil havde han 
nærmest havt sans for det mere håndgribelige i poesien, 
den stærkt bundne taleform, de lette eller vægtige 

rytmer, antiteserne og de stærke udbrud af følelser og 
lidenskaber. Nu fik han øje for det finere stof i digt- 
ningen, der er uafhængigt af formen og end ikke går 
helt tabt ved overførelsen til et andet sprog og fra vers 
til prosa. Rigdommen hos Shakespeare måtte virke 
mægtigt på Evald, som den virkede på hele den ger- 
manske samtid. Det var som en røst fra vor egen for- 
tid, ubunden som naturens tale, vældig i lidenskabens 
storm og uudtømmelig rig i stemningernes skiftende spil. 
«Den umiddelbare følge deraf var, » siger han i fortsættelsen 
af det nylig anførte, «at min smag mig ubevidst blev vant, 
trængende til stærkere føde end den hidtil havde ladet 
sig nøje med. Min digterflamme, om det kan være mig 
tilladt at udtrykke mig således, greb videre omkring sig, 
og umættet ved blotte ord vilde den have flere begreber, 
flere ting at nære sig med; den gled bort over de 
skønneste sentenser, de vittigste modsætninger og de 
mest velklingende ordspil; den higede grådig efter enhver 
af naturens sande rigdomme og den trængte sig selv 
ensom igennem virkelighedens u målte rige i mulighed- 
ernes; den dannede sig selv materie til at brænde, at 
stige, at nærme sig skaberen med. Man begriber heraf, 
at jeg tabte en del af min franskhed. Det forstår sig, 
at jeg endnu elskede, endnu højt agtede min første 
lærer, Pierre Gorneille, ligesom jeg i hensigt til en del 
af mine egne da fuldførte arbejder var og altid vil blive 
meget fornøjet med mig selv; men sandt at sige beundrede 
jeg ingen af os mere.» 

Således blev «Adam og Eva» gennemgået endnu 
'engang; det franske blev stående, men nye billeder 
trængte sig ind mellem de ældre og digteren følte sit 
stykke beriget ved denne påvirkning. Endelig anså han 
det for «så fuldkomment som han kunde gøre det» og 
gav det i trykken, vistnok ved udgangen af året 1768. 
Det averteredes til salg den 11. April 1769. 

«Adam og Eva» er Evalds største og som helhed 
betragtet betydeligste digtning. Alle hans barndoms dybe 
indtryk, hele hans ungdoms rige tankeliv var nedlagt 
deri. Emnet gav ham lejlighed til at fremstille de mest 
enkelte tanker og følelser, det mest oprindelige i men- 
neskelivet og menneskenaturen. Hele hans medfødte 
patos og hele hans rige evne i retning af det skarp- 
sindige og træffende kundg her udfolde sig. Dets mange 
uovervindelige vanskeligheder vil det ikke her være stedet 
til at eftervise, de var alt åbenbare for samtiden; men 
det gælder jo om at påskønne digtningens selvgyldige værd, 
og i den henseende står dette « dramatiske stykke » højt. 

Man opfatter ofte forholdet således, som om Evald 
havde været genstand for sin samtids stadige miskend- 
else, medens vi ganske anderledes forstår at skønne på 
ham. Det modsatte var snarere tilfældet; han påskøn- 
nedes i høj grad af samtiden, lige fra sin første frem- 
træden, om end kredsen af dem, der kunde vurdere 
ham efter fortjeneste, ikke var stor, og om end selv- 
følgelig ingen strax kunde overse hele omfanget af hans 
betydning og alle følgerne af hans optræden i literaturen. 

Således alt med «Adam og Eva». Den første, som 
fik lejlighed til at udtale sig om det, var censor, pro- 
fessor J. K. Kali, for hvem Cramer læste det, eftersom 
det blev sendt i trykkeriet. Han gav det sin påtegning 
med de ord: « Dette smukke skrift haver jeg læst med 
stor fornøjelse og holder det aldeles værdigt til trykken. » 
Uden tvivl gennem samme Cramer kom det Klopstok for 
øje og digteren fik adgang til denne mærkelige mand. 
«Jeg havde den lykke, siger han, at blive kendt og tålt 
og yndet af den store Klopstok, og man kan ikke tvivle 
på, at jo denne mands omgang var mig en ny kilde, 
hvoraf jeg øste lige så grådig som af den før omtalte » 
(Shakespeare). 

Cramer, Klopstok og Gerstenberg tilhørte som be- 

kendt den ikke ubetydelige tyske koloni, der dengang 
med den ældre Bernstorf som midpunkt havde samlet 
sig i København. Den bestod af en række åndfulde 
mænd, som havde fattet en uskrømtet interesse og kær- 
lighed for deres nye fædreland og var rede til at frem- 
hjælpe alt, hvad der på nogen måde gav håb om at 
kunne få betydning for en national udvikling. Denne 
kreds havde nu fået øje på Evald og søgte strax at 
drage ham til sig. Det var vistnok et uberegneligt tab 
for denne, at kredsen så snart helt skulde opløses ; man 
er berettiget til at antage, at det vilde have været muiigt 
for ham med den støtte, der her vilde være bleven ydet 
ham i rent moralsk henseende, at ryste sin ungdoms 
forvildelser af sig og tage sin berettigede plads i sam- 
fundets højere lag. Og hvad kunde han da ikke have 
fået lejlighed til at udrette! Han kunde alt nu nærme 
sig til enkedronningen og hendes søn arveprins Fredrik ; 
da denne fik kokopperne indpodet, skrev han et digt; 
kort efter et andet til moderens fødselsdag (April — Sep- 
tember 1769) og i det følgende forår til prinsens kon- 
firmation. Det var ingenlunde blotte lejlighedsdigte, men 
udtryk for en tilnærmelse, som blev modtagen med glæde, 
og af en så personlig karakter, at han i det sidst nævnte 
digt kunde henvende talen også til prinsens lærere og 
minde om sit venskab med Jens Snedorf: 

Og skal min sang ej vove sig til eder, 
hvis flid opelskte disse saligheder, 
de visdomsfrugter, som I dele nu? 
Helt, ved hvis aske denne tåre rinder I 
den salighed, som Fredriks Mentor finder, 
den synger ingen uden du! 

Men Evalds forbindelser begyndte ikke blot at strække 
sig opad, de gik også udad, i større kredse. I « adresse- 
kontorets kritiske journal over bøger og skrifter* an- 
meldte Jakob Baden, »dengang konrektor i Helsingør, i 

Juli 1769 det nys udkomne skuespil. Baden var medlem 
af selskabet for de skønne videnskaber og blev senere 
dets sekretær; han var opmærksom på alle rørelser i 
den danske bogverden og havde en ikke ringe indflydelse 
ved sine ædruelige domme og omhyggelige granskninger 
af hvad der udkom. Omtalen af «Adam og Eva» ud- 
mærker sig også ved sin udførlighed og den klare og 
udtømmende måde, hvorpå han sætter læseren ind i 
stykkets gang og giver prøver på dets stil og såvel ly- 
riske som dramatiske skønheder; at Baden ikke fuldt 
ud kan vurdere den mægtige patos og glødende lyrik, 
som så ofte bryder igennem de ensformige franske vers, 
kan man selvfølgelig ikke bebrejde ham som smags- 
dommer. I almindelighed fælder han i begyndelsen af 
sin anmeldelse denne dom, efterat have tilbagevist for- 
skellige indvendinger mod at kalde stykket en tragedie 
og efterat have indskærpet, «at det er overmåde farligt 
med alt for stor strænghed at klassificere vittighedens 
værker eller at bestemme visse regler og grænser for 
enhver digtemåde, hvilken den ikke tør overtræde uden at 
underkaste sig dadel »: — «den som altså ikke vil kalde 
hr. Evalds drama en tragedie, må kalde det et fortræffeligt 
stykke; thi det er det i alle henseender: et stykke, 
hvoraf vort sprog og poesi har årsag at være stolt og 
som kan tjene til et unægteligt bevis på den gode smag, 
som så kendelig udbreder sig hos os.» 

Et par måneder efter fremkom der en anden endnu 
mere vidtløftig anmeldelse i Berlings « Københavnske 
efterretninger om lærde sager » (14. September fT.). Den 
går væsenlig ud på at meddele læserne et fyldigt uddrag 
af det bedste i stykket, hele sider anføres og hele scener 
optrykkes, en metode, som jo i så mange tilfælde er 
langt at foretrække for en ukaldet dommers uforgribelige 
meninger om, hvad digteren kunde have gjort anderledes 
og bedre. Anmelderen røber mpgen forståelse af, hvad 

der her er det væsenlige, og han fremdrager mere end 
én gang netop de ypperligste enkeltheder, som f. ex. 
hvor han betegner Eloas straffedom over Adam som 
« disse trende gyldne linjer »: 

«Hvor est du Adam?» 

(Satan:) « Skælv !» 

(Adam:) «Hvor flyr jeg, gud, hvorhen ?» 
«Hvor est du Adam?» 

«Skælv!» 

«Din skræk, o død, omspænder » . . . 
«Hvor est du Adam?» 

« Skælv !» 

«0 gud, i dine hænder!» 

Hovedindtrykket har også for denne forfatter, der ind- 
vender ikke så lidt mod enkelthederne og mod selve 
den tanke at bringe disse personer og begivenheder på 
scenen, at det er «et fortræffeligt digt», at det er «et 
unægteligt bevis på forfatterens til digtekonsten ret op- 
lagte geni.» — Man vil ikke kunne nægte, at denne 
modtagelse var alt, hvad en 25årig digter med nogen 
billighed kunde forlange. 

Omtrent fra denne eller en noget tidligere tid hid- 
rører også det varme venskab med tvende begavede 
mænd, som i alle tilfælde i henseende til den rent 
borgerlige livsførelse stod over hans tidligere omgangs- 
venner. Det var et par officerer, og bekendskabet med 
dem er altså muligvis hidført af Gerstenberg, der stod 
i personligt forhold idetmindste til den ene af dem, 
Verner Abrahamson. 

Denne var en jævnaldrende af Evald, neppe et halvt 
år yngre og født i byen Slesvig, søn af en officer. Han 
synes dog ikke at have kendt Evald i sin barndom, da 
han blev undervist i hjemmet; omtrent samtidig med 
denne kom han til København, hvor han først lærte 
dansk, det sprog, hvis uforfærdede ridder han skulde 

blive gennem et langt liv. Den 26. Oktober 1763 ud- 
nævntes han til løjtnant i det slesvigske regiment fodfolk 
og samme dag blev hans kammerat Fredrik Karl Schleppe- 
grel udnævnt til løjtnant i det mønske regiment. Begge 
disse regimenter havde kvarter i Rénsborg og i denne 
skumle fæstning knyttedes der nu et inderligt venskabs- 
bånd mellem de to ynglinge, begrundet i deres fælles lev- 
ende interesse for literatur og åndelige sysler. Schleppe- 
grel, som var formuende, havde et fortrinligt bibliotek, 
og de to venner benyttede den rigelige fritid til fælles 
studier og tankeudvexlinger. Som tredje mand i ven- 
skabet kom året efter den noget ældre Fredrik Arnsbach, 
ligeledes løjtnant i det slesvigske regiment. 

Snart blev dog disse bånd løste. I foråret 1767 
forflyttedes Abrahamson uafvidende til artilleriet i Køben- 
havn og strax efter tog Arnsbach sin afsked på grund 
af svagelighed ; han flyttede ligeledes til København. Ved 
afrejsen gav Schleppegrel et rørende bevis på sin hen- 
givenhed for Abrahamson. Han havde hjulpet ham til 
at kiare sin gæld for at kunne komme afsted; men 
neppe var Abrahamson nået til Ekernførde, hvorfra han 
, skulde gå tilsøs til København, før Schleppegrel kom til 
ham. Han havde efter exercértiden ud på dagen taget 
en hest for at ile efter sin ven, i den tanke, at han let 
kunde komme i forlegenhed på rejsen og blive blottet 
for penge. Efterat have forsynet ham tilstrækkelig red 
han derpå om natten tilbage til fæstningen for at kunne 
være på exercérpladsen tidlig den næste morgen. Også 
Schleppegrel tog året efter sin afsked af militærtjenesten, 
men han blev i de nærmeste år boende et eller andet 
sted i hertugdømmerne, senere i Odense. Han besøgte 
dog sine venner i København og gjorde her bekendskab 
med Evald. 

De digte, i hvilke denne senere har udødeliggjort 
de tre venner, er bekendte nok. Abrahamson var én 

6 

Digitized by VjOOQIC 



82 

af hans mest trofaste beundrere og den der med størst 
hensynsløshed til enhver tid var beredt til at bryde en 
lanse for ham; til ham skrev han stambogsdigtet: 

«Tre ting, — o skærp mit syn, Kalliope! 
tre sjældne under ønsker jeg at se . . .» 

Schleppegrel, som han vel kun havde et løsere bekend- 
skab til, fik det dybsindige digt: 

«Hold på dit nu, min sjæl! forsøg at smage 
det øjeblik, som er!» 

Arnsbach endelig, som i efteråret 1771 blev udnævnt 
til divisionskvartérmester i flåden og døde et halvt år 
efter, fik den berømte sørgesang: 

«Her traf han mig! her i mit fulde hjerte 
fandt jeg den dødelige pil!» — 

Det var et lykkeligt år for Evald; alting syntes at 
tegne godt for ham, fremtiden smilede ham imøde. Klop- 
stok, der selv lige havde skrevet sin «Hermannsschlacht», 
opfordrede ham til at skrive en tragedie med et nordisk 
emne; han valgte Rolf Krage. Digteren kom her ind i 
en ny luft. Han læste Saxes storslåede skildring af 
Nordens helteliv og den latinske gengivelse af Bjarke- 
målet, og hans dybe sans for alt, hvad der var stort 
og herligt i menneskelivet, blev sat i en levende bevæg- 
else. Samtidig fordybede han sig i Shakespeare og blev 
mere og mere henreven af dennes frie digtning. Han 
besluttede at kaste de franske vers overbord og skrive 
sin tragedie i prosa. 

Således blev «Rolf Krage » til, det første forsøg på 
at genføde vor oldtids heltealder i digtningen. Stykket 
blev til i én støbning, i løbet af et halvt år, tilmed af- 
brudt af megen sygdom. Klopstok var glad ved det og 
roste det meget, om han end ikke lagde skjul på, at 

handlingen havde tabt en del af sin « ild » i de to sidste 
akter, efter kongens fald. Evald selv vedblev til det 
sidste «at ynde det ligeså højt som noget af dem, han 
agtede for sine bedste, om ikke højere ;» men han ind- 
rømmer, at det iøvrigt kun havde gjort ringe lykke, 
« hverken hos Københavns eller (i oversættelse) hos Ber- 
lins konstdommere, eller hos vort teater eller hos det, 
vi kalder publikum, eller hos boghandlere. » 

Klopstok indleverede selv «Rolf Krage » til de skønne 
videnskabers selskab; det blev forelagt i mødet den 8. 
Februar 1770, efter altså at være bleven læst i forvejen. 
Cramer førte på Klopstoks vegne forsvaret, dommerne 
var Luxdorph, Carstens, Schlegel, justitsråd Nilsen og to 
Møllere. Også Guldberg havde læst det, men var ikke 
tilstede. Selskabets protokol oplyser, at tragedien «blev 
af os alle ikke befunden af den beskaffenhed, at den i 
nærværende tilstand kunde bruges i selskabets skrifter, 
ja at ikke engang trykken i almindelighed kunde med 
føje tilrådes. Men da alligevel tragedien har adskillige 
skønheder, og forfatteren, som efter sit geni og med 
mere flid kunde blive en af de bedste poeter, befinder 
sig i meget trængende omstændigheder, så er der sket 
forslag af prof. Cramer, om selskabet ikke fandt for 
godt, underhånden at give ham 50 rdl. for at hjælpe og 
opmuntre ham, uden derved at engagere sig til at be- 
fordre hans tragedie til trykken. » Denne sum forhøjedes 
senere, «da Klopstok og Cramer havde givet ham for- 
håbning om at få 60 rdl.» 

Denne dom er med rette bleven kaldet en plet i 
selskabets historie; den viser, at disse mænd havde stillet 
sig i spidsen for en opgave, som de ikke på nogen 
måde magtede. Man udgav Dorothea Biehls ånd- og vid- 
løse komedier, ja Luxdorph var endog henrykt over dem, 
ligesom han uden tvivl har følt sig højlig tiltalt af sin 
ven Suhms forsøg på at genfortælle Saxes oldsagn i 

moderne noveller; men «Rolf Krage » stod dem for lavt 
til overhoved at komme frem! Med skam må vi tilstå, 
at det først og fremst var det « danske* parti i selskabet 
med Luxdorph i spidsen, som her og fremdeles talte spids- 
borgerlighedens sag overfor et genialt forsøg på at skabe 
nye baner for den nationale digtning, hvis betydning de 
« fremmede* havde anet. 

Men heldigvis var der andre, som havde øje for det 
ynkelige i denne erklæring. En kreds af 38 mænd i 
alle livsstillinger og fra næsten alle landets egne påtog 
sig at bekoste udgivelsen. Det er en sand fornøjelse at 
løbe listen på disse mænd igennem. Der er enkelte af 
digterens venner, som vinhandler Wissing og hørkræm- 
mer Eisberg, men iøvrigt er det navne uden betydning 
i hans ljistorie, advokater, professorer, embedsmænd i 
forskellige stillinger, fra konferensråd er ned til fuld- 
mægtige og toldere, købmænd, håndværkere og studenter ; 
alt sammen danske folk. Der subskriberedes af dem 
på et oplag af omtrent 300, for kongen desuden på 12 
exemplarer. Således udkom bogen og averteredes til 
salg den 6. Februar 1771. 

At den ingen lykke gjorde, lå selvfølgelig deri, at 
den mere var en genial studie end et udført digterværk. 
Evalds styrke lå i verset, i hans herredømme over sproget, 
ikke blot dets rim og rytmer, men hele dets festlige 
gang; kunden bundne tale kunde løse hans digtertunge. 
Men som de rette konstkendere ofte kan sætte mesterens 
studie over det udførte maleri, således blev også «Rolf 
Krage » forstået og vil bestandig blive forstået af de en- 
kelte, som gør sig den ulejlighed at måle dets værd 
efter tidens standpunkt. 

Men året 1769, der i mange måder tegnede så 
heldigt, skulde i virkeligheden blive skæbnesvangert for 
Evald. «I den tid, da jeg skrev på Rolf Krage, for- 
tæller han, blev jeg angrebet af den smertelige sygdom, 

som endnu holder mig ved sengen og som gjorde mig 
aldeles udygtig til alle slags forretninger, som enten fordre 
legemets vigeur eller iagttagelse af ordenlig bestemte 
tider. » 

Dette kom dog ikke således på én gang, men ud- 
viklede sig gradvis, om end dette år kan have været et 
vendepunkt til det værre. Øhlenschlæger fortæller, vistnok 
efter Evalds dengang endnu levende læge, at han havde 
pådraget sig de første anlæg til sin gigt ved den forhen 
anførte tildragelse på flugten i Tyskland, da han i flere 
timer stod i vand til højt op på benene. Dette viser i 
alle tilfælde, at ondet var gammelt og sandsynligvis 
havde sin rod i de unaturlige strabaser i hans 17. og 
18. år. Senere forværredes det ved hans uregelmæssige 
levned. Lægen forbød ham at drikke punch og påbød 
té, fortæller Øhlenschlæger; men så drak han punch af 
en tepotte. 

Hans måde at leve på forandredes neppe synderlig 
efterat han 1767 var flyttet fra Valkendorfs kollegium. 
Til denne tid må vistnok henføres en fortælling, som 
Evald meddelte skuespillerinden fru Rossing. Han loge- 
rede dengang tilligemed nogle andre studenter hos en 
enke i Badstustræde, som han kaldte madam Seneca, 
fordi hun altid læste i oversættelsen af denne forfatter. 
Hun havde en smuk datter, som var forlovet, men ikke 
desmindre noget uforsigtig i sin opførsel, hvorfor kær- 
esten var skinsyg og urolig over de mange unge menne- 
skers ophold der i huset. Evald advarede moderen, 
der dog troede sin datter alt for godt til at pålægge 
hende nogen tvang. En aften overtalte Evald da denne 
til en spaseretur i Filosofgangen. Da de havde gået 
noget, kom en tom hyrekarét forbi, og da Evald var 
træt, steg de ind i den. « Efter hans anvisning kørte 
kusken langsomt gennem flere gader og holdt omsider 
udenfor Marschals gård på Kongens nytorv, hvor der 

var en bekendt restavration. Her foreslog Evald sin 
dame at gøre ham selskab ved et aftensmåltid. Først 
ytrede hun mange betænkeligheder, men da Evald for- 
sikrede hende, at de vilde få et værelse for dem selv, 
hvor de ikke kunde ses af noget menneske, lod hun sig 
overtale. Ceres og Bakkus fulgte dem ind i den lille 
stue, men tillige Evalds bedre følelser. Ved midnat 
kørte de hjem. Moderen havde imidlertid havt en urolig 
aften, læst i Seneca, lagt brillerne, set ud af vinduet, 
derpå læst igen. Endelig kom den længe ventede. » 
Evald klarede det hele som en pædagogisk forholdsregel 
og stod som den der havde givet moder og datter en 
gavnlig advarsel. Fortællingen er meget oplysende; den 
viser os Evalds medfødte højsind, der forhindrede ham 
i at begå en lav handling, men tillige, at han var vant 
til at færdes i tvetydige forhold og at hans moralske 
følelse var stærkt svækket eller tildels tabt. 

Noget senere, i begyndelsen af året 1769 boede han 
i Åbenrå nr. 262 (nuværende gadenumer 24) hos en 
Peder Mejer; til påske flyttedag flyttede han til Rosen- 
gården nr. 115 (nu nr. 9) hos skrædder L. F. Fastrup, 
hvor der ligeledes synes at have været studenterpensionat. 
Atter et halvt år efter kom han til at bo på Vestergade 
nr. 27 (nu gadenr. 30) i gæstgivergården « Prinsen »," 
som dengang ejedes af Sten Wormstrups enke Sara Ka- 
trine. Også her boede der som oftest flere studenter 
og der holdtes en klub. Hun havde en datter Cæcilie 
Birgitte, der dengang var meget upg, men et pår efter 
blev gift med den bekendte grammatiker, klokker Høys- 
gård, som døde efter neppe et års ægteskab i en alder 
af 75 år. Til hendes fødselsdag skrev Evald de to be- 
kendte digte, — hun fyldte den 17. Februar 1770 sit 
18. år, — af hvilke det ene i lette spøgende vers inde- 
holder en lykønskning: 

«Fryd, som dydige kun smage, 

skønhed, som ej år betage, 

mange og ufølte dage 

og et evigt helligt ja 

af en kær og værdig mage 

krone dig, Cæcilia!» 

medens det andet giver en undskyldning for, at hans 
muse ikke kan synge i lette toner: 

Vel sang jeg ofte, men min sang var smerte, 
Kiddekel hørte det og Gabbata; 
min sang, jeg selv, min skæbne og mit hjerte 
blev stemt til tårer af Urania! 

Der er fra disse år bevaret et par breve til bog- 
handler J. G. Rothe («der blev anset for sin tids ær- 
ligste boghandler*). Evald klager allerede i April 1769 
over sine gigtlidelser og beder om at få nogen morskabs- 
læsning tillåns ; han trænger til penge og vil gerne sælge 
nogle af sine bøger. «Jeg selv, min vært og andre 
gode venner trænger allesammen nødvendigvis til penge, 
skriver han derpå den 28. Maj, og jeg råber: «gut 
kauf! gut kauf!» Idetmindste vil 10 rdl. idag gøre mig 
langt mere medgørlig til en handel end de vil kunne 
gøre det imorgen.» Og han tilføjer i en efterskrift: 
«Kom til mig imorgen eftermiddag og drik kafTe med 
mig, så skal De få hele mit martialske levnedsløb oven 
i købet. » 

I årets løb må gigtanfaldene have gentaget sig, efter 
hvad han selv fortæller; men i det følgende forår (1770) 
måtte han endog ty til Fredriks hospital. Fra denne tid 
har Øhlenschlæger opbevaret den sørgelige fortælling om 
en af hovedgrundene til hans senere elendighed. «Hans 
egen læge har fortalt mig, hedder det, at ét af de værste 
knæk, hans sundhed led, kom af følgende tilfælde. Han 
havde en tid lang ligget syg på Fredriks hospital, kom 
sig nu igen, men turde dog ikke forlade hospitalet endnu. 

Imidlertid kedede det ham alt for meget og en aften 
vidste han at desertere, uden at nogen mærkede det. 
Han fandt snart sine gode venner og tilbragte en glad 
aften med dem. Sildig ved midnat kom han hjem til 
hospitalet. Han ringede, men ingen hørte det. Døsig 
af lystigheden og den hårde vinterkulde, satte han sig 
ved porten og ventede. Da ingen kom, faldt han i søvn 
og tilbragte som rekonvalescent en hel nat sådan i 
vintersne. Om morgenen tidlig fandt man ham og bragte 
ham ind. En mindre stærk natur end Evald vilde gået 
aldeles til grunde efter en sådan ulykke, imidlertid be- 
holdt han livet; men den forfærdelige gigt, hvoraf han 
siden plagedes og som tilintetgjorde ham, var en uund- 
gåelig følge deraf. » 

Øhlenschlæger havde en stærk fantasi og det er 
øjensynligt, at han har sammenblandet lægens fortælling 
om Evald med Saxes beretning om Stærkodder i sneen. 
Imidlertid fortæller også Jens Krag Høst, at Evald på- 
drog sig sin gigt «ved en nat at ligge på gaden udenfor 
Fredriks hospital, hvor han den tid opholdt sig som 
patient, men måske formedelst sin alt for lange ude- 
blivelse ikke har kunnet komme ind. Mulig har og 
digteren været beruset — ». 

Fra en anden side oplyses hans ophold på hospi- 
talet ved et bryllupsdigt, skrevet til biskop Mynsters 
forældre. Den 27. April 1770 viedes nemlig i Fredriks 
hospitals kirke to par: postskriver J. Ring og jomfru 
B. M. Thornam, samt sekretær K. P. Mynster og jomfru 
F. N. Ring. De to søskende var børn af hospitalets 
inspektør Ring og Mynster var hans adjungerede. Ved 
denne lejlighed blev en kantate af Evald afsungen. 

Selvfølgelig forudsætter dette, at han var kendt af 
de pågældende og stod i personligt forhold til dem, om 
end vel neppe af anden grund end fordi han dengang 
lå på hospitalet. Men ulykken med hans natlige ophold 

på gaden bliver derved vanskeligere at forstå, når man 
ikke vil give den et betydelig mindre omfang end over- 
leveringen antyder. 

Selv synes Evald end ikke at have tænkt på denne 
tildragelse som en væsenlig medvirkende grund til at 
det for freriitiden gik så meget dårligere; med andre 
ord, han har ikke anset denne historie for væsenlig 
værre end så mangen anden. Munter giver efter hans 
egne fortællinger følgende fremstilling. «Jeg vil ikke 
nægte, siger han, at Evald jo selv har været skyld i sin 
ulykke. Enhver af hans lidenskaber var så heftig, så 
uindskrænket, at han ikkun overgav sig til én udsvæv- 
else ad gangen og ikkun da forfaldt i en anden, når 
han var bleven træt af den første. » Og senere hedder 
det, at «et ulykkeligt fald med hesten imod en træ- 
stamme bragte hans allerede svækkede legeme ganske i 
uorden. » 

Denne sidste begivenhed henføres til sommeren 1770, 
da han opholdt sig på landet, rimeligvis som rekonvale- 
scent efter hospitalet. Klopstok havde store planer for 
med ham. I det foregående efterår havde Evald gjort be- 
kendskab med Ossian, der greb ham lige så stærkt som 
den øvrige samtid. Den overmægtige kæmpemæssige 
fantasi, der råder i disse digtninge, den lidenskabelige 
længsel efter heltealderen, det tågede i billederne og 
den grænseløse smerte i klagen fængslede alle følsomme 
sjæle som en ægte genklang fra oldtiden. Evald lærte 
engelsk «og hvilket bundløst væld af digterrigdom åb- 
nede sig nu for ham!» Dette greb Klopstok; han talte 
med Bernstorf om at sende den unge Nordbo ud til de 
afsides lande: Irland, Skotland, Island og øerne, for at 
indsamle lignende folkesange, og Bernstorf gik villig ind 
på tanken. Man samlede bøger til ham for at han 
kunde lære landenes sprog og historie at kende og hvad 

der ellers kunde være nødvendigt at vide besked med 
for at kunne færdes dér med det ønskede udbytte. 

Det var vistnok snarere under disse lyse udsigter 
end på grund af en sygdom, der dengang end ikke 
hindrede ham i at sidde tilhest eller til at tænke på 
lange og møjsommelige rejser, at han ved denne tid 
« bestemte sig til aldeles og med iver at opofre sig til 
de smukke videnskaber. » Han stod nu i forhold til 
hoffet og regeringen og der var ingen grund til at tvivle 
om, at jo begge med interesse vilde følge hans frem- 
tidige bane og yde ham virksom støtte til at besejre 
dens vanskeligheder. 

RYGÅRD, KØBENHAVN OG RUNGSTED. 

1770—75. 



. Evalds moder var igen bleven enke i foråret 1769; 
da hendes mand ingen børn efterlod sig, blev hun ene- 
arving til hans ejendom på Kultorvet og den øvrige 
formue. Hun fortsatte forretningen sålænge sønnen 
levede, og afstod derpå hus og handel til sin bestyrer 
Mads Fredriksen Hulevad. 

Der er fremsat meget strænge og meget nærgående 
domme over Evalds moder, i det hele vistnok med ringe 
føje. Man har for det første misforstået udtalelser, som 
aldrig har sigtet til hende, og man har dernæst været 
alt for skånsom i sin dom over sønnens forhold. Der- 
ved er der fremkommen et billed, som vistnok er såre 
forskelligt fra det sande. 

Allerede Fr. Munter siger i sin ungdommelige par- 
tiskhed for digteren, at Evalds udskejelser tildels finder 
en undskyldning i « ringeagt og mishandling af dem, 
som mest skulde have båret kærlighed for ham og som 
på ingen måde var ham værd.» Men hvad vides åer 
da med nogen sikkerhed om dette forhold? 

Evald beklager sig med bitterhed over sin stiffader, 
det er vist. Han kalder ham «en person, som havde at 

befale over mig,» uden at føle, at det havde stået til 
ham selv, der dengang var 22 år og teologisk kandidat, 
at bringe et så vanærende forhold, om det havde fundet 
sted, til at høre op. 

Men at henføre dette eller lignende udtryk til 
moderen savner al hjemmel, og det er fuldstændig 
urimeligt og i enhver henseende misvisende, som ud- 
giveren af de samlede skrifter gør, at henføre f. ex. 
fortællingen om «et fruentimmer, hvorpå den tid vist 
den største del af hans lykke beroede, » og hendes hævn 
over, at han erklærede sig imod hendes skønhed, til 
moderen. 

Evald omtaler altid sin moder med ærbødighed og 
de skyldige hensyn, ofte med kærlighed, om han end 
i anledning af sin drengeagtige opførsel overfor hus- 
jomfruen som ung student taler om, at han frygter «sin 
altid strænge moder. » Da han står på « højen » gælder 
hans første tanke den sørgende moder. Han vil skrive 
til hende, såsnart lykken tilsmiler ham og hun vil sige: 
min Johannes tænker dog på mig! «Ja evig, evig tænker 
han på dig, min inderlig elskte moder! tak, tusende 
gange tak for alt det gode, du har vist mig fra min 
spædeste barndom ! Nu, da jeg gud ske lov ikke mere 
trænger til dig, nu vilde jeg ønske, om det kunde ske 
dig uskadt, at du snart kunde trænge til mig, at jeg 
dog kunde vise dig, hvor taknemmelig jeg var, hvor 
højt jeg elsker dig! — » Den samme barnlige følelse 
kommer til orde i et af hans skønneste lyriske digte, 
som senere vil blive nærmere omtalt. Og i den for- 
tælling fra opholdet på Rygård, som strax vil blive 
meddelt, lader han i en redaktion, som var bestemt til 
at meddeles i novelleform, betegnelsen «velgørerinde» 
og «veninde» træde i steden for «moder» i den anden, 
der har form af nedskrevne erindringer. 

Selvfølgelig udelukker dette ikke, at forholdet imellem 

moder og søn ofte var spændt, somme tider næsten 
brudt. Hun måtte med dyb smerte se på hans ungdoms 
forvildelser. Med tanken fæstet på hans fader måtte det 
være tungt for hende at se denne begavede søn gå sin 
undergang imøde, efterat den ældste forlængst var bukket 
under for sin letsindighed og ustadighed, og medens den 
yngste alt tegnede så slet. Hvem har hjerte til at fælde 
en stræng dom over en moder, som er således stillet, 
og hvem vil i alvor forlange, at hun skulde have hævet 
sig over al denne elendighed i fast fortrøstning til, at 
der var noget uforgængelig ædelt i denne digternatur? 

Forholdet blev derefter. Fru Hulegård var ikke 
uvillig til at gøre noget for sin syge søn, hun fik ham 
foreløbig ud på landet, rimeligvis lige så meget for at 
rive ham ud af slet selskab som for at skaffe ham frisk 
luft. Og således støttede hun ham fremdeles, aldrig til 
overflod, altid kun til det nødvendige. Havde han ret 
til at beklage sig derover? 

Evalds første opholdssted på landet var Rygård, 
en halv mils vej nord for byen, øst for Lyngbyvejen. 
Gården tilhørte Torkel Baden, som havde foretaget ud- 
skiftningen af det tidligere kongelige ryttergods, som 
var bleven henlagt under Bernstorf, og havde skaffet sig 
selv en af de bedste og smukkest beliggende gårde. 
Han var en broder til Jakob Baden i Helsingør og så- 
ledes vistnok bekendt med digteren. Til dette ophold, 
og vel nærmest den første sommer, henhører den før 
antydede fortælling. 

«Jeg lå for nogle år siden på landet,* siger han, 
«en halv mil fra København. Jeg havde i en 8 dages 
tid ikke kunnet forlade sengen, da min gode ven løjt- 
nant Abrahamson, som vilde gøre en tur ind til byen, 
om morgenen tidlig kom ind til mig tor at sige mig 
farvel og for at påtage sig mine kommissioner til min 
familie. Kan gik lige fra mig ud på vognen, og han 

steg ikke af den førend hos min moder. Han var ikke 
kommet igennem døren, førend hun råbte: «Ak, hr. løjt- 
lant! jeg véd hvorfor De kommer, — min ulykkelige 
søn! — jeg véd det altb Løjtnanten begærede nærmere 
forklaring og hun troede, at han forstillede sig. Endelig 
fortæller hun ham, at en af hendes meget gode venner, 
en ærlig mand, der forresten kendte hendes søn så godt 
som hun selv, for en time siden havde mødt mig på 
gaden i den allerelendigste tilstand, uordenlig i klæder, 
ravende fra én side til den anden. » Det oplystes hvor- 
ledes det hang sammen og Evald tilføjer, at historien 
var så meget værre, «da nemlig hans udkomme alene 
kom an på hans moders yndest. » Der falder fra denne 
lille fortælling unægtelig et skarpt lys over alle de på- 
gældende forhold. 

Et andet lille træk, som netop i denne forbindelse 
har en vis interesse, er en påtegning i det skrivehefte, 
som han ved denne tid nedskrev sine kladder i. Det 
er begyndt med « Rolf Krage » og indeholder lyriske digte 
fra den nærmest følgende tid. Her har Evald skrevet 
på et blad, nederst på siden, øjensynligt bestemt til at 
klippes af og sendes afsted: « Lille Hulevad! Må gårds- 
karlen hente en flaske rødvin af den, min moder drikker? 
J. Evald. » Også dette viser forholdet, hvorledes han 
stadig betragtede sig som barn i huset og vel også for 
en tid (efterat have ligget på hospitalet) boede hos sin 
moder. 

Efterat have dvælet ved disse skyggesider af opholdet 
på Ry gård og digterens personlige forhold på den tid, 
kan det være tilladt et øjeblik at fremhæve det lyse og 
tiltalende i billedet, der så snart og så fuldstændig skulde 
forstyrres. 

Vi skal ikke her opholde os ved de lyriske digte, 
som dengang såvel som i de nærmest foregående år så 
fyldigt og så rigt lød fra hans harpe. De har ikke endnu 

nået den dybde og den uforlignelige kraft, som måske 
kun lidelsen og hele følelsen af det fortabte og forspildte 
i hans liv kunde give dem; de er som en førstegrøde, 
rige på skønheder og dybsindige enkeltheder, men uden 
det præg af mesterskab, som udmærker deres efterfølgere 
et par år frem i tiden. 

Det var heller ikke noget nyt større digterværk 
eller en plan dertil, Evald tog med sig ud på landet, 
det var tværtimod studier af en ny art, studier, som 
han ikke havde fået med i de første «to år», men hvis 
nødvendighed pånødte sig ham efter læsningen af Shake- 
speare. Det var studier over mennesket. 

Han havde. ikke været blind for deres betydning; 
i sin disputats om poesiens natur havde han endog 
særlig fremhævet dem, men først nu fik de større be- 
tydning for ham. Han skriver senere i en påbegyndt 
afhandling om almuens oplysning følgende: «Om jeg har 
havt nogen naturlig nysgærrighed, så har det, så længe 
jeg kan tænke mig mit selv tilbage, ikke været efter at 
kende nogen anden af alle naturens herligheder og dens 
under, end blot mennesket; det, og det alene, har altid 
med en uimodståelig kraft trukket min hele opmærk- 
somhed til sig, og den vellyst af menneskers handlinger 
og ord, af deres adfærd og selv af deres lader at gætte 
sig til deres tanker og af disse til deres tænkemåde, 
deres hæng, deres evner, deres sidste udlinje, deres 
indflydelse på selskabet, deres skæbne og om muligt 
deres sidste bestemmelse: den har været mig så for- 
tryllende, at jeg mer end engang for at fyldestgøre den 
har glemt, jeg vil ikke sige skabningens øvrige under 
og konstens pragt, men min trang, mine lidelser, min 
fare og mig selv.» — Han tog dette «ud med sig på 
landet,* «og det var mig måske des kærere, som det 
næsten var det eneste jeg havde at tage med mig. Min 
skæbne har fra den tid af i en del år indskrænket min 

daglige omgang til den klasse af mine medbrødre, som 
i en vis forstand kan kaldes den ringeste, men i en 
anden og sandere uden tvivl er den største og betyde- 
ligste. Bønder, tjenestefolk, håndværkere, høkere, små 
betjenter, med ét ord det vi kalder almuen, opfyldte for 
største delen den cirkel, som jeg daglig drejede mig i. 
Mit ovenomtalte hæng bidrog naturligvis meget til at 
gøre mig dette selskab, jeg vil ikke sige tåleligt, men i 
mere end én hensigt overmåde behageligt. For ikke at 
tale om andet, så kunde jeg her åbenbar bedre lære at 
kende mennesker end ved hoffet eller ved akademiet 
eller på børsen, og bedre lære at kende danske end i 
deres hovedstad. Jeg igentager, at dette den tid egenlig 
hverken var mit forsæt eller min plan; måske jeg aldrig 
tænkte derpå. Men med en naturlig tilbøjelighed dertil, 
med en ikke uvirksom sjæl, med mange ledige timer og 
med savn af næsten alle andre områder at sysselsætte 
og at more mig på, blev det næsten en moralsk nød- 
vendighed og jeg måtte gøre dette til mit daglige hoved- 
studium.* — I 6 år har han således væsenlig været 
henvist til dette studium uden at have noget andet og 
han tror derfor at have opnået ikke så lidt. «Jeg har 
virkelig i denne tid neppe kunnet række noget menneske 
uden at anstille et eller andet forsøg på at udforske det, 
og ikke været nødt til at omgås daglig med nogen uden 
at have drejet ham på så mange kanter, at jeg i en 
nøje forstand tror at have udforsket og lært at kende 
ham så godt, som det er ét menneske muligt at kende 
det andet. » 

Meget af dette er vistnok rigtig tænkt og smukt 
sagt, men man vil dog alt her være tilbøjelig til at tage 
et lille forbehold. Dog, Evald udtaler sig endnu stærkere 
på et andet sted og dette bør her jævnføres. I første 
nummer af det påtænkte ugeblad «de fremmede*, skrevet 
få år efter det her omhandlede tidspunkt, hedder det: 

«Jeg holder for, at vi bedst lærer at kende men- 
nesket af hans daglige små handlinger og ord, de som 
så sjælden bemærkes, fordi han ikke praler dermed, de 
hvori dette maskerede dyr tiest og tydeligst forråder sig. 
Det var ufejlbarlig bedst, om enhver vilde og kunde selv 
være opmærksom derpå, overveje dem, bringe dem under 
visse fag og tilsidst danne sig regler deraf — . Det véd 
jeg, at om vor oldefader Adam havde behaget at begynde 
«et oprigtigt og kort, dog tydeligt og fuldstændigt register 
over alle menneskets mindste, ubetydeligste og hemme- 
ligste handlinger og ord, med hosføjede anmærkninger, » 
og clette register var blevet fortsat til vore tider, da 
skulde den, som havde tid til at læse det, måske kunne 
bestemme, hvad for et dyr mennesket var. Men skønt 
dette er et forfængeligt ønske, så er jeg dog overbevist 
om, at den som holder en forholdsmæssig protokol af 
denne art over sine medlevende medmennesker, den 
bidrager det meste, som en skribent kan bidrage til at 
gøre dem kendelige.* 

Men gives der da kun sådanne dagligdags mennesker 
og er der ikke i samtiden og i fortiden personligheder, 
der oplyser mere om menneskets sande natur, end tu- 
sender af dem, vi daglig færdes imellem? Herpå svarer 
Evald: «De forrige tiders historie er god, men langt fra 
ikke tilstrækkelig til at lære os at kende mennesket så 
godt som vi bør, om vi vil være kloge. Den skildrer, 
os en ganske anden verden end den vi lever i, langt 
andre mennesker end dem, vi har at omgås med, og 
den skildrer os dem endda altid svagt og sjælden op- 
rigtigt. Ét er dét, at den kun befatter sig med store 
og besynderlige mænd og igen kun med disses store og 
besynderlige handlinger og ord. Men ikke at tale om, 
at disse træk er alt for få til at man deraf skulde 
kunne sammensætte menneskets portræt, så er de rent 
uskikkede til at give os noget begreb om de mennesker, 

som det alene er os magtpåliggende at kende, de hver- 
dagsmennesker, som vi skal omgås med. Dén var enten 
mere eller mindre end et menneske, som fortjente en 
plads i historien. Så meget derfor, som denne inter- 
esserer vor nysgærrighed, vor beundring og vort hjerte, 
så liden indflydelse har den på vor klogskab og vor 
fordel. » 

Det er i høj grad mærkeligt at høre Evald fremsætte 
dette; denne digter, der vidner om sig selv, at han fra 
sin tidligste barndom har elsket det usædvanlige, det 
store og besynderlige, der selv har fremstillet netop de 
mægtigste følelser, der blev aldeles betagen af Shake- 
speare ! Han har leveret det bedste bevis for sin psyko- 
logis barnlige standpunkt i sine skildringer af sig selv. 
Denne usædvanlige, « besynderlige* historiske figur, 
Johannes Evald, forstod han slet ikke eller kun i ringe 
grad. Han studerede hverdagsmennesket; hvad der 
derfor gik ind under det jævnlig forekommende, det 
udtaler han sine forstandige reflexioner om, det andet 
glipper for ham. Ved et mærkeligt fejlsyn har han set 
bort netop fra det væsenlige i det ældgamle: kend dig 
selv! Ved kun at give agt på folk, som de er flest, 
bærer han sig ad som den der vilde studere naturen og 
påstod, at det ingensteds kunde gøres med større nytte 
end på Sælland og Bornholm, hvor alt er samlet, som 
har virkelig betydning i dens husholdning, årstidernes 
skiftende karakter, søer og vandløb, skov og hede, bjerg 
og slette. Når da nogen vilde gøre ham opmærksom 
på, at vinteren lettere lader sig studere i Ishavet, 
sommeren i de varme egne, bjergnaturen, hvor den er 
vildest, havets magt, hvor det vælter sig i uoverskuelige 
vidder, jordens indre kræfter, hvor de bryder frem til 
overfladen osv., så vilde han svare: men dette er jo 
det ualmindelige, det som sjælden forekommer, det som 
ingen gyldighed har for os hverdagsmennesker. Således 

taler Evald i sin prosa, i sin hverdagstilværelse ; således 
lægger han sig det tilrette, at han har havt et stort held 
i kun at omgås hverdagsmennesker. Måske var det 
netop for ham en nødvendig modvægt mod den alt for 
høje flugt; men måske kan der dog også i denne 
retning være grund til at beklage, at prosa og poesi 
for ham faldt så langt ud fra hinanden, i steden for at 
mødes og sammenarbejdes i en organisk helhed. 

I den henseende var det et uopretteligt tab for 
ham, at Bernstorf netop dengang blev styrtet. Her på 
Rygård var han i hans nærhed; her omgikkes han 
Klopstok, Cramer og Gerstenberg og vilde selvfølgelig 
snart have lært den hele kreds af virkelig udmærkede 
mænd at kende: Berger, Sturz, Schonborn, Resewitz 
osv., ligesom han vilde være kommen i nærmere for- 
bindelse med Guldberg og enkedronningens hof. Hans 
blik for menneskelivets mangfoldighed vilde være bleven 
udvidet og hans forståelse af historien vilde måske være 
bleven en anden. Men i September (1770) fik Bernstorf 
sin afsked og snart opløstes hele den kreds, han havde 
samlet om sig. Det var et voldsomt brud i vor udvik- 
ling, som aldrig blev helet. Måske var der så store 
misligheder forbundne med det styrtede regeringssystem, 
at det måtte kuldkastes, men meget godt gik utvivlsomt 
med i løbet. Ingen af de følgende regeringer optog den 
højmodige stilling til digtekonstens repræsentanter, som' 
Bernstorf havde indtaget; denne var lige opmærksom 
på, hvad der var dansk og tysk, hine var lige afvisende 
mod dem begge. 

Evald lagde ikke skjul på de følelser, hvormed han 
modtog efterretningen om Bernstorfs fald. Han skrev 
sit digt: cFiléU, og lod det strax komme offenlig frem. 

« Filet* er dateret Elhøj, den 16. September 1770, 
og kaldes «en fortælling ». Elhøj ligger overfor Rygård 
ved Lyngby vejen, med vid udsigt over det frugtbare 

7* 

land, ud over Sundet. Filet er en tungsindig menneske- 
ven, der tror at have hærdet sig både mod glæde og 
sorg: 

Filet var stor blandt dem, som føde sig med tårer, 

som skælve for at le, 

som se kun jammer, lastefulde dårer 

og ulyksalige. 

Da ser han en samling af «sølvgrå mænd» lejrede på 
Elhøj, og naturens skønhed tilligemed deres beretninger 
om, hvad Bernstorf har gjort for bonden ved at give 
ham frihed og ejendom, — de unge træplantninger, de 
mange nye boliger, hele det rige landskab, forsoner 
ham igen med livet og bringer ham til at tænke på 
denne ædle menneskeven. Da ses en fremmed komme 
ilsomt hen ad vejen, han bringer det frygtelige budskab, 
at greven vil forlade landet, og kaster med fordoblet 
vægt Filet tilbage i sit tungsind. 

Den lille digtning indeholdt vel flere skønheder, 
men er i sin helhed et mærkeligt bevis på, hvor fjernt 
Evald endnu dengang stod almuen; den er væsenlig i 
stil med de tyske hyrdeidyller. Men den faldt i folks 
smag og den gav en almindelig følelse udtryk; oplaget 
blev hurtig solgt og måtte kort efter fornyes. Men 
digteren indyndede sig neppe derved hos de nye magt- 
havere. 

Navnet «Filét» som betegnelse for en side af digt- 
erens egen personlighed var ikke tilfældigt; Evald skrev 
senere « Filets forslag om pebersvendene » og vedkendte 
sig det således. Dets betydning er « elskeren », i den 
betydning, i hvilken han kalder Moltke: «du jordens 
elsker* : menneskevennen. Det havde sit modstykke i 
et andet, mindre vellydende: «Pantakak», som han selv 
forklarer: «alt er ondt». 

Netop ved denne tid skrev han sin første psyko- 
logiske novelle: «Pantakaks historie*; det må have været 

den eller ideen til den, som han tog med sig ud på 
landet. Den blev afbrudt allerede i 5. kapitel og har 
kun interesse som et ret mærkeligt brudstykke fra denne 
tid, uden poetisk værd. 

Pantakak er en menneskefjende, der indføres på 
scenen (i København 1728) i begreb med at tage livet 
af sig selv. Denne scene afbrydes dog strax igen for 
at give plads for en udførlig skildring af hans barndom 
og ungdom, som så ikke føres til ende; den har uden 
al tvivl skullet eftervise, hvorledes menneskefjendskab 
og menneskehad udvikles i en oprindelig ufordærvet sjæl. 
Det er derfor en selvfølge, at det er mørke billeder, 
som oprulles, ikke uden vid og lune, men dog helt 
igennem med en stærk satirisk farve. 

Pantakaks barndom er vel nærmest en slags parodi 
på Evalds egen. Hans moder hørte til de « hellige » og 
lever mellem lutter hyklere af værste slags: alle laster 
skjules under fromheds maske. Derpå kommer han i 
huset hos en lærd konrektor, hvis pedanteri og filo- 
sofiske nykker går til ^de største yderligheder. Begge 
disse hjem er i Sønderjylland. I det ene udvikles i 
virkeligheden den anskuelse, at menneskenes hjerter er 
onde, i det andet, at deres forstand er aldeles formørket. 
Derpå kommer Pantakak ud i verden for selv efterhånden 
at gøre de erfaringer, som fører til menneskehad; men 
fortællingen afbrydes snart, uden at man igen kommer 
tilbage til udgangsscenen. Der er noget næsten uhygge- 
ligt i flere enkeltheder, men fortællingen er iøvrigt livlig, 
fuld af gode bemærkninger, og jævnlig krydret af vid og 
et bredt lune. 



Hvilken af de to personer, Filet eller Pantakak, 
skulde nu få overhånd hos digteren, efterat med Bern- 
storfs fald og det nedbrudte helbred hans fremtids bane 

var bleven så mørk? Måtte han ikke nu synke ned, 
dybere og dybere, lige til den Pantakakske elendighed? 
Vist er det, at han sank; men, takket være den ædlere 
natur, som lå på bunden af hans personlighed, han gik 
dog ikke til bunds, men hævede sig atter og atter, 
højere og højere. 

Den Struenseske kabinetsregering var en halv snes 
dage før Bernstorfs fald bleven indledet med tre kabinets- 
ordrer, af hvilke den mærkeligste indførte ubunden trykke- 
frihed (4. September 1770). « Kongen holdt for,» blev 
der sagt i kabinetsordren, «at det kun var skadeligt for 
sandhedens upartiske undersøgelse og for opdagelsen af 
forældede misbrug og fordomme, når redelig sindede 
patrioter, som var nidkære for det almindelige bedste 
og deres medborgeres lykke, ved andres forudfattede 
meninger og befalinger blev hindrede i at skrive frit 
efter deres indsigt, overbevisning og samvittighed, at 
angribe misbrug og lægge fordomme blot.» Denne 
kabinetsordre blev for Evald lyspunktet i den nye 
regering. 

Ved en mærkelig skæbnens ironi blev hans « Filet » 
det første skrift, som kom til at udgå uden censur. 
Da det snart var udsolgt, foranstaltedes et nyt oplag, 
som dog tillige kom til at omfatte et par andre stykker, 
nemlig en sørgekantate over enkedronning Sofie Magda- 
lene og det lille fødselsdagsønske til jomfru Wormstrup. 
I en fortale (af 18. December) gjorde digteren rede for 
enkelte påankede udtryk i « Filet » og udtalte ønsket om, 
at denne lille samling måtte finde publikums bifald, i 
hvilket tilfælde han tænkte på at offenliggøre en større. 
Det var derfor, han havde valgt to så forskellige digte 
til at ledsage « Filet ». Det lille hefte udkom dog først 
den 13. Marts 1771, efterat være bleven bebudet i en 
hel måned; det bar titel: « Adskilligt af Johannes 
Evald ». 

To dage efter averteredes et andet skrift af samme 
forfatter; det hed: « Filets forslag om pebersvendene, 
som vist vil blive iværksat* (112 sider). Det begynder 
med en såre karakteristisk indledning: 

«Fra det øjeblik, da den så viselig tilladte skrive- 
frihed gav alle danske menneskevenner og patrioter det 
betydende vink at undersøge fordomme, at beklage sig 
over misbruge, at opdage mangler og at foreslå forbed- 
ringer, med ét ord at bryde løs med deres længe tilbage- 
holdte indsigter i det almindelige bedste; fra denne 
lykkelige tidspunkt af har og jeg (thi og jeg er patriot) 
dag og nat pønset på at udfinde, ej noget som kunde 
tåle forbedring — thi hvor let findes ikke dette, når det 
først søges? — men en hovedmangel, en betydelig fejl, 
hvis forbedring var af den yderste vigtighed for mine 
medborgeres lyksalighed, og (det være sagt i en ydmyg 
parantés), hvis blotte opdagelse kunde skille mig fra den 
almindelige hob og forevige mit navn en smule. » Og 
således fortsætter han halvt skæmtende, halvt alvorligt, 
snærtende de dårskaber, han møder på sin vej , men 
dog i hovedsagen stilende hen imod sit mål med en 
varm, ofte glødende patos. 

Efter at have klaret, hvem han mener med c peber- 
svende*, og efterat have skildret hovedarterne, går han 
ind på de store skyggesider, som så ofte følger med 
den ugifte stand, den faldne og forladte kvindes elendig- 
hed, de uægte børns hårde skæbne osv. Pebersvenden 
selv udvikler en række uelskværdige egenskaber, bliver 
en «plumphugger», egenkærlig og uvenlig. Derefter går 
han over til en plastisk skildring af en række pebersvende : 
embedsjægeren og lykkeridderen, en halv ruineret gods- 
ejer osv. 

Så prøver han at røre dem, der kan lade sig røre; 
han viser dem ægteskabets velsignelser, familjelivets 
højhed og renhed. Og da han forudsætter, at dét ikke 

nytter, giver han sig til at diktere en straf, der vil 
kunne tvinge dem eller dog gøre bod for deres for- 
sømmelse. Enhver, som har fyldt sit 25. år og (i Køben- 
havn) har en indtægt af 400 rdl., skal betale en peber- 
svendeskat af 4 pet.,' af 500 rdl. 5 pet. og således op 
lige til 20 pet. (udenfor København 300 rdl. osv.). Ind- 
tægten heraf skal anvendes til at udstyre fattige brude- 
folk, så de kan sætte bo. 

Og efterat have fremsat disse planer, ikke løselig, 
men i enkelthederne, med mange gode og kærlige 
bemærkninger, med det kendskab til småkårsfolk, som 
han var i besiddelse af v falder han tilbage til sin halv 
skæmtsomme, halv patetiske tale. Han glæder sig over 
den vel udtænkte plan. «Ingen glæde, » siger han, «er 
stor som den, en sand patriot føler, når han tror at 
have bidraget noget til sit fædrenelands bedste. — Til 
hvilken side jeg vender mig, ser jeg utallige — men- 
nesker — kristne — danske, og alle disse have mit 

forslag at takke derfor, at de ikke ere intet! Jeg 

vil tiltage mig en faders rettigheder over dem: jeg vil 
sysselsætte mig med at bestemme deres forretninger. 
Jeg vil uddele dem imellem retfærdighed og landets 
forsvar og videnskaber og handel og konster. Og jeg 
vil nyde den rene vellyst at se dem arbejdsomme og 
gode og vise og store — og Danmark, mit Danmark 
lykkeligt og blomstrende ved deres bestræbelser — .» 

Medens denne bog var i trykkeriet og altså vel 
måtte være bekendt for nogle, udsattes der i adresse- 
avisen et prisspørgsmål om det samme emne i en anden 
form. «Et selskab her i byen,» hedder det, (den 20. 
Februar), «ønskede gerne, at nogle vilde exercere deres 
geni med at skrive tragedier eller komedier over selv- 
udvalgte nationale karakterer; fornemmelig ønskede man 
først at prøve en tragedie om Københavns belejring 
og en komedie om pebersvende. Præmien for tragedien 

er 50 dukater, men må skrives i bunden stil, for 
komedien 40 dukater. » 

Det må vel antages at have været denne præmie, 
som gav Evald lyst til at skrive en komedie om det 
nylig behandlede emne. Alt var i afhandlingen i virke- 
ligheden lagt til rette for et sådant stykke, kun iscene- 
sættelsen manglede. Man har dog ingen oplysning om, 
hvor vidt han fik den udsatte pris; sandsynligt er det 
neppe. Komedien blev liggende til foråret 1773, da den blev 
opført uden at gøre lykke. Samtidig udkom den i trykken. 

« Pebersvendene » er efter sit anlæg et holbergsk 
stykke, men uden i højere forstand at have den komiske 
muses indvielse. Der er adskillige morsomme scener og 
mange vittige indfald, ligesom karaktererne er holdte 
godt og handlingen er vel anlagt; men man savner dette 
væld af ægte komik og denne rigdom af pudsige situa- 
tioner, som bevarer den evige ungdom i Holbergs 
« danske skueplads ». 

Det var ikke fordi Evald var særlig oplagt til skæmt 
i denne vinter eller den nærmest følgende tid, at han 
skrev om pebersvendene. «Ved de få skrifter, » siger 
han, «hvori jeg har stræbt at opvække andres latter 
over dårligheder, der alene kunde revses og rettes på 
denne måde, har jeg, langt fra at le selv, vist været 
plaget af den fortrædneste, den bitreste lune, som det 
kan være den tilladt at skrive satirer i, der afskyr at 
være en menneskefjende. » 

Selv om dette ikke er at forstå efter bogstaven, så 
er det dog vist, at det var en sørgelig tid for digteren. 
Bitre klagetoner lyder fra den og han gav sine venner 
et sørgeligt billed af forfald og svaghed. Den yngre 
Torkel Baden, Jakobs søn, giver i sit brutale sprog en 
tydelig besked. « Evald var brændevinsdranker, » siger 
han, «og idetmindste da han opholdt sig på Rygård så 
forfalden, at man, når man så ham gøre vers, og det 

gode vers, kunde fristes til at sige, poesien var fløjet 
ham i munden. — Vi kender af historien digtere nok, 
som har drukket, men ingen som har drukket mer end 
Evald. » Vistnok indeholdes der heri en overdrivelse, 
men selve kendsgerningen, at den poetiske vin nu til tider 
var ombyttet med brændevinen, kan neppe bestrides. 
Evald nægter det ikke selv, om han end ikke har mod 
til at nævne ordet. Han advarer lydeligt alle og enhver 
fra en «en lyst, som virkelig i dette øjeblik er min 
skødelyst, uagtet jeg meget nøje kender alle dens farlig- 
heder;* «han vil,» siger han, «så oprigtigt som muligt 
vise de fejltrin, som denne lyst har bragt mig til at gøre, 
de skrænter, den ofte har bragt mig på, og de sumpe, 
som den undertiden har ført mig i.» Og han tilføjer: 
«Endnu må jeg erindre, at min gane sjælden eller aldrig 
har havt nogen del hos mig i vinens glæder; når jeg 
fik frembragt den søde spænding i mit hjerte, den klar- 
hed i min forstand, den raskhed i min indbildningskraft, 
som jeg vilde, så var det min smag altid lige meget, 
ved hvad for midler det skete. Og så modbydelig som 
rabarbera er mig af naturen, så skulde jeg i denne time, 
når det frembragte ovenanførte virkninger i min sjæl, 
heller drikke et dekoktum deraf end den mig så kære 
røde druesaft, når den ikke udrettede mer hos mig end 
tevand. » Og han tilføjer, at han vil komme tilbage til 
denne sag og skrive «et langt kapitel om dem, der holder 
det for meget anstændigere at drikke sig en rus på i to 
flasker rinskvin end i genever for fire skilling.* 

Et andet træk, som tyder på det dårlige rygte, 
Evald dengang havde, er bevaret af Rahbek. Han for- 
tæller, at hans lærer, student Adzer, den samme, som 
forgæves havde prøvet på at opdrage Evalds yngre 
broder, var en stor beundrer af vor digter, hvis skrifter 
han bragte til huset ligesom i triumf. Men' ikke des 
mindre gættede man nu i trykkefrihedsperioden stadig 



Digitized by 



Google 



107 

på Evald som forfatter til de talrige anonyme skrifter, 
— Evald eller en gammel berygtet student Kirchhof. 

Fra vinteren 1770 — 71 er et par bestilte passions- 
oratorier, der vel ikke hører til det bedste han har 
skrevet, men dog har enkelte skønne vers. Om det 
ene skriver han i brev af 5. Februar: «De timer ere 
kun få, som en smertelig sygdom overlader mig om 
dagen til at tænke i. At sige, at min sygeseng havde 
været min parnas, vilde være det sikreste bevis, som 
jeg kunde give på min lyst til at digte for selskabet, 
men det vilde måske tillige gøre mit arbejde mistænkt. 
Dog lad dette svare for sig selv! Og helten på Golgata 
besynges måske bedst af en digter ved Betesda.» 

Men fra samme tid er et par andre digte, der giver 
et fyldigere udtryk for hans stemning; at de er ned- 
skrevne netop nu, ses af de beslægtede tanker. Det 
hedder således i en arie i det ene oratorium: 

Vink af skræk, som snart forsvinder! 
dolkstød, som man neppe finder! *) 

død, o kom at frelse mig! 
ved hvert pulsslag fandt mit hjerte 
al din skræk og al din smerte, 

ej den ro, som følger dig! 

Samme tanke er videre udført i det storslåede digt: 

Hvo kan opholde ormens liv 
og standse støvets dage? 
hvo siger til minuttet: bliv! 
til timen: vend tilbage! 
de fly, og døden nærmer sig — 
o angst, som overfalder mig, 
o græsselige tanke! 

Man sammenligne især de linjer: 

Ukendeligt for mennesket 

fra glædens øjeblikke, 

lumsk som en morder kommer det, 

og dolken blinker ikke. 

*) D. e. føler. 

På samme blad blandt digterens efterladenskaber findes 
oden: «Pønitenten», der ligeledes har udtryk og vend- 
inger, som minder om de foregående. Dødens rædsler 
og syndens angest har i disse digte fundet et gribende 
udtryk: 

Omkring mig koge vandene 

og stormen svarer dem og hviner. 

Jeg synker; thi forfærdelse 

og død frempibler, hvor jeg triner. 

Og ingen agter på mit råb, 

og mulm tillukker hvert et øje, 

og jorden tier og det høje 

har skjult det mindste glimt af håb! 

Og når han da bønfaldende ender sin sang med de ind- 
trængende ord: 

Barmhjertighed, barmhjertighed! 
ak, jeg fortjener ej at håbe, — 
men Jesu blod, gud, kun en dråbe, 
en dråbe kan jeg frelses ved! 

hvem vil da gå i rette med hans ulykkelige lidenskaber 
og fordømme hans svaghed? Gode og onde ånder kæmp- 
ede om hans sjæl, og vi véd, at de gode vandt en fuld sejr. 



I foråret 1771 tiltrådte Torkel Baden embedet som 
inspektør over de Vordingborgske krongodser med bolig 
på Beltringgård. Dette var rimeligvis den ydre anledning 
til at Johannes Evald igen flyttede til byen. Han kom 
til at bo i Farvergaden. 

Fra denne tid haves der en pålidelig tradition gen- 
nem Werlauff, som havde kendt en sproglærer Bay, der 
dengang boede lige overfor ham og var blandt de efter 
politiplakat af 3. Juni s. år ansatte kvartérkommissio- 
nærer, der skulde tage sig af borgernes sager. « Evald 

havde for skik at lade en del beboere i huset af den 
lavere klasse komme til sig om aftenen, tilligemed en 
violin, og da ved dans, drik og sang tilbringe en del af 
natten i hans værelse, medens han liggende i sengen 
morede sig ved at se på dem og drikke med dem. Da 
dette var til uro for husets øvrige beboere, anmodede 
værten den nævnte Bay om at formå Evald til at ind- 
stille dette slags forlystelse. Bay talte da i denne anled- 
ning med Evald, som fra den tid af også ophørte dermed.* 
I denne tid skrev han vistnok endnu på sin komedie, 
og samtidig på en oversættelse af Pfeffels syngestykke 
« Filemon og Bavcis». Det var efter aftale med den 
norske forfatter Nils Bredal, borgemester i Trondhjem, 
som i samme forår var kommen ned til København, 
hvor han fik sin tragedie « tronfølgen i Sidon» opført 
(4. April). Han var udset til teaterdirektør og tiltrådte i 
den nye sæson, men traf alt nu aftale med forfattere o. 1. 
Om hans venskabelige forhold til Evald vidner også den 
omstændighed, at han findes blandt subskribenterne på 
«Rolf Krage » (med 10 exemplarer). 

« Filemon og Bavcis» averteredes til købs den 27. 
Januar 1772. Det må dengang alt have været skrevet 
færdig i længere tid, thi der blev udsat musik til det, 
før bruddet mellem Bredal og Evald i November 1771 
afgjorde dets skæbne for teatret. 

Hvad der nu især må vække vor opmærksomhed, 
er de lyriske steder, arierne, der er originale. Strax 
den første opruller et skønt poetisk billed: sorgens nat, 
der fjærner glæden, men dog har tavshedens genskin 
af den: 

Som solen med de gyldne luer, 

såsnart dens sorte fjende truer, 
flyr, segner og dør; 

m,en månen, bleg og uden varme, 

trygt smiler i tyrannens arme 
og kaster sit slør: 

Så flyr og du, o muntre glæde 

vort sårede bryst; 
men tavshed giver dem som græde, 

et genskin af lyst. 

Og for at tage et andet vers, lige udmærket ved sit 
simple tonefald og sin inderlige følelse, — Bavcis til de 
elskende : 

Så ser jeg, i min høje alder, 

min ungdoms salighed igen: 

du, elskte par, tilbagekalder 

de stråler, som forsvandt med den! 

o, skønneste blandt Bavcis' dage! 

Zevs! til dens glæde styrk mig svage! 

svagt er den dødeliges bryst 

til mødres suk og mødres lyst! — 

Det var et trist efterår og en sørgelig vinter, Evald 
gik i møde, og det efter en sommer, tilbragt i Farver- 
gade istedenfor på Rygård. Han skulde give ord til en 
sangerindes optræden og tak til velyndere ved en koncert, 
og i de få vers ser vi et glimt af hans stemning: 

Se livet dør! thi har ej livets moder 
holdt op at føde? ak naturen falmer! 

Samtidig skrev han sit digt «Da jeg var syg», som han 
satte i adresseavisen (25. September), vel næsten som 
et nødskud fra et synkende skib. 

Efter en kort indledning, i hvilken han priser den 
lykkelig, der langt fra verdens larm kan leve kun for 
sin egen udvikling, skildrer han syndefaldet som en 
mangel på evne til at samle sjælen på et bestemt enkelt 
formål, som en « adspredelse », en opløsning af vor tanke, 
følelse og vilje i modstridende, adsplittede dele: 

Hvi sank din stærke sjæl afmægtig ned, 
du første mand, dybt til ustadighed? 
hvi stodst du ikke stærk ved almagts hånd? 
hvi kom adspredelse til visdoms ånd? 

Thi kun adspredelse var sjælens død: 
ved vredens røst blev tankerne fortrød', 
nu rave de forvildede omkring 
blandt gode og blandt skadige ting. 

Efterat have udført denne tanke videre, vender han til- 
bage til at prise dén salig, som er fri for adspredelsen, 
om det end var nøden og ulykken, som befriede ham, 
så han helt blev sig selv: 

Lyksalig den, som ej den vilde klang 
af fulde glas og ej sireners sang, 
ej guldets troldomslyst, ej klirrende 
af mordersk stål, og ej herolderne, 
ej falske venners hvislen, usles gråd, 
kedsommeliges gaben, dårers råd, 
ej stærke tøenders brøl, ej svages skrig 
berøver gud og lyst og sans og sig. — 
Velkommen gift, som raser i mit bryst, 
velkommen harm, som rent fordrev min lystl 
og mangel, du som togst min sidste ven, 
velkommen! thi du gavst mig mig igen! 

I det næste numer af adresseavisen kom der et tilsvar- 
ende digt af den norske digter Klavs Fasting: «Da jeg 
var frisk ». Abrahamson siger, at man ikke forstod, 
om det skulde være en parodi eller hvad, men det vakte 
vistnok opsigt og bidrog til at rette opmærksomheden 
på Evald. Fasting opfordrede ham til at synge livslyst 
istedenfor død og grav, at fortælle kærligheds eventyr, 
prise vinen og dens magt. Han tilhørte selv nærmest 
denne anakreontiske retning og oversatte bl. a. senere 
Wielands Musarion, « gratiernes filosofi ». Fasting havde 
neppe forstået Evalds digt, ellers vilde han have sét, at 
han her ved sit tilsvar blev slangen i paradis — eller 
måske rettere fristeren i ørken. Men for denne fristelse 
faldt Evald ikke. 

Hans moder tog sig nu igen af ham og tingede 
ham i kost hos Nils Wiborg, fuldmægtig hos assistentshus- 

forvalteren Rafn, rimeligvis fra Oktober flyttedag. Wiborg 
boede i stedet nr. 133 i Vingårdstræde (nu en del af 
gadenr. 10), som tilhørte brændevinsbrænder Mads Spen- 
drup. Her blev han i halvandet år, indtil han kom til 
Rungsted, og her har han skrevet nogle af sine skøn- 
neste digte. 'Gennem en søn og en sønnesøn af Wiborg 
er der opbevaret ret fyldige oplysninger fra denne tid. 

Strax indflytningen var en ejendommelig scene. 
«Det værelse, der beboedes af ham, lå bag Wiborgs 
sovekammer, så at man fra Evalds værelse måtte gå 
gennem dette sovekammer og gennem køkkenet for at 
komme til trappen. » Man merkt die absicht und wird 
verstimmt. « Evald blev syg båren op i sit nye logis; 
idet han blev ført op ad trappen, åbnedes netop en dør 
fra trappen ind til Spendrups brænderi, og således gik 
det til, at Evald holdt sit indtog med en forskrækkelig 
brændevin slugt, "der udbredte sig i værelserne. Mad. 
Wiborg antog, at den kom fra ham og hun følte stærk 
utilbøjelighed til at gå ind til ham, efterat han syg var 
bragt til sengs. Hendes pligtfølelse sejrede imidlertid og 
hun gik ind i hans værelse fra sit eget sovekammer. 
Hovedgærdet af Evalds seng vendte mod den dør, hun 
kom ind* ad, så at han ikke strax kunde se, hvem der 
kom ind, lige så lidt som hun strax kunde se hans 
ansigt. Da han hørte døren gå, vendte han hovedet 
tilbage og kastede et blik på hende; men hun blev så 
forskrækket over hans store øjne og skarpe blik, at hun 
i mange dage derefter var bange for ham.» Hans ydre 
beskrives ved denne tid som blegt og magert, med stort 
mørkt skæg. hvilket sidste dengang vistnok var meget 
ualmindeligt blandt dannede folk. 

Det var omhyggelige mennesker, han her kom til 
at leve sammen med; de satte pris på deres logerende, 
eller fik i alle tilfælde snart noget tilovers for ham. 
Moderen, som betalte for ham, besøgte ham hver søndag 

aften. Evald var da altid meget elskværdig; « selv mad. 
Wiborg, hvis strænge gudsfrygt aldrig kunde forsone sig 
med Evalds udskejelser, blev da ofte fortryllet af den 
elskværdighed og det selskabelige lune, som han ud- 
foldede, når punchen var kommen på bordet. Han 
overskred på disse aftener aldrig grænserne for stræng 
mådeholdenhed.* 

Flere af hans ældre kendinge besøgte ham jævnlig 
i Vingårdstræde, ligesom han fik nye og hengivne venner. 
Særlig nævnes Abrahamson og med ham Arnsbach, der 
netop nu var bleven udnævnt til divisionskvartérmester, 
men kort efter døde. Gennem Abrahamson gjorde han 
vel også bekendskab med Kr. Fr. Jacobi, en præstesøn 
fra Fredensborg og derfra enkedronningens protegé. Han 
var assessor i hof- og stadsretten, gik derpå ind i 
højesteret og blev strax efter Struensees fald forelæser 
hos kongen. Senere var han medlem af teaterdirek- 
tionen og forfatter til den berømte overskrift over den 
danske skueplads: «ej blot til lysU. Det mindedes i 
Wiborgs familie, at Jacobi ved sine besøg hos Evald 
ofte medbragte den store hund, som var kongens yndling 
og derfor var bleven udnævnt til konferensråd ; den kørte 
på hoffets kanefarter foran i en kane for sig selv. 

Et andet mærkeligt bekendskab fra denne tid var 
digterens jævnaldrende, joh. Kr. Schønheyder, som nylig 
var bleven sognepræst ved trinitatis kirke, moderens 
sognekirke. Han havde været med som rejsepræst på 
kongens rejse, var senere slotspræst på Kristiansborg, 
og kendte altså en del til verdens dårlighed. Han blev 
senere dr. theol. og biskop i Trondhjem og havde ord 
for at være en nidkær embedsmand og brav karakter. 

Rimeligvis var det moderen, som gjorde ham be- 
kendt med sin søn; han blev for fremtiden en uvildig 
mægler imellem dem, utvivlsomt digterens trofaste ven 
til den dag, da han sad ved hans dødsleje. Hans lidt 

yngre broder, Johan Henrik, blev Evalds læge; han var 
dr. med. og en dygtig mand i sit fag. Han blev meget 
gammel (f 1831) og er hjemmelsmand for beretningerne 
om hans sygdom. 

Til denne tid og disse års ophold i København må 
også et andet forhold, som kaster et sørgeligt lys over 
digterens tilstand, henføres. Blandt hans hengivne venner 
var den bekendte islandske sproglærde, Jon Olavsen, 
som tilbragte et langt arbejdsomt liv i København; han 
havde muligvis gået ham til hånde ved sprogstudier. 
Denne mand plejede, siges der, at føre sine landsmænd 
op til Evald for at de kunde se ham og hilse på ham, 
og de lagde ved denne lejlighed gerne ved bortgangen 
et pengestykke på bordet, hvorfor han da takkede. 

Evalds husfæller var for det meste jævne almuesfolk. 
Det var en temmelig rummelig ejendom, som beboedes 
af adskillige småfamilier, som det synes især af holmens 
håndværkere. Ejeren Mads Spendrup, der havde flere 
steder dér i gaden, boede selv her; med hans familie 
gjorde Evald nøjere bekendskab. 

Der var en søn Peder Spendrup, som bestandig 
senere viste ham uforandret hengivenhed. Han var en 
3 — 4 år yngre end Evald, teologisk kandidat, men overtog 
sin faders forretning og blev senere bekendt i videre 
kredse i egenskab af destillatør og brændevinsbrænder 
(f 1827, 80 år gammel). Evald sender senere hilsener 
til hans forældre, søstre og fælles venner. Btøndt disse 
var amtskirurg R. A. Thonning, som nylig var bleven 
gift med en slægtning af Spendrups, Dorotea Kærsgård. 
Da hun året efter døde, skrev Evald sin skønne sørgesang: 

O forskån mig, vise dåre, 

træt ej længer med naturens røst! 

denne tunge hede tåre 

er mig mer end al din kolde trøst! 

En anden fælles ven nævnes gentagne gange i brevene; 
han hed Benzon og var vel den Andreas Benzon, som 
i efteråret 1771 forgæves søgte postmesterembedet i Sla- 
gelse. Der findes nemlig et tysk brev i et af Evalds 
koncepthefter, skrevet af en anden, men rimeligvis kon- 
ciperet af digteren, i hvilket vedkommende beder en 
greve (Struensee?) om at tage sig af hans ansøgning. 
Denne Benzon var dengang alt 50 år og skriver på post- 
huset. 

Ikke ret længe efter at han var flyttet ind i Vingård- 
stræde fik Evald lejlighed til at lade høre fra sig. Bredal 
var fra sæsonens begyndelse bleven teaterdirektør og 
begyndte med igen at lade sit syngestykke « tronfølgen 
i Sidon» spille. Men samtidig påbegyndte den 18 år 
gamle student Peder Rosenstand-Goiske udgivelsen af 
en « dramatisk journal*, som strax kastede sig over 
syngespillet med en skarp kritik. Bredal var ubesindig 
nok til at tage den tilkastede handske op og skrev et 
efterspil, kaldet «den dramatiske journal », som den 25. 
November (1771) blev opført efter «tronfølgen». Stykket 
var allerede udkommet i trykken 8 dage før og havde 
delt den teatersøgende verden i to lejre; studenterne 
holdt på Rosenstand, en klike af officerer med oberst 
Køhler i spidsen holdt på den kongelige direktør og 
skuespillerinderne. Det kom selvfølgelig til støjende og 
voldsomme optrin, som endte med at klapperne smed 
piberne ud, hvorpå det kom til flere sammenstød udenfor 
på torvet og på offenlige steder. Det samme gentog 
sig senere, skønt man ikke vovede at lade efterspillet 
opføre oftere. 

Evald så intet af dette, han lå stadig til sengs 
endnu; men hans venner fortalte ham, hvad der var 
sket og hvorledes man havde raset på parterret. Han 
satte da alle hensyn til sin ven og velynder Bredal til 
side for at skrive et « forspil » som modstykke til hans 

« efterspil*, og han udførte det fra aften til anden dags 
morgen; det blev skrevet på et spækkebræt i sengen. 

Stykket averteredes til salg den 9. December og 
havde til titel: «De brutale klappere. Et tragi-komisk 
forspil, til brug for den kongelige danske skueplads. 
Kbhvn., den 25. November 1771. » På given anledning 
vedgik Evald kort efter offenlig, hvad neppe nogen var 
uvidende om, at han var forfatteren. 

Rogert opbevarede en ret pudsig anekdot fra denne 
tid. Nogle dage efterat « klapperne » var udkommen, så 
Evald i sin énlighed pludselig en officer i fuld uniform 
komme ind ad døren. «Han ventede sig intet mindre 
end at erfare en anvendelse af de håndgribelige argu- 
menter, som han i sit stykke havde gjort latterlige.* 
Men det var Abrahamson. 

Det lille lejlighedsstykke er utvivlsomt Evalds vit- 
tigste digtning, en bidende satire på den uforstandige 
og tåbelige udenomstale om teaterspørgsmål. Den drama- 
tiske journal, der dog neppe her kunde siges at være 
en upartisk dommer, siger: « Dersom Holberg skal få 
en efterligner, som i det sande komiske skal nå ham, 
bliver dette neppe nogen anden end Evald, der ved 
sine mesterstykker gør vort fædreland så stor ære.» 
Rahbek fandt, at stykket fortjente «navn af et ligeså 
mesterligt læredigt i dramatisk form over skuepladsens 
pligter og rettigheder, som Nathan den vise af Engel 
erklæres for at være over de store sandheder, den har 
til formål ». 

Selv om dette nu selvfølgelig er for stor en ros, 
så fik det lystige indfald dog, som det synes, en dobbelt 
virkning; Evald fortsatte med sin « Harlekin patriot* og 
Vessel skrev sin « kærlighed uden strømper*. 

At dette sidste stykke virkelig skylder « klapperne* 
sin tilblivelse, synes utvivlsomt. Det kom først offenlig 
frem en 3 fjerdingår efter og det havde ingen forløber 

i Vessels tidligere produktion eller overhoved i vor lite- 
ratur. Den tanke at parodiere skuepladsen var selv- 
følgelig gammel, alt Holberg havde benyttet den i sin 
Ulysses, men ved Evalds lille stykke i alexandrinere 
var den dog ganske anderledes trådt i forgrunden. 
Ved Rosenstands journal var desuden kritiken bleven 
sluppet løs. 

Man har ofte sagt og gentaget, at der var en prin- 
cipiel modsætning mellem Evald og Vessel, og at de 
personlig stod fjendtlige overfor hinanden. Dette mangler, 
så vidt vides, al hjemmel i de samtidiges overlevering. 
Vistnok var den norske digterkreds noget kølig overfor 
den senere Evalddyrkelse, ligesom Vessel en enkelt gang 
kunde stikle på et poetisk billed, Evald havde brugt, o. 1.; 
men det er meget overilet herfra at slutte sig til en 
gensidig underkendelse af hinandens værd. Men hvor- 
ledes nu end Vessel opfattede Evald, så meget er vist, 
at denne meget vel kunde påskønne hin, om han end 
måtte anse hans måde at være og at bruge sine evner 
på for forkastelig. Vi behøver i denne henseende ikke 
at blive stående ved formodninger, da Evald selv har 
udtalt sig tydelig nok. I det kort efter opførelsen og 
udgivelsen af « kærlighed uden strømper » skrevne stykke 
«de fremmede» forekommer nemlig følgende. Evald af- 
bryder sin fortælling for at påkalde den « tiende muse», 
den tragikomiske, som beåndede Shakespeare, Fielding, 
Scarron, — « eller, hvad siger jeg? — vor muntre Vessels 
lederinde, du som i vore dage har lært os at skoggerle, 
når et halvt dusin skræddersvende stikke sig ihjel; — 
lær mig at skildre den bisarreste af alle scener således, 
at mine læsere må græde med det ene øje og le med 
det andet. » 

Selv skrev Evald kort efter « Harlekin patriot, eller 
den uægte patriotisme, en komisk komedie i tre hand- 

linger på vers.» Den var udkommen den 19. Oktober 
1772, men blev aldrig opført. 

En sammenligning mellem dette stykke og Vessels 
« kærlighed* er meget vanskelig; dette gjorde lykke og 
henregnes endnu med rette til literaturens prydelser; 
hint blev så godt som slet ikke påagtet af samtiden. 
Abrahamson og senere Rahbek og Pram hævede det 
højt og stillede de s to stykker ved siden af hinanden 
som lige mesterlige ; men Øhlenschlæger kunde igen ikke 
finde smag i det. 

Det er åbenbart, at et skuespil, som ikke bliver 
opført, fordi samtiden ikke finder det skikket dertil ? er 
meget forskelligt fra et, som opføres atter og atter og 
stadig ses med fornøjelse. Men dermed er sagen dog 
ingenlunde udtømt. «Kærlighed/ uden strømper» står 
som et mærkeligt vidnesbyrd om skuepladsens første 
barndomsalders naive udskejelser, men i den henseende 
v er det dog egenlig kun tilgængeligt for den dannede, 
literaturkyndige læser; som lystigt stykke tiltaler det 
nærmest et meget ungdommeligt kulturtrin. Som bekendt 
går det ikke «Peder Pårs» synderlig bedre. For så vidt 
altså, som « Harlekin patriot» i modsætning hertil siges 
at være « kedeligt », gælder det altså nærmest den store 
læseverden, som med rette holder sig til det, den fuldt 
forstår. 

Spørgsmålet må imidlertid ved siden heraf blive, 
hvorvidt « Harlekin » har blivende betydning for en senere 
tid ' og hvilken plads det indtager blandt Evalds andre 
, komiske forsøg. Og dér må det da utvivlsomt indrøm- 
mes, at det er et stykke af varigt værd. « Pebersvend-^ 
ene» behandler svagheder, der altid vil findes og altid 
vil antage lignende former ; lykkes det ikke at fremstille 
dem med genialt mesterskab, så er forsøget glippet og 
derved intet videre at gøre; det kan altid gøres om igen 
til en anden tid og af en anden digter. « Klapperne* 

er et lille lejlighedsstykke, en talentfuld penneprøve. 
« Harlekin* derimod har selvstændigt værd som et tids- 
maleri ud af en bestemt given interessant historisk krisis. 
Det er et billed af vor samfundshistorie, som «Kærlighed 
uden strømper* er et billed af vor teaterhistorie. Som 
sådant vil det bestandig være et værdifuldt kildeskrift, 
et indlæg af en virkelig overlegen ånd i en forvirret og 
forvrøvlet situation. Det Bernstorfske regimente var 
bleven afbrudt af det Struenseske, som i grunden fort- 
satte både dets fortrin og fejl, kun i kolossalt forstørret 
målestok. Reformiveren, sonr havde været betegnende 
for de sidste 10 — 12 år, blev sygelig forceret, hoffets 
overdådighed og korruption fremtrådte åbenbart, til alles 
forargelse, tyskeriet trådte skamløst i forgrunden. < Revo- 
lutionen af 17. Januar 1772 satte en brat grænse for 
•alt dette, både ondt og godt. 

Hvad var. der sket? De udenforstående havde kun 
en utydelig fornemmelse af det, ud over processerne og 
de blodige domme ; selv de mere indviede var som oftest 
uklare over begivenhedernes virkelige betydning/ Lite- 
raturen løb over af råhed og misforståelser. Der taltes 
for og imod i de to hovedspørgsmål : tyskeriet og reform- 
projekterne, uden at der kunde danne sig en begrundet 
offenlig mening, som kunde holde mellemvejen mellem 
yderlighederne. 

« Harlekin patriot* er nu et virkeligt forsøg på at 
danne en offenlig mening; det sætter alle de brændende 
spørgsmål under debat, viser yderlighedernes misfor- 
ståelser og latterligheder og lægger derved et godt ord 
ind for en ædrueligere opfattelse, et lidt mere ophøjet 
standpunkt. Især er Evalds opfattelse af tyskeriet vidnes- 
byrd om en klar forståelse af situationen. Med sprud- 
lende komik fremstiller han det tåbelige i de fremmedes 
overmod, men ikke mindre tugter han den misforståede 
patriotisme, der brutalt sætter sig op imod alt, hvad der 

ikke er hjemmefødt. Den sygelige reformiver, projekt- 
mageriet i tale og skrift, er dog især genstand for 
satiren; Harlekin er en gal patriot, der intet beklager 
mere, end at ikke al verden, og især fædrelandet, er 
helt af lave. Han er som en omvendt Hamlet, hvis 
skæbne det er at være født til at rette tidens brøst, 
men — som ikke kan finde dem. 

Stykket har mange fortrinlige enkeltheder, klart 
pointerede slagord og hele taler af sund livsvisdom; at 
intrigen er uinteressant, er ved siden heraf af under- 
ordnet betydning. 

At « Harlekin » ikke gjorde lykke er derfor snarest 
en målestok for tidens lave standpunkt i politisk udvik- 
ling. En sådan moral tiltalte kun få, man skulde skrige 
op i den ene eller den anden retning. Snart døde des- 
uden efter den stærke ophidselse al offenlig interesse 
hen; stykket kunde slet ikke være skrevet på et senere 
tidspunkt, det bærer året 1772 indgravet i hver scene. 
Da derimod i revolutionstiden partiernes kamp igen tog 
fat, alvorligere end nogensinde, eller da der rettere sagt 
først dannede sig virkelige partier, da levede også «Harle- 
kin» op og blev populær; man fremsøgte citater af det, 
og enkelte replikker, som « dansk med danske folk» og 
«al vor fortræd er tysk», blev ordsprog. I vort århundrede 
har man ikke ment at have brug for det endnu, hvor for- 
trinligt end mange enkeltheder vilde passe den dag idag. 

Som politisk skuespil ligger det nær at sammenligne 
«Harlekin» med «den politiske kandestøber*, der med 
rette har vundet så stor navnkundighed. Her står Evald 
langt tilbage i realistisk håndgribelighed, såvel som i 
komisk kraft i handlingen. Men hans stykke har det 
overordenlige fortrin at spille på en historisk baggrund. 
I Holbergs tid var politik kandestøberi; i Evalds var den 
noget langt mere, den var i sit første stærke frembrud 
til at blive en magt i samfundet. 

«Harlekin» er- et billed af samfundet i 1772; men 
Evald var dristig nok til ligeledes at ville skildre selve 
den historiske krisis, hofrevolutionen. Anderledes kan 
brudstykket «Frode» ikke opfattes. Når Abrahamson 
derfor meddelte, at det var bleven henlagt efter en ind- 
flydelsesrig mands råd, «der ikke uden grund frygtede, 
at man såvel i det hele som i flere enkelte dele deraf 
skulde finde henpeg til de daværende tidernes tegn,» 
så kan der ikke hermed være ment, at Evald ikke selv 
tænkte på dette, men kun, at vedkommende rådgiver 
anså foretagendet for halsbrækkende. 

Handlingen er den bekendte fortælling hos Saxe om 
kong Frode, Fridlevs søn, der i sin ungdom henfalder 
til sløvhed og svaghed overfor sin rådgiver Grib, som 
forfører dronningen og hærger landet ved sit umilde 
regimente. Søsteren Gunver søger længe forgæves at 
ryste ham op af sin dvale, indtil det endelig lykkes hende 
ved hjælp af Erik den veltalende fra Norge. At dette 
i ét og alt sigtede til de daværende forhold, — kongen, 
dronningen, Struensee, arveprinsen og den nationale 
Guldberg — kan der ingen tvivl være om; Evald var 
ikke noget barn. At det kunde falde ham ind at ud- 
give et skuespil af denne natur eller vel endog at tænke 
sig det opført, beroede vistnok på en naiv opfattelse af 
kongehusets forhold til folket, som var fuldstændig i 
tidens ånd. Han troede uden al tvivl ligesom at kunne 
rense kongeslægten overfor almenheden efter det neder- 
lag, den havde lidt i den offenlige mening, ved at frem- 
drage et ældgammelt historisk minde, der afspejlede det 
samme, og i hvilket al skylden væltedes over på den 
syndige rådgivers hoved. Ubevidst er « Frode » et kon- 
stitutionelt indlæg ligesom « Harlekin », skønt begge stykker 
løber ud på kongehusets og de regerendes. forherligelse. 
I det ene stykke betragtes offenlighedens deltagelse i den 
politiske diskussion som en kendsgerning, man ikke kan 

komme bort fra; i det andet gøres ministeren ansvarlig 
for alle kongens handlinger og forsyndelser, medens 
kongedømmet selv står som en hellig indstiftelse og et 
nationalt symbol. — Samtidig skrev Suhm sit udkast 
til en dansk forfatningslov. 

Manuskriptet til brudstykket « Frode » fandtes hos 
Jacobi, der således uden al tvivl netop var den, gennem 
hvem Evald rådførte sig med «en ikke blot på parnasset, 
men også i staten højst betydende og betydelig mand,» 
vistnok Carstens. Man fandt dog tanken alt for dristig 
og stykket blev således henlagt. 

Evald valgte derefter et andet emne til et alvorligt 
skuespil og han fandt det i fortællingen om Helge og 
Yrsa. Der er kun bevaret et enkelt optrin og neppe 
heller skrevet mere af det; men vi har her allerede 
« Balders » digter i hele sin ejendommelighed, langt mere 
end i « Frode ». Han er vendt tilbage til heltelivet som 
i « Rolf Krage »; men han indfører det nu i den bundne 
tale, som er hans rette sprog. Det næste skridt ad 
denne vej bliver « Balders død». 

Som det af det anførte let vil skønnes, var der i 
det hele i året 1772 sket et nyt opsving i Evalds pro- 
duktion. Han havde igen havt et par års hvile i studier, 
ledsagede af tunge lidelser, nu tog han fat igen med 
fornyede kræfter. « Harlekin patriot » var det direkte 
udbytte af hans iagttagelser af samfunds- og sjælelivet, 
de oldnordiske skuespil tilløb til en rigere fortsættelse 
af tidligere alvorlig poesi. Men det ypperste mindes- 
mærke fra hin tid er dog den lyriske digtning, som nu 
udfoldede sig i sin højeste skønhed og rigdom. I Marts 
skrev han således sit sørgedigt over Arnsbach, i Sep- 
tember over Dorotea Thonning, i December over 
præsten Schytte og i den følgende Februar måned over 
præsten Kinast. Ved siden af disse står tre bryllupsdigte, 
som hvert især udvikler en ejendommelig tankerække. 

Endvidere de to stambogsvers til Schleppegrel og Abra- 
hamson. Ligeledes hidrører digtet: «I nattens fredelige 
skygge » fra denne tid. Og endelig skrev han til nyår 
1773 et par nyårsdigte, bestemte til af et par døtre at 
gives deres fader; man kommer uvilkårlig til at tænke 
på Peder Spendrups søstre, hans gode veninder. Det 
mærkeligste ved dem er dog den omstændighed, at de 
åbenbart har givet digteren anledning til ligeledes selv 
at sende sin moder en sådan lykønskning. At nemlig 
det i kladde imellem dem opbevarede digt er rettet til 
hans egen moder og ikke, som udgiverne har forment, 
er skrevet i en « datters* navn, er indlysende nok, især 
når de læsemåder, som giver det fyldigste udtryk for 
hans tanker, fremdrages. Han kunde ikke lægge nogen 
anden de rent personlige udtalelser i munden, som her 
forekommer og som kun passer på ham selv. Men så- 
ledes er dette i mange henseender mærkelige og fortrin- 
lige digt, til hvilket vi senere vil komme tilbage, tillige 
et smukt vidnesbyrd om dé hjertelige tanker, han vist- 
nok ofte tilegnede sin moder. — 

Evald skriver engang mange år efter til sin ven 
F. Moltke: «Jeg har i disse sidste otte dage været i 
mit sædvanlige fjerdingårs hurry-durry — . Min imagina- 
tion nemlig, min hede lunefulde indbildningskraft kan 
holde det ud omtrent i to måneder og tre uger at gå 
et jævnt trotte eller højt en kort gallop under religionens, 
fornuftens, dydens og sædernes tøjle; men kommer den 
fjerde uge i den tredje måned, da tager den i alminde- 
lighed for sig selv, bruser og sprudler, sætter over 
gærder og grøfter, og da — må fanden kunne holde 
# den.» 

Det synes, at digteren først i Vingårdstræde, tæmmet 
ved sin sygdom og stærkt påvirket af Schønheyder, har 
taget alvorlige beslutninger med hensyn til sin fremtidige 
livsførelse; men afbrydelser af dens regelmæssige gang 

kunde ikke undgås. Sådanne forudsættes da også i den 
tradition om digterens måde at være på, som er over- 
leveret i den Wiborgske familie. Især mindedes det, at 
han stod i forhold til en berømt skønhed ved navn 
Cæcilia, rimeligvis den samme, som under navnet «den 
smukke Cæcilie» omtales i fortællingerne bm kongens 
udskejelser, såvel som også i trykkefrihedsskrifterne 
blandt de ved gadetumulterne efter 17. Januar foru- 
lempede berygtede kvinder. Der siges således, at Evald 
engang ved en list fik hende til gæst hos sig. Han 
sagde en dag til mad. Wiborg, at «et par veninder, 
personer af en ham meget forbunden familie, havde 
meldt ham et besøg fra landet; han bad, at hun vilde 
tillade dem at spise hos ham, at hun vilde lave mad til 
dem osv. Med al hjertensgod vilje lovede mad. Wiborg 
det; hun satte mere end daglige retter for dem, men 
da hun som jævn kone gik med korsklæde osv., undgik 
hun selv de pyntede damer fra landet; hun lod aftens- 
maden, hvoriblandt karbonade og vin, serveres i Evalds 
værelse, hvor de fremmede strax var bleven indførte og 
hvor de fremdeles forblev. Aftenen forløb under megen 
munterhed. Endelig indfandt sig en pige med lygte for 
at afhente de to landsbyfrøkener. Evald ledsagede dem 
igennem sovekammeret og køkkenet ud på trappen. I 
køkkenet stod Ane (pigen) og vadskede tallerkener; da 
Evald gik tilbage til sit værelse, gned han hænderne af 
glæde og sagde: «Ane, det var fanden g. m. Cæcirie!»» 
Uheldligvis hørte mad. Wiborg dette udbrud og forholdet 
imellem dem var derefter meget slet. Det forværredes 
yderligere ved en anden påfaldende udskejelse. 

Den 24. Marts 1773 opførtes « Pebersvendene« tredje 
gang, som sædvanlig for forfatteren. Biletterne solgtes 
i hans bolig de foregående dage, og der siges at være 
indkommen 250 rdl. (800 kroner), d. e. teatret var ud- 
solgt; de to første gange havde indtægten henholdsvis 

været 166 og 76 V« rdl. Digteren skulde selvfølgelig 
selv i teatret og der er bevaret en omstændelig fortælling 
om, hvorledes Ane måtte hjælpe ham i klæderne og 
trække de hvide silkestrømper på ham. Men pengene 
foruroligede ham. Han kørte den næste morgen ud i 
karet i fuld pynt og kom ikke hjem hele dagen. Ud på 
aftenen måtte Wiborg afsted efter ham med Peder Spen- 
drup, «der vidste, hvor Evald plejede at komme. » De 
fandt ham da også hos en vært i en berygtet gade og 
i en meget fortrolig samtale med to damer. Ved at se 
den adstadige Wiborg på dette sted — Spendrup havde 
han vel nok set der før — blev Evald overstadig* glad, 
forlangte punch og gav sig til at drikke med dem. 
Wiborg havde imidlertid lagt mærke til, at gulvet var 
strøet med sølvpenge, hvorfor han holdt Evald varm, 
medens Spendrup samlede sammen, hvad der endnu 
kunde reddes. Omsider fik de ham hjem med og bragt 
til sengs. Næste dag var han forknyt over de tilsatte 
penge og meget modtagelig for den trøst, at 50 rdl. var 
bleven frelste ud af skibbruddet. 

Men forholdet til Wiborgs var ødelagt; han beklagede 
sig over den « uhøflige og umilde omgang » og længtes 
bort fra det hele, helst med foråret ud på landet. Vist- 
nok ved denne tid var det at Arense kom til ham, 
måske i anledning af afskeden, der efter hans helbreds- 
tilstand så let kunde blive den sidste. Han skriver et 
par år efter de bekendte ord: «Min Arense kom til mig, 
da ieg lå i min ensomme hytte, uden andet selskab end 
min kummer og mine smerter. Blege og indfaldne var 
den dejliges kinder og en mat gnist af den mig så be- 
kendte ild skinnede endnu kun i hendes øjne. Hun 
forekom mig som den lidende dyd, som Arria, da hun 
med døden på læberne, med det dybe dræbende sår i 
brystet rakte sin Pøtus dolken og sagde: det smerter 
ikke, min Pøtus! Med en Klementinas melankolske, 

afmålte, langsomme gang, med hendes ærværdige kum- 
mer i hvert et træk, med en kæmpende og uovervindelig 
højhed gik hun hen til mit leje og lagde de yderste 
spidser af tre fingre på min sitrende hånd. De forrige 
tider er forsvundne, Evald! sagde hun og gik hastig 
bort, som om hun frygtede at have sagt for meget. 
Ja de er forsvundne, sagde jeg og så stivt på det sted, 
hvor hun havde stået, og ikke en eneste venlig tåre 
vilde lindre mit beklemte hjerte. O min Arense, min 
Arense ! » 



Rungsted kro, som blev Evalds opholdssted i de 
nærmest følgende halvtredje år (forår 1773 til efterår 
1775) var dengang en større landejendom med brænderi, 
krohold og postexpedition. Stedet ejedes af den konge- 
lige fiskemester Oluf Jakobsen. Han var bleven udnævnt 
i året 1759, da enkedronning Sofie Magdalene igen selv 
overtog fiskeriet på sit enkesæde Hørsholm, og fungerede 
til 1768, da fiskeriet atter bortforpagtedes og han fik 
sin afsked med 150 rdl. pension. Et par år efter hans 
ansættelse udløb forpagtningen på Rungsted kro (det 
nuværende Rungsted lund), der hørte til amtet, og Oluf 
Jakobsen overtog den fra 1. Maj 1762 under de sæd- 
vanlige betingelser: ret til brændevinsbrænderi med 
tvungen afsætning til amtets kroer, ølbryggeri med 
leverance til Hørsholm slot osv. Året efter ønskede 
man, at Jakobsen skulde overtage postexpeditionén 
mellem København og Helsingør, idet postsækkene her 
skulde ombyttes og ordnes; denne lejlighed benyttede 
han til at få stedet til købs på fordelagtige vilkår. Han 
skulde yde en årlig afgift af 250 rdl. og svare den 
sædvanlige konsumption af sit brænderi. Hans hus- 
stand opgives ved denne tid til 4 karle, 3 piger og 2 

«andre». Han sad således i en ikke lille bedrift og var 
en anset mand. 

Det må anses for givet, at Oluf Jakobsen, eller vel 
snarere hans hustru Katrine Marie var Evalds moder 
bekendt. Man kommer snarest til at tænke på opholdet 
på Agiltegård i hendes første mands levetid, for 20 år 
siden. Evald kalder i et tilløb til sidste vers af « Rung- 
steds lyksaligheder » sin værtinde for sin « barndoms 
veninde » og dette må uden al tvivl forklares -af et 
bekendskab i hine år. 

Hun blev nu hans moderlige veninde, den som holdt 
ham til huset og øvede den milde myndighed over ham, 
som han ikke kunde være foruden. Et par vers af det 
smukke digt, som han skrev over hende, da hun to år 
efter døde, viser hele forholdet: 

Halv trættet gik vor moder dig imøde 
forhadte, tunge alderdom! 
hun så, hun følte halv din vægt, og døde 
før al din tyngsel kom. 

Hun nød endnu med sit halvbrustne øje 
fuldmoden frugt af hver en pligt; 
hvad hun forlod, var mest ved hendes møje 
fuldført og lykkeligt. 

Der var en datter i huset, Anna Hedvig, dengang 
endnu meget ung. Hun var smuk og munter og tiltalte 
altså digteren meget. Husets søn var ikke i hjemmet. 

Rungsted kros bygninger dannede en firkant af fire 
teglhængte længer. Mod nord lå stuehuset, mod vest 
bryggeriet og en anden del af stuehuset, mod øst, ud 
imod straqden, stalden (altså tildels til de rejsende), mod 
syd laden. Der hørte en smuk have til stedet, anlagt 
som lysthave i tidens smag; i den fandtes «bjerget», 
den senere «Evaldshøj», med trappegang og lysthuse. 
Herfra er der en storslået udsigt ud over Sundet, op til 

Helsingør og ned til København, såvel som ind over det 
frugtbare land til skovene ved Hørsholm. Det blev 
digterens yndlingssted, den plet, på hvilken han und- 
fangede digtet: « Rungsteds lyksaligheder ». 

Vi kan let forestille os, hvilken befrielse det måtte 
være for den urolige mand at komme herud fra et bag- 
værelse i Vingårdstræde; hvorledes hans hjerte måtte 
udvide sig i den dejlige natur, midt i vårens rigdom. 
Han åndede atter frit og følte trang til at arbejde; han 
tog fat på sine psykologiske studier og kort efter på 
syngespillet «Balders død». Sommervarmen havde aldrig 
tilforn lagt sig så frugtbart og velgørende over hans sind. 

I denne tid skrev han til kendte melodier de prægt- 
ige digte til husets kvinder, som var blevne hans ven- 
lige og kærlige omgang. Kort og klangrigt skriver han 
til datteren, «da solen var overtrukken med skyer» og* 
hans sjæl formørket af det tungsind, som selve skøn- 
heden og livsglæden omkring ham fra tid til anden 
måtte fremkalde; men bred og svulmende er hans sang 
til moderen om « Rungsteds lyksaligheder*, et af de 
skønneste lyriske digte i vor literatur, og det fyldigste, 
mest henrivende udtryk for Evalds dybe livsglæde og 
digterglæde. I dette digt indfriede højen ved Øresund, 
hvad højen ved Elben mange år tilforn havde lovet; 
ud over dette skulde han ikke nå. . 

Endnu andre lyriske forsøg knytter sig til dette 
første bekendskab med vort lands dejligste egne; det er 
nogle brudstykker med den fælles titel « aftenen », som 
det synes fremgåede af sommer- og efterårsaftenernes 
tungsindige skønhed ved Sundet. Men vi vil senere få 
lejlighed til nærmere at dvæle ved enkelthederne i disse 
digte. 

Evald kom ud på landet med store planer. Det 
var aftalen, at hans moder skulde betale for ham de 
første 6 uger, så skulde han selv" klare for sig. Hans 

ven Jacobi var kommen ind i teaterdirektionen og havde 
fået udsat en præmie for et dansk syngestykke, uden tvivl 
beregnet særlig på Evald, og denne havde selv tænkt på 
at udgive et underholdende ugeblad. Dette sidste tog 
han først fat på. 

Ugebladet skulde hedde «de fremmede » og inde- 
holde en fortløbende fortælling, eller en række enkelte 
fortællinger og skildringer, trukne på en tråd. Evald 
vilde her nedlægge sit formentlig store fond af livs- 
erfaring. 

Hans almindelige udtalelser om det daglige livs 
erfaringer, tagne af ugebladets første nummer, er alt 
forhen meddelte. Hans opgave skal her være, siger 
han, at indskærpe en af de sandheder, vi så godt kender, 
men ikke des mindre lader ligge unyttet, nemlig den, 
at der er stor forskel på forstand og klogskab, d. e. 
højere åndsudvikling og evnen til at opfatte og sno sig 
i de givne forhold. Til det sidste behøves psykologiske 
iagttagelser, og det er dem, han vil samle og meddele. 

Efter at have omtalt dette forsæt i en efter tidens 
almindelige prosastil vidtløftig indledning, går han over 
til romanen, hvis begyndelse henlægges til samtiden, 
dagen før Struensees fængsling. 

Udgangspunktet er det samme som i det første 
prosaiske forsøg: hr. Pantakak, som vil drukne sig i 
kanalen; men han er nu som sagt flyttet ind i samtiden 
og historien fortsættes strax; fortælleren bliver Pantakak 
vår og følger efter ham; Pantakak finder et skrin, op- 
giver sit selvmord og går hjem til sin kvist, hvor det 
da viser sig, at han er den samme person, som for- 
tælleren af medynk har givet noget afskriverarbejde. 

Der udvikler sig nu et bekendskab, som fører til, 
at denne « ridder af den værste verden » indfører digteren 
i et selskab af udlændinge («de fremmede*), «som ofte 
forsamlede sig, fordi de intet bedre havde at bestille 

og fordi de ikke kunde komme i selskab med danske 
uden enten at blive tilbedet eller udpebet og, ligesom 
det kunde træffe sig, blive holdt for engle eller for 
abekatte. De var alle af moden alder og fornuft, alle 
erfarne og berejste, og det som ingen af os holdt for 
det ringeste, alle af middelstanden. » 

Man enedes snart om regelmæssige ugemøder; en 
spanier Guzman Pansa skulde her være præsident, Pan- 
takak aktor og Pierre Gaillard defensor, fortælleren 
skriver. Han forstod de forskellige sprog, som taltes, 
kun ikke præsidenten, en polak og «en dansk filosof 
ved navn Jeppe Simonsen ;» hvad de sagde, skulde 
oversættes på latin for ham (forfatteren) af andre. 
Medlemmernes kreds udvidedes efterhånden; forfatterens 
vært, en ærlig og humoristisk skrædder, « mester Synål », 
tilkaldtes strax. Da dennes fortælling er det første og 
noget af det bedste i ugebladet, ligger det nær at ^en- 
føre ideen til den hele historie til en tid, da Evald i 
virkeligheden boede hos en skrædder (på Rosengården, 
1769), hvad der også nærmest svarer til det første tilløb 
på Rygård og den ytring, han herom bruger, at han tog 
dette emne med ud på landet. 

Der følger nu en række bekendelser, som tildels er 
fortalte med megen humor og mange træffende bemærk- 
ninger; men det hele er selvfølgelig ikke ført til ende. 
« Mester Synåls levnedsløb » er det eneste, som overhoved 
blev trykt i Evalds levetid (1780). 

Denne lille novelle, hvis man vil kalde den så, er 
i grunden et lille mesterstykke. Den er holdt i en 
ganske ejendommelig stil, troskyldig -lunefuld, fuld af 
ordsprog, som en dansk almuesmand og lavsmester 
fortæller, og tillige "vild-fantastisk i sit eventyr. Mester 
Synål oplever nemlig (i drømme) for at undfly sin arge 
kælling at gå på søtogt og lide skibbrud i et fremmed 
land, hvor han gør Nils -Klimske erfaringer. Først 

kommer han til fornuftige folk, der fordømmer moden og 
hader skrædderne, senere til det modsatte, abekattenes 
land. Skildringen af disse modsætninger er fortrinlig, 
lige fra de små komiske sammentræf og de mange 
slående træk af livet i København ved 1770, til den 
skarpe påvisning af, hvad modetyranniet fører til: 
»den begynder, ligesom katten leger med mus, venlig 
og spøgende og udenfor, ved klæderne; indtil den, før- 
end man varer sig derfor, slår sin klo lige ind i det 
inderste af hjertet.* Den lille skildring er i høj grad 
læseværdig og et umisteligt sidestykke til « Harlekin pa- 
triot*. Enhver vil, ved at gøre sig bekendt med disse 
digtninge sande, at Evald sad inde med et betydeligt 
fond komisk poesi. 

De senere numre har et alvorligere præg, flere 
psykologiske problemer underkastes en drøftelse. Af 
interesse er især skildringen af den dybe modsætning 
mellem en hr. Schliker og hr. Frankhuysen, fremstillede 
af en hollænder. I Frankhuysen genkender man let • 
Johannes Evald selv, den stolte, for sit rygte ligegyldige 
unge adelsmand, der ved sin ubesindighed og fremfusen- 
hed, sin oprigtighed og nidkærhed for hvad der er ret, 
støder alle mennesker for hovedet og fører sig selv i 
ulykke. Der ligger utvivlsomt mange og bitre erfaringer 
bag ved den anmærkning, han lader hollænderen gøre 
til sin helts karakteristik. «Jeg har alt anmærket,* 
hedder det, «at endskønt han ingen umage gjorde sig 
for at dølge sine fejl, han dog gerne vilde fortie eller 
idetmindste udpynte de omstændigheder deri, som han 
selv holdt for de forhadteste; og endskønt han aldrig 
pralede af en virkelig god handling, kunde han dog 
altid meget vel lide, at andre roste ham derfor. Dette 
var sikre kendetegn at han, i det mindste fra begyndelsen 
af, ikke var rent følelsesløs imod et godt navn. Jeg tør 
sige, at dersom man da havde forfaret lemfældigen med 

ham, skulde han aldrig have drevet det til den yderlig- 
hed. Men den modstand, som han fandt alle vegne, 
den strænghed, den foragt, den slette omtale, hvormed 
man uden skånsel straffede de første, de fineste glimt 
af føromtalte træk, fødede dem i steden for at udslette 
dem, og frembragte den naturlige virkning i hans så 
trodsige sjæl, at de daglig tog til i styrke. Det som 
først kui} var tilbøjeligheder, kun indfald, blev med 
tiden til vaner og vanerne hærdede sig i grundsætninger. 
Og da først, da han ikke uden årsag troede fuldkommen 
at have tabt sit gode rygte, da gjorde han sig en trøst, 
en ære, en pligt af offenlig at vise det sin hele foragt, 
da først rystede han alle dets bånd, alle dets lænker af 
sig og fandt det bedre at være sin egen herre og lastet 
af alle, end at være selskabets slave og at blive overøst 
af berømmelse. » 

Selvfølgelig mener Evald ingenlunde, at han selv 
var et sådant offer for sin lidenskab, han fremstiller 
kun her digterisk konsekvenserne af visse retninger i 
sit liv.. Han lader derfor sin hollænder antecipere Frank- 
huysens senere skæbne og fortælle, at Ban kort før 
sin død ønskede som genfærd at kunne « tordne de ord 
ind i alle sine unge medbrødres øren: Bevar dit rygte 
som din helbred og din samvittighed!* 

Evald fik skrevet 13 numre af sit ugeblad, et helt 
kvartal altså. Men det blev liggende utrykt, måske 
fordi modet til at fuldende fortællingen svigtede, måske, 
og snarest, fordi et andet emne drog ham til sig. Han 
opgav da vel ikke «de fremmede* helt, men de blev 
dog liggende urørte en del år. 

Han vendte tilbage til de oldnordiske emner. Først 
synes han at have villet fastholde prosaformen; der er 
bevaret et brudstykke af en fortælling « Frode », altså 
samme emne som året før var lagt til rette for et skue- 
spil. Men da begyndelsen af denne i tanken og billedet 

falder nøjagtig sammen med det største af de før nævnte 
fragmenter « Aftenen », er det sandsynligt, at fortællingen 
kun har skullet være forøvelse til et heltedigt i old- 
nordisk, eller rettere oldskotsk, ossiansk stil. Han siger 
senere, at «det i mange år har været hans kæreste for- 
mål», at skrive et episk digt, og at kun hans « snævre 
omstændigheder » har hindret ham deri. Således opgav 
han det nu i alle tilfælde hurtig for at tage fat på det, 
teatret ønskede, syngespillet « Balders død». 

Kladden til dette stykke er heldigvis opbevaret, så 
man skridt for skridt kan følge udarbejdelsen af det, og 
hvad mere er, man kan få Evalds oprindelige, af ingen 
andre påvirkede text frem. Det er lærerigt at sammen- 
ligne den med den senere udgivne, under tilsyn af Car- 
stens « forbedrede*. 

Under 12., November (1773) tilsendte denne konfe- 
rensråd Luxdorph digterens manuskript som indleveret 
til « selskabet ». I det medfølgende brev udtaler han, at 
dette « heroiske syngestykke i hans tanker er besynderlig 
opmærksomhed værd.» «Han har denne gang nedladt 
sig noget fra sin høje flugt og er så tydelig, som man 
kan ønske, » et par steder undtagen. Om det kan op- 
føres véd han ikke, men han antager at «som det er 
og som det ved en mådelig forbedring kan blive, fortjener 
det ikke alene et sted i vore samlinger, men og at be- 
lønnes med en pris til et virkeligt genis opmuntring. » 
Luxdorph læste stykket samme dag og skrev i sin dag- 
bog: «læst Evalds Balders død, non sani hominis» («en 
ikke vel forvaret mands»). Ved disse udtalelser af « sel- 
skabets » to koryfæer, den forholdsvis mest udviklede og 
en af de mest ansete, har dette danske akademi skrevet 
ikke Evalds, men sin egen dom. Levnede forkastelsen 
af « Rolf Krage » endnu plads for den mulighed; at man 
ikke forstod sig på « studier », så er enhver undskyldning 
overfor «Balders død» umulig. 

Selskabet holdt først møde den 12. Marts og her 
forhandledes der da ivrigt om, hvorvidt der kunde til- 
kendes stykket en pris; Luxdorph skriver i sin kalender, 
at Guldberg, Carstens, Schlegel, Nielsen og Møller var 
tilstede. Guldberg skriver 14 dage efter, at han nu har 
læst stykket: «Neppe har jeg troet, at det yar så godt, 
som jeg har fundet det, og jeg må og vil unde det den 
tilkendte pris. — At redde det fra tilsidesættelse er en 
pligt og at bringe det til sin sande modenhed, en for- 
tjeneste. » Han havde altså dannet sig sin foreløbige 
mening efter diskussionen i mødet. Carstens skrev da 
til selskabets medlemmer, at han måtte holde på, at 
Evald fik en pris, da det ellers ikke vilde være muligt 
«at benytte mig af den tillid, han synes at have fattet 
til mig, til at få stykket bragt i den forbedrede stand, 
jeg er forvisset om at det kan bringes i.» — Ud på 
foråret tog man da fat på forbedringerne. m 

Der er bevaret en del breve, som kaster lys over 
dette års tildragelser og stemninger i Rungsted. Der 
indtrådte en vis afslappelse hos digteren, efterat han 
havde afleveret Balder og de øvrige foretagender var 
lagte til side; den stærke lyriske produktion var fore- 
løbig udtømt. 

Hellig tre kongers dag (1774) skriver Evald til 
Peder Spendrup, «sin kæreste broder », med et lejligheds- 
digt, som det har kostet ham umage at få gjort færdig, 
«hvad enten nu julesværmen eller andre adspredelser 
har gjort hans Pegasus mattere end sædvanlig, så han 
har havt ondt ved at få ham i trav og overalt havt et 
besværligt ridt uden derfor at udrette sit ærende des 
bedre. » For den forventede indtægt ønsker han tildels 
købt lotterisedler. 

Månedsdagen efter skriver han igen. Han er syg: 
«jeg har ild, fortærende ild i alle mine ben; imellem 
os at sige, gør jeg stærke anstalter til min store rejse. 

Snart, snart letter jeg anker, og så vil du stå ved 
bredden og råbe: hurra, min broder, snart skal jeg 
hale dig ind! og samles vi ikke før, så ved cap de 
bonne esperaneeU 

Vistnok noget senere er et fransk brev, skrevet 
for at undgå «la curiosité de mes secretaires». Han 
trænger ganske overordenlig til fire rigsdaler og véd 
ikke, hvor han skal søge dem uden i Spendrups lommer. 
Hans moder nøjes med at skaffe ham det nødvendige, 
det vil sige de første artikler i den fjerde bøn; hun 
tænker ikke på, at man somme tider har fornøjelses- 
eller æreskrav at tilfredsstille, der er mere påtrængende 
end de andre. Han venter indtægt af « Balder » eller 
måske af et eller andet lejlighedsdigt. 

Hvad det var for «besoins du plaisir», som plagede 
ham ved denne tid, får vi et levende indtryk af ved at 
læse dr. Schønheyders brev til ham af 12. Februar. 
«Fra den kant, hvor jeg allermindst vilde have det,» 
skriver han, «fra Deres moder må jeg lade mig fortælle, 
at uheldigen en sum penge, som dog vel ikke går over 
nogle rigsdaler, er falden i Deres magt og har forrykket 
Dem ud af Deres ro og sædelighed. Det er den historie 
om Deres kørsel til Hørsholm. » Derefter følger der en 
moralsk forelæsning: «Har De nu alt for længe havt den 
behagelige og for Dem passelige tilflugt? Er det blevet 
gammelt for Dem, denne gode frie og dydige tvang i 
disse villige og menneskekærlige folks hus og under 
deres exempels opmuntring til moralitet — at den 
ulykkelige slemme lune nu måtte holde også denne 
Deres levemåde for tyranni? Hvordan jeg end anser 
Dem, hvad jeg endog til Deres fordel vil anføre, hvad 
jeg endog vil holde Dem tilgode, så er det hæsligt, at 
De kunde hu én gang vise det uvenskab og den utak- 
nemmelighed imod Deres venner, fra husfaderen af 
indtil den artige og mod Deres geni forekommende og 

venskabelige pige, jomfruen i huset, at komme den dem 
krænkende forargelse afsted, at imedens Deres husfolk 
rejse til kirken og De af skrøbelighed holdes for dispen- 
seret fra gudstjenesten, De da, ligesom til spot over 
hines troskyldighed, vover Dem ud i kane for at anstille 
en utidig forlystelse og for Dem alene, en /évi# på Deres 
forstands og artigheds bekostning. » Han mener, at Evald 
ikke denne gang vil kunne « skylde på ond lune over 
uhøflig og umild omgang, » hvad han altså vel havde gjort 
i København. Man må herefter antage, at dette var 
første paroxysme på Rungsted, i alle tilfælde den første 
moderen var bleven vidende om. Brevet indeholder 
endelig nogle ytringer om pengeforhold. Præsten minder 
Evald om, at han forlængst har lovet at gøre ham til 
^in kassemester, ligesom han har lovet at erstatte 
moderen sit udlæg i kostpenge efter de 6 uger; intet 
af dette har han hidtil opfyldt. — 

Den 28. Marts skriver Evald i nedtrykt stemning 
til Spendrup. Han går i dødstanker og søger at op- 
muntre sig ved en blanding af skæmt og alvor, som 
han selv kalder « sladder ». Han udtaler sine formod- 
ninger om hvilken gravskrift man vil give ham og hvor- 
ledes Spendrup og de få andre venner vil modtage efter- 
retningen om hans død (foran s. 59). 

I næste brev, af 4. Maj, er stemningen slået om. 
« Egnen herude er nu et sandt paradis, » skriver han, 
og «jeg har i al denne tid havt så travlt med at være 
syg og med at skrive operaer, og jeg er endnu så be- 
skæftiget med det sidste, at jeg kun nogle få øjeblikke 
kan ,unde mig den fornøjelse at sladre med dig.» Spen- 
drup har udtrykt sin glæde over, at Evald har sejret 
«over dem, han kalder hans fjender» og denne glæde 
er ham langt kærere end selve sejren. Han tilføjer: 
«jeg véd, at det vil fornøje dig, at jeg nu har bedre 
udsigter til lykken end jeg nogen tid før har havt.» — 

Han gjorde kort efter en tur til Lyngby, hvor Carstens 
havde sommerbolig, og denne besøgte ham gentagne 
gange « halve dage* i Rungsted. Det var fra denne tid 
af, at den ædeltænkende mand fattede en så levende 
interesse for digteren. 

Et brev af 14. Juni fra Schønheyder giver et ind- 
blik i de økonomiske forhold. Evald havde fået prisen 
af selskabet, 50 rdl., og givet sin moder pengene, da 
hun besøgte ham i Rungsted. Selskabet havde imidlertid 
givet ham 25 rdl. i tillæg og dem beholdt Schønheyder 
til dermed at bestride forskellige udgifter for ham. 
Moderen fik underretning om det dobbelte bogholderi, 
men lod sig berolige af præsten. Denne står som mægler 
og forsoner mellem de to; han indrømmer moderens 
«umildhed, der forårsager ham nogle beske betragt- 
ninger*, men anser det for sin pligt «at bilægge også 
den mindste misforståelses begyndelse hos sin ven». 

Men der kom værre kurrer på tråden. Den 10. Av- 
gust skriver Schønheyder: «Deres lune eller avindsyge, 
min kære ven, som De med en vis tillid enten til Deres 
retfærdige sag mod hende, eller til den poetiske ind- 
klædning, hvori De lader den komme frem, — denne 
Deres misforståelse eller avindsyge mod Deres moder, 
den kan og vil jeg ingenlunde mer overbære med Dem. 
Såsandt som De skal være min ven og jeg vil være 
Deres, og dertil Deres præst, det kan og tør jeg ikke. 
Jeg har læst i Deres hjerte, — lige meget at De skriver 
og forsikrer og kanske bilder sig ind, at De har en 
sand og varm kærlighed for hende, De kan gøre Dem 
deri en poetisk illusion, — mer gemt og dulgt utilbøje- 
lighed og lyst, om ej at krænke, så dog at finde hende 
liden og lastværdig i Deres omdømme. I Deres sidste 
brev, eller imedens De skrev det, har Deres samvittighed 
sagt Dem, og De vogtede Dem ikke at Deres flydende 
pen røbede det, at der var mer hævngærrighed i Deres 

sværmerske ønske end taknemlighed. Det tror jeg nok, 
siden De i det foregående brev kunde skrive, at hun 
ikke var værdig at hjælpe Dem eller at have denne 
ære.» Han fortæller derpå, hvad der efter moderens 
beretning var sket ved hendes sidste besøg i Rungsted. 
Sønnen havde dengang havt en samtale i enrum med 
hende ved kaffen i lysthuset, efter middagen. Hun havde 
måttet give tabt overfor hans tungefærdige påvisning af, 
at det hun havde gjort for ham kun var ubetydeligt, 
ligesom det han endnu bad hende om. Han havde 
brugt beske og nærgående udfald imod hende og derved 
drevet hende til at tage hjem, før end hun havde be- 
tænkt. Og dog havde hun netop den dag bragt ham 
10 rdlr. til hans læge. 

Schønheyder tilføjer, at han ikke vil dømme i denne 
sag imellem de to; men han beder ham « spørge sig 
selv, om han ikke ved sådanne storme og oprøreiser i 
sit sind, ved at give sine vittigheds gaver at sige andre 
spidse ting, at give dem et slag med nælder, frit løb, 
om han derved ikke taber det enfoldige, ædle og ret- 
skafne sindelag af tro på guds nåde — ?» 

Forholdet mellem de to venner er ingenlunde ud- 
tømt i de nedsættende domme, som har truffet Schøn- 
heyder for hans ofte hårde tiltale. Det er sjælesørgeren 
som taler, ikke i selvgodhed og hovmod, men i inderlig 
medfølelse med en ven, hvis ualmindelige gaver han 
skattede, men hvis åndelige opdragelse han havde på- 
taget sig ansvaret for, ikke blot overfor moderen, men 
også overfor ham selv. 

Schønheyder måtte se sin ven fra denne side uden 
at tabe blikket for de andre, og det kan ved en al- 
vorlig gennemlæsning af alle hans breve ikke nægtes, 
at han i det hele har røgtet sit kald godt og smukt og 
med et stort udbytte; når Evald bestandig blev ved at 
gå frem i det store arbejde med sig selv, da var det 



Digitized by 



Google 



139 

tilvisse hans ædle natur, der hjalp sig selv, som det 
overhovedet ikke er givet hverken legemets eller sjælens 
læger at give den syge helbredelsen udefra; men der 
er ingen tvivl om, at han jo skyldte denne nidkære ven 
såre meget. Man læse således præstens svar på et 
brev. i hvilket digteren har udøst sin angest og rædsel 
for døden; Schønheyder taler lige så kærligt som alvor- 
ligt og trøstende til ham, idet han selvfølgelig henviser 
ham til bønnen som det eneste der er stærkere end 
frygten (« frygten er stærkere end al fornuft og religion, » 
havde Evald skrevet). 

Og i virkeligheden var Schønheyder heller ingen- 
lunde nogen pedant eller noget hængehoved. Han går 
ind på vennens planer, besørger hans kommissioner og 
glæder sig over hans vittige breve. Evald skulde have 
et chatol, derom korresponderer de flere gange. Til 
julen skulde « jomfruen i huset* , Anna Hedvig, have en 
smuk gave; hun fik et etui med lugtende vande, som 
kostede 77a rdlr. og præsten frygtede endda for at Evald 
skulde synes det var for billigt. I så tilfælde foreslog 
han et téservice af tysk porcellæn, til 20 rdlr. (65 kroner). 
De var åbenbart ved kasse; den 30. November modtog 
Evald 50 rdlr. for festspillet i anledning af arveprinsens 
formæling (« Ceres' og Thetis's strid »), og et nyt til kong- 
ens fødselsdag (« landsbyhøjtiden ») var alt indleveret. 

Da Evald selv har lagt så megen vægt på at forstå 
sig selv og gøre rede for sine ejendommeligheder, bør 
dog ved denne lejlighed endnu et træk omtales, der vel 
ikke på nogen måde er ham til nogen forklejnelse, men 
dog viser os en uventet svaghed. Han vilde så gerne 
være * professor ». 

Da « Balders død» var antagen af selskabet og han 
rettede på det med konferensråd Carstens, voxede åben- 
bart kammen på ham. Det gav ham anseelse i fisker- 
lejet; hvem skulde have troet det om den stakkels syge 

mand, der så gerne omgikkes almuesfolk, at han havde 
så store bekendskaber. Men hvis han nu tilmed blev 
professor; dette «hr. Evald » var dog så fattigt! Og for 
at se sagen fra den bedste side, — der er dog desværre 
ingen antydninger derom i brevet, — hans fader havde 
jo været «professor Evald»; blev sønnen det nu, da havde 
man givet ham en æresoprejsning overfor hans moder 
og overfor alle hans modstandere. 

Tanken kom frem strax i sommeren 1774 for Car- 
stens, senere gentoges den i vittige og åndfulde breve 
til denne beskytter, og både han og Schønheyder talte 
med Guldberg derom i anledning af det patriotiske fest- 
spil til arveprinsens formæling, som statssekretæren satte 
megen pris på. Men professortitelen vilde han ikke ud 
med. Schønheyder måtte endnu i Februar skrive et 
langt trøstebrev til sin ven for at formå ham til at være 
tålmodig et års tid, samt forestille ham, hvor tom enhver 
indholdsløs titel er, hvor lidt fornuftige folk bryder sig 
om sligt osv. Til forsvar for Guldberg anfører han, at 
han måske mener, at man først bør komme ham til 
hjælp på anden måde, eller at Evald endnu i nogen tid 
skulde vise, at han var befæstet i det gode og kunde 
bringe sit forrige liv i forglemmelse. Dog, det er for 
pinligt at gentage de mange rigtige og skånsomt frem- 
satte ting, som præsten ved denne lejlighed måtte føre 
i marken mod digterens honette ambition. 

Fornøjeligere er det at dvæle ved de optegnelser 
om sit levned, som Evald ved samme tid påbegyndte. 
Han havde alt tidligere nedskrevet «adskilligt om J. E.'s 
levned og meninger* , et par enkelte træk, som skulde 
illustrere folks tankeløse bagtalelse; men først efter til- 
endebringelsen af « Balders død» begyndte han for Schøn- 
heyder og hans hustru samt Carstens de bekendelser, 
som hører til det vittigste og mest poetiske, vor litteratur 
har at opvise i den retning. 

De er nedskrevne på læg i hele ark og således til- 
sendte Schønheyder, eftersom de blev færdige. De tre 
første læg, indeholdende afsnittene om opholdet i Ham- 
borg, vinflasken og højen havde Schønheyder alt læst i 
Februar 1775 og da tilsendt Carstens, med hvem han 
dog endnu ikke havde talt om dem. « Vil De imidlertid 
have de øvrige to tredjedeles af Deres publikum, De 
skriver for (nemlig S. og hustru), deres mening, så er 
den denne: For al den sandheds og mangfoldige reali- 
tets skyld i den hele diskurs og for alle denne højs 
yndigheders skyld, hvo vilde ikke stå på den uskyldiges 
side, som dér på denne høj beder om tilladelse og et 
mildt øje, når han priser vinens skaber og udvider sit 
hjerte til alle, der få et glad hjerte og glade menneske- 
øjne ved et poculum hilaritatis (glædesbæger) eller burde 
kunne få det — ? Men først dog dette vilkår: den gyldne 
hellige streg; ikke derover, og aldrig andre bevægelser 
og virkninger af glasset (en flaske behøver det ikke at 
være) end disse ved højen. » 

Efter disse tre læg skrev han endnu frem på det 
fjerde: fortsættelse af « højen » («med den usigeligste 
fornøjelse satte jeg mig» osv.) og de to første små af- 
snit om Arense. I det sidste skildrer han hendes før 
omtalte besøg for «neppe to år siden » og han ender 
med det smertelige udbrud: «o min Arense, min Arense !» 
Her standsede han sine optegnelser for først at genoptage 
dem tre år efter. Han skrev øjensynligt det hele «med 
løbende pen», uden forud lagt plan for enkelthederne, 
og han var således uforvarende kommen ind i bekend- 
elser, der endnu ikke egnede sig til at læses af andre. 
Dette hefte blev derfor liggende ufuldendt; de andre fik 
han tilbage. 

Samtidig anlagde han et hefte med digte. Mærke- 
ligt nok blandede han et par tyske vers af Klopstok og 
Gellert, og en engelsk sentens (af Sterne) ind imellem 

sine egne digte og « opinions of J. Evald ». Vi finder 
her de før omtalte brudstykker af « aftenen », og de lign- 
ende « vinterens og «pønitenten», samt det senere ud- 
givne «et hengivent ønske » og klagesangen over en 
skødehund. Heftet er afbrudt efter første vers af 
«Rungsteds lyksaligheder. » 

De medtagne « opinions of Evald » er trykte i hans 
samlede skrifter (8, 220 — 25); det er brudstykker i 
lighed med de « meninger*, som findes indflettede i 
hans levned. Det hele synes at have været bestemt til 
udgivelse, men snart igen lagt til side. 

Af selvstændige digte tilhører kun enkelte dette 
tidsrum; det værdifuldeste er vistnok omarbejdelsen af 
stabat mater dolorosa, der blev opført ved en passions- 
koncert 1775: 

« Korset, som den strænge fader 
vred og tordnende forlader 
væder Mirjam med sin gråd!* 

Samme forår udkom « Balders død» i sin endelig ved- 
tagne form, som « prisskrift*, i selskabets « samlinger*. 
Det indleveredes samtidig til teatret, der derpå indtil 
videre som « forskud* betalte ham to gange (i Juni og 
November) 50 rdlr. for det. Men musikken lod vehte 
på sig et par år. « Balders død* er Evalds digter-historie 
i Rungsted; det udfylder så at sige hele den tid han 
var der, og da det var endelig fra hånden, løb han 
løbsk. 

Endnu den 18. December 1774 skriver Schønheyder 
til håm, efterat have glædet sig med ham i hans digter- 
lykke: «Jeg læser på nogen tid Wielands « Sympatien*; 
jeg sørger, jeg ængster mig over ham, men dog både 
beder og håber for ham — . Ikke ligner jeg Dem ved 
Wieland; Deres historie er hans omvendt. Det er en 
heldigere sjælevandring, at forvilde sig først i san^elig- 

hedens labyrint og med ungdommens omskiftelse at kaste 
sig i sandhedens og religionens arme, end at synge i 
ungdommen af entusiasme i religionens tjeneste og som 
mand at blive så vis at søge verden i en raffineret 
epikureismus.» 

Men snart efter kom der anfægtelser. Der var den 
professortitel, som Evald havde sat sig så fast i hovedet, 
at han endog synes at have bebudet den for sine om- 
givelser, og endda ikke fik. Så fulgte der uregelmæssig- 
heder, som førte til bitterheder, uden dog at bringe 
præsten ud af sin rolige fatning; han beklager kun at 
vennen er så ubefæstet overfor «gamle tilbøjeligheder 
eller smags-drifter ». 

Så indtraf den ulykke, at hans moderlige veninde, 
mad. Jakobsen døde (1. Maj 1775). Med inderlig følelse 
skrev han sit sørgedigt over hende og lod nu også den 
prægtige ode, som han havde rettet til hende, komme 
offenlig frem; hun har rimeligvis ikke villet give sit 
minde til det, mens hun levede. 

Men med den kvindelige myndighed i sin umiddel- 
bare nærhed var også ligevægten i hans sind borte. 
Rimeligvis kom han alt nu frem med sit projekt at indgå 
ægteskab og sætte bo, vel sagtens i anledning af døds- 
faldet. Det vides ikke, hvem det var han vilde ægte, 
men at det ikke var datteren i huset, som man har 
forment, er vistnok udenfor al tvivl. En fiskerkone, 
som kunde mindes Evald, fortalte, at det var en søster 
af mad. Jakobsen ved navn Lovise, som han var for- 
elsket i og vilde ægte. Schønheyder kalder hende «en 
pige, som nu i ham er falden på en ny elsker, der skal 
blive én af de sidste i snesen », ligesom han mener, at 
det ægteskab vil blive «hans moder og broder til mu- 
ligste krænkelse og alle hans venner til trods. » Intet 
af dette passer på den unge smukke Anna Hedvig, der 
et par år efter ægtede Evalds over 8 år yngre ven An- 

dreas Wøldike, som havde lært hende at kende ved 
sine besøg hos digteren. I begyndelsen af Juli måned 
kom Schønheyder efter heftige sammenstød selv ud til 
Rungsted; de to venner forsonedes igen og digteren 
opgav sit forsæt. Der fulgte nu venskabelige breve, 
som også Schønheyders hustru indflettede hjertelige ud- 
talelser i. Men Evald faldt tilbage til sine planer, og 
det blev da bestemt, at han skulde forlade Rungsted. 
Således beredte han sig selv nye lidelser og kom derved 
til at give sit helbred det sidste uoprettelige stød. 

IV. 

SØBÆKHUS OG KØBENHAVN. 

1775-81. 



Evalds nye opholdssted var Søbækhus ved Humle- 
bæk. Det nævnes i den samtidige « Danske Atlas* som 
et «lyststed» med en mølle ved stranden, Søbæks mølle, 
Sømølle eller Tipperup mølle, under Krågerup gods ; huset 
kaldtes med de samme navne, også Sømøllegården. På 
møllen holdt ejeren af Krågerup en møllersvend; til 
huset lå *der en jordlod på 9 skæpper hartkorn. 

Stedet er berømt for sin dejlige beliggenhed, ud til 
Sundet, nær Kronborg, med smukke skove helt ned til 
stranden. Det var historisk bekendt ved Karl XII's land- 
gang netop her ved møllen, i kamp med det sællandske 
rytteri og landfolk. Ved denne lejlighed var møllen 
bleven nedbrudt og Krågerup næsten helt ødelagt. 

Det siges ikke, hos hvem Evald her kom i kost; 
nogle år efter fortæller Munter kun, at «han her mang- 
lede den vante pleje og enhver livets fornødenhed; dette, 
hans værts hårdhed og hans sygdom, som igen heftig 
overfaldt ham, havde nær dræbt ham.» Der er vist- 
nok megen overdrivelse i denne strænge dom, ligesom i 
adskilligt andet af hvad den unge begejstrede ven har 
optegnet; men det synes dog at have været så, at han 

her havde det mindre godt end i Rungsted, ligesom det 
er vist, at hans sygdom nu antog en langt heftigere 
karakter. 

Ved sammenstilling af optegnelser i kirkebøgerne i 
forbindelse med spredte notiser hos Evald er det lykke- 
des at få oplyst, at digterens vært i Søbækhus var for- 
valteren på Krågerup, Herman Lem. Han var en mand 
på nogle og 40 år og havde dengang for godt 4 år siden 
ægtet en jomfru Anna Dorotea Kølbel (eller Kolbel). En 
søster til hende ved navn Kristine var i huset hos dem og 
de havde en lille datter Konradine, hvis navn findes som 
penneprøve på et af digterens koncepthefter. løvrigt 
synes det, at endnu en anden familie har boet i samme 
hus og i venskabeligt forhold til dem. 

Det er altså klart, at Evald heller ikke her boede 
blandt almuesfolk i almindelig forstand. Da den lille 
Konradine blev døbt, blev hun båren af fru generalinde 
Hauch fra Kronborg, medens dennes broder, kammer- 
herre v. d. Maase, ejeren af Krågerup, og hans sviger- 
inde frøken Louise Moltke stod faddere sammen med en 
kapt. Lem og andre slægtninge. Det kan ikke have 
været moderens hensigt at straffe ham eller gøre ham 
fortræd ved at skaffe ham ophold i dette hus, som i 
alle måder måtte anses for lige så standsmæssigt og 
lige så smukt beliggende som Rungsted kro. 

Alligevel var strax begyndelsen på opholdet i Søbæk- 
hus trist og nedslående. Han kom der i den sørgmodige 
efterårstid, og at han kom der var resultatet af en strid 
med alle dem, som stod ham nær og holdt ham oppe. 
Han vilde dog trodse dem allesammen og skabe sig 
selv en fremtid; i denne stemning tilbragte han de første 
måneder. 

Schønheyders svar på et brev i denne retning er 
bevaret; det er skrevet juleaften 1775. Det er det 
hårdeste og mest hensynsløse i den hele række, og om 

man end må indrømme, at manden i det væsenlige 
havde ret, kan man dog kun misbillige dets form og 
hele tone. 

Som svar på præstens udvikling af sine grunde mod 
det påtænkte ægteskab, at det stred mod fornuft, dyd 
og håb til forsynet, havde Evald skrevet, at han «på 
sine knæ for gud havde svoret, at det skulde være 
uryggeligt». Dertil svarer Schønheyder: « Ligesom denne 
elskovshandel er begyndt, så har De også hærdet Dem 
i den på samme måde, nemlig at gøre Deres indbildning 
skummende af påfund, drømmerier og Deres falske mod, 
dristig og fræk, og Deres hjerte mere bittert og storm- 
ende mod alle andre mennesker uden dem, der smigrer 
Deres naragtighed, Deres stolthed og Deres begærlighed, 
— at gøre alt dette ved daglig drukkenskab.* Han vil 
kun forsøge at minde ham om dette ene: « Har De dog 
ikke mange gange før i Deres levned været på sådanne 
vildveje, i sådanne grøfter eller møddinger af Deres ud- 
skejelser, hvilke De for den tid holdt for den rette leve- 
måde, for Deres rette element, og fra hvilken De dog 
måtte vende om — ». Efter disse og mange andre hårde 
ord spår han ham en elendig fremtid. Hans beskyttere 
har opgivet ham efterat have fået at vide, hvilke beslut- 
ninger hans moder har taget, denne moder, « som ganske 
vist indtil denne time ikke hører op at bevise sig som 
Deres moder. » Han kan jo intet af sig selv, andre må 
endog hjælpe ham med deres kritik for at få hans ar- 
bejder frem for lyset. Hvorledes vil han da klare sig 
borgerligt? Sagen er af så stor betydning for hans venner, 
at de agter at sætte magt mod magt. Vil han ikke 
afstå fra sit forsæt, vedbliver han at bestorme sin moder 
med sine forslag, da vil han «få bundne hænder »; hans 
hidtilværende levned er tilstrækkeligt til at få ham er- 
klæret umyndig ad lovens vej. Vil han derimod give 
køb, da står tilbagevejen stadig åben for ham: « Holder 

De det for tjenligt at indlade Dem i fredsunderhandlinger, 
så kan De skrive hende eller mig til derom. Jeg er 
som De vil have mig, men vist aldrig Deres uven.» 

Det er uden al tvivl denne elskovshandel, som Evald 
selv i et tidligere anført sted kalder «en blot vild og 
brutal elskov* og lader være den sidste og laveste 
i skalaen. Det er vel også den han sigter til, når han 
i anledning af sit frieri til husjomfruen i sin stiffaders 
hus siger: «Min skæbne har mange år efter den tid, 
hvis historie jeg fortæller, bragt mig til at rende panden 
imod en anden, prude, som jeg ikke skal forsømme efter 
min evne at forevige en smule, og jeg håber i anled- 
ning af hende at kunne bidrage meget til denne materies 
fuldkomne oplysning. » Men før han kom til denne er- 
kendelse, måtte han kæmpe længe og smerteligt med 
sig selv, og da han endelig sejrede i denne kamp, havde 
den kostet ham langt mere, end han havde råd til at 
miste. 

Der er opbevaret et par blade blandt digterens efter- 
ladenskaber, som øjensynligt tilhører denne tid; de er 
senere trykte under navn af « apologi*. Han har tænkt 
på at appellere sin sag til andre dommere, fra sine hidtil- 
værende venner og velyndere til almenheden, til de 
venner, som hans sangmø havde vundet ham, og som 
måske vilde træde til, når de hørte om den nød, i 
hvilken han var stedt. Tanken var så naturlig og den 
måde, på hvilken han tænkte at udtale sig, så vel an- 
lagt, at det i flere henseender er et højst mærkeligt 
brudstykke af hans livshistorie, som er nedlagt i denne 
udtalelse. 

Det første udkast bruger et billed, i hvis enkelt- 
heder han har hildet sig således, at han ligesom ikke 
kan finde ud af det igen og derfor opgiver det. Han 
sammenligner sig med en mand, hvis hus brænder og 
som istedenfor at redde enten huset eller dets indbo 

henfalder til betragtninger over ildens virkninger, for- 
modninger om det næste øjebliks tildragelser osv. «Min 
situation er virkelig den, at min hytte brænder og er 
nær ved at falde og knuse mig, og at mine naboer, 
mine fjender og mine venner blæse til ilden og kaste 
olje istedenfor vand deri; og jeg som vist skulde an- 
strænge alle mine få kræfter på at redde enhver andens 
hus, — jeg falder i staver derover, at min hytte endnu 
ikke er faldet i staver, endskønt den har brændt så 
længe og så stærkt og så mange har pustet til flam- 
merne; og jeg glemmer selv at slå alt det vand derpå, 
som jeg har ved hånden, over at eftertænke, hvorfor 
jeg ikke har eftertænkt det før, hvorfor jeg, stolende på 
andre med hænderne i skødet har ladet det komme så 
vidt, og hvilken støtte, hvilken sparre der nu snarest 
vil falde, om den ikke bliver slukt, og hvilket hjørne 
af hytten jeg helst vilde frelse og om det ikke overalt 
er for sildig at frelse noget; og så videre. » — * 

Så har han begyndt på ny, uden billed og omsvøb. 
Han føler vanskeligheden ved at tale sin egen sag. 
« Hjertet kan være så fuldt, at det just af den årsag 
ikke let kan udøse sig, og så mange følelser af ~det 
onde, vi lide, af den uret, man gør os, kan da, når 
hjertet umuligt kan rumme mer, men nødvendig enten 
må briste eller løbe over, på engang strømme til vor 
mund og pen, at vi hverken i en hast kan finde ord 
til dem eller ordne dem ved et behørigt valg, da de 
nemlig synes os alle lige trængende, lige vigtige, lige 
stærke ». Ingen vil kunne forstå det sprog, som vi da 
må tale, sukkenes og tårernes afbrudte sprog, uden gud 
alene. «Og i hans hænder overdrog jeg min sag, når 
min smerte var heftigst; thi jeg vidste, jeg følte, at han 
forstod mine øjnes dug og det suk, som endnu kun 
svulmede i mit bryst, og at han vist engang, når han 
fandt det tjenligt for mig, vilde udtyde den mindste af 

de tårer, hvormed jeg vædede mit ensomme, mit for- 
ladte leje, både for dem, som aftvang mig dem, og for 
dem som enten foragtede eller belo eller selv lastede 
og fordømte dem, uden at værdige dem en nøjere under- 
søgelse og uden at have anden eller bedre grund til 
deres fordømmelse end denne: at den var flydt af mine 
øjne.» — 

«Når stormen undertiden sagtnedes, når skyerne 
fordelte sig og en venskabelig stråle af solen nåede mit 
bryst; når de rasende smerter nogle øjeblikke holdt op 
at forstyrre min. sjæl, og når hede brændende tårer ikke 
længer skjulte enhver bedre udsigt for mine øjne: da 
forsonede jeg mig med verden. I min lindrende melan- 
koli forekom jeg mig selv som — tålmodigheden ved et 
gravsted, og jeg smigrede mig med den tanke, at jeg måtte 
se således ud i de af mine medborgeres øjne, som kunde 
se mig. Hvorledes, tænkte jeg, kan du begære, at de 
skal røres ved den stille tåre, som de måske tro at 
være af marmor, eller i det mindste at høre væsenlig 
til din natur, enten konstlet eller nødvendig, ufølt eller 
ustillelig? Mange af dem, hvis hjerter smeltede i ren 
og ædel og salig vellyst, når de tavse hældede øret til 
den dæmpede, sørgende klang af din harpe og til dine 
vemodige sange, fordi de følte, at det ikke var konsten 
og ikke den affekterede forførelse ogMkke engang dig 
selv, men sandhed, den guddommelige sandhed, som 
for igennem dine sitrende strænge og fremlokkede mægtig, 
uimodståelig sang af dine stammende læber, — mange 
af dem, sagde jeg, vil og røres ved din personlige klage, 
når de først forstå den: når du overtyder dem om, at 
den hverken er blot konst eller forstillelse, eller ugrundet, 

eller ubillig, eller uafhjælpelig. Mon der ikke er 

mange ædle menneskevenner, der nu kende og elske 
dig blot som digter, men som vist skulde ynke og om 
muligt hjælpe dig som menneske, dersom de kun så din 

stilling; der både kunde og vilde aftørre dine tårer, om 
de kun blev dem vår? Og hvorledes skal de se dem, 
om du ikke peger derpå, om du ikke taler? — Det er 
en mulighed, det er selv en rimelighed, at du ved at 
tale vil bane dig vejen til den lille lyksalighed, som du 
ønsker; men det er en afgjort sag, at du derved vil 
overtyde den del af verden, hvis bifald var dit formål, 
om din uskyldighed, dine ønskers, dine hensigters ulaste- 
lighed og den uret de gøre dig, som hverken spare vold 
eller list på at hindre dem; blot af denne årsag skylder 
du dig selv, du skylder din ære det at tale og at tale 
tydeligt, højt og alt hvad sandhed tillader dig.» — 

«Så kom mit mismod tilbage med alle sine sorte 
skrækkebilleder og bredte sig ud for hver en smilende 
udsigt og fordoblede mine ulykkers vægt og nedtrykte 
min sjæl og kvalte hver opstigende tanke om modstræb- 
else i mit bryst. I en lang sørgeskare kom først mit 
hjertes kæreste børn, alle mine spædeste, uskyldigste, 
fornuftigste, dydigste og — snarest afviste, bitrest for- 
hånede, længst bortkastede ønsker. Så kom fire lig: 
min helbred, mit rygte, min frihed og min sygdom, og 
strax efter dem den nøgne, nedbøjede, hjælpeløse, for- 
agtelige armod — .» Han skildrer det sørgelige ligtog, 
i hvilket venner slutter sig til fjender, og først og 
sidst han selv vandrer: «mit hæng til at være digter 
og mine bedste arbejder, som havde tilvejebragt mig 
manges opmærksomhed, og min egensind, min letsindig- 
hed, min fremfusenhed og stolthed, der havde gjort 
denne opmærksomhed til galde, gift og død for mig.» 
Han vilde smilende have fulgt sin « lykke » (den ydre 
glimrende løbebane) til jorden, thi den havde han selv 
dræbt med koldt blod uden siden at fortryde det; men 
hævngærrig havde den draget hans « lyksalighed » (den 
sande lykke) med sig i graven, — «og derfor gik jeg 
indsvøbt i mit flor og græd.» 

Så kom atter håbet for at tale ham til rette: «Der 
er en retfærdig og -barmhjertig gud, som er herre over 
de menneskelige hjerter og som kan velsigne dine ord, . 
om det er hans behagelige vilje, men som vist vil straffe 
din fortvivlede tavshed og anse dig som en selvmorder, 
om du ikke gør alt hvad du kan for at frelse dig. » 

Denne sidste tanke bestemte ham. «Jeg besluttede 
at udøse mit hele kummerfulde hjerte; jeg vilde højtog 
tydeligt forklare min beklagelige tilstand og dens oprind- 
else, men især vilde jeg fremlægge mit sidste, mit eneste 
timelige ønske. Jeg vilde vise, hvad der først havde 
givet anledning dertil, hvorledes det tid efter anden, 
født af omstændigheder og hændelser, men næret af 
religion og dyd og fornuft, opdraget af et sundt og 
kristeligt overlæg havde nået den modne styrke i min 
sjæl, at mit sidste suk alene kunde udrydde det. Jeg 
vilde vise, hvor lovligt, hvor billigt, hvor uskyldigt det 
var; at det ikke kunde fornærme nogen, men at min 
hele lyksalighed beroede derpå, at jeg ved dets bøn- 
hørelse og derved alene kunde blive nyttig for mange 
og ingen til byrde. Så vilde jeg med sammenfoldede 
hænder bede enhver af mine medborgere om muligt at 
hjælpe deres arme digter til den ret, som står åben for 
den usleste, og idetmindste ikke at hindre mig deri, 
ikke at rive det bort fra mig, som jeg har fået fat på, 
og som jeg måske endnu kan redde mig ved af de 
bølger, der slå sammen over mit hoved. — Således 
satte jeg mig for at forsvare min sag, og til mine dom- 
mere vilde jeg vælge om muligt hele verden, men især 
dem af mine medborgere, som har værdiget mit talent 
og dets frugter deres opmærksomhed. Måske dog en 
del af dem, — sagde mit opstigende håb, — måske 
mange vil finde, at jeg intet ubilligt begærer; at jeg 
intet ønsker uden den ret, den lyksalighed, som den 
allernådigste regering ikke nægter den ringeste blandt 

sine undersåtter, og som ingen anden bør kunne nægte : 
den at fortjene mit brød ved mine hænders arbejde. » — 

Hermed ender dette brudstykke; det blev aldrig til 
andet end et udkast. Den selvskuffelse, som lå til grund 
ikke blot for hans begæring, men også for hans planer, 
når de gik i den her antydede retning, kunde neppe 
blive skjult for ham. Hvad han trængte til og hvad 
han med så megen ret havde kunnet kræve af sine 
landsmænd, var deres kærlighed, deres overbærelse og 
et sorgfrit udkomme uden bestemte forpligtelser. Vilde 
han have opnået det ved en appel til sin samtid? Det 
må forekomme os sandsynligt, at en eneste hengiven 
ven med et nogenlunde anset navn, borgerligt eller i 
literaturen, vilde have kunnet sætte meget i bevægelse 
i den retning. Hvad der et par år efter ligesom kom 
af sig selv, måtte alt dengang med lethed have kunnet 
lade sig gennemføre. Var ingen af hans venner rede 
til nu at gøre et forsøg? Det synes næsten så. Men 
var skylden da ikke for en stor del hans egen? Ved 
senere at genoptage sit venskabelige forhold til alle de 
mænd, som han i sin udtalelse sigter for frafald, — 
Abrahamson, Carstens, Schønheyder osv. — synes han 
selv at indrømme, at han havde stillet sig et fejlagtigt mål. 

Men selv dette forudsat, vil ingen uden levende med- 
følelse kunne læse disse udbrud af en dyb 'hjertesorg. 
Hvorledes var han ikke trådt ind i livet med håb, mod og 
alle forudsætninger for et indholdsrigt liv, — og hvad 
var der blevet af ham alt nu, i hans kraftigste ung- 
domsår! Man læse den skildring, Torkel Baden giver 
af ham, da han som dreng fra Helsingør blev sendt til 
Søbaekhus. «Evald sad i en stue,» siger han, «lige- 
overfor indgangen, på en forhøjning op til væggen, med 
et skrivebord foran sig. Ved min indtrædelse så jeg 
kun lidet af hans skarpe profil, han selv kunde ikke se 
noget af mig uden mine ben. Værtinden, som førte 

mig ind, gik efterat have sagt ham mit navn hen for at 
rejse hovedet i vejret på ham. Liggende på ryggen bød 
han mig velkommen med et venligt smil, takkede for 
den hilsen, jeg bragte ham fra en ven, skæmtede med 
sit onde, pålagde mig at formelde sin genhilsen til 
vennen, og bøjende derpå hovedet ned til fødderne kom 
han til at ligge i en krumsluttet tamburs stilling. » Om 
denne stilling ytrede han skæmtende til dem som 
beklagede ham: « Lykønsker mig hellere; thi jeg nærmer 
mig fuldkommenheden.* 

Det er dog en stor fejltagelse, når man er gået ud 
fta, at hele Evalds ophold på Søbækhus var en fortsat 
legemlig og åndelig lidelse. Dette var langtfra tilfældet. 
Først må man da vel huske på, at et menneske med 
hans ungdom og livsmod ikke let lader sig overvælde af 
legemlige lidelser, og det fortælles udtrykkelig om ham, 
at han vidste at bære sin tilskikkelse med beundrings- 
værdig tålmodighed. Det er tilmed en fuldstændig falsk 
opfattelse, at han her alene skulde have været henvist 
til omgang med almuesfolk. En sådan daglig omgang 
var ham nu ingenlunde ukær, som vi forhen gentagne 
gange har set, og at han særlig havde vundet fisker- 
befolkningen kær, fremgår noksom af hans senere synge- 
spil. Men Søbækhus lå ikke i nogen udørk. En mils 
vej mod nord lå Helsingør, til hvis skyttefester han 
leverede vers, og hvor hans literære ven Baden boede, 
og i hans umiddelbare nærhed boede der familier, af hvilke 
forvalteren uden tvivl omgikkes enkelte: en hr. Hellesen 
og en enkefrue Lafbnt på Snekkersten, en justitsråd 
van Deurs på Krogenberg, en apoteker Klein i Nyrup o. a. 

Og så var der endelig herskabet på Krågerup, der 
fik så stor betydning for ham. Denne gård med til- 
liggende park var fra den bekendte Fredrik Rostgård 
gennem hans datter Konradine gået i arv til hendes 
søn Fredrik v. d. Maase, oberst og kammerherre, der 

var gift med Sofie Henriette Moltke, en datter af general 
Johan Georg Moltke, Adam Gottlobs broder. Det var 
hendes broder Fredrik, som Evald til sin tid, da han lå 
på Valkendorfs kollegium, havde undervist; generalen 
var da nylig død og havde efterladt sin enke uden for- 
mue. Da Evald kom til Søbækhus, var kammerherre 
v. d. Maase død for et års tid siden, og hans enke 
havde fået sin moder, den gamle fru Moltke, i huset. 
At disse damer strax af deres godsforvalter blev under- 
rettede om, hvilken berømt gæst der var bleven anbragt 
hos ham, er en selvfølge. Ingen, som havde mindste 
sans for dansk literatur, kunde dengang være uvidende 
om Evalds betydning og om hans ejendommelige per- 
sonlige forhold, allermindst den, som ved et tilfælde 
var kommen til at gøre hans personlige bekendskab. 

Dertil kom, at hans tidligere elev, nu juridisk 
kandidat og kammerjunker ved enkedronningens hof 
Fredrik Moltke hørte til hans beundrende venner. Han 
havde elsket ham som lærer og elskede ham nu dobbelt 
som Danmarks største digter; han var ligesom første- 
grøden af den ungdom, som fra nu af samlede sig om 
ham og fulgte ham med sin kærlighed og sin beundring 
på resten af hans korte livsbane. 

Det beror altså på en fuldstændig miskendelse af de 
virkelige forhold, når man taler om opholdet i Søbækhus 
som afbrudt ved at Fredrik Moltke « hændelsesvis fik at 
vide,» at Evald opholdt sig i nærheden af Fredensborg, 
hvor han var med hoffet. Digteren var alt indført i 
familien få måneder efter sin ankomst; til fru v. d. 
Maases fødselsdag den 10. Januar skrev han et tysk 
digt; det samme gentog sig året efter, og ligeledes er 
der bevaret to digte til fru Moltke, et tysk og et dansk. 
Endvidere skrev han i Juni 1776 et tysk bryllupsdigt 
til hofjægermester Rantzau, jægermester i Nordsælland, 
uden al tvivl ifølge sin forbindelse med Krågerup. Alle 



Digitized by 



Google 



156 

disse digte er smukt og elegant formede, ligesom de 
udtrykker passende og kvikke tanker; men noget sær- 
deles indhold har de selvfølgelig ikke. Til gengæld 
hører oden til Fredrik Moltke til det ypperste, digteren 
har skrevet, og det kan i sandhed siges, at denne høj- 
modige ven ved den er bleven udødeliggjort. 

Men vi må mere i det enkelte gennemgå disse års 
lidelser og glæder, — arbejder er der så godt som 
ingen af. 

Af brevene til Spendrup er der igen opbevaret et 
enkelt fra den første vinter i Søbækhus (15. Febr. 1776). 
Anledningen er et bryllupsdigt, som Evald for 3 dage 
siden har fået bestilling på, men først nu kan afsende, 
på selve bryllupsdagen. Han beklager brevets forsinkelse 
og sin dårlige stemning; men han «har gjort hvad han 
kunde, såvel for vennens skyld, som oprigtig talt af en 
inderlig kærlighed og en hundsfotsk trang' til de 3 rigs- 
dalere «Så smertefuld, nedtrykt, mismodig som jeg er, 
fortsætter han, skulde jeg ellers neppe have påtaget mig 
det; jeg tænker heller ikke, at jeg er kommet alt for vel 
derfra. Thi hvor trang var fader, melankoli moder og 
hastværk akkuchør, — hvad kan man dér vente af 
fosteret? — Hvorledes alting er, enten dine venner kan 
bruge mit vers eller ej, så er det vist, at jeg overmåde 
vel og overmåde snart kan bruge deres 3 rdl., da min 
fattige familie har gjort mig så bar, at jeg ikke engang 
kan frankere dit brev.» Han beder til slutning om at 
få sine breve adresserede til jomfru Kristine Kølbel og 
forseglede med et i Rungsted ikke kendt signet, da han 
«har megen grund til at formode, at man af omhu for 
ham dér brækker hans breve. » Han slutter med de 
ord: «Jeg elsker dig imidlertid bestandig; lev vel, min 
dreng, og vær lykkeligere end din Evald. » 

Hvor forbavset bliver man ikke ved efter denne 
redegørelse for det pågældende digt at gøre bekendskab 

med det i hans samlede skrifter. Det er bryllupssangen 
til professor Brynniche: 

Dæmp harpens klang, og neppe røre 
din svage hånd ved strængene! — 

som Abrahamson endog kaldte «et af de største, om 
ikke det største mesterstykke af Evalds mægtige fantasi. » 

Hvorledes sommeren er hengået for digteren véd 
vi intet om; det er dog at formode, at den dejlige 
natur i denne årstid har formildet både hans sind og 
hans legemlige lidelser. Ved denne tid var der livligt 
på Krågerup; Moltke boede på Fredensborg og besøgte 
sin syge ven i halve dage; han knyttedes bestandig 
inderligere til ham. 

Til denne tid henhører muligvis eller rimeligvis 
også en begivenhed, som Evald lejlighedsvis fortæller, 
idet han omtaler sin ærlighed. «Et fruentimmer, på 
hvilket den tid vist den største del af min lykke beroede, 
spurgte mig engang, om jeg ikke fandt hende skøn, og 
jeg begik den grusomme uhøflighed at svare plat ud nej, 
og det blot fordi jeg tildels troede, at hun vilde tvinge 
mig til smiger, dels formodede jeg, at denne smiger 
kun vilde fordærve hende og følgelig være hende et 
slet gengæld for de velgerninger, som jeg kunde håbe 
af hende. Hun tilgav mig det virkelig aldrig og jeg 
har tabt meget- derved. » Det vil vistnok falde vanskeligt 
i Evalds levned at påvise noget andet tidsrum end netop 
dette, i hvilket han kan have været afhængig af en 
kvinde, som han kunde fordærve ved sin smiger. På 
Søbækhus har han derimod vistnok væsenlig været over- 
ladt til kvindelig pleje, og da madam Lem havde sin 
søster i huset, er det rimeligt, at hun især har havt 
indflydelse på hans behandling. Det er da også mærke- 
ligt, at han (i Febr. 1776) beder Spendrup adressere 
sine breve til denne jomfru Kølbel , men senere 

(i Oktober) forandrer det til forvalter Lem. Hendes navn 
findes også strax iblandt de første i listen over personer, 
som han havde tænkt sig at skildre, medens der senere 
nævnes to mænd af samme navn, af hvilke den ene 
synes at have været Fredrik Moltkes skriver. Uvenskabet 
med denne pige kan da have havt ubehagelige følger 
nok for den temmelig værgeløse mand, der gav sig så 
mange blottelser. 

Ud på eftersommeren og efteråret kom der røre 
iblandt digterens venner; man gjorde det første tilløb 
til at forbedre hans tilstand. I begyndelsen af September 
fik han brev fra Abrahamson, der skrev i det nylig op- 
rettede « danske literaturselskabs* navn. / 

Evalds i lang tid Ubesvarede brev har gjort ham 
stolt, siger han. «Jeg har fortalt det til alle mine 
venner, at jeg har fået brev fra Dem, og i deres ansigter 
syntes jeg at læse misundelse, og det fornøjede mit 
forfængelige hjerte dobbelt. » Der har været misforståelser, 
som ikke nærmere nævnes ; et brev fra Abrahamson synes 
at være forholdt Evald i længere tid. Han har talt med 
dennes moder, også på hans vegne. «Hun gjorde mig 
håb om at se Dem snart her i byen igen og jeg viste 
min glæde derover, samt søgte at bestyrke hende i sligt 
forsæt. Thi, kæreste ven, ude på landet er dog vinteren 
alt for bedrøvelig for digteren, og Deres venner savne 
Dem alt for meget i denne Deres lange fraværelse. — 
Deres skæbne er vist usigelig hård, og gud véd, hvor 
mit hjerte har blødt ved Deres retmæssige klager. Det 
er det onde, jeg mindst kan finde rede i i naturen, at 
viljen og evnen ere så sjælden forenede, eller med andre 
ord, at følsomhed findes så sjælden hos den formuende, 
og den derimod, som ikke er yndling af Plutus skal, 
sig til mere kval, være øm og stræbende efter med- 
menneskers lyksaliggørelse. » Men han mener intet at 
kunne udrette for ham til opnåelsen af bedre vilkår. 

Og så hedder det videre, så aldeles svarende til 
Evalds klager over at man lytter til digteren uden at 
tænke på mennesket: «én glæde smager jeg dog, og ikke 
sjælden smager jeg den: denne at høre Deres ros af 
mange, og at tale om Dem med den agt Dem tilkommer. 
Den største anledning hertil finder jeg i et selskab, hvoraf 
jeg er medlem og som består af »danske, som elske det 
skønne. Vi ere en 16 personer og ingen af os er, 
himlen ske tak, som jo beundrer Deres værker og elsker 
Dem.» Som medlemmer nævner han den unge Snedorf, 
Thårup og Evalds ven fra Rungsted, Wøldike. 

Hvad vil disse mænd da gøre for ham? Vil de give 
hver sit bidrag til at hans få fornødenheder kan tilfreds- 
stilles i deres midte; vil de benytte deres forbindelser 
og bekendskaber til at skaffe ham den pleje, han trænger 
til? — Nej, de vil gøre ham til æresmedlem af deres 
selskab! Og dette tilbyder den stolte Abrahamson, der 
vælger sprogets voldsomste ord til at fordømme som 
«fjende» hver den, der ikke lovpriser hvert ord, Evald 
har skrevet. « Deres Balder kan de fleste så godt som 
udenad og ligeså mange af Deres ældre digterværker,* 
fortsætter han. Som «ven» ønsker han at være i be- 
siddelse af alt hvad han har skrevet og han beder 
derfor om at få det tilsendt i original til afskrift; han 
vil da blive dobbelt « misundt*. Abrahamson var sikkert 
en braV natur; men vilde han igrunden have kunnet 
beklage sig, om Evald havde svaret ham, at han var 
en pjalt? 

Noget sådant skrev Evald imidlertid ikke, han tænkte 
det vel heller neppe ; han henvendte sig i steden for til 
Guldberg med et bønskrift. Det er et mere end ydmygt 
brev, det står på grænsen af selvopgivelse overfor denne 
magthaver, sorn åbenbart må have tillagt hans forvildelser 
en næsten afgørende betydning til at gøre ham uværdig 
til al hjælp. Han kan ikke få ro i sindet til arbejde, 

skriver Evald, sygdom og mangel er i færd med at over- 
vælde ham. Det lyder som spot, når han kalder tiden 
«en gylden alder » for videnskaber og konster, og når 
han tror at burde gøre gældende, at han har anvendt 
al sin flid på at uddanne sine evner og kun at bruge 
dem til religionens, dydernes, visdommens og de usmit- 
tede sæders ære. Hvad han beder om, er et arbejde 
og en løn, så han med nogen sindsro kan se sin for- 
modenlig kun korte fremtid imøde. 

Ved samme tid lod Schønheyder atter høre fra sig; 
også han tænkte på at skaffe en eller anden hjælp. 
Evalds svar på hans brev er bevaret; det er en blanding 
af en henvendelse til vennen og til den « højtærede hr. 
doktor », som det hedder i tilskriften. Han ønsker en 
samtale med ham for at kunne udøse et helt års forråd 
af tanker, ønsker og lidelser. Opfordringen til at skrive 
oder, vistnok først og fremst til den udsatte præmie for 
en ode over indfødsretten, kan han ikke efterkomme i 
denne triste forfatning, skønt han nok ser, at man 
venter det af ham; men hans Pegasus ælter i sandet 
og kan ikke flyve: 

og ingen ser de tunge bånd, 

som skæbnen med barbarisk hådd 

har surret om dens raske vinger; 

ak ven, i lænker flyves ej, 

og, forspændt på en sandig vej, 

er det et modigt dyr som .springer. 

Han beder digterguden tilgive dette impromptu, der så 
uforvarende er . undsluppet hans pen. løvrigt siger han 
temmelig uforbeholdent, hvor skoen trykker: «Men er 
det mig ikke let (at skrive oder), som det ved den 
alvidende gud ikke er, hvorfor vil da mine bedste venner 
ikke hjælpe mig ved at gøre min stilling lidt mere 

poetisk ?» 

Efter alt hvad han nu imidlertid hørte både fra 

København og Fredensborg, tegnede det jo til at han 
skulde nå i alle tilfælde noget, og han afbrød derfor 
sin påbegyndte ode til indfødsretten og skrev en anden 
til arveprinsens fødselsdag (11. Oktober 1776). Tanke- 
gangen i denne svarer til den berømte ode til Moltke 
og det må antages, at denne er fremgået af samme 
inspiration og altså skrevet ved samme tid; også overfor 
prinsen begynder han med at skildre, hvad han ikke 
synger for eller vil forherlige, for derefter at skildre den 
lykke og velsignelse, prinsen har udbredt over land og 
rige. I og for sig er oden smuk og, efter tidens måde 
at tænke og udtrykke sig på, ikke usand; men ved 
siden af den til Moltke blegner den selvfølgelig aldeles. 
I denne er digteren kun digter, fri i sin tanke, lykkelig 
i sin evne at kunne give så meget, glad som en konge 
der rækker helten sin palmegren. 

Oden til arveprinsen afgik i begyndelsen af Oktober 
til Guldberg med en ny bønskrivelse. Imidlertid fik han 
brev fra Schønheyder med tilbud om en hjælp af anden 
art. Hans svar lierpå (af 9. Oktober) er bevaret. 

Hvad gik forslaget ud på? Det ses ikke med sikker- 
hed, men skinner dog igennem. Evald er sat «i den 
yderste bestyrtelse » ved det, og det eneste kære for 
ham i hele brevet er, at Schønheyder ikke har talt til 
nogen anden om sin plan. «Jeg ser det nu, » siger han, 
«og jeg har set det før, at jeg i Deres øjne kun er et 
hjælpeløst, elendigt kræ, som må takke gud, om det 
får det daglige foder, indtil det kreperer. Jeg er nu 
vist ikke sådant et kræ, og om min bisarre skæbne 
ikke kan tillade mig at leve af mit eget arbejde, af min 
egen sure sved, så véd jeg hvad det er at dø, og jeg 
frygter ved min ære ikke derfor. Men det frygter jeg 
for, at være et hospitalslem - — gud, retfærdige gud! 
har jeg fortjent sådanne ydmygelser?» — 

Det var en nåde, man vilde udbede sig af kongen 

for at belønne ham; der kan altså ikke være tale om 
at han skulde sættes i et hospital i almindelig forstand; 
men hvad var det da? «Jeg vil endnu kun erindre,* 
hedder det videre, «at da De véd mit hjertes skjulte 
kæreste tanker — at jeg da ikke kan begribe, hvorledes 
De kunde tro sligt et forslag antageligt for mig. Er det 
— svar mig, bedste ven, oprigtig — er det ikke kommet 
fra min moder? det ligner hende. » Han anstiller end- 
videre en sammenligning med sin broder, husarofficéren, 
og kan ikke noksom udtrykke sin forargelse over dennes 
«ære og overflod, blot fordi han er en nar og en rygges- 
løs.* Men denne henførelse af planen til moderen, og 
vel sagtens broderen, udelukker ligeledes enhver tanke 
om hospital, da en sådan forholdsregel jo vilde være 
beskæmmende for hele familien. Man må da vel gå ud 
fra, at der er tænkt på en kongelig pension i tilknytning 
til en eller anden stiftelse, hvor han tillige kunde være 
under lægetilsyn, men som udelukkede virkeliggørelsen 
af hans « kæreste ønske », det at gifte sig. 

Brevet til Schønheyder blev ikke afsendt, rimeligvis 
fordi Evald imidlertid gennem Moltke fik tilsendt 100 rdl. 
fra Guldberg. Måske var det ved samme lejlighed, det 
hele hof betænkte ham med en gave. Der fortælles 
nemlig, at «når Evald i senere år havde ved en eller 
anden velynder fået indleveret et gratulationsdigt, brugte 
man ved hoffet at lade en kollekt samles for ham på 
en tallerken.* Dette er vel nærmest en senere over- 
drivelse af, hvad der kan være sket en enkelt gang eller 
nogle enkelte gange i hans værste tid. Denne hjælp 
gjorde imidlertid alle andre planer til intet; han kunde 
nu uden bekymringer se vinteren imøde. 

Der forlyder nu intet fra ham før i det næste forår. 
Fra den tid findes der et ark blandt hans papirer, på 
den ene side med kladden til oden til Moltke, på den 
anden betegnet med «13. Marts 1777». Her findes den 

lille fabel: « Æselet og bonden », hvis moral er den 
sørgelige tanke, at døden udfrier os af ethvert slaveri. 
Derefter har digteren givet sig til at skrive et vers til 
oden om indfødsretten, med mange rettelser og det ud- 
brud: «lad det ligge til imorgen.» Derpå en bøn (begge 
dele på latin): — «giv mig lyst til arbejde og kræfter! 
lad ikke lediggang og den deraf følgende tøjlesløshed 
helt ødelægge min elendige, men genløste, ved Kristi 
blod genløste sjæl! — Hvorfor skriver jeg dette på 
latin? Har jeg syndet, da forlad mig! Men folk vilde 
sagtens holde mig for en hykler. Vil jeg da hellere 
gælde for ugudelig? O forvildede sind! Vær du mig et 
lys, algode fader !» 

Denne tanke, kan man sige, er udført i «oden til 
sjælen », som tilhører denne eller den nærmest følgende 
tid, ved siden af oden til Moltke og bryllupsdigtet til 
Brynniche det skønneste mindesmærke fra opholdet på 
Søbækhus. 

Med foråret og sommeren kom Fredrik Moltke til- 
bage. Der er bevaret et par billetter fra ham, som viser, 
hvorledes han tænkte på sin hjælpeløse ven. Evald gav 
ham sine optegnelser om sit ungdomsliv til gennem- 
læsning, med tilladelse til også at vise dem til enkelte 
fælles venner. Det ses at Jacobi var iblandt disse; hans 
gamle venskab for digteren levede op igen og han «var 
begærlig efter at se forfatteren og takke ham for den 
fornøjelse, han havde villet unde ham.» Også Carstens 
blev igen vunden for digteren og bevarede fra nu af sit 
venskab for ham til det sidste. 

Denne gang lykkedes det da også at fri digteren 
for at tilbringe nok en vinter under så bedrøvelige for- 
hold. På slutningen af sommeren flyttedes han ind til 
København, for ikke mere at forlade det. Der bevilgedes 
ham atter 100 rdl. af kongen og han kunde gøre reg- 
ning på en lignende understøttelse fremdeles, om han 

11* 



Digitized by 



Google 



164 

skulde behøve den. Det viste sig imidlertid, at han nu 
kunde komme ud af det foruden, og da han halvfjerde 
år efter døde, kunde han endog efterlade sin værtinde 
et lille indbo og nogle penge i arv. 



Evald boede i København hos en tømmermesters 
enke, Ane Kirstine Skou, i Skindergade nr. 21 (nu gade 
nr. 20), i stuen. Han fandt i hende en moderlig ven- 
inde, som med al sin omhu tog sig af hans velvære og 
velfærd. «Det er hendes mere end moderlige omhu og 
pleje, » siger han i sit testamente, «jeg har at takke, at 
jeg uagtet de smerteligste legemssvagheder, hvormed jeg 
især i hendes hus har været plaget, er bleven holdt ved 
live. Sin tid, sin rolighed, endog sit helbred har hun 
opofret, for at gøre mig det mest smertefulde liv for- 
drageligt. » 

Det første livstegn fra København er et levende 
udtryk for hans nye forhold. Det var aftalt med Moltke, 
at han skulde skrive en ode til enkedronningens fødsels- 
dag, den 4. September (1777); hende eller hendes kreds 
skyldtes jo den hele forandring. Det var selvfølgelig 
ikke let at variere lovsangene til de kongelige personer. 
Vennerne faldt da på den tanke, at Moltke offenlig 
skulde opfordre Evald til en sådan sang og denne derpå 
tage sit udgangspunkt fra opfordringen. Moltkes vers 
« til den danske skjald» læstes i adresseavisen, men 
brevet til Evald, i hvilket det var meddelt til mulige 
bemærkninger fra dennes side, er bevaret. Moltke an- 
tyder selv en fejl, den hyppige brug af et enkelt ord, 
men Evald har intet villet forandre. 

Opfordringen til den danske skjald nævner hans 
to hovedværker, Adam og Balder, og som det tredje 
oden til arveprinsen; han skal nu synge dronningens 

hæder, da kan han nedlægge harpen, sikker på et 
udødeligt navn. 

Svaret herpå er en meget vellykket sang, hvis 
tankegang er denne, at skjalden og hans konst, hvor- 
meget han end må opfyldes af det mægtige emne, kun 
er lidet imod selve folkets jubelråb, hvorfor han fore- 
trækker at lægge sin harpe og blande sig mellem de 
mange, der har så god grund til jubel og velsignelse. 
Rent lyrisk er dog indledningen til Moltke det værdi- 
fuldeste. 

Blandt de venner og velyndere, Evald nu fornyede 
sit forhold til, var også etatsråd K. F. Jacobi, medlem 
af teaterdirektionen. Han foreslog det af den udmærkede 
skuespiller Schwarz stiftede dramatiske selskab at prøve 
på opførelsen af « Balders død», og denne tanke slog så 
vel an, at man alt før jul var ivrig sysselsat med ind- 
studeringen og iscenesættelsen, for at opførelsen kunde 
finde sted på hofteatret i anledning af kongens fødsels- 
dag. Det kom til udførelse den 7. Februar 1778. 

Denne opførelse og gentagelsen af den ugedagen 
efter ansås af alle, som havde overværet dem, for ual- 
mindelige i konstnerisk retning. Stykket var ikke sat i 
musik, og de ypperste skuespillere tog derfor de roller, 
som lå bedst for deres spil. Rossing og hans hustru 
spillede Hoter og Nanna, Schwarz Loke og Eisberg 
Balder. Forestillingen var aldeles privat, selskabets 
medlemmer havde uddelt billetterne; men ikke des- 
mindre overraskede kongehuset med sit besøg. Enke- 
dronningen kom så uventet, at den gamle skuespiller 
Arends, der skulde tage mod billetterne, afkrævede 
hende sin. Da hun smilende svarede: «Nej, min kære, 
jeg behøver ingen billet, » og han så kendte hende, 
udbrød han: «om forladelse, nådige frue.» Alle var 
henrevne af det storslåede stykke, der for første gang 
tryllede Nordens gudealder tilbage i levende skikkelser; 

enkedronningen lod Jacobi kalde til sig og pålagde ham 
snarest muligt at lade det komme på den offenlige scene, 
for at alle kunde nyde godt af det og digteren få også 
en ydre anerkendelse og løn for sit arbejde. 

Evald var ved denne tid alt optagen i skuespillernes 
kreds. Han havde skrevet et digt til fru Karoline Walters 
fødselsdag, to dage før Balder blev opført, ligesom han 
tidligere havde forsynet et portræt af den unge forgudede 
skuespillerinde med et vers, hvori han gav hende det 
berømte navn: Talias Karoline. Da man derfor om 
aftenen efter opførelsen af Balder holdt et animeret 
gilde, var Evald en selvskreven gæst og genstand for 
alles hyldest. Han havde skrevet en sang til denne 
lejlighed: 

Valfader så sin fromme Balder 

og græd den første gang ved blod; — 

i hvilken' han lader kong Kristian, hvis fødselsdag man 
fejrede, trøste Odin for Balders tab. Denne dristige 
tanke var udført med stort held, men må i den latter- 
milde kreds have gjort en ejendommelig virkning. 

Evald havde fru Rossing til bords som Nanna, men 
aftenens dronning var for ham dog jomfru Astrup, som 
havde spillet Rota og dengang var en blomstrende skøn- 
hed i sin første vår. 

Kort efter var Evald indbuden hos Rossings tillige- 
med deres omgangskreds; han måtte bæres op ad trap- 
pen, men kunde til nød hjælpe sig frem i stuen. Blandt 
de unge, som her lærte ham at kende, var den 17 årige 
Knud Lyne Rahbek, som stedse bevarede hin aften i 
levende erindring. Da man havde spist og drikken 
skulde på bordet, spurgte man ham, hvad han helst 
drak. Han kaldte det «mort confuse» og lærte mad. 
Rossing drikkens sammensætning: 3 dele muskatvin og 
1 del kirsebær brændevin, som rystedes sammen i en 
karaffe. 

Rahbek fortæller om, «hans mageløse svada, lune, 
vid og fortællingsgave, » ligesom om «den overordenlig 
hulde og kærlige måde, hvorpå han ved hans venners 
anbefaling modtog ham (Rahbek) og som han med 
samme hyldest bevarede ham indtil sin død,» så han 
havde ret til at synge: «Mig Danmarks skjald sin yngre 
broder kaldte. » Rahbek var dengang nemlig alt forfatter 
til dramaturgiske afhandlinger og digte og sattes meget 
højt af Rossings. — Af de fortællinger, fru Rossing senere 
mindedes fra dette besøg, er et par overleverede og i det 
foregående anførte på sit sted. 

Den 9. Marts blev det til alvor med opførelsen af Balders 
død på det store kongelige teater; det var en gentagelse 
af de to foregående forestillinger. Billetterne var at få til- 
købs hos forfatteren, hed det i bekendtgørelsen, « Skinder- 
gade 21, tæt ved bogtrykker Høpfners, i underste etage. » 

Digteren var genstand for en almindelig hyldest. 
Det hedder dagen efter i adresseavisen: «Med en rørt 
sjæl betragtede vi vor bedste Evald iaftes — en vellyst 
at se vore skønnende danske at give et glad syn til 
den værdige. Forundringsfuld sad hoben og så den 
store Balder og Hoter, men hvo kunde her glemme vor 
Evald. — Nej, hengivenhed, opvakt ved forundring, er 
altid en nærende ild for en følende sjæl, — hvilken 
glæde derfor at se så mange store danske at ile til dig 
med fyldte hjerter og fyrige skrig: altid leve vor fortjente 
Evald ubekymret !» 

Det samme gentoges nogle dage efter på vers: 

«thi se, stimle de ej, Danmarks skønsomme sønner 

til det smeltende syn at beskue der' skjald, 

Nordens digter, og den som den evige lønner 

med poesiens hellige kald! 

O hør bifaldet I se husets piller bæve 

ved de tifold gentagne højt dundrende skrald — 

længe leve vor digter — længe, længe leve 

Danmarks største, heldigste skjald !» 

Det var bod for åringers lidelser og savn; at se sit 
mesterværk fremstillet med mesterskab og at se det midt 
imellem et jublende folk, det var en rig løn for den 
følsomme digter, hvis sind var så modtageligt for ros 
og påskønnelse. Det er en befriende tanke også for os 
efterlevende, at denne hyldest blev ham til del, medens 
han endnu kunde frydes ved den. 

Indtægten havde ligeledes været betydelig. Skønt 
han alt i 1775 havde fået 100 rdl. forskud på det ind- 
leverede syngestykke, tilbød man ham nu aftenens fulde 
indtægt, vistnok en 3 — 400 rdl., da mange ved en slig 
lejlighed betalte deres billet højere end sædvanlig. Det 
ses da også af et blad blandt hans papirer, at der var 
højvande i kassen. Han kunde deponere 200 rdl. hos 
Carstens, medens han af resten afholdt en række ud- 
gifter, som mere eller mindre fremkaldtes ved den hele 
begivenhed: « gallonerede benklæder og vest» (22 rdl. 
4 sk.) osv. Der er desuden udgifter til kørsler, et par 
gange til Lundehuset, til Wissings osv., tab i kart, 
«et etui» (12 rdl. 12 sk.), et stykke lærred på 56V2 alen 
osv. Det fortsatte regnskab, fra 1. April til 3. Juli viser 
en udgift af over 60 rdl., så godt som alt sammenfattet 
under « småudgifter ». Det viser, hvorlidt han endnu 
forstod at holde på penge. 

Han havde nu fået mod på at fortælle sine erind- 
ringer; han tog fat hvor han havde sluppet for 3 år 
siden. De første afsnit kaldes «elskov»; først den lille 
prolog: «Tidlig fandt mit hjerte en ulmende gnist af 
dig, du levning af paradis, du himmelske kærlighed!* 
— derpå de vidtløftige fortællinger om hans barndoms- 
forelskelser. I det første stykke falder han strax i den 
bedrøvelige tone, rimeligvis efterat have læst de sidst 
nedskrevne stykker om Arense. Han nævner rækken af 
sine kærlighedseventyr, fra den uskyldige til den brutale 
elskov, men siger derpå selv: «Men jeg må ruste mig 

ud med mere lune, førend jeg kan skrive herom. » I 
dette øjeblik «kan han ikke tænke andet end den del 
af sin lyksalighed, som de tog med sig i deres afgrund »: 
«Den muntre, raske, modige ungdom; den uskyldige, 
ubesmittede samvittighed; det følsomme, varme, glade, 
håbefulde hjerte; den dristige skaberiske indbildnings- 
kraft svæve i en lang skare forbi mig som lige så 
mange blege spøgelser af afdøde venner. Bort, bort, 
fortrædelige skygger! Jeg vil holde hånden tæt for 
øjnene, og ikke se dem!» Og han søger at opmuntre 
sig ved sit usædvanlige velvære: « Har jeg ikke oprigtige 
sande venner? Har jeg ikke mit udkomme på mer end 
et år? Sidder jeg ikke i en god lænestol og har et godt 
glas rød vin stående ved min side? Hvi græder jeg 
uskønsomme da?» — 

Han har derpå taget fat med vid og lune for at 
fortælle om alle de enkeltheder, han nu tillægger psyko- 
logisk betydning i den menneskelige udvikling. Han får 
dernæst mod til virkelig at give en fremstilling af for- 
holdet til Arense, som det blev til og drev ham på 
eventyr. Så går han videre i sin oprindelige fortælling 
og beretter om Magdeburg, men bliver atter her siddende 
i en psykologisk studie om sin « ærlighed ». Og længere 
kom han desværre aldrig. 

Den nye afbrydelse forårsagedes ganske naturligt 
af det ønske hos teaterbestyrelsen, at Evald skulde 
levere et nyt syngestykke, medens Balders død blev sat 
i musik af komponisten Hartmann. Samme dag som 
Balder opførtes på det kongelige teater, var der sket 
en forandring med dettes bestyrelse, idet kammerherre 
Warnstedt udnævntes til chef eller egenlig administrerende 
direktør, medens der ved siden af nedsattes en bestandig 
o vertilsynskom mission, i hvilken bi. a. Guldberg og Jacobi 
havde sæde. 

Warnstedt tog med megen iver fat på den opgave, 

som var stillet ham; han trådte bl. a. strax i forhold 
til Evald for at knytte ham nærmere til skuepladsen. 
Man enedes om planen til syngestykket « Fiskerne*. 

I forårets løb gik det langsomt, måske tildels på 
grund af trangen til at nedskrive nogle erindringer, men 
vel også fordi de mange penge gjorde digteren en del 
uro. Han beder ynkelig for sig i brev af 12. Juli til 
Warnstedt og foreslår denne at komme for at se på 
første handling af stykket ; de to andre har han så meget 
i hovedet, at han alt vil kunne « arbejde komponisten i 
hænderne ». Kammerherren kom og de blev godt for- 
ligte; et par dage efter skriver Evald, at hele planen er 
færdig og at han bør komme, helst sammen med skue- 
spiller Schwarz, for at de kan gennemgå den. 

Arbejdet fortsattes nu sommeren og efteråret igen- 
nem, dog vistnok med en del afbrydelser; men først 
efter nyår var alle tre handlinger fuldt færdige. Kon- 
cepten til «kong Kristian stod ved højen mast» bærer 
datum 29. December 1778. Ved slutningen tilføjede Evald 
den 21. Januar 1779 en bestemmelse om, at den fulde 
indtægt af stykket, ifald han døde før opførelsen, skulde 
tilfalde hans værtinde, og han opfordrede «alle sine 
sande venner,, men især de tre af dem, som har vist 
ham de største velgerninger her i livet», Carstens, Moltke 
og Schønheyder, til at sørge for at dette ønske i så til- 
fælde måtte blive opfyldt. 

Ud på foråret indleveredes « Fiskerne » til deskønne 
videnskabers selskab, som gav det en » overordenlig » 
pris på 50 rdl. Luxdorph var efter den første læsning 
aldeles indtagen af stykket, skriver Suhm, «han skrev, 
at han aldrig havde læst mage til situationer og karak- 
terer; men efterat det første indtryk var forbi, kom han 
igen tilbage til sin forrige mindre fordelagtige dom over 
den hele Evald. » 

«Fiskerne» opførtes den 31. Januar 1780 med Hart- 

manns musik. Evald var selv tilstede, ligeså de sømænd 
fra Hornbæk, hvis bedrift var udødeliggjort i stykket. 
Da man bagefter spurgte dem, om handlingen var rigtig 
fremstillet, svarede de ja, kun at de ikke havde sunget. 
Evald lå i sin loge og modtog den almindelige hyldest. 
Der fortælles, at da en dame i nærheden bemærkede, 
at han jo ret var en Lazarus, sagde han: « derfor slikker 
hundene mig. » Dette svar ligner ham dog ikke synderlig 
og er snarest lagt ham i munden af mindre varmhjertede 
venner. løvrigt gjorde « Fiskerne* hverken dengang eller 
senere samme lykke som « Balders død». 

Den literære kritik, repræsenteret af Abrahamson, 
stillede sig ikke blot velvilligt, men beundrende til stykket. 
Karakteristisk er det dog, at han særlig fremhæver ro- 
mancen «lidenGunver» og « sømandssangen » («en sømand 
med et modigt bryst»), men ikke vor senere national- 
sang («kong Kristian »). Dette var ikke Abrahamsons 
individuelle smag, thi ved opførelsen blev kun det sidste 
vers sunget, og Rogerts prægtige melodi måtte vige plads 
for en helt anden af Hartmann. — Hvor meget end 
samtiden lærte at sætte pris på sin store digter, så blev 
der dog meget tilbage for eftertiden at drage frem og 
forstå efter hele sin betydning. 

« Fiskerne » blev Evalds sidste digtning. Han levede 
vel endnu to år efter dens tilendebringelse, men hans 
produktion havde jo stadig været således, at der lå 
længere tid mellem hvert større arbejde, nogle års stille 
liv med sine planer og studier, sine tanker og sine 
lidelser. Den pavse, som nu indtrådte, blev den sidste ; 
hans livskraft svandt hen, inden en ny beåndelse kunde 
indfinde sig. 

Imidlertid manglede det ikke på planer og øvelser. 
Da han efter opførelsen af « Fiskerne » takkede Warnstedt 
for den omhu, han havde vist ham og hans arbejde, og 
udtalte ønsket om at kunne vise sin erkendtlighed i ger- 

ningen, svarede teaterdirektøren at det kunde lettest ske 
derved at han skrev et sørgespil, som var i højde med 
hans syngestykker. Evald udbrød, at det havde han 
selv længe tænkt på og han havde alt fundet et herligt 
fædrelandsk emne, som han nu med hånd og mund 
vilde love at tage alvorlig fat på. Inden sæsonens udløb 
mente Warnstedt alt at kunne love Rossing og hans 
hustru «et par smukke roller fra hr. Evalds hånd.» 
Men dette håb skulde dog ikke gå i opfyldelse. Det 
emne, han syslede med, var Hamlet, i en national dragt. 
Men kun enkelte scener blev skrevne, planen er des- 
værre tabt. Det vilde have været interessant at se, 
hvorledes Evald vilde have båret sig ad med at skrive 
en sådan «Iliade efter Homer ». Hvad der tiltrak ham 
ved emnet, var vistnok heltens tungsind og lidelser, som 
han strax gav et udtryk: 

«I dårskab har jeg svøbt min harm, min stolthed, 
i kvinders vilde skrig min høje klage ;» 

men det er efter det bevarede brudstykke neppe at an- 
tage, at stykket vilde have kunnet hævde sin selvstændige 
plads. 

Så begyndte han igen at sysle med ugebladet «de 
fremmede ». Hån tog « mester Synåls levned » ud og lod 
det komme oifenlig frem i « Almindelig dansk bibliotek », 
dog uden navn. At han samtidig har tænkt på en fort- 
sættelse, ses af en mærkelig, oftere omtalt navneliste, 
der ved denne tid er skreven til i margenen på et af 
de første læg. Man har antaget, at det var en fortegn- 
else over hans venner, men dette er af flere grunde 
umuligt. Det er derimoM det eneste sandsynlige, at han 
havde udset disse personer til genstand for fremtidige 
karak térskildringer i sine « fremmede », der således vilde 
komme virkeligheden endnu nærmere, end det forhen 
havde været tilfældet. — Men den omfattende plan blev 
end ikke påbegyndt. 

Den aftagende produktionsevne viser sig også deri, 
at Evald ved denne tid gav sig til at oversætte fra tysk. 
Der er blandt hans håndskrifter bevaret en sådan over- 
sættelse af et tysk ugeblad « Børnevennen », som ikke 
synes at være bleven trykt, måske fordi han kun nåede 
at få en mindre del færdig. Derimod udkom der 1782 
en satirisk roman: « Max Vind og konsorter, eller: Måske 
de blive tilsidst endnu alle kloge. Et bidrag til narrenes 
historie. Oversat af Johannes Evald. » Dens tankegang 
synes ganske godt at falde i tråd med hans egne sysler, 
men sproget er rigtignok så slet, at man nødes til at 
tro, at oversættelsen idetmindste tildels er udført af 
andre. — 

Endelig hører til disse sidste år brudstykket «om 
almuens oplysning», x noget af det værdifuldeste, Evald 
har skrevet i prosa, og så at sige nøglen til alt det 
andet. Flere enkeltheder er alt forhen anførte, da de 
indeholder en redegørelse for hans opfattelse af almuen, 
hans forkærlighed for den og den lærdom, han har ud- 
draget af sit samliv med den. 

Hans afhandling går ud på at vise, i hvor høj grad 
almuen mangler oplysning og åndelig kultur. «Den be- 
drøvelige sandhed, som jeg har erfaret, siger han, er i 
et kort begreb denne: at de videnskaber og konster, der 
i vor såkaldte oplyste tidsalder blive drevne med så 
stor fremgang og ,held — have så liden, så ubetydelig 
en indflydelse på vor almue, på stokken, på de ni tiende 
dele af de danske, det er at sige på deres tænkemåde, 
deres følelser og tilbøjeligheder, på deres handlinger, 
deres sæder og deres skæbne her i denne verden, at de 
med sandhed neppe kan siges enten at være mere op- 
lyste eller moralsk bedre nu end i kong Oles tid. » 

Dette udføres nu videre for religionens og den al- 
mindelige verdensopfattelses vedkommende. Han efter- 
viser, hvorledes denne hviler på en aldeles uforstået 

meddelelse af overnaturlige forhold og tildragelser, af 
synd og nåde som udefra kommende tilskikkelser, og 
alt dette er uadskillelig voxet sammen med al overtro, 
sagn og eventyr, hvis rod ligger i et fjernt hedenskab. 
Det er her atter vajsenhuspræstens søn der taler. Sagt- 
modig og forsigtig, men indtrængende advarer han mod 
alt dette ydre væsen, der hænger så nøje sammen med 
den gammeldags ortodoxi. «De gøre sig ligeså lidet 
nogen tydelig forestilling om den oplysning i forstanden 
og den forberedelse, den hellighed i hjertet, der er 
uadskillelige fra saligheden, som de tro det nødvendigt, 
at den begyndes her for at fuldkommes hisset. » 

Han går derpå over til de andre kundskaber, der 
så aldeles mangler almuen, især lægekundskab. 

Hvad skal der nu gøres? Skal man bevare denne 
vankundighed? Der er dem som påstår det, for at almuen 
«des tålmodigere kan bære sine vilkår, des villigere være 
de mægtiges slaver. » Men dette vil ingen kristen og 
ingen patriot billige. Der spørges da om midlerne. Først 
mener han, at præsterne bør kunne yde mere. De bør 
helst ansættes i nærheden af deres, fødested, og deres 
uddannelse bør være mere praktisk, mindre lærd. Skole- 
holderne bør være bedre aflagte, for at folk med større 
dygtighed og flere kundskaber kan få lyst til at gå ind 
i deres stand. 

Men han venter dog ikke stort ad denne vej; de 
folk kan ikke overkomme det. Han tænker da på at 
benytte den læselyst, som han har fundet hos så mange 
af almuen. De kan tålmodig læse side op og side ned 
i en uforståelig postil, eller lære hele blade af ynkelige 
vers udenad. Skulde denne lyst ikke kunne benyttes 
bedre? Han efterviser, hvor ussel den åndelige føde er, 
som nu bydes, flyveblade, eventyr, løgne af hver art. 
Hvad der derimod er godt, er mere eller mindre ufor- 
ståeligt for dem. 

Der må tages fat på en ganske anden måde; der 
må skrives forståeligt, ud af et nøje kendskab til dem, 
man skriver for, og med kærlighed til dem og deres 
oplysning. Her er meget forsømt af alle de begavede 
mænd, som har skrevet i vort mål; men det nytter 
ikke, at den ene skyder skylden over på den anden. 
Der må tages fat for at oprette det forsømte, og digt- 
eren lover, at han vil tage fat for sit vedkommende, 
men han vilde gerne vække mange andre til det samme. 
« Hvorfor ikke overtale flere? Skulde de grunde, som 
har gjort så stærkt indtryk hos mig, være rent uvirk- 
somme hos andre? Hvorfor skulde vi ikke kunne samles 
et selskab af menneskevenner, som med forskellige gaver 
og fælles kræfter, velsignede af den algode, som så vore 
hensigters renhed ...» Her afbrydes afhandlingen. 

Evald gjorde som bekendt et forsøg i den angivne 
retning, han udgav en gadevise: «En åndelig sang, hvori 
indføres forsonerens Jesu Kristi kærlige advarsel til dem, 
som fristes af onde og ulyksalige tanker at ville forkorte 
deres eget liv. » Det er i mange måder et udmærket 
digt, i et jævnt letfatteligt sprog, og dog klangfuldt, 
vægtigt og ftankerigt. Man ser, at han mere og mere 
blev herre over formen og roligere overfor sine egne 
tanker og deres udtryk. Men det er tillige hans sidste 
egenlige digt. 

Det sidste litterære foretagende blev den påbegyndte 
udgivelse af de samlede skrifter. Indledningen til «Adam 
og Eva» er skreven i Gentofte og dateret den 2. Juli 
1779; den ypperlige og indholdsrige fortale, i hvilken 
han giver en samlet udsigt over sin første udvikling og 
som skulde fortsættes foran de enkelte større digtninge, 
er skreven den 14. Februar 1780, 14 dage efter op- 
førelsen af « Fiskerne*. Fire uger efter skrev han sit 
testamente, særlig for at sikre mad. Skou indtægten af 
dette foretagende; hun skulde være hans enearving uden 

rettens mellemkomst. «Jeg er overbevist om, siger han, 
at min kære moder, mad. sal. Hulegårds, såmeget mere 
er fornøjet med denne min sidste vilje, som hun selv 
ofte har været vidne til madam Skous venskabelige op- 
førsel imod mig og bedre end nogen véd, hvor sjælden 
så stor en godhed er at vente hos fremmede for mig.» 
Han tilføjer, at det han ejer er sammensparet af hvad 
han ved egen vindskibelighed har fortjent, mest i den tid 
han har været i hendes hus. Testamentet, som endnu er 
bevaret i original, er skrevet med mad. Skous hånd og 
til vitterlighed påtegnet af to venner, Ditlev Rogert og 
Nikolaj Milling. Efter hans død er det påtegnet an- 
befalende af moderen og pastor Schønheyder. Det stad- 
fæstedes af kongen under 20. Marts 1781. 

Der står nu kun tilbage i få træk at give et billed 
af digterens sidste år i København. Som vi har set 
var hans ydre kår tålelige; han havde hvad han behøvede, 
han blev plejet med omhu og kærlighed, og hengivne 
venner omgav ham, en stigende anerkendelse kom ham 
imøde fra alle sider. Vel fandt han også misundere og 
modstandere, især måske blandt en del Nordmænd, hvem 
han var for højtravende og alvorlig; men, som Munter 
siger, han udtrykte sig altid med stor tilbageholdenhed 
om dem, agtede og roste deres gode sider og undskyldte 
dem, hvor han kunde. Der er alt i det foregående an- 
ført en udtalelse af Evald, som viser at han forstod at 
skønne på Vessel, og da Bredal døde (26. Jan. 1778) 
tilbød han at skrive en kantate til en sørgefest ved 
hans grav. 

Af venner blandt de store satte han Carstens højest; 
denne synes også bestandig at have vist ham venskab 
og overbærelse, når den før omtalte afbrydelse undtages. 
I fortalen til sine skrifter sætter han ham et skønt mindes- 
mærke: «Jeg føler i dette øjeblik, hedder det, at jeg 
kan ønske mine skrifter varighed, om jeg og ingen anden ■ 

årsag haver end den at kunne sige til mange og selv 
til den sidste efterslægt alt hvad jeg skylder denne ædel- 
modige. » Han tillægger ham æren for at være bleven 
en virkelig digter, en forfatter, hvis formål var mere 
end at være «en mand af indfald og lune, måske sin 
daglige cirkels beundring*. Det overdrevne i denne ros 
er tidligere tilstrækkelig antydet; men udtalelsen er et 
bevis for, hvad Carstens var i digterens sidste år. 

Jacobi og Warnstedt, især den sidste, stod ham 
Qernere; deres forhold var ikke uden misforståelser. 
Guldberg holdt sig til det sidste fornemt tilbage; Evald 
blev aldrig professor, og da han ønskede at tilegne 
statssekretæren « Fiskerne », blev det ikke modtaget. 

Ingen af disse mænd kom dog til at leve i hans 
udødelige sange, således som Fredrik Moltke. I anled- 
ning af broderens fødselsdag (6. December 1778) skrev 
han for at forherlige deres broderlige venskab endnu 
oden: «Tro mig, Damon, vor sjæl har sit bestemte måb. 
Det fremlyser klart af disse digte, i hvilken grad det 
var lykkedes den unge adelsmand at vinde digterens 
hjerte. «Du jordens elsker, dydens flammende ven», 
kalder han ham i sin første ode; «din flammende sjæl, 
Damon !» nævner han i den sidste. Og i oden til enke- 
dronningen siger han i anledning af den anonyme op- 
fordring til sang: 

«Og unge barde, du hvis tanke brænder 
ved glimtet af Skjoldungers dyd, 
skjul ej din sjæl af ild; mit hjerte kender 
din læbes elskte lyd! 

Sig, var det dig, hvis varme ånde rørte 
den gyldne stræng og kræv'de sang? 
var det en genlyd af din sjæl, jeg hørte 
i harpens høje klang? 

Fredrik Moltke står i et ejendommeligt forhold til 
Evald. For ung til at regnes blandt de venner, som 

havde delt hans ungdoms følelser, gammel nok til ikke 
at stå ham så fjernt som den kreds af ynglinge, der nu 
sluttede sig til ham i hans livs aften, repræsenterede 
han den fuldt udviklede og dog ungdommelige begejst- 
ring, der forstod og delte hans digterdrømme. Dertil 
kom, at han havde fornyet sit barndomsforhold til Evald 
i en særlig tungsindig og mørk tid. Som en solstråle 
var den skønne, fint dannede yngling kommen til ham 
for at lytte til hans digtning og bringe ham hjælp og trøst. 
Han blev for den halv udlevede digter et modstykke til 
Arense, den livsfyldige pige, som havde set de første 
glimt af hans digterlue og havde stået for ham som 
billedet på alt det skønne og ædle i livet. 

Af gamle venner har vi alt set Milling og Rogert 
ved Evalds sygeleje. P. D. Bast, der endelig ved juletid 
1778 blev kandidat, men forblev i København til efter 
digterens død, nævnes ligeledes blandt dem, som kom 
hos ham til det sidste; han fik Evalds efterladte hånd- 
skrifter og reddede dem således fra tilintetgørelse. Også 
Schønheyder viste ham stadig sit venskab og fandt ham 
nu vel tilstrækkelig tæmmet. At også moderen igen 
jævnlig besøgte ham, ses ligeledes af testamentet. Der 
er opbevaret brudstykker af et brev fra sønnen til hende, 
skrevet som svar på en opfordring til at sende hende 
nogle vers, da hun var sengeliggende, en opfordring, 
som jo forudsætter stadig venskabelig omgang. Brevet 
er også affattet i de kærligste udtryk, om det end for- 
tæller om hans trang og selvforskyldte pengenød; des- 
værre er det kun bevaret efter en hukommelse, som 
rigtignok troede sig aldeles sikker i sin sag: «Vers for- 
drer De, min søde! hedder det, — og jeg må være nødt 
til at afslå det; og nu da det er Dem, Dem, min sødeste 
mama, som på Deres sygeleje forlanger en prøve af min 
konst, nu kunde jeg ved min digteriske ære kaste Apollo 
og alle Muserne i Peblingesøen, fordi de ikke strax på 

min opfordring fylder mig med den raskeste sang, som 
nogentid har tonet fra en dansk harpe. Thi lige så vist, 
som det er, at en poet intet har at give uden vers, så vist 
er det at han giver dem usigelig gerne ; dog ere de 
stakler så temmelig at undskylde, de komme ikke gerne, 
hvor sygdom og smerte og trang har fordrevet munterhed 
og glæde. — Forleden havde jeg det sangvinske indfald 
at besynge vor situation i en kæmpevise og jeg begyndte 
som følger: 

Fru Merry hun ligger på bløden seng 

så stadselig, 
så tænker hun på sin syge dreng: 

hvor går det dig? 
Så sørgeligt klinger den gyldne harpe! 

Fru Merry hun ringer på tærnen blå, 

klingeling, kling ling! 
vær snar, Gretelille, lad rokken stå, 

kilt dig op og spring! 
Så sørgeligt klinger den gyldne harpe! 

Kan dette eller andet i den smag more Dem, min sødeste ! 
så vær vis på, at jeg ikke skal forsømme et eneste øje- 
blik, så snart mine smerter tillade det. Imidlertid beder 
jeg Dem have tålmodighed med mig.» Han ender med 
at udtale det håb, at moderen vil kunne komme op og 
gæste ham på hans fødselsdag. — Den hårdt prøvede 
enkes sind tyngedes i disse år af andre sorger. Hendes 
yngste søn Enevold havde artet sig dårlig, som husar- 
officér gjorde han gæld og udmærkede sig kun som gade- 
junker og fornem kavallér. Hans udskejelser fortærede 
efterhånden moderens formue. Da hun kort efter digt- 
erens død solgte sin gård på Kultorvet, var vistnok det 
meste sluppet op for hende, og året efter overgik der 
sønnen en krigsretsdom, hvorved han for gæld og uor- 
denligt levned dømtes til et års arrest i kastellet. En 
del af denne straf blev eftergivet ham «for hans for- 

ældres skyld ». Et par år efter afskedigedes han ved en 
reduktion; han fik sin pension kapitaliseret og gik i 
russisk krigstjeneste. Moderen døde i året 1791, 76 år 
gammel, og efterlod sig intet. 

Så var der kredsen af de unge, som samledes om 
digteren. Det danske literaturselskab havde, som forhen 
omtalt, optaget ham som æresmedlem; i efteråret 1778 
tilbød en kreds af « danske », måske tildels de samme 
mænd, ham nu gennem hans gamle ven Peder Magnus 
Trojel en årpenge for at kunne se en sorgfri fremtid 
imøde. Trojel var for et par år siden kommen til Køben- 
havn med det regiment, ved hvilket han var avditør; 
han søgte netop nu sin afsked fra krigstjenesten, for så 
at tilbringe resten af sit liv uden egenlig sysselsættelse, 
de første år i hovedstaden, de sidste ti år, indtil sin 
død (1793) hos en broder i Odsherred. 

Evalds svar (af 13. September 1778) på dette tilbud 
er bevaret og, som man kunde vente det, overstrøm- 
mende af lykkelig taknemmelighed, ikke for pengenes, 
men for tankens skyld. Det var indfrielsen af en gæld, 
som hans landsmænd alt for længe havde ladet løbe op; 
men bedre sent end aldrig. Langt kærere måtte det jo 
være ham at få et sådant tilbud fra sine venner og 
medborgere end fra en regering, hvis gaver alt for meget 
lignede almisser. 

«Det er en af mine lyksaligheder, min bedste Trojel, 
således begynder brevet, at vide dig min ven, min varme 
ven, og ifølge heraf er det min stolthed at tro mig fuld- 
kommen kendt af dig. Men om du og kendte mig 
mindre, skulde jeg dog agte hvert ord for spildt, hvor- 
med jeg bevidnede dig den glæde, den opløftelse, den 
.entusiasme, som dit, og efter din forsikring så mange 
danskes ædle tilbud har skænket min sjæl. Det er natur 
— du vil endog tr6 mig uden mange bekræftelser, når 
jeg siger dig, at så kærkomment som mine huslige om- 

stændigheder naturligvis må gøre mig et tilbud af denne 
art, min egennytte dog endnu neppe har kunnet få 
enten tid eller rum til at tage del deri for de ædlere 
lidenskaber, som det har sat i gæring. De som gøre 
mig den ære at tro mig digter vil endnu finde det blot 
natur, at jeg først måtte gennemføle alt det smigrende 
deri, førend jeg kunde tænke på det nyttige — hvad 
for et begreb om udkomme eller bekvemmelighed eller 
vellyst kan komme op ved siden af den tanke at være 
agtet og elsket af sit folk — og af danske? — Jeg vil 
kun lægge til, at ved min ære og ved min samvittighed 
ingen konge på jorden kunde gøre mig et tilbud, som 
var så smigrende for min art af ambition, og overalt 
for mit hele hjerte som det omtalte. — » 

Han går nu over til at omtale den økonomiske side 
af sagen. Han ejer til det nødvendigste i et halvt år, 
— intet dér udover. Da han nu gerne vil have mere 
end det nødvendigste og gerne vil leve længere end et 
halvt år, er en understøttelse ham selvfølgelig såre kær- 
kommen. Men han må give vederlag, anderledes kan 
han ikke tænke det. En gammel kær tanke kammer 
op i ham igen: skulde det være ham muligt at skrive 
et episk digt? Usigelig gerne vilde han prøve derpå, og 
i mange år har det været hans kæreste tanke; men han 
har ikke havt råd til det. «Om nu et dansk selskab 
slog sig sammen og sagde: Vi vil have et episk digt, 
taget af den danske historie, om det er muligt at få; 
vor gode ven Evald skal prøve derpå; for at han kan 
leve imidlertid vil vi give ham så meget årlig, med de 
vilkår, at han hvert kvartal skal forevise os det han 
har færdig, og så snart han selv ikke tror at kunne 
forbedre det mer, nedlægge det i vor forvaring, at vi 
efter vor godtbefindende kan gøre det bekendt eller, 
om det ikke duer, brænde det på hans grav.» Han 
ender i al korthed med at gentage, at en enkelt gave 

vil han modtage med tak, men vil de pålægge sig selv 
det bånd årlig at gentage den, da ønsker han på sin 
side ligeledes at påtage sig en forpligtelse: — «0g nu 
tusende, tusende flammende taksigelser af det hjerte, 
som du har fyldt med glæde og mod og stolthed !» 

Af de yngre i literaturselskabet kan især nævnes 
Fredrik Munter, hans biograf; en yngre broder afTrojel, 
Peder Kofod, der ligesom den ældre optrådte som digter; 
Thomas Thårup, historikeren Ove Malling, og sønner af 
de tre bekendte forfattere Kraft, Snedorf og Tyge Rothe. 
Endvidere Knud Lyne Rahbek og Fredrik Munters be- 
kendte søster Frederikke (Bruun). Det var for det meste 
mennesker på omkring 20 år, begavede og begejstrede 
og ikke nøjeregnende i deres ros over Balders sanger, 
såvel som i deres forargelse mod hans « fjender*. 

Rahbek fortalte således, at han engang under et 
besøg havde sagt Evald en hoben komplimenter, hvortil 
Evald ganske tørt bemærkede: «ros mig kun, far! jeg 
gider gerne hørt det. » Frøken Munters overstrømmende 
følelse kender vi ligeledes af hendes egen skildring. 
Carstens tog hende med i teatret, da « Balders død» 
første gang blev opført med Hartmanns musik. Hun 
blev så stærkt greben deraf, at hun i sidste akt måtte 
forlade tilskuerpladsen. Digteren, som sad i logen oven 
over, blev gjort opmærksom derpå og udtalte for brod- 
eren ønsket om at se hende. Nogle dage efter førte 
denne hende da til hans bolig. Hun fandt ham i hele 
sin elendighed: knæerne trukte op imod brystet, ryggen 
krummet i en bue, hænder og fingre fulde af gigtknuder. 
Men over det hele strømmede der en lysglans fra hans 
store himmelblå øjne. Den fjortenårige pige brød ud i 
en tårestrøm, men han beroligede hende, talte kærlig 
med hende og lagde tilsidst hånden på hendes pande 
med de ord: «dér bor en digtersjæl. » — Det var det, 
Evald forstod ved at være digter: den fulde ubrudte 

strøm af rige følelser, der gennemtrænger menneske- 
hjertet ved alt hvad der er stort, ved alt hvad der løfter 
eller nedbøjer et medmenneske. 

Hvad sygdommen angår, da tog den i begyndelsen 
af hans ophold i København kendelig af, og man havde 
efter Munters beretning endog håb om at få ham ganske 
helbredet. Sommeren 1779 tilbragte han i Gentofte. I 
slutningen af Maj skriver han til Warnstedt om «hvor 
ubehageligt og i hensigt til min svage helbred hvor 
skadeligt det er mig i dette ypperlige vejr at være bundet 
til den tågefulde, den halv giftige by.» Såsnart han har 
sine pengesager i orden: «da flyver jeg som en fugl 
af mit bur i den frie luft.» Dagen efter fik han 100 rdl. 
extra for « Balders død» og tog nu til Gentofte. Her 
boede han hos en hjulmand, overfor justitsråd Georg 
Høst, der nylig var hjemkommen fra et længere ophold 
i Marokko og Vestindien og var sysselsat med at be- 
skrive det første. Denne udmærkede mand fattede strax 
en levende interesse for den syge digter og gjorde hvad 
han kunde for at gøre ham opholdet på landet behage- 
ligt. — Af breve og fortællinger ses det, at han ved 
denne tid om vinteren uden større vanskelighed kunde 
komme i teatret. Endnu i sommeren 1780, da han 
måske igen lå på landet i Gentofte, skriver han til 
maleren, professor Poulsen, at deres forestående afsked 
« efter anseelse bliver den sidste her i livet »: «Dog, 
hvem véd det uden gud? jeg holder det i det mindste 
ikke for umuligt, at vi endnu kan mødes på Markus- 
pladsen eller i St. Pederskirken. » 

Men ud på efteråret forværredes hans tilstand; 
smerterne indfandt sig stadig hyppigere og stadig vold- 
sommere; enhver bevægelse på stolen eller i sengen for- 
voldte ham pine. Gigten rasede især i den højre side, 
så han ofte var ude af stand til at holde pennen. Imid- 
lertid var han jo vant til at døje meget og han lod sig 

som oftest ikke forstyrre af de legemlige lidelser; han 
var munter og vittig, når nogen kom til ham. Efter- 
hånden overvældedes han dog og han kunde da klage. 
Hans kræfter aftog, søvnen flyede ham, han læste ofte 
den hele nat indtil morgenstunden. Andre måtte løfte 
og flytte ham under forfærdelige lidelser. I den sidste 
vinter fik han vandsot i brystet med megen åndenød; 
denne sygdom gik og kom, indtil den ud på foråret 
blev hans død. «Få mennesker har udstået det som 
han, siger Munter; men hans munterhed forlod ham 
ikke, og af hans øje strålede kærlighed, når munden 
ikke kunde tale.» 

I hans samlede skrifter findes som bekendt et billed, 
der gengiver hans træk i den sidste kvalfulde tid. Det 
lastes i stærke udtryk af Abrahamson, både fordi det 
gengiver ham som syg og elendig, og fordi det endda 
efter hans påstand er uligt. Derimod roser han Kleves 
billed, fra et par år tilbage i tiden, både for sin slående 
lighed og sin ideelle karakter: «Man tror at se ham i 
et af hine. hellige øjeblikke, da hele skarer af nye tanker 
og store billeder rejser sig i digterens sjæl.» Det er 
gengivet foran i denne bog. Det smukke maleri af 
Poulsen ejedes af hans værtinde og erhvervedes fra 
hendes sønnesøn. Om Stanleys buste siger Munter, at 
den var «overmåde lignende»; den viser ædle, tænk- 
somme træk, men kunde efter konstartens natur ikke 
gengive de blå øjnes uforlignelige glans, som fremhæves 
af alle som havde kendt ham, selv fra hans sidste tid. 

Evald havde stadig frygtet døden, livet havde så 
store tillokkelser for ham. Men omsider overvandt hans 
elendighed livslysten og han bad om at måtte blive ud- 
friet af sine lidelser. Et gribende minde om hans lange 
dødskamp er de vers, han en af de sidste dage digtede: 
« Udrust dig, helt fraGolgataU På hans dødsdag, løver- 
dagen den 17. Marts 1781, hørte smerterne op, han lå 

rolig hen og fremsagde sagte de bønner, som hans ven 
præsten Schønheyder mindede ham om. Han kendte 
sine venner og sov stille hen. Han blev kun noget 
over 37 år gammel. 

Begravelsen fandt sted fredagen efter, på trinitatis 
kirkegård. Den mægtige stemning for digteren, som i de 
sidste år havde arbejdet sig op og draget yderligere 
næring af hans lidelser, brød ved denne lejlighed frem 
og gav sig et hidtil her til lands ukendt vidnesbyrd. 
Det var skik ved begravelser, at kun indbudte mødte til 
følge, for så klædte i lange sorte sørgekapper parvis at 
gå efter ligvognen fra sørgehuset til kirkegården. Til 
Evalds begravelse blev ingen indbudte, men mange traf 
aftale om at møde, deriblandt også repræsentanter for 
det norske selskab. Følget talte 66 par, så det nåede 
fra hjemmet til graven. «Han var, siger Rahbek, den 
første der på Danmarks skuldre blev båren til sin grav. » 
Unge piger, blandt dem Frederikke Munter, strøede forårs- 
blomster på hans grav. Om aftenen opførtes « Fiskerne », 
med en mindehøjtid. Samme dag sendtes der digterens 
værtinde 100 dukater «som en gave fra kongen for det 
tilsyn, hun havde havt med den afdøde Evald i hans 
sygdom. » 

Mange forargedes over den hyldest, som således 
blev vist digteren fra alle sider; man fremdrog erind- 
ringen om hans fejl og skrøbeligheder, og bitre fejder 
førtes ofFenlig for og imod. Ikke alle kunde få øje for, 
at det danske folk ved denne jordefærd havde bredt 
kærlighedens kåbe over et forkrænkeligt liv og derved 
hjemlet sig ret til dets uforkrænkelige frugter. 

EVALDS DIGTNING. 



Johannes Evald blev banebryder for et nyt tidsrum 
i det danske åndsliv; han er den første store digter- 
personlighed i vort land og vil til alle tider være én af 
de største. 

Samtiden modtog hans ydelser med den største 
påskønnelse; hans venner fandt at han var en mester 
i alle former: sørgespillet, lystspillet og syngespillet, i 
prosa og poesi, i lyrik og allegori, og da han tilsidst 
ønskede at forsøge sig i den episke form, fandt man 
det sikkert aldeles i sin orden. Alt var jo, når den 
holbergske komedie undtages, så nyt og uforsøgt i vort 
sprog, at det ikke var vanskeligt at udmærke sig i 
nogen retning; Evald kunde ikke blot i almindelighed 
nå sit mål at blive fædrelandets første digter, han kunde 
så at sige nå det i alle digtningens arter. 

Eftertiden har taget en grum hævn over dette over- 
greb. Vi har alt set, hvorledes Øhlenschlæger tilintetgør 
hans allegoriske digtning; på lignende måde kritiserer 
han komedierne og de andre skuespil, og andre for- 
fattere har eftervist det med mange enkeltheder, hvor 
lidt hans digtning svarer til de æstetiske krav : dramaerne 
mangler handling, komedierne den rette vis comica, — 

og man kan trøstig tilføje, at det ufødte epos vilde have 
manglet den episke ro. 

Hvad bliver der da tilbage af hele denne livs- 
gerning! Man har svaret herpå: de lyriske digte og 
den fortrinlige prosa. Men er de ikke i virkeligheden 
ligeså forældede som de store digtninge? Hans prosa 
er ofte trættende ved sin vidtløftighed og hans digte har 
som oftest samme fejl; det fortrinlige og uforgængelige 
findes spredt, snart i et digt, snart i et drama, snart i 
en optegnelse — . Sandheden er den, at de former han 
brugte er ligeså tilfældige som de er mangeartede, lige 
så forkrænkelige som de er tilfældige. Skrev han sine 
syngespil for at vinde en pris eller imødekomme teatret, 
så skrev han nogle af sine bedste lyriske digte for be- 
taling, og forholdsvis lidt uden ydre tilskyndelse. Men 
vi kan ikke slutte os til en æstetisk tidsalders beklagelser 
herover, lige så lidt som vi kan anerkende dens ret til 
at bryde staven over den måde, hvorpå han løste sine 
. opgaver. Vi nøjes med at vide, at han også med hensyn 
til formerne tilfredsstillede sin samtid og langt overgik, 
hvad andre kunde yde, — medens vi gerne indrømmer 
fagmanden ret til at øve sin kritik på digtningenes 
indre bygning, sprogets enkeltheder osv. 

Den der nu vender sig til Johannes Evalds digtning 
kommer ikke for konstens skyld; vi har nok, mere end 
nok af regelrette dramer, afrundede digte og ulastelige 
kantater. Til Evald vender kun den sig, som søger 
berigelse i hengivelsen til en stor ånds påvirkning; den 
som elsker sit folks ejendommelige liv og søger at forstå 
det på sin vej gennem tiderne; den endelig, som med 
personlig sympati for denne dybe og ædle digternatur 
ønsker at følge ham på hans bane, at se hvorledes han 
griber og tildanner sit emne, hvorledes han opfatter sit 
kald, hvilke tanker han nedlægger i sit arbejde og hvor- 
ledes han gør sproget til sine digtersyners tjenerinde. 

Thi er der en mangfoldighed af tilfældige og ufuld- 
komne former i hans produktion, så er der en sjælden 
enhed og oprindelighed i indholdet. Den der blot er 
nogenlunde fortrolig med hans stil, vil genkende den i 
hver linje fra hans hånd, i selve ordenens tonefald. 
Man føler, at det er en mand, som med åndens myndig- 
hed har skabt sig et eget sprog, fordi han havde en 
egen tankeverden; en mand, som nedlægger udbyttet af 
sine kampe, udtrykket for sin begejstring, for sine lidelser, 
sit håb og sine anfægtelser i et hidtil ligesom uberørt 
sprog, som først hans mesterhånd giver liv og bevægelse. 
At læse Evalds digtninge er at lære en rig og ual- 
mindelig personlighed at kende, at fordybe sig i dem er 
at genopleve indholdsrige øjeblikke i vort folks historie. 

Som det fremgår af flere i det foregående anførte 
udtalelser, anså Evald sig selv for sorgens højtidsfulde 
digter, og Øhlenschlæger har senere fastholdt dette billed 
og overleveret det til v.or tid. Der ligger dog heri en 
stor ensidighed, måske en helt forfejlet opfattelse. 
Digterens egne udtalelser i den retning hidrører enten 
fra særlig nedtrykte øjeblikke eller e* dog nedskrevne 
til tider, da legemlige lidelser havde en overvejende 
indflydelse på hans stemning, og de træffer ingenlunde 
kærnen i hans digtergerning. Overfor hans tragedier 
står komedierne, overfor sørgesangene festdigtene, over- 
for Pantakak står Filet. 

Kærnen i Evalds personlighed som i hans gerning 
er den, som er det centrale i enhver ægte digternatur: 
han er entusiast. Som barn vil han være alt hvad 
ualmindeligt han hører tale om, som yngling vil han 
være helt; han henrives af glæden som af sorgen, af 
vin og elskov som af religionen og af fædrelandets ære. 
Således var hans liv og således blev hans digtning. Kun 
når han helt betages af sine ideer eller sine stemninger, 
formår han at nå de højder, i hvilke hans ånd bevæger 

sig med sin fulde lethed, at tale det sprog, der slutter 
sig så uforligneligt om tanken. Men det kan ingenlunde 
siges, at det overvejende er smertens toner, der da lyder 
fra hans læber; han henrives lige så ofte af en dyb 
glæde, eller af beundring for det store, af tilbedelse for 
det guddommelige. 

Hvor besynderligt det end kan lyde, er der til trods 
for den udprægede modsætning et dybt åndeligt slægtskab 
mellem Evald og hans geniale samtidige i Sverige, Mikael 
Bellman. Også han er først og fremmest digter, liden- 
skabeligt greben af stemningerne, lige fra den vildeste 
livsglæde til den mørkeste fortvivlelse og livslede. I 
deres livsførelse lignede de som bekendt i mange måder 
hinanden, og ligesom Evalds havde Bellmans barndom 
og ungdom en stærk religiøs baggrund. Men ingen 
modsætning kunde være større end den, de to mænd 
repræsenterer i deres digtning. Bellman blev den 
barde, om hvis lykke Evald drømte på højen, han som 
i den kølige sommeraften «forstyrres af de dansende 
piger, der opfordrer ham til at synge til Amors pris, 
medens han hensunken i sig selv, ubekymret om dem, 
atter og atter gentager sin sang om vingudens sejr- 
vindinger og vinens glæder. » Om sig selv kunde Evald 
derimod vidne: 

mig har krigslyd og vinen og elskov 
altid mægtig fortryllet, men aldrig 
fyldt med sang — ! 

Hos ham vandt heltedrømmene overhånd over den 
umiddelbare livsnydelse, og medens han stod i fælles 
jordbund med Bellman, i de samme vaner og tilbøje- 
ligheder, i den samme tidsalder og med et beslægtet 
naturel, vendte han sig med hele sin stærke sjæls energi 
til den modsatte side, i stræng forsagelse af alt hvad 
der kunde friste ham til at blive sin egen sanger. Hans 

stolte natur kunde ikke finde sig i at tjene nogen ringere 
end den største og stærkeste. 

Præsten Schønheyder sammenstiller i et af sine 
foran nævnte breve Evald med Wieland, som fra stræng 
religiøs digter udviklede sig til ordfører for en meget 
slap moral; Evald, siger han, har gået den modsatte 
vej. Dette er nu vel rigtigt for så vidt som den danske 
digter i sit levned efterhånden kom bort fra sin ung- 
doms forvildelser, medens den 'religiøse selvbesindelse 
blev altid dybere og alvorligere hos ham; men hvad 
digtningen angår kunde der snarere synes at være noget 
aldeles tilsvarende i de to mænds udvikling. Også Evald 
begyndte med strængt bibelske emner og gik senere fra 
dem over til rent verdslige; ja ligesom Wieland for- 
herligede det græske hedenskab med sit frie tankeliv 
og sine frie sæder, således tilbagekaldte Evald det 
nordiske med hele sin vilde kamplyst og grumhed. 
Alligevel har Schønheyder ret i at modsætte dem i 
deres udvikling; thi den verdslige digtning, Evald søgte 
hen til, gik ud på at forherlige det store og ædle i 
menneskelivet, udfoldelsen af menneskenaturens kraft 
og højhed, medens han ikke fulgte de lokkende røster, 
som vilde drage ham over til Wielandske emner, i livs- 
nydelsens og skønhedsdyrkelsens farlige egne. 

Den indvending vil neppe ligge fjernt for en moderne 
betragtning, at en modsætning som den antydede har 
sin naturlige forudsætning i Evalds nedbrudte helbred 
og • hensvindende livskraft, medens Wieland blev en 
gammel mand. Men dette har i virkeligheden intet på 
sig. Den mand, som skrev «Kong Kristian stod ved 
højen mast» og « Liden Gunver vandrer somhelst i 
kvæld », vilde tilvisse have været i stand til at skrive 
også dityramber og erotiske sange, om han havde villet, 
og at livslysten ikke var uddød i hans unge sind, haves 
der vidnesbyrd nok om. Wieland derimod var efter 

alle beretninger en såre adstadig natur, der kun lod 
fantasien have frit løb, men i øvrigt var et mønster på 
en bedsteborger og ægtemand. Og endelig var jo Klop- 
stok, deres fælles udgangspunkt, ligesom de gået over 
fra den religiøse til verdslig poesi uden enten i sit liv 
eller sin digtning at opgive sit højtidelige alvor. 

Set i store træk og i tidsafstandens fjerne klarhed 
kan man sige, at de nordiske digtere Evald og Bellman 
svarer til de tyske Klopstok og Wieland ; det var jo en 
nær beslægtet folkelighed, der stod i en nær beslægtet 
udvikling, som fostrede dem. Modsætningen mellem de 
to par er såre karakteristisk. De to tyskere er først og 
fremst gennemdannede personligheder, mønsterværdige i 
deres optræden, med adgang til de højeste samfunds- 
kredse; deres modsatte standpunkter træder frem i et 
ideelt klædebon, som en åndfuld leg i bunden og ubunden 
stil. De to nordboer derimod er personligt betagne af 
deres digtning, de hengiver sig helt og deres liv får sit 
præg af den. Hvad de derfor mangler i ydre avtoritet 
og omfattende virksomhed, det har de langt forud i 
poetisk kraft og umiddelbar genialitet. Når dertil 
kommer, at vi kan iagttage, om ikke den samme, så 
dog en beslægtet modsætning mellem Holberg og Lessing, 
den umiddelbare komiske produktion og den smidige, 
alt omfattende dialektik, så bliver den, i alle tilfælde 
for et vist tidsrum, en kendsgerning, hvis betydning 
ikke bør undervurderes. 

Historisk hører Evald nærmest sammen med Klop- 
stok. Denne havde i året 1748 begyndt udgivelsen af 
sin « Messias » og indkaldtes 3 år efter af den ældre 
Bernstorff til Danmark for her at kunne fortsætte sit 
store heltedigt. Det blev et nyt udgangspunkt for den 
tyske literatur, idet Klopstok igen gav digtningen det 
dybe og alvorlige indhold, som næsten helt var gået 
tabt i de sidste århundreder; han stillede fordringer til 

emnets højhed, stemningens alvor og sprogets værdighed, 
som mindede samtiden om de ypperste digtere i den 
græske oldtid og med ét gav en ny målestok for hvad 
der kunde og burde kræves af digtekonsten. Lessings 
samtidige kritiske virksomhed og Wielands kort på- 
følgende verdslige digtning dannede en velgørende mod- 
vægt mod ensidighederne i Klopstoks storladne epos, 
men dette fik dog som (Jet dybest nationale en over- 
vejende indflydelse på den nærmeste menneskealder. 

Den direkte indflydelse på Evald kan ikke miskendes ; 
det første og et af hans betydeligste værker skyldes for 
en stor del Klopstoks påvirkning. Også det næste, Rolf 
Krage, er fremgået af samlivet med den tyske digter og 
et forsøg på at virkeliggøre hans tanker. Det er derfor 
berettiget at kalde Evalds første digterperiode den Klop- 
stokske; de følgende er udelukkende Evaldske. 

Det er dog meget langt fra, at den danske digter 
Jean siges at være sin tyske forgængers efterligner; han 
er hans åndsfrænde og selvstændige lærling. Deres 
personligheder var meget forskellige og det ses i hver 
linje, som er udgået fra deres hænder. For Klopstok 
er ideen det væsenlige, det store billed, den mægtige 
følelse, — ordene er det mere tilfældige, de kommer 
som af sig selv i en ustandselig strøm, medens han helt 
er optagen af sine digtersyner. Han forsmår rimet, der 
er så væsenligt for de germanske sprog, og vælger de 
græske versemål, som enten forfører ham til en hen- 
flydende bredde eller frister til barsk korthed. Helt 
anderledes er det med Evald. For ham bliver tankens 
begrænsning, billedets klarhed og sprogets fynd hoved- 
sagen; det står alt i de første forsøg som hans mål og 
det skinner igennem i hele hans anlæg også af «Adam 
og Eva». Han foretrækker således de rimede alexan- 
drinske vers for det rimfri hexameter, og han afvexler 
tilmed i mellemspillene med andre kortere verseformer. 

Ligeledes foretrækker han den dramatiske form for den 
episke, hvorved de enkelte personer træder bestemtere 
frem og handlingen vinder så væsenligt i anskuelighed. 
Som foran fremhævet kan der ikke mere være tale 
om at fastholde Adam og Eva eller de samtidige kan- 
tater o. 1. i den levende literatur; kun enkelte vil have 
tålmodighed til at læse dem i sammenhæng og fordybe 
sig i den tankegang, som har ledet digteren ved deres 
anlæg. Derimod er der talrige partier i dem, som 
enhver der har sans for alvorlig poesi vil kunne læse 
mange gange uden at trættes og som altid vil beholde 
deres plads blandt det ypperste i vor lyrisk-dramatiske 
literatur. Dette gælder således om kantaterne over 
Fredrik 5. og de noget senere passionskantater, i hvilke 
for første gang Evalds klangfulde vers lyder os imøde. 
Således i « klagesangen » : 

HoJd, tåre, op at trille, 
og du, vor citar, stille! 
nu bæres kongen bort 
til graven! osv. 

og i arien ved universitetets sørgehøjtid: 

Udødelige eftermæle! 
du stråle fra de store sjæle, 
som ingen alder skygger for! 
kostbare rest af Nordens glæde, 
du skal dog ikke graves ned! 

Således også i arien ved Kristi grav: 

Himlens stærke våger over 
herrens salvede, som sover. 
Hør, Kerubens harpe lover, 
magter*) tordne nær herved. 
Skælver, dristige, som vover 
at betræde dette sted! 

Og på samme måde i recitativerne, som f. ex. hvor han 
skildrer naturens rædsel for døden: 



*) D. e. mægtige engle. 

Skræk har omspændt mig, al naturen tier, 
og vinden hvisler ej som før i cedren, 
og bækken triller sagte ned ad klippen, 
og sangerinden priser ej sin skaber. 
Men dybt i lunden under skumle skygger 
omkryber skræk og vinker ad naturen, 
og peger steds — hist bag ved mørket. 

I «Adam og Eva» er der nu såre meget at glædes 
ved og at beundre, både i den dybsindige udvikling af 
syndens snigende arbejde i menneskehjertet, og i skild- 
ringen af de overnaturlige modsætninger mellem lysets 
ånder og mørkets magter og de forskellige afskygninger 
mellem begge. Der er her en mangfoldighed i digterens 
toner, lige fra den vildeste ondskab og trods til den 
inderligste glæde over tilværelsens skønhed og herlighed 
og de stærke følelser, som sættes i bevægelse af synde- 
faldet, den retfærdige vrede over brøden og det gådefulde 
budskab om nåden. 

Med størst patos er de faldne ånders høvding Baal 
(Ba-al) skildret; han var fordum den første i englenes 
kor, men faldt, fordi han selv vilde være gud, og lever 
nu kurt i sine mørke drømme om hævn. I den tredje 
handling taler han således til sine lidelsesfæller: 

I mørkets ægte børn! først du, hvis skarpe øje 
ser det tilkommende, det dybe og det høje, 
min førstefødte, hør! og støtte for min magt, 
hvis list er himlens skræk, o vise ånd, giv agt! 
Men du, hvis ædle mod fortjente bedre skæbne, 
stridbare guders slægt! dig skal min hævn bevæbne, 
og når I se vor spot og mærke på vor skam, 
da tændes flammer op, som kan fortære ham! 

Hør det, du tavse nat! I skrækkens mørke dale, 
fornemmer hvad jeg svor og agter på min tale! 
om jeg, jeg herren, ej nedstyrter støvets gud, 
da slotte hævnens ild mit navn for evig ud! 

Herpå fortsætter den « førstefødte » Molok: 

Da stjernehimlen brast (jeg blues ved at nævne 

vort vanheld), himlen sank, — fald som jeg vist skal hævne! — 

da lå jeg følesløs. Død, som af torden rørt, 

fornam jeg intet, før din høje røst blev hørt. 

Med rædsel vågnende fornam jeg, at du brølte 

højt over klippens ryg. Jeg véd ej, hvad jeg følte. 

Tilgiv min svaghed: skræk! jeg skjalv, dengang jeg så 

det alt for skumle sted og mørket, hvor jeg lå. 

Men denne skræk forsvandt. Et ædelmodigt hjerte 

opløftes, slaven kun begraver sig i smerte. 

Du så den bitterhed, hvormed jeg kom ihu, 

at jeg var ej så stor og ej så pint som du! — 

Da herre, ved din arm opstod et mægtigt rige 

i mørket, skræksomt, stort, blandt troner uden lige! 

Det kommer derefter til et sammenstød mellem Baal 
og Eloa, den engel, som har indtaget hans plads i 
himlen. Baal, hvis raseri er steget til det højeste ved 
menneskets skabelse af gud, i guds billede, vil kaste sig 
over Adam og Eva for at tilintetgøre dem, da Eloa 
træder imellem og viser ham tilbage. Der udvikler sig 
nu følgende samtale: 

Eloa. 
Afmægtigt raseri! hvo er vel den, som vover 
at true himlens ven, som almagt våger over? 
Mon Baal har forglemt den store herrens dag, 
at han står op endnu og trodser mod hans stag? 

Baal. 
Slå, knus, dræb .... 

Eloa. 
Med foragt! så herren ej dit hjerte, 
at enden på din straf var alt hvad du begærte? 
Men evig, evig, Baal! evig skal du se, 
at du har rejst dig op mod den almægtige! 



Baal. 
Min lyst er ingen straf. 

Eloa. 
Men se det, dig til plage, 
at synden kun var stor, men kræfterne for svage. 

Baal. 
Og har Obaddon ej fortalt den grumme vrede, • 
den . . . 

Eloa. 
Han har hørt dit skrig. 

Baal. 

Dog aldrig hørt mig bede, 
ej hine trældoms råb, ej nedrigt hykleri. 
I lyset er du træl, i lænker er jeg fri. 

Eloa. 
Først stolthed, siden skræk forblinder ondskabs øje. 
Først så du ej hans magt og trodsede den høje, 
nu ser du kun hans magt og stræng retfærdighed. 

Baal. 
Og mig, mig ser jeg selv! 

Eloa. 
Og blues ej derved? 

Baal. 
Er jeg ej den som er og var og steds skal være? 
Mon ikke tusende min magt og visdom ære? 
Se, solen flyr mit skridt og himlen skjuler sig, 
når dybet buldrende med skræk forkynder mig! 

I modsætning til denne dæmoniske patos findes der 
en række udbrud af de gode ånders glæde over skab- 
ningen, særlig mennesket, og af deres ydmyge tilbedelse 
af den evige godhed. Da så syndefaldet kaster sin skygge 
over hele naturen, udtrykkes dens sorg og angest atter 
i englenes samtale. Menneskets særlige skytsånd Irmiel 
siger: 

Se, manden er ej mer. Hør blomstret halvdødt klage 
på slangens grumme tand! hvo redder nu det svage? 
Det er ej mer. Og se, den rose var min lyst, 
om den jeg sagde: du skal blomstre ved mit bryst! 

Den er ej mer. Min ånd beklager cedrens skygge, 
om den jeg sagde glad: herunder vil jeg bygge! 
Den faldt, et grådigt dyr oprev dens stærke rod; 
men jeg vil græde dér, hvor før min ceder stod. 



Se herrens hånd er tung på jorden, højt ophæver 
han en almægtig arm, og alt det skabte bæver. 
Ak, vis dig ej så grum, ej så forfærdelig! 
O godhed! godheds gud! kan vreden skjule dig? 



Derefter kommer Gabriel for at meddele ham det 
glade budskab om muligheden for en frelse: 

Irmiel. 
Men sig mig .... 

Gabriel. 
Det er ting, som ingen tunge taler, 
et dyb, et godheds svælg, umålt og uden bund, 
et ord, som nævnes kun af nådens egen mund, 
et helligt rædsel for de allerstørste magter, 
som kun Eloa selv, og bævende, betragter! 



Det er det visdoms dyb, hvori de største svimle, 
et fremmed under for de allerældste himle, 
ufatteligt, og dog ... . 

Ak vedst du hvad vi så? 
Vor helt, som alt på knæ for dommens trone lå! *) 
Før havde vredens ånd ej forebragt sin klage, 
før dækket skiltes og Eloa gik tilbage. 
Da først, da så vi ham — hvor salig så han ud! 
Én hånd mod mennesket og én mod hævnens gud. 
Strax taltes overalt om fryd, om en forsoner, 
om nåden. Urims kor slog harpens høje toner. 
Obaddon ene skjalv, opløftede sin arm 
og græd; hans røst var høj, men ej som før af harm. 



*) Obbadon, dødens engel, som anklager den usynlige magt, 
som frarev ham sværdet, da han vilde dræbe mennesket. 

Eloa sitrede. Men ingen af os kendte 

den helt, hvis ansigt steds mod dommens trone vendte. 

Den store ånd, som står ved guds retfærdighed, 

så mer end vi, men skjalv og blegnede derved. 

Da kom et mægtigt råb: algodheds gud er værdig 

at være stor, og stærk, og hellig, og retfærdig! 

Og hele himlens hær igentog samme råb, 

til tronens skjul faldt ned. 

Hertil kan endnu føjes Irmiels lovsang mod stykkets 
slutning, hvis « efterlignende harmoni* alt en samtidig 
anmelder beundrer: 

sangere, hvis høje harpe lærer 

de sidste hvirvler evighedens under! 

1 som besynge natten og det gamle Kaos, 
begyndelsen og Kerubimers fødsel, 

og ordet, da han med almægtig torden 
fremkaldte himmelen og jorden! 

Og I, som dristig med harmonisk bulder 
besynger stridens dag og almagts vrede 
og mægtige kæmpers fald! 

Og I, som forsker i det dybe 
og synger skæbnens mørke sange, 
naturen og den underlige kæde, 
som knytter ting ved ting! 

O sangere, hvo har så høje toner, 
at han besynger menneskets forsoner? 
hvem rører værdigt ved de gyldne strænge 
at synge godheds magt? 

Og Ituriel, Evas skytsånd, svarer: 

Da godhed skabte millioner, 
bekvemme til lyksalighed, 
da tabte jeg mig i det høje, 
forundret svimlede mit øje 
imellem skabningen og gud. 

Men nu, da nåden selv forsoner 
den synd, som den fortørnes ved, 
nu ser jeg intet i det høje, 
nu dæmmer godhed for mit øje 
og alt det skabte slettes ud! 



Efterat have udgivet «Adam og Eva» stod den 25 
årige Evald ved begyndelsen af sin selstændige udvikling, 
bort fra den Klopstokske påvirkning. Han lagde sig efter 
at lære mennesket, de virkelig levende mennesker, at kende. 

Dette var kun en yderligere udvikling af, hvad der 
i modsætning til hans forbilled, alt lå som en ejen- 
dommelighed i hans første digtning, sansen for det klart 
formede og individuelle. Det abstrakte emne trykkede 
ham, før han nåede at få det tilendebragt, og de Shake- 
speareske skuespil kom hans egen trang til en fyldigere 
forståelse af menneskenaturen til undsætning. Samtidig 
blev han så truffen af de forfærdelige sygdomsanfald, 
som berøvede ham enhver udsigt til at gøre sin lykke 
i verden og lod ham tabe herredømmet over sin til- 
bøjelighed til drik. 

Det var denne personlige udvikling, som gav den i 
Corneilles og Klopstoks skole stærkt udviklede patos sin 
modvægt i de psykologisk -humoristiske øvelser og den 
komiske digtning. Gennem dem nåede Evald til den 
fulde åndelige selvstændighed og digteriske ligevægt, der 
betegner ham som lyriker og som skaber af en national 
og folkelig digtning. 

Med få undtagelser savner de ældre lyriske digte 
den glød i følelsen og det malmfulde festlige sprog, 
som udmærker så mange af dem, der er skrevne efter 
Adam og Rolf. Udviklingen af det fulde mesterskab 
ligger i årene 1770 — 72; derpå står digteren et par år 
på højdepunktet af sin produktion, både i henseende til 
rigdom og værd; så aftager den igen, medens dog 

enkelte kvad endnu fuldt ud kan måle sig med det 
bedste af hvad han har frembragt. — Vi skal først 
dvæle ved de egenlig lyriske digte. 

Største delen af Evalds poesier var som bekendt 
fremkaldt af andre; det var betalte lejlighedsdigte. Det 
er dog i hans bedste tid kun enkelte, som ved denne 
omstændighed helt taber deres værd; de fleste har et 
større eller mindre element af selvstændig digterisk 
inspiration. Det er ganske vist kun en lille kreds af 
tanker, som han udformer ved disse lejligheder; men 
han forstår dog så mesterligt at variere dem og afvinde 
dem stadig nye sider, ligesom han vælger stadig nye 
rytmer, at hvert digt har sin fuldt udprægede ejen- 
dommelighed og sin selvstændige skønhed. 

Den ene række af lejlighedsdigte er knyttet til 
bryllupper. Her er det betragtninger over lykken i 
menneskelivet, som digteren jævnlig fordyber sig i; det 
er som en fyldigere og idérig udførelse af, hvad han i 
sine grundrids gjorde udkast til i det tidlige ungdoms- 
arbejde: Lykkens tempel. 

Det ældste virkelig beåndede digt i denne række er 
fra sommeren 1770. Han henpeger her først på naturens 
mangfoldighed, skabelsens fylde, der kun er enig i ét, 
nemlig at forherlige guds godhed: 

Højt, jordens vise, tør du vove 
din flugt! afmål kometers vej, 
tæl mælkevejens myriader, 
vej solekredse mod monader, 
opdag naturens skjulte love, 
se godhed — og begrib den ej! 

Hver dråbe i et hav af nåde, 
hver spiller med forskellig pragt: 
du solens spejl, og du, som torden 
omhylles med til skjul for jorden, 
I fryde på en modsat måde, 
ens i at prise godheds magt. 

Du vift i myrten, syng hans ære, 
og kom, orkan, hans navn ihu! 
styrt, strøm, skyl, bølge, il at prise! 
brist lille boble for at vise, 
hvor evig stort det svælg må være. 
hvor verdner tabe sig som du! 

Denne godhed har hos alle nedlagt samme længsel 
efter «den jordiske lyksalighed*, kun at hver forstår 
den på sin vis: 

Spørg Hildebrand: hvorop han stiger? 
og Gustavs datter spørg: hvorned? 
én: hvor han stønner hen i panser? 
og én: hvorhen hun sminket danser? 
spørg den som stormer, den som sniger — 
de svare: til lyksalighed! 

Én skyr, én efterstræber ære; 
én dyrker, én foragter ro; 
én ler, én frydes ved at græde; — 
men hvilket er den største glæde? 
al godheds rigdom skal man lære, 
og alles påstand skal man tro! 

Som den sande lykke fremstiller sig da dyden og 
som dens reneste smykke et kærligt ægteskab. 

To år senere udfører han samme tanke i andre 
billeder: 

Ord eller lyd, som Babels hvirvelvinde 

forfølge, tumle, splitte ad til nu! 

ord, som i brødres læber daglig blandet, 

forstås om alt, og af enhver om andet: 

lyksalighed! o lad min sangerinde 

begribe dig, o lyd: hvad siger du? 

Thi liflig er du, lyd, som harpens toner, 
som vestenvindens sang blandt roserne. 
Hvor er du da? o lad en stråle vise 
den yndling, som du trættes ej at prise! 
i støv, i guld, ved hytter eller troner, 
hvor skal jeg søge den lyksalige? 

Den sande lykke findes kun hos den gode og vise; 
men selv Adam, der var skabt i guds billed, savnede 
noget, indtil han fik kvinden. Således forherliges dette 
ægteskab, og han henvender sig til brudgommen: 

Alt lyser Hymens fakkel højt til glæde 
og Amor følger med sin gyldne pil. 
Alt møder himlen dig, se, den udbreder 
sin rige gave, dyd og yndigheder! 
alt knytter den lyksaligheders kæde, 
som godhed selv besegler med et smil. — 

Fra samme år er en bryllupsang, som særlig for- 
herliger kærligheden som den højeste magt i livet: 

du, hvis stærke flammer drive 
det store hjul i verdens ur! 

Den genfindes i alt og alle, oplivende, styrkende, 
udjævnende alle modsætninger, som da den bragte de 
første mennesker bod for deres fald: 

Så øm, så venlig og fortrolig, 
o glædens moder, haster du 
fra fyrstens slot til hyrdens bolig, 
så trofast er dit smil endnu. 
Selv æren ågrer med sin lyst, 
kun du frembyder og udbreder 
din rigdom, dine saligheder 
i heltens og i slavens bryst! 

3 — 4 år efter skrev Evald i Søbækhus sin sidste 
bevarede bryllupssang; han fik 3 rigsdaler for den og 
der blev kun opgivet ham, at bruden var 25 år og at 
den skulde indbindes i kvart. Han bruger her billedet 
af den bundne Samson: hvad kan varigt binde et men- 
neske, således at hele dets natur er fængslet og voldgivet 
den som bandt det? 

Dæmp- harpens klang, og neppe røre 
din lette hånd ved strængene! 
nyn slummer i den stærkes øre, 
du glædens kælne sangerske! 

nyn tryghed i den vises bryst! 
men kvæl hver lyd, som tør advare 
selv i dit skød om list og fare, 
i raske hvirvler af din lyst! 

Den helt, som løver slavisk dyrke, 
blødgør hans sjæl og frit ham ud! 
o sig, hvori består din styrke, 
du jordens underlige gud? 
betro mig trygt, med hvilke bånd 
din høje sjæl kan sikrest bindes, 
hvoraf den stærke snor kan tvindes, 
som ikke smelter i din hånd! 

Han nævner rigdom; men da han så vækkes af sin 
slummer, sønderriver han let de gyldne bånd. Så nævner 
han ærens demant-kæde: 

Dæmp harpens lyd! han slumrer atter; 
med diademer bind ham nu. 
Dog, dåre, tænk på Gustavs datter, 
kom Tysklands femte Karl ihu! 
Bind jordens gud med purpurbånd, 
hæft ham med stål til verdens trone, 
omslyng hans hoved med en krone: 
det er ham glas i barnets hånd. 

Derpå fremhæves elskovs rosenkæde, men ej heller 
den kan holde. Først ægteskabets mangetrådede snor 
sejrer: 

Det bånd, som dyd og klogskab spandt, 

som Amor snor og Hymen knytter 

og almagt hærder og beskytter, 

det stærke bånd, det evig bandt! — 

Overfor disse glade kvad står rækken af sørgesange 
over afdøde; vi skal her foreløbig kun dvæle ved dem, 
der er skrevne i andres navn. Grundtanken i dem er 
dødens tvivl og uvished, kampen for at bevare udødelig- 
hedens håb. Således i sangen fra begyndelsen af året 
1772: 

Almagts ord, du store anker, 
du som verden hviler ved, 
hold min sjæl, hæft mine tanker 
til din trygge salighed! 
let og svag og uden ror 
kastes jeg af hvirvelvinde; 
herre, lad mit øje finde 
havnen, som din nåde svor! 

Når jeg på en troløs bølge 
ser et glimt af stjernerne, 
og den viger for sit følge 
og jeg synker gysende: 
o da kom min sjæl ihu, 
store styrmand og vejleder! 
vis mig glimt af saligheder, 
der var evige som du! 

Vis mig bag ved dødens skygge, 
som omspænder støvet her, 
stedet, hvor udvalgte trygge 
lære først hvad livet er! 
Livets kilder, vis mig dem 
vælde ud af almagts trone, 
og den evig grønne krone 
og det ny Jerusalem! 

Og efterat have udviklet dette videre og anvendt det på 
det foreliggende tilfælde, slutter han igen: 

Salige, tilgiv min smerte, 

tåren flyder ej for dig! 

ak mit sønderknuste hjerte 

føler kun mit tab og mig! 

hvad skal støvet hvile ved? 

hvor er tryghed? — verdens anker, 

almagt, hæft de bange tanker 

til den dødes salighed! — 

I slutningen af samme år skrev Evald over præsten 
Andreas Schytte, om det uransagelige i guds råd, når 
han kalder den virksomme og tilsyneladende uundværlige 
og lader den hårdt plagede leve: 

Mon støv kan følge med den høje? 
hvem fandt hans spor og hvilket øje 
har set hans underlige vej? — 

Sex uger efter døde præsten Johannes Kinast på Fred- 
riksberg; i sin sang over ham følger digteren den ud- 
friede ånd, medens han lader de efterlevende være ene 
med deres sorg. Kan den hedenfarne se dem og føle 
med dem; fængles han endnu af vore sysler og bekym- 
ringer? 

Mon den, som knæler for den høje, 

fornemmer lyd af skabningen? 

ser han vor jord og véd hans øje, 

om nattens vinger skjuler den? 

mon mulm, som støvet gyser ved, 

kan nå den høje sjæl, som rolig 

ser ned imod sin faldne bolig 

fra Kerubimers evighed? 

Nej, Kinast, nej! i livets strømme, 
som rev dig bort, i lysets hav, 
hvor herlighedens sole svømme 
rundt om din ånds bundløse grav, 
i rigdoms dyb, i nådens skød 
kan smertens skygger ej opdages; 
du vedst ej, at dit støv beklages, 
du ser kun livet i dets død. — 

I andre sange, både lejlighedsdigte og frie poesier, 
kommer Evald ind på de samme modsætninger under 
billedet af årstiderne og dagstiderne: han skildrer vårens 
og morgenens skønhed, eller aftenens, nattens og de 
mørke årstiders vemod og rædsel. 

Det er ikke ofte, vi hos Evald finder vårens pris, 
således som den lyder i hans lyriske udbrud «på højen». 
Des mere må det røre os, når den oprindelige livsglæde 
i ham en enkelt gang bryder igennem. Der er opbevaret 
en kort lille kantate fra en koncert i Maj 1771, og i 
denne tager digteren sit udgangspunkt fra den nylig 

fødte vår, som overvandt en lang og mørk vinter. Han 
sammenligner i et noget indviklet billed solens kamp 
med naturen med elskovens sejrrige fremgang: — 

indtil hun træt af sin forstilling taber 

sit slør, først lidt, så mer, så rent — og smiler 

og viser sig igen i al sin skønhed: 

således gav naturens strænghed efter 

for solens smil og for dens strålers magt. 

Og denne sejr overfører han da igen på den ukonstlede 
natursang, der bryder igennem en vedtagen stræng konstlov : 

Yndige natur, vi glemme 
tonekonstens lyst og tvang, 
når hyrdindens glade stemme 
blander sig med lærkens sang! 



Gylden er, o konst, din lænke, 
men for tung for det vi tænke, 
men for svag til at indskrænke 
hjertets høje følelser! 
Genlyd af de danskes ære, 
genlyd af velgerninger, 
sang, ukonstlet skal du være 
som det bryst, hvis tolk du er! 

To år efter, i Rungsted, begynder Evald et bryllups- 
digt med vårens pris: 

Nu smiler solen stolt bag åbne himle, 
naturen føder, unge glæder vrimle 
omkring dens bryst. 

Og samtidig skildrede han dens mangfoldige skønheder 
i sin berømte sang: « Rungsteds lyksaligheder ». 

Skildringen af vinteren, efteråret, aftenen og natten 
er snart let humoristisk, snart vemodig, snart opfyldt 
af mørkets rædsler. I en kantate fra « efterhøsten 1771 » 
varierer han de linjer: 

Se, livet dør! thi har ej livets moder 
holdt op at føde? ak, naturen falmer! 

Året efter bruger han årstiderne i en bryllupssang, halvt 
gysende for den kommende vinters barskhed, halvt spøg- 
ende med dens vilde lader, men fortrinlig malende med 
ordenes tonefald: 

Bag Zembla er et bjerg af sølv som stiger 
mod himmelen; dér bor den stolte kriger, 
indsvøbt i tykke skyer af evig sne 
og mørk og grum og græsselig at se. 
Dér troner solens fjende, han som strider 
med livet fra utænkelige tider; 
dér ruster han sig ud til evig krig 
mod håbets børn og dem som glæde sig. 
Hans røst er storm, hans hule suk oprører 
afgrunden og forstyrrer skibets fører; 
hans øjnes vink er mulm og nat og død, 
hans lumske smil gør himlen bleg og rød. 
O fly, natur! alt ser man ham nedstige 
fra bjergene af sølv, den skrækkelige! 
Ser ham! hist, svøbt i. tåge, vandrer han 
på ryggen af det vilde ocean. 
Fra polens bredde kan man alt fornemme 
hans vilde fnysende, hans vredes stemme. 
Alt kommer han beredt til kamp og krig, 
og solen flyr og glæden skjuler sig. 
Naturen blegner, sukker dybt og græder, 
den hyler, sønderriver sine klæder, 
ifører sig en sæk, et hæsligt slør, 
og stønner, sprætter, mattes ud og dør. 

Derefter går han med lette vendinger over til sine brude- 
folk og priser det ly for årstiden, som de har fundet. 

Endnu mere malende og humoristisk befriende er 
det selvstændige digt « vinteren »: 

Ned fra Finlands nøgne skær 
stiger vinteren ukaldet, 
sitrende og grim og skaldet, 
kold og bleg, på næsen nær. 

Knarvurn knurrer han og brummer ■ 
langs med Dovres mørke ryg, 
væmmelig i sang, og styg, 
når han stønnende forstummer. 

Dette udføres videre med hensyn til fuglene, både dem 
som drog bort og dem som blev tilbage, hvorefter han 
ender med denne mesterlige skildring: 

Jorden synes bag sit slør 
stiv og dorsk og grim af alder, 
løvet brunes, krummes, falder, 
græsset gulner, hælder, dør, 
søen hvidnes, hærdes, fryser, 
bække sagtnes, standse, stå, — 
er det vel at undre på, 
at min stakkels Muse gyser? 

Digteren har selv besvaret dette spørgsmål i en 
prosaisk efterskrift: «Ved min ære, nej! Men om den 
gode jomfru ikke gerne kunde have tavt, til hun var 
bleven optøet, det er en anden sag.» 

I de to digte, som han selv har givet overskriften 
« Aftenen*, udvider billedet af den mørke kæmpe sig til 
en modsætning mellem solen og natten. De er digtede 
i Rungsted og man kan tænke sig, hvorledes aftenens 
vemod her har virket på den modtagelige digter, så han 
i solens nedgang bag de vestlige skove og mørkets frem- 
brud ud over Sundet har set en daglig kamp mellem 
guden og jætten, en kamp, i hvilken han med lidenskab 
tager gudens parti og kun har den bekymring, at det 
må lykkes ham i tide at undkomme for sin arge fjende: 

Indsvøbt i al sin skræk og vred og vild 
nedbruser han fra bjergene . . O fly, 
du rosens og de spæde liljers ven I 
o skærts ej mer så tryg med Sølunds høj, 
din fjende kommer, fly, du gyldne sol! 
Fra Helsinge, fra østens nøgne fjeld 

nedbruser han; hans åndedræt er storm, 
og hul og sørgelig som bølgens lyd, 
der tørner mod en ensom klippes fod 
er lyden af hans komme. Glædens spor, 
hvert yndigt maleri af grønt og guld, 
hver gnist af skovens skummende krystal, 
hvert flygtigt glimt af bølgens sølvblå ryg 
har alt hans store skygge slettet ud; 
bag ved den morder er naturen død! 

Som en mø, der vredes over at hendes elsker flyr, men 
opdager at han er i livsfare og da selv skynder på hans 
flugt, — således rødmer højene i aftensolen, men blegner 
strax efter ved at se nattens kæmpe drage frem, medens 
duggen vidner om deres sorg over hans sejr: 

Sort er hans skjold som sorgen, som det flor, 
bag hvilket enken græder; skrækkeligt 
som almagts slør, hvormed den skjuler sig, 
når den i harm tillaver dødens ild. 
Et ildrødt meteor er jættens sværd — 
o se det lyne bag hans hjelm og fly, 
du milde kæmper med det gyldne hår! 

I det andet digt råder det vemod, som må over- 
vælde mennesket ved synet af den ulige kamp mellem 
livet og døden; digteren ønsker kun en snarlig ende 
på den; han tåler ikke at se de sidste mægtige lysstråler 
op over himlen: 

Skjul din stråle, skån mit hjerte 
for det sidste spor af lyst! 
Frydens glimt i skyer af smerte 
knuse kun mit svage bryst. 
Dette nu, hvori du smiler, 
dræber dig, du jordens ven! 
mørket haster, døden iler, 
ingen almagt standser den. 
Skjul den snart, o skjul din glæde! 
bland den ej med skrækkens sky! 
svøbt i mørket vil jeg græde, 
til min elsktes fjender fly! 

I et grundløst mulm forsvinde 
hvert et glimt, som trøster mig, 
medynksløse hvirvelvinde 
døve mine klageskrig! 

Og han tilføjer en anden slutning på samme tankerække : 

Klogskab, skån en følsom dåre, 
skån ham for dit kolde råd! 
visdom, røv mig ej min tåre, 
håb, misund mig ej mm gråd! 

Og hermed er vi da tillige midt inde i en anden 
række af Evalds poesier, de rent personlige udtalelser 
af hans sjælsstemninger. Om disse gælder det i fuldeste 
mål, at de ånder smerte og angest, og kun sjælden lader 
et smil bryde gennem tårerne. Kun de mørke og mod- 
faldne øjeblikke vakte hans trang til uopfordret at forme 
sine følelser og tanker i vers; det blev ham en befrielse 
at nævne de dæmoner, som formørkede hans sind, ved 
deres rette navn. Og dog er det forholdsvis få digte af 
denne art, som er flydte af hans pen; han har rimeligvis 
længe kunnet nøjes med et sådant udtryk for sine indre 
kampe, når det var lykkedes ham at give det en form, 
som fuldt ud tilfredsstillede ham, og vi er sikkert be- 
rettigede til i hvert enkelt af dem at se ikke blot en 
skabning af hans sjældne digterevne, men tillige et mang- 
foldige gange gentaget skriftemål af håns tungsind. 

Et par af de ældste og tillige vægtigste vidnesbyrd 
om digterens bitre kampe $r alt omtalte i det foregående 
(side 107 fl.); de hidrører fra vinteren 1770 — 71 og findes 
henkastede på et ark papir mellem bestilte lejligheds- 
digte fra denne tid. Især det første («Hvo kan opholde 
ormens liv») er både i sit korte tonefald, i sine gribende 
billeder og sit tunge alvor et digt af uforgængeligt værd. 

To år senere skrev Evald, da han boede i Vingård- 
stræde, et digt som man passende har kaldet «natte- 
tanker*. Det er et udtryk for hans stille, i sig selv 

fordybede liv på det smertens leje, som her fængslede 
ham. I sin helhed kan det ingenlunde måle sig med 
det nys nævnte; det er vidts vævende i sin skildring af 
natten, uden dog at give noget enkelt slående billed af 
de store modsætninger, som skjules under dens tavse 
slør, men hvad der vedkommer digteren selv er mester- 
lig udtrykt. Han begynder fortrinligt: 

I nattens fredelige skygge, 
når armod og den trætte flid 
og nøgne dyder slumre trygge 
og drømme om en bedre tid — ; 

men derefter spredes forestillingerne og kun de gentagne 
hentydninger til ham selv vækker vor opmærksomhed: 

— da kommer glæde til min slummer 
og salig vellyst til min sjæl, 



— da kommer håbet til min pude 
og livet til mit hvilested: 

Thi den, som Føbus tidlig lærte 
sin underlige harmoni: 
hans varme, store, fulde hjerte 
udbrede himlene sig i; 
hans sjæl omspænder solene, 
hans stærke tanke griber tiden, 
og nu og da og før og siden 
adspreder ej hans følelse. 

Samme fredelige om end dybt alvorlige tone går 
gennem den bekendte «riiorgensang», som omskriver 
fadervor: 

O du, som åbner nu mit øje 
påny for al din herlighed! 

Derimod bryder i et par senere digte atter angerens 
og angestens urolige tanker igennem. Således i et brud- 
stykke, der synes at være fremkaldt af et natligt torden- 
vejrs rædsler og indledes med dette gribende vers: 

U* 

Hellige, hellige, hellige gud! 
du, som ufaldne med rædsel tilbede! 
skyggerne fly for en lyd af dit bud, 
natten forsvinder i glimt af din vrede. 
Ve den besmittede, ve ham, du kommer! 
natten forsvandt, som tilsvor ham sit ly; 
greben, omspændt af sin strålende dommer — 
ve ham, den faldne! hvorhen skal han fly! 

I oden «til sjælen » er hele vort jordelivs sørgelige 
misforhold mellem virkelighed og bestemmelse fremstillet 
under billedet af en fra sin høje rede nedfalden vinge- 
løs fugl: 

På myrens fodsti føler den krybende 
sin tabte højhed, føler sig ørn endnu, 
og higer som dens ædle brødre 

efter din stråle, du dagens hersker! 

Men det lykkes den ikke at hæve sig ved egne kræfter; 
den vil aldrig komme did op: 

aldrig, før han som tænder Kerubernes 
flammende tanker, medynksfuld bærer dig 
op til de himle, som du arme 

trodsig forlodst at udspejde mørket I 

Han skildrer sjælens oprindelige herlighed, der end ikke 
fornægter sig efter faldet: 

blussende ved det lér, som du kryber i, 
væmmet ved vrimlets frække fortrolighed, 
opsvinger du dig, vild, utrættet, 

højt som en springende hval mod solen. 

Men følelsen af faldets ulykke må intet øjeblik forlade 
den eller give plads for tilfredshed med jordens kår; vi 
skal altid mindes, at vi lever i vanære og omgives af 
talløse fristelser og at vi umulig ved egen kraft kan 
vende tilbage til vort udspring: 

Over dig se dit svulmende ønskes vej, 
grundløse svælg, og intet at hvile ved! 
se den og stig og nå Kerubens 

flammende sværd og dit Edens ildhegn! 

Arme nedfaldne, vågn af din stolte drøm ! 
vågn og ydmyget under din brødes vægt 

udbred din angest og al din jammer 
sukkende for dine ønskers fader! 

Da skal han ynkes" over den døende 
gnist af sin ånd, som ulmer på nattens bred; 
da skal han redde dem fra mørkets 
kvælende damp og det kolde mismod; 

Svulmende af hans voxende strålers ild 
skal da din lovsang stræbe at møde ham, 
og undrende skal de ufaldne 

høre den helliges pris fra dybet! 

Da skal din tåre højt som Kerubers kor 
prise den ånd, som rev dig af nattens favn, 
og alle himlene skal svare: 

stor er den ånd, som opløfter faldne! 

Denne ode, der i øvrigt lammes af en række matte 
vers, var skreven til pinsen 1778, det første forår i 
København, efter opholdet i Søbækhus. Dens billeder 
blev ved at stå for digterens øje i hans sidste levetid; 
da døden tre år efter nærmede sig hans leje, formede 
de sig atter til et kvad, det sidste og et af de ædleste, 
som lød fra hans læber: « Udrust dig, helt fra GolgataU 
Han ser sig atter omspændt af synd og skræk; de vilde 
oprørske magter styrter ind på ham for at rive ham 
til sig og i sin dybe våde råber han til frelseren: 

Udstræk dit glavind i din harm 
mod dem, som trodse dig! 
nedstyrt dem med en vældig arm 
fra lyset og fra mig! 

Det er hele hans digterlivs syner, som her forenes 
i ét billed ; hvad han i sin første stærke digterbeåndelse 
havde søgt at fremstille i skildringen af menneskets fald 
og frelse og de bagved liggende kampe med de faldne 
ånder, det flød her sammen med de bevægede sange, 
som senere havde givet udtryk for hans tunge sjæle- 
lidelser: som en anden Adam ser han sig omgiven af 
fortabelsens trodsige ånder, men udreven af deres hånd 
ved den helt, som overvandt døden og dommen. 



Vi har nu gennemgået det væsenlige af Evalds lyrik, 
for så vidt som den kommer frem i bestilte lejligheds- 
digte eller i uvilkårlige udbrud af hans eget bevægede 
sjæleliv. Hvor fortrinlige ting der imidlertid end findes 
blandt disse digte, så er det ikke des mindre en mærkelig 
kendsgerning, at det ypperste han har frembragt skyldes 
andre forhold og anledninger. At rent udvortes givne 
bestillinger ikke kunde sætte hans dybeste digterevne i 
bevægelse, kan ikke forundre os; men det er såre be- 
tegnende for Evalds varme hjerte og hele hans glødende 
natur, at hans skønneste og dybsindigste sange ikke er 
fremgåede af en umiddelbar trang til at udtale sig, men 
er skrevne til ære eller til glæde for hans venner. 

Med undtagelse af to smådigte til jomfru Wormstrup 
og de to berømte oder til Moltke, hidrører alle disse 
digte fra årene 1772 — 73, da hans digterevne stod i sin 
højeste blomst. Vi skal kortelig gennemgå dem enkeltvis. 

Digtene til Cæcilia Wormstrup er fra Februar 1770 
og er som en slags præludium til de senere. Det er en 
munter lykønskning til hendes fødselsdag, ledsaget af en 
tungsindig undskyldning for at den slags poesi ikke 
ligger for ham. Intet af disse smådigte (se foran s. 87) 
er vel af stor betydning, men de må dog mindes som 

de tidligste udslag af en uforlignelig evne til at forme 
sproget til udtryk for de mest modsatte stemninger. 

Blandt sangene fra 1772 er der to over afdøde, 
Fredrik Arnsbach og Dorotea Thonning. Digteren ud- 
fører i dem den samme stemning, en dyb og inderlig 
klage, men fra modsatte udgangspunkter. Ligeoverfor 
vennens død fremstiller han sig som hærdet mod sorgen, 
som filosofisk overlegen og rolig: 

Her traf han mig, her i mit fulde hjerte 
fandt jeg den dødelige pil! 
kun skrækkelig for børn, kun følt af dårer! 
ser mig forsagte! ser om spildte tårer 
vanære mig! jeg fandt den uden smerte 
og måler såret med et roligt smil. 

Han kæmper med sine tårer, men søger at trænge dem 
tilbage ved mindet om den afdødes sjældne egenskaber, 
indtil de tilsidst overvælder ham og bryder igennem alle 
trøstegrunde og betragtninger: 

Syng højt! — men hjertet smelter, tåren flyder 
og harpen falder af den svage hånd! 

Sangen over den tabte veninde begynder, hvor denne 

ender: 

O forskån mig, vise dåre, 

træt ej længer med naturens røst! 

denne tunge hede tåre 

er mig mer end al din kolde trøst! 

Ak, jeg elsker denne smerte, 

denne nat, hvorfor du vil befri; 

mit beklemte, fulde hjerte 

lindres ved den gråd, det smelter i. 

Han kender alle trøstegrunde, dødens uundgåelige lov 
og opstandelsens håb: 

men den bange tåre rinder 

og en dråbe skjuler himlens pragt! — 

De øvrige digte, som her skal omtales, er rettede 
til endnu levende personer af hans nærmeste kreds. 

Det ældste er skrevet i Schleppegrells stambog, 31. Maj 
1772, og øjensynlig fremkaldt af vennens afrejse efter 
et besøg i København; det skildrer «håb og erindring* 
i modsætning til det samtidige øjeblik og er et af de 
tankevægtigste digte i vor literatur. 

«Hold på dit nu, min sjælU begynder digteren; 
stands det flygtige øjeblik, således som det nu er givet 
dig, fuldt af lykke, — det er uvist, om du får noget 
lignende. Men idet han da vil gribe det og holde det 
fast, er det alt forsvundet, bortrevet, opslugt: 

dit store øjeblik — hist se det svømme, 
et ubemærket gran 

blandt millioner, blandt de ældste drømme, 
i intets ocean! 

Og medens han tænker på dette, hvor aldeles den 
nærmeste fortid alt er uigenkaldelig forbi, «bortsniger ti 
tusind andre sig»: 

Mød, stands dem! — men de glide, smutte, bruse, 

fly, storme, lyne bort! 

selv til at ses, at nævnes af min Muse 

er glædens liv for kort. 

Således står mennesket midt i tidens larmende strøm, 
kun det kommende og det forbigangne kan han få øje på: 

ak, det minut, som var betroet at bære 

vor rigdom i sit skød, 

ér først, når det skal holde op at være: 

dets fødsel er dets død! 

det smiler, når det sendes af alfader 

betynget til vort bryst, 

det nærmer sig — og flyr og efterlader 

kun skyggen af sin lyst. ■* 

Således er da håbet og erindringen i virkeligheden de 
eneste veje til at træde i forbindelse med det evige; 
kun i dem har vi den sande og glade lykke, og dem 
vil derfor digteren anråbe: 

thi ak, mit hjerte higer efter glæde, 

højt slår det, svulmende 

mod lyst, mit øje frygter for at græde. 

Han skildrer nu de to åndsevner i mægtig gribende 
billeder : 

Selv dybt i mulm, nedtrykt af himlens vrede, 

skal dog mit høje råb 

fremkalde dig af natten, og tilbede 

din salighed, o håb! 

Og om erindringen hedder det: 

Erindring! hekatomber skal mit hjerte 

med lovsang bringe dig! 

Skøn er du, stor, din sølvgrå tinding pryder 

glans af den evige; 

du håbets moder, du, og du tilbyder 

Kerubers følelse! 

men tryg, iltten elsket som vort ildsteds skygge, 

kendt som en moders røst, 

men mægtig er din glædes lyd, vi bygge, 

vi hvile ved din trøst. 

Og bygge vil jeg — templer i min hytte, 

trofæer i min vrå, 

og for ved dem skal på en dorisk støtte 

den nøgne sandhed stå! 

Sorgens og glædens, andagtens, begejstringens og nydel- 
sens øjeblikke vil han samle i sin erindring som en 
gylden skat, hvis enkelte mønter og smykker han tager 
frem til betragtning i stille timer: 

O gyldne øjeblik, hvor skønt, hvor vægtigt, 
hvor stort, hvor fuldt af gud; 
og dette, vil jeg råbe, hvor almægtigt 
forkynder det hans bud! 

O sjældne skat! fler vil jeg finde præget 
af muntre barders lyst, 
og disse vil jeg smilende, bevæget 
tit trykke til mit bryst: 

hint varmt endnu ved smil af dydens datter, 

hint ved fortrolig klang 

af Bakki våben, hint af Rabners latter 

og hint af Klopstoks sang; 

og hint — og hint — hvi sitrer du, min læbe 

hvi døde glædens lyd? 

og hint — hvi vælte tårer frem og stræbe 

at røve mig min fryd? — 

Og som øjeblikke af den højeste nydelse fremskinner 
da de, i hvilke fortrolig vennesamtale varmer hjertet, 
således som i samlivet med Schleppegrell. Deri hviler 
nu erindringen — og håbet. 

Fra det følgende nyår er det i det foregående om- 
talte digt til Evalds moder. Det blev først trykt af 
Rahbek som skrevet i en datters navn, men er i øvrigt 
bevaret i den oprindelige stærkt rettede koncept, hvis 
forskellige læsemåder af ham er meget i^eldig sammen- 
satte. Har man først opgivet den fordom, at der var 
et koldt forhold, mellem digteren og hans moder, vil 
man ikke kunne nære tvivl om at digtet jo er skrevet i 
hans eget navn og et varmt udtryk for den dybe kær- 
lighed til sin moder og velgørerinde, som lå på bunden 
af hans sjæl. 

Digteren begynder med at opfordre sin sanggudinde 
til at anslå fine og svage toner for at skildre det spæde 
barns halvbevidste liv: 

udfind en stræng, hvis sitrende 
er mægtigt som den bange tone, 
hvormed de angrende forsone 
den mindste overtrædelse! 

Derefter skildrer han barnelivets uskyld og sorgløse 
tillid og vender sig så til sin moder, som strøede hans 
vej med roser, medens hun fjernede dens torne. Hvor- 
ledes kunde det gå til, at hun blev hans moder, at hun 
drog ham frem af natten til liv og glæde? Digteren 
nedsænker sig her, hvor han står overfor tilblivelsens 

gåde, i et mystisk dyb af anelser: han ser utalte mulig- 
heder af sjæle, som venter på liv; da vågner «den 
moderlige kærlighed », opsøger ham, netop ham sin søn, 
i natten og undfanger ham til liv: 

O du, mit intets tro veninde, 
hvad var jeg, da dit varme bryst 
oplivede mig til at finde 
det første gysende af lyst? 
hvor var min sjæl, o elskte, sig, 
o du som fødte mig med smerte, 
fortæl, hvor lå jeg, da dit hjerte 
med stærke slag opvakte mig? 

Ak hvilket rædsomt mulm omspændte 

min sjæl og bandt min fantasi, 

før dine rene luer tændte 

det første glimt af lys deri! 

jeg sank i nattens evighed, 

i Kaos — langt fra glædens dage, 

da drog din stråle mig tilbage, 

o moderlige kærlighed! 

Oplys mig da, min sjæls vejleder, 
oplys mig, hvi du valgte dén 
blandt myriader muligheder? 
hvad var jeg, at du blevst min ven? 
Gnist af den herlige, •— og du, 
dens helligdom og dens præstinde, 
lær mig hvormed jeg kunde vinde 
din yndest, før jeg var endnu. 

Fortæl, hvordan det kælne hjerte 
blev hårdt og turde ruste sig 
mod dødens frygt og dødens smerte 
og kæmpe for at frelse mig! 
hvorledes blev mit liv din lyst, 
vis mig den underlige kæde, 
du som opelskte mig til glæde 
med blodet af dit ædle bryst! 

Men han kan ikke værdig besynge moderkærligheden: 

Dog nej, du genskin af den høje, 
du mødres ømme følelse, 
din stråle blænder støvets øje, 
dit svælg opsluger tankerne! 
min sjæl har målt Orions vej 
og fulgt med vredens røde stråle, 
afgrunden kan min tanke måle, 
men dine grænser når den ej! 

Hvi sitre da de fulde læber, 
hvi ruste de sig ud til sang? 
hvi svulmer harpens lyd og stræber 
at nå din stråle med sin klang? 

følg mig Muse, føl og ti; — 
er ikke det, mit hjerte finder, 
for højt for Pindi sangerinde, 
for stærkt til konstlet harmoni? 

Ej heller har jeg sang til eder, 

1 spæde, I fortryllende, 

ak I forsvundne saligheder, 
min barndoms ædle prydelse. 
Hvad farve skal du skildres med, 
du dyd som kun en moder lærte 
vor sjæl, du bøjelige hjerte, 
du rødmende uskyldighed? 

Han vil mindes hendes kærlige ord, hvorledes hendes 
«søde, rene, vise læbe» lærte ham vejen til den sande 
lykke og advarede ham for de truende farer. Han vil 
takke hende for hvad hun endnu daglig gør imod ham 
— det er en genlyd af algodhedens røst, som overvælder 
ham og tvinger ham til at tie. Og han ender da med 
at bede hende om selv at være hans tolk, således som 
hun lever i hans hjerte og hans bønner: 

Du som forvanlede min smerte 
til slummer og til håb om lyst, 
fortolk du selv mit fulde hjerte, 
læs din erindring i mit bryst! 

Dér, elskte, som jeg ånder ved, 
min tro, min eneste veninde, 
dér skal du se dig selv og finde 
et genskin af din kærlighed! 

Og den alvidende skal mærke 
mit suk og agte på min bøn, 
han den algode, han den stærke, 
han være selv din store løn. 
Hans nåde give, at du må 
med glæde sildig se tilbage, 
med tak erindre disse dage, 
hvis kreds vi nu begynde på. 

Hans arm skal genne frygt og fare 
og tvivl og kummer af din vej, 
hans visdoms stråle skal advare 
dit fodtrin, at du snubler ej! 
men når du mættes af en sød, 
en rolig, høj og æret alder, 
da byde nåden, at du falder 
i dens barmhjertigheders skød! — 

Et par uger efter dette digt er et stambogsblad til 
Abrahamson skrevet (15. Januar 1773). Det er en ud- 
vikling af den gamle filosofiske sætning, at den vise 
overalt er lykkelig og uddrager det bedste af alt hvad 
der omgiver eller hændes ham. Begyndelsen er her det 
heldigste og indeholder alt hele digtets hovedtanke: 

Tre ting, — o skærp mit syn, Kalliope! 
tre sjældne under ønsker jeg at se: 
den dråbe i Neptuni salte skød, 
som solen greb og ikke gjorde sød; 
det bitre blomster, som en vittig bi 
forgæves søgte kraft og honning i; 
og så den gift, hvoraf den vises bryst 
ej tilbereder dyd og salig lyst. — 

I det følgende forår kom Evald til Rungsted og her 
skrev han, rimeligvis i sommerens løb, den berømte 
sang om Rungsteds lyksaligheder, rettet til hans moder- 

lige veninde, Ole Jakobsens hustru. Det vil være over- 
flødigt her at gennemgå den i det enkelte; den som 
overhoved har interesse for Evald vil kende dens bløde 
tonefald og de vidunderlig skiftende billeder, som fører 
os fra naturens og havets skønheder til den lidende 
digtersjæl, der får lægedom af dem og undfanger herlige 
sange, rigere og rigere, alt som han skrider frem, indtil 
sangens gudinde lægger ham de udødelige ord på læben : 

lyksalige digter, 

som glæden indbød til sin hytte, 

til venlige pligter, 

til frihed som dyder beskytte! 

Keruber fornemme 

hans dristige stemme, 

og himle forsamles omkring ham, ag lyst 

udbredes i menneskets bryst! 

Og så vender han sig til sin veninde, der forstod 
hans sorg og kummer så vel og forstod at lindre den med 
sin varlige hånd: kan hun også dele hans glæde? 

Men du, som alene 
fremkaldte den lyst af min smerte, 
sfg, kan min Kamene 
' udbrede sin fryd i dit hjerte? 
o, sig mig, veninde, 
kan sangens gudinde 
med smeltende toner belønne det skød, 
hvoraf min lyksalighed flød? 

Rimeligvis forstod hun ikke til fulde, at det var 
århundredets største digter, som her nedlagde en af sine 
ypperste sange til hendes ære ; men vistnok forstod hun 
den ånd, som talte ud af digterens mægtige ord, og den 
tak til hende, som han vilde udtrykke. 

Overfor denne «ode» bliver digtet til « datteren i 
huset », Anna Hedvig, skrevet samme sommer, stillet 
stærkt i skygge. Og dog er det et skønt og ædelt ud- 
tryk for den klage, der for Evald måtte være uadskillelig 



Digitized by 



Google 



223 

fra al forhøjet li vsbe vidsthed, og som især måtte trænge 
sig frem når han stod overfor en ung, smuk og livsglad 
pige, som viste ham søsterligt venskab. Intet under, at 
han skrev den sang, som hun havde bedet ham om, 
«da solen var overtrukken med skyer » og kolde vinde 
blæste ind fra søen; således svarede dagen til hans 
stemning. Han føler en storm i sit indre, savnets bitter- 
hed, det brudte livshåbs efterårs varsel, og han råber i 
sin nød til den unge pige: 

Tal til stormen, at den tier, 
dæmp dens røst, min Hedevig! 
da skal høje harmonier 
prise himmelen og dig! 

Men strax efter tager han sig i det: disse toner er 
ikke for hende: 

Dejlige, hvis ædle hjerte 
svulmer af uskyldig fryd, 
luk dit øre for min smerte, 
fly min klages hæse lyd! 
dig, hvis aldrig mørke øje 
dydens himmel stråler i, 
dig kan glæden kun fornøje 
med sin egen melodi! — 

Der haves nu ingen digte til personlige venner før 
de to fra årene 1776 og 78 til grev Moltke; men de er 
da også tilstrækkelige til at vise, om det ellers var nød- 
vendigt, at både Evalds herredømme over sproget og 
hans tankerigdom havde holdt sig uforandret i de sørge- 
lige år, som lå imellem. Oden «til min Moltke » er som 
bekendt holdt i det antike rimfri versemål, som her 
slutter sig så nær til den i mytologiske billeder klædte 
tanke. Digteren afviser først de tre slags digtninge, som 
henriver så mange: kampens, vinens og kærlighedens, 
— de er ikke for ham, om end deres genstand mægtig 
har fortryllet ham; han bliver kun skjald ved de « venlige 

dyder», d. e. ved fredens idrætter, lige fra samtidens 
stormænd i Danmark op til Rolf og Balder og selve 
frelseren. Og til disse fredens stormænd henregner han 
også Moltke: 

derfor, smilende dyders og frugtbar 
visdoms flammende ven, o du jordens 
elsker! derfor, min ædleste Moltke! 
fylder du mægtig mit bryst og min harpes 
sitrende stræng! 

At påvise de enkelte skønheder i denne sang vilde være 
at gentage den, vers efter vers. Men den kan vel siges 
at høre til de bedst kendte af Evalds digte. 

Fra en noget senere tid, broderens fødselsdag, den 
6. December 1778, hidrører det andet digt « til min 
Moltke»: «Tro mig, Damon, vor sjæl har sit bestemte 
mål.» 

Digteren udfører her den tanke, at det kun er lidet 
det dødelige bryst kan rumme af lykke og salighed. 
Snart mættes selv den umættelige og taber evnen til at 
rumme mere af sin glæde; den der vil overskride 
naturens mål, falder hen i livslede. Glæden er som en 
klar rislende kilde, der læsker vandrerens tørst, men 
ikke lader sig dæmme op eller standse uden at blive 
dorsk og usmagelig: 

kun den glæde, som rask fandt sig en anden flugt, 

eller frelste sig selv højt over dæmningen, 

kun den snor sig endnu, ren som sit første væld 

gennem dalen, et kært møde for vandreren, 

sod og kraftfuld for hver, til han har slukt sin tørst. 

Krøsus har måske ikke mere ud af sine gulddynger end 
hans mindste træl af en drakme; Alexander og Sokrates, 
hvis navne omgives af en evig glans, havde ej større 
glæde end deres hjerte kunde rumme: 

tro mig, mangen ukendt, som fra sin hyttes dør 

tavs udspreder idag dyd og velsignelser, 

har et hjerte så fuldt, muligt så stort som de! 

Dette fastsatte mål. kan kun overskrides derved, at 
det ene menneske gennem venskab og kærlighed kan 
nyde det andets glæde; og således står digterens jævn- 
aldrende, den ældre Moltke, hvis fødselsdag har givet 
anledning til digtet, med sin broder, til hvem det er 
rettet, som Pytias med Damon, og med sin hustru, 
den elskværdige Sofie Hauch. Tredobbelt er da hans 
lykke; thi selv har han det held at være en tapper, i 
krigen forsøgt soldat, hustruen er hans glæde og 
broderen hans fortrolige og åndsbeslægtede ven, ved 
hvis side han føler hvad Kastor og Pollux følte: 

da det modige par vandrede hånd i hånd, 
dobbelt stærk ved sin pagt, vejen til stjernerne! 

Den fint tænkte og smukt gennemførte lykønskning, der 
samtidig er rettet til begge brødrene, ender med at hen- 
tyde til digtets udgangspunkt, lykkens rige gaver: 

ofte strømme din dag, herlig og blid som nu, 
ned fra glædernes væld! ofte opfylde den 
din udvidede barm, evig som nu, for stor 
til min læbe og til konstige harpers lyd! — 

Over hundrede år skiller os fra Evalds lyriske digt- 
ning, et hundredår med den rigeste literære udvikling i 
vort land. Det kan ikke nægtes, at såre meget i den nu 
er forældet og at de fleste, selv af dem som går til den 
med god vilje, vender sig fra den uden dybere forståelse. 
Men lige så vist er det, at danske tilhørere atter og 
atter vil flokkes om Evalds sang og at det vil gentage 
sig til de seneste tider, at «alle som hørte hans smeltende 
harpe smilte og græd!» Hvad der kan være at udsætte 
på sproget og udtryksmåden, det opvejes rigeligt af disse 
digtes oprindelse, den tidsalder, i hvilken de fremkom, 
og den ualmindelige personlighed som frembragte dem. 
Den som i sandhed har øje for vort folks åndelige liv 
gennem tiderne, vil sande Årestrups varme ord: 

På sengen skrev du det med tårer tunge, 
men Poesien greb dit digt og sagde: 
det er det bedste af den danske tunge! 



Samtidig med udviklingen af den lyriske digtning 
går der hos Evald et alvorligt og frugtbart arbejde for 
den nationale ånds genfødelse. Han står her ved be- 
gyndelsen, i morgengryet til en ny dag; himlen rødmer 
omkring ham, livet begynder at vågne og kølige vinde 
står ind fra det tunge hav. Da dages det mere og mere; 
solen bryder frem og en tusendstemmig lovsang toner 
den imøde. 

I denne forbindelse må Evald ses i sit historiske 
forhold til Holberg; de udfylder på en vis måde et år- 
hundrede i vort åndsliv. Der er en ikke ringe lighed 
imellem dem som forfattere, i deres dybe sædelige alvor 
og deres opfattelse af digtningens opgave overfor den 
enkelte og samfundet, dens direkte opdragende og vej- 
ledende magt; ligeledes i deres (for os) kejtede frem- 
stilling af erotiske forhold. Men på dette fælles grundlag 
danner de en fuldstændig modsætning. Medens de i 
poetisk stemning er så forskellige som vel mulig, er 
også de emner, som de bringer på skuepladsen, af helt 
modsat art. Holberg fremstiller sin samtid og revser 
dens dårskaber og lyder; Evald griber det ædleste og 
bedste i sit folks karakter og fremstiller det til efter- 
ligning. 

Det var Holbergs udødelige gerning at føre vore 
fædre ud fra det mørke åndsforladte land, i hvilket det 
dengang sad fangen; som en anden Moses gik han foran 
dem og skilte havets bølger på deres vej. Hans gerning var 
en åndelig befrielse, og med sin tryllestav slog han vand 
af klipperne; men han evnede kun at føre sit folk ud 
i ørkenens frihed, til en ny lovgivning. Evald derimod 

blev den Josva, som gik over Jordans flod, ind i det 
forjættede land ; han førte folkets helligdomme tilbage til 
de steder, hvor patriarkerne havde ofret og stridt. — 

Oldtidslivets genfødelse i vor digtning og hele vor 
folkebevidsthed er som bekendt ikke en enkelt mands 
eller en enkelt slægtalders værk; efter et århundredes 
forløb er den endnu ikke tilendebragt. Et mægtigt 
gennembrud fandt i den henseende sted med Øhlen- 
schlæger, ligefra digtet «guldhornene» til «Vaulundurs 
saga», « Hakon jarl », «Helge» og «Nordens guder» ; men 
ligeså lidt som det lykkedes ham at give et fuldt tilfreds- 
stillende billed enten af gude- eller heltelivet, ligeså lidt 
havde han selv eller hans samtid ret i at glemme den 
mester, som alt en menneskealder tilforn havde frem- 
tryllet skikkelser og genfundet toner fra vor fjerneste 
oldtid, der i sandhed og styrke ingenlunde står tilbage 
for hans egne. Ligesom en senere tid har måttet komme 
tilbage fra den fordømmelse, som skjaldens venner 
fældede over Baggesen, således vil den også blive nødt 
til at glemme de talrige forsikringer, som samtiden gav 
Øhlenschlæger om, at han sejrrig havde udført, hvad 
Evald forgæves havde attrået. Det er tilvisse så, at den 
yngre digters uforlignelige skaberevne mere end noget 
andet har gjort oldtidens heltedigtning levende for nu- 
tiden; han vil i den henseende bestandig vedblive at 
være digterkongen i Norden; men det må aldrig glemmes, 
at vejen forlængst var banet for ham, da han optrådte, 
og at Evald i sin « Balders død» havde nedlagt en selv- 
stændig, lige så poetisk som dybsindig opfattelse af 
oldtidslivet. 

Medens Øhlenschlæger udfoldede de utallige billeder 
af Nordens sagnrigdom og bagved dem søgte tanken om 
en evig modsætning mellem godt og ondt, og medens 
Grundtvig fastholdt og uddybede denne tanke, opfatter 
Evald det nordiske helteliv nærmest som en lidenskab 

for kampen, fremskyndet og tillige holdt tilbage af æren. 
Bagved det står de evige magter, som styrer skæbnen 
og drager mennesker og guder i fordærvelse. — 

Der kan ingen tvivl være om, at jo Evalds opmærk- 
somhed først er bleven henledet på vor oldtid af Gersten- 
berg, der indførte gudernes navne i sine tyske digte; 
Klopstok optog strax det samme. Men Evald fandt hos 
disse digtere intet af det, som han senere nedlagde i 
« Balders død»; det var ikke stort andet end navne og 
talemåder. Vi har målestokken i «Rolf Krage», som 
Klopstok gjorde sig til af at have «aflokket» Evald; 
emnet er nordisk, men hele ånden og tonen er sam- 
tidens. Og dog var digteren her nået hen til den kilde, 
af hvilken han skulde øse sine fremtidige emner, Saxes 
historie. Han elskede senere dette stykke frem for mange 
andre, og grunden var vistnok den, at han her havde 
fået det første stærke indtryk af Saxes vidunderlig levende 
fortælling om hin fjerne heltealder. I den fandt han da 
også netop de skønneste partier, når han senere skrev 
om Frode, Helge, Balder og Hamlet, på samme måde 
som Øhlenschlæger opdagede perlerne i Edda og de 
islandske sagaer. 

Evald var ikke fremmed for Eddaernes gudelære, 
således som den dengang (1771) blev fremstillet af 
Suhm i bogen om Odin; han tilegnede sig også dens 
vigtigste skikkelser og dens grundtanker. Men med et 
rigtigt blik for den digteriske virkning valgte han til sit 
syngestykke Saxes fortælling om halvguden Balder frem 
for myten om den lyse gud. De senere forandringer af 
Carstens har vel tildels udslettet det oprindelige præg 
og blandet myten ind i sagnet; men dette bør vi ved 
bedømmelsen af Evalds digterværk se bort fra som en 
forvanskning af den oprindelige idé. 

Sagnet om Balder, således som det er opbevaret 
hos Saxe og benyttet af Evald, har en tragisk grund- 

tanke: halvguden beherskes af en håbløs kvindekærlighed, 
som bringer ham til at glemme hensynet til sin værdighed 
og krigerære; idet han da støder sammen med en lykke- 
ligere medbejler, Lejrekongen Hoter, går han til grunde. 
Der indvendes herimod, at det er en vilkårlig « skæbne », 
som griber ind i handlingen, men dette har i virkelig- 
heden intet på sig. For oldtiden flyder skyld og skæbne 
sammen, og en oldtidsdigtning kan ikke frigøre sig for 
noget tilsvarende, hvis den skal minde om sin oprindelse. 
Vel fremsættes det da også af Evald som Mimers spådom 
og som en forud bestemt skæbne, at Balder skal dø, 
når han hildes i en håbløs kærlighed; men dette bliver 
dermed ingenlunde til en blot udvortes skæbne. Således 
som digteren skildrer hans kærlighed, røber den en svag- 
hed i halvgudens karakter, der med fuld føje betegnes 
som en tragisk spire. Balder håber imod håb; han må 
sige sig selv, at Nanna ikke bryder sig om ham, og det 
meddeles ham kort efter, at hun tværtimod elsker Hoter; 
men alligevel nærer han sit håb ved gøglebilleder; hver 
gang han bringes ud af sine drømme vender han tilbage 
til dem efter kort tids forløb. Derved har digteren peget 
på et mere almindeligt karaktertræk: det ideelt anlagte 
menneskes svaghed overfor virkeligheden, den digteriske 
tilbøjelighed til at lægge tingene til rette for sig på trods 
af kendsgerningerne. 

Således hviler «Balders død» på en ægte tragisk 
grund i oldtidens betydning; denne Balder, således som 
han fremstiller sig fra det første øjeblik af, en halvgud 
med overnaturlig styrke og adel, men hildet i sin liden- 
skabs forhåbninger, må gå til grunde. Men denne 
tragedie får en meget forhøjet interesse ved de magter, 
den sætter i bevægelse. Balder er Odins søn og som 
sådan genstand for Lokes had, og denne svigefulde ånd 
sætter alt i bevægelse for at lade tildragelsernes onde 
spirer komme til udfoldelse. Imod ham står Tor, der 

søger at standse dem ved at påkalde halvgudens æres- 
følelse og hensynet til Odins og alle Asernes sorg; men 
han er afmægtig mod den voxende lidenskab. Hoter og 
Nanna er skildrede så godt som Evald formåede det, 
som den ærekære og elskende helt og den ømme 
ængstede pige; det meste herafer uden synderligt værd, 
i tidens smag, ha-stemt og vidtløftigt. 

Handlingens interesse og det ejendommelig nordiske 
i digtningen ligger i Balders forhold til Loke og til val- 
kyrierne; det er udelukkende disse optrin, som gør 
« Balders død» til et monumentalt værk i vor literatur. 
Loke er skildret med sandt mesterskab. Han optræder 
som bjergfin, der giver begge medbejlerne underretning 
om hvad de ikke hidtil har vidst og derved hidser dem 
imod hinanden. Da Balder forlader ham, rasende over 
Hoters lykkelige kærlighed, udbryder han i fryderåb 
over at hævnen på Odin er nær: 

Højt brøler alt den unge gud af marter. 
Hør Odin, hør din elskte søn, han hyler! 
forsøm dig ikke, nyd hans røst og føl den! 



Snart, Odin, snart forstummer han, den elskte! 
snart mister du din Balders syn for evig, 
da falder ordenen til dig at hyle. 
Tyran! den kommer, hævnens dag, den kommer, 
gengældelsens for længe ønsk te time. 
Hvor længe søndersledst du Lokes indvold 
og trampte frækt hans afkom under fødder! 
Hør Hel og Fenris ulv og Midgårds ormen! 
de hyle! hør dem dag og nat udbrede 
din grusomhed med græsselige stemmer! 
hver af dem var en gud og skøn som Balder, 
nu jorden, himmelen — mig selv til afsky, 
uhyrer, koblede med mørkets lænker! 
ha, timen kommer, hævnens sene time! 
alt blæste jeg i krigens horn: til kampen, 
I høje guder, op at frelse Balder! 

Til Hoter kommer han som ven og kalder sig « Vanfred*; 
da solen stiger op over himmelranden, må han fly til 
underjordiske steder: 

Dog skal jeg ej forlade dig. Her har du 
et horn, og når din nød er størst, da Hoter 
da stød kun stærkt deri og råb mod vesten 
tre gange højt på Vanfred, Vanfred, Vanfred! 

Som skæbnens, kampens og dødens møer optræder 
nu de tre valkyrier, blandt hvilke Rota er den grummeste ; 
de sange, som digteren lægger dem i munden, er bekendte 
som nogle af hans mest fuldendte vers ved deres malende 

kraft: 

Over bjerg, over dal 
over brusende søer 
utrættede svinger 
valhalliske møer 
de blodige vinger: 
døer, kæmper og døer! 
er det budskab de bringer. 

Ej sottesengs kval, 
ej hunger, — ej fængsel, — 
men heltenes længsel, 
men banesår bringer 
valhalliske møer, 
over bjerg, over dal, 
over brusende søer 
på blodige vinger! 

Og de overbyder hverandre i grumme billeder: 

«Der er død på min læbe.* 
«Mine øjekast dræbe. » . 
«Der er ild i min harm.y 

Hvo lever på jorden, 
som trodser vor arm? 
vor røst er som torden. 
De stærke fornemme 
med rædsel vor stemme, 
når kampen er varm. 

«Den svirrende lyd 
af blinkende spyd 
er min eneste fryd.» 

«Den døendes røst, 
det rallende bryst 
er min kæreste lyst ! » 

«De hvinende skrig 
ved kæmpernes lig, 
de mætte først mig!» 

Døer, kæmper og døer! 
Over bjerg, over dal, osv. 

Idet de våbenklædte piger meddeler hverandre, hvad 
der har ført dem til denne udørk, viser det sig, at Loke 
i forskellige forklædninger har fristet dem til at skaffe 
Hoter ualmindelige våben. Den første så Lejrekongen 
legende kaste sit spyd, efterat have prøvet sine andre 
våben; det blev hemmelig grebet af den underfundige 
gud, som leende forsvinder i afgrunden med det. Af 
harme opsøger valkyrien et andet spyd til kongen; hun 
giver det « stormens fart og kraft at fælde hver kæmpe, 
som det når». Den anden så Hoter værge sig mod en 
ulv, som ligeledes forsvinder i dybet med hans spyd: 
«men dybt i skoven blev hørt en hylen som af tusend 
ulve»; — opirret herved tænkte hun på at give ham en 
stang af stål «og lagde lynild og troldes død i spidsen*. 
Den tredje valkyrie, Rota, har set guden Tor i sin vrede : 

som når stridsmænd slumre 
og vækkes pludselig til tusend farer 
af skjoldes brag og blandte skarers tummel: 
så for han op og råbte, da han så mig, 
— og skrækkelig og hul som havets bulder, 
som skovens suk i nattelige storme, 
så var hans røst og lyden af hans anråb. 
«Hvad?» råbte han, «du her, du kampens Rota? 
hvem søger du, hvor ubestegne klipper 
indhegne fred? hvem skal du, sendt af skæbnen, 
indvie? — hvi så - tavs, du Valhals datter ?» 

Hun véd intet; thi nornen sender hende uden at gøre 
rede for hendes ærende; imidlertid aner hun store 
tidender : 

dog sitrede det spyd, hvormed jeg hilser 
på kongerne, det skjalv ved solens opgang; 
og i min arm er døden tung, det véd jeg. 

Også hun har set Hoter miste et spyd og bringer nu et 
andet, fordum skåret af et ensomt træ på en offerhøj. — 
I et senere optrin søger Tor forgæves at rive Balder 
ud af det næt, hvori han har hildet sig; han fremmaner 
billedet af de farer, som truer ham i den håbløse kær- 
lighed. Også han fortæller om sit møde med valkyrien: 

Rota, 
hun som indvier kongerne til Valhal 
er her, hvor aldrig våbens bragen hørtes. 
Forfærdet så jeg kampens stovte datter, 
mørk stod hun over klippen, svøbt i tåge, 
og dødens fugl, den sørgelige ugle, 
sad klynkende på hendes brede skulder.. — 

I den tredje handling opfyldes skæbnens bestemmelse. 
Hoter, som er bleven overvunden men skånet af Balder, 
kalder i sin vånde på Vanfred og fristes nu af denne til 
at prøve en ny kamp med et våben, som er hærdet i 
Nastronds flammer. Det er den gren, om hvilken der 
forlængst er spået, at den alene skal kunne fælde halv- 
guden. Alt i første handling siger Tor til Balder: 

«Du vedst der gror et træ, som intet øje 
endnu har set, i nattens tavse dale; 
det har en gren, som, når den først er hærdet 
i Nastronds ild, kan dræbe dig.» 

«Det véd jeg.» 

«Det vedst du, ven? og er det kun en slummer, 
et flygtigt blund, en venlig drøm om kampe, 
som spyd besvangres med i Nastronds flammer? 
ha den, det fælder, vågner ej i Valhal, 

nat, evig nat skal fængsle ham, og mørke 
skal skjule ham for mennesker og guder: 
ej Odins gæst — Hel bliver du til bytte, 
vor fjendes rov.» 

Nu har nornen ladet valkyrien finde grenen og Loke 
lader Hoter blive vidne til, hvorledes den tildannes. I 
en bjerghule, som oplyses af flammer, der slår op fra 
dybet, går de tre kvinder omkring spydet som hærdes i 
ilden; de synger: 

« Buldrende brøle 
Nastronds flammer; 
dybene føle 
Valhals mø.» 

« Svovlede lue, 
hvem tør du true? ' 
synk og adlyd !» 

« Giftige flammer, 
hærder et spyd 
for Valhals mø!» 

«Den, som det rammer, 
han skal dø!» 

Så, det er nok! nu skal dets røde spidse 

afkøles her. Nu vender kredsen aved! 

og som vi gå, så gå dens liv tilbage, 

som spyddet når! som Nastronds gnister slukkes, 

så skal dens liv forsvinde, som det sårer! — 

Det kommer nu til de sidste afgørende optrin, i 
hvilke Hoter får spydet og af Loke overtales til at bruge 
det, medens Balder fremtvinger et endeligt svar af Nanna. 
Han driver hende fra udflugt til udflugt, indtil hun om- 
sider standser ved at bekende sin kærlighed til Hoter, 
den mand, der udmærker sig så meget — 

«og han er stor blandt konger, han behersker 
de danske!» 

«Nanna, jeg er mer end konge.* 

«Og var du gud, så vil jeg kun min Hoter!» — 

« Endog forkastet, hører det, I himle, 
endog forkastet skal jeg elske Nanna !» 

Dermed har da halvguden beseglet sin skæbne; Rota 
viser sig, ledsaget af dødens fugl, og mærker ham med 
sit spyd: 

«til kamp, min ven! til sår og fald og mørke !» 

Skildringen af dette fald er lige så lidt som de fleste 
andre optrin udført med den virkning, som vi nu kræver 
af en dramatisk handling; digterens genialitet er strængt 
begrænset til skildringen af de ægte nordiske karakterer. — 
En fyldig genfødelse af det nationale i et folks kultur 
vil ikke nøjes med at søge tilbage til dets tidligste historie 
og de i dets sagn nedlagte idealer, den vil også gå til 
nutidens folkeliv og dettes ejendommeligheder. Man kan 
vel endog sige, at det ene uden det andet giver et en- 
sidigt billed, medens først begge i forening viser os 
folkets sande natur. 1 sagnet og de fjerne historiske 
minder har folkeånden ligesom frigjort sig for virkelig- 
hedens indsnævrende bånd og fremstillet, hvad den 
anser for det ypperste og mest attråværdige i menneske- 
livet; men en ensidig fordybelse heri fører let til en 
miskendelse af det virkelige livs betingelser og krav. 
På den anden side tabes let ved en stadig fordybelse i 
nutidens, særlig almuens liv, der synes kun at melde 
om virkelighedens utallige knugende bånd, blikket for 
det, som ligger på bunden af folkets karakter, dets kun 
halv bevidste eller helt ubevidste længsler efter et 
højere, friere og fyldigere liv, som det giver sig udtryk 
i dets sagn og sange. Når på den ene side Øhlen- 
schlæger med sin rigdom af ideale syner fra Nordens 
fortid, og på den anden det store tal af realistiske 

forfattere med deres naturtro skildringer af samtidens 
folkeliv, hver kun har opnået en så begrænset virkning, 
så ligger grunden vistnok nærmest i denne ensidighed, 
der ikke blot trætter sindet, men kommer til at mangle 
det virkelige folkelivs dybde og fylde. Og når derimod 
Grundtvigs navn og personlighed har fået en så ene- 
stående betydning i det nationale livs udvikling, da er 
det først og fornemmelig derved, at han på samme tid 
har givet de historiske idealer et så stort råderum og 
har forstået at sætte sig i forhold til samtidens men- 
nesker, som de er og som de lever med en dunkel trang 
til at delagtiggøres i dem, uden i det daglige liv at bære 
det til skue. 

Johannes Evald, der står som banebryder for gen- 
optagelsen af de historiske helteskikkelser i vor digtning, 
var da også den som først med en forstående kærlighed 
søgte at sætte sig i forhold til den danske almue og at 
kaste poesiens skær over dens liv og daglige færd. 
Vi har alt set, hvor ivrig han hele sit liv igennem 
syslede med iagttagelser af jævne folks måde at være og 
tænke på. Han søgte at lægge det således til rette for sig 
for at opstille den påstand, at man lærer langt mere af 
det daglige livs stadig tilbagevendende træk end af 
historiens sjældne undtagelser; men lige så ofte tilstår 
han, at han selv aldrig fandt behag i hverdagsmenne- 
skenes brede landevej , men af sin fyrige natur til- 
skyndedes til at opsøge de småle ubefærdede stier. 
Hans egne forklaringer er dog som oftest kun lidet 
tilfredsstillende; men hvad der ligger åbent for be- 
skuelsen er den dobbelte trang i hans indre til at be- 
undre det store og ualmindelige og til samtidig at søge 
forståelsen af det ringe og oversete, særlig landalmuens, 
for de dannede som oftest helt utilgængelige tankeliv. 
At han her som i folkets ældste historie stødte på det 
dansk -nationale i sin mest ægte form, var ham neppe 

selv klart, men er des mere indlysende for eftertiden, 
som kan overse både hele hans egen livsgerning og dens 
eftervirkninger i de følgende slægtaldre. 

Det blev en lykke for Evald, som måtte tilbringe 
så mange år af sit korte liv blandt jævne folk, at han 
kunde øse så megen lærdom af denne omgang; den 
dannede en gavnlig modvægt mod det ha-stemte i hans 
karakter, eller rettere i samtidens højere åndsdannelse. 
Almuens enkle liv flød ligesom sammen med den natur, 
der omgav ham, og virkede som den, dæmpende hans 
lidenskaber, dulmende hans smerter og stemmende hans 
sind for de blidere følelser og tanker, som efterhånden 
vandt herredømmet i hans digtning. 

Men var det en lykke for Evald, at han således 
kunde hengive sig til naturens og folkelivets påvirkning, 
så var det en lykke for vor digtning, at denne natur 
var Øresundets kyst. Her havde han skovenes fred, 
markernes rigdom og havets evindelig skiftende skønhed ; 
frem for alt dette sidste. 

Intet andet i Nordens natur kan lignes ved havet; 
medens dets uforlignelige glans fryder øjet, fylder det 
øret med sin mægtige røst og brystet med sit friske 
pust. Det utrættelige i bølgernes leg og det ubegrænsede 
i deres vandring ud over synskredsen drager sindet med 
sig og vækker tusende drømme og længsler. Oldtidens 
digtning, der er så fattig på udtryk for naturens skønhed 
eller storhed, har ikke helt kunnet fortie den virkning, 
havet måtte øve på vore forfædres hårde sind. Idet 
skjalden Tjodolf fra Hvin fortæller om kong Yngvars 
død i Østerleden og hans højsættelse ved søens bred, 
udbryder han : 

«og havet sjunger sin jættesang 
den svenske konge til gammen !» — 

Havet sang også sin jættesang til gammen for digt- 
eren i Rungsted og Søbækhus. Da han senere sad i 

sit ensomme sygeværelse i hovedstaden, gengav han 
sangen således, som ingen tidligere eller senere digter 
har mægtet det. Det blev hans sidste berømte værk, 
« Fiskerne*. 

At dvæle ved dette stykkes fortrin og mangler som 
syngespil vilde være ørkesløst; anlæget og handlingen 
er svag, tildels udramatisk og trættende. Men det, som 
giver stykket sin betydning, er skildringen af havet i sit 
mangeartede forhold til mennesket, særlig os danske. 
Også skildringen af den befolkning, som er stillet overfor 
elementet i kamp og stille er ofte fortrinlig og greben 
ud af livet, om end tidens mangler og digtningens uud- 
viklede standpunkt her også i mange måder gør sig 
gældende. 

Mindst lægger digteren vægt på at skildre det milde 
og smilende ved havet; handlingen gav ham ej heller 
anledning til det. Det kommer dog frem i den mærke- 
lige omdigtning af folkevisen om Agnete > « Liden Gunver 
vandrer som helst i kvæld — så tankefuld*; i få ord 
føres her den drømmende søs fortryllelse frem for os: 

Liden Gunver meder med silken-snor 

ved havets bred; — 
da hævedes bølgen og vandet f6r 

så bradt afsted; 
skøn havmand sig op af vandet skød, 

beklædt med tang, 
hans øje var kærligt, hans tale var sød 

som harpers klang! 

På lignende måde bryder venskabspagten mellem fiskeren 
og havet igennem de ængstede kvinders sang i stykkets 
begyndelse: 

Livets rige kilde, 

moderlige hav! 

skal da kiv og vrede 

i dit skød tilrede 

dine fostres grav? 

Lad vort suk formilde 
din og himlens harm! 
o hold op at trættes, 
at vi trygt kan mættes 
ved din elskte barm! 

Og atter i slutningen, i Knuds sang: 

elskte hav, din ånde tænder 
sin raske gæring i vort blod, 
din bølge hærder bryst og hænder, 
din luft udvider håb og mod. 
Du Nordhav, du vor ros og lyst, 
du sprudler ild i danskes bryst! 

Med endnu større mesterskab forherliger han dog 
det oprørte hav. Strax de første ord maler bølgernes 
opløb og brydning ind mod stranden og stormens larm 
hen over dem med en anskuelighed eller rettere med en 
tydelighed for øret, som man neppe skulde tro mulig: 

Trodsige og vilde 
brøle bølgerne; 
nattestormen svinger 
tung de våde vinger 
blandt de skummende! — 

På lignende måde skildrer Anders regnstormen over den 
oprørte sø: 

Tæt over havet svæver 

en rad af tunge skyer, forfulgt af stormen; 

for ved sig piske de Nordhavets bølger, 

som trodsig vilde sprudle damp, og blande 

forbitrede den hvide fråd med regnen. 

Det er dog især menneskets kamp med elementet 
og de forskellige stemninger, den fremkalder, som af- 
lokker digteren de fyldigste toner. 

Den første kamp gælder det daglige brød. Den gen- 
tages dag efter dag, snart som en leg, snart i alvor og 
med døden for øje. Kvinderne ængstes og anråber for- 
synet, medens stormen voxer og sætter alt i bevægelse. 
Men vi føres hurtig hen over dette til den alvorligere 

kamp, i hvilken det gælder de skibbrudnes liv. De 
kække mænd, som ikke vilde vove sig ud efter et tabt 
bundgarn, deres hele rigdom, bestemmer sig efter nogen 
betænkning til at vove et forsøg på at redde de ulykke- 
lige, som svæver over den åbne grav. Den berømte 
«sextet», i hvilken ordskiftet fører til denne beslutning, 
må have været af en gribende virkning på de samtidige, 
der var så lidt forvænte med hensyn til versets konstige 
slyngninger i sangen; for os er især de enkelte tanker, 
som kommer til orde, af betydning: 

« Endnu kan jeg høre, 
hvor ængstlig de råbe; 
mit gysende øre, 
mit hjerte fornemmer 
de hvinende stemmer, 
som stride mod braget 
af himmel og hav.» 

«Ak hjertet må bløde! 
hvad kan de da håbe, 
som tårer kun møde 
fra hjælpløse bredde? 
ak intet kan redde! 
hver ser nu i vraget 
sin jord og sin grav.» — 

«Ak han, i hvis hænder 
et hav er en dråbe, 
han ene kan redde 
det liv, som han gav!» 



«Tænk, at det gælder om 
menneskers dyre liv!» 
«Ven, har du mod, så kom!» 
«Er jeg dig kær, så bliv!» 
«Ti dog, o elskte ti! 
glem det, som frygten spår, 
glem, at det foreslår, 
tænk, om det var forbi !» 

« Himmel, ak om vi nu 
roede med sejer hjem 
og havde reddet dem! 
Fader, hvad siger du?» 

«Den gud, i hvis hænder 
et hav er en dråbe, 
hans miskundhed redde 
det liv, som han gav!» 

Selve redningsforsøget får ligeledes sit udtryk i sang; 
hver linje i den bærer præg af sin digter: 

Fiskerne (på stranden) : 
Havets mægtige betvinger, 
tal til bølgen i din harm! 
almagt, grib orkanens vinger • 
med en vældig udstrakt arm! 

Folkene (i båden): 
Lige slag! — dvæl ej længe! 
seje tag — danske drenge! 

Fiskerinderne: 
Bøj, du livets milde fader, 
bøj dit øre til vort skrig! 
byd, at håbet ej forlader 
dem, som håbe kun på dig! 

Ejendommelige og grebne ud af livet, om end neppe 
brugte ved slige lejligheder, er søfolkenes korte takt- 
faste udråb ved årerne: 

«Alle mand, — rask og lige! 
for mit land, for min pige!» 

« Stærke tag! Danmarks krone! 
Danmarks flag! Kristians trone !» 

Hver som jeg! nidding svige 
sømænds leg, — alle lige ! » 

« Sømænds lyst: verdens riger! 
Sjællands kyst! Hornbæks piger!* 

16 

«Nok et strøg! sømænds glæder: 
slæb og spøg, kamp og hæder !» 

«Frisk i land! sejer lønner! 
alle mand! Danesønner!» 

Hermed er digteren da gået over til at forherlige selve 
sømandslivet, hvis dristige kamp for en eventyrlig lykke 
jo måtte tiltale ham i så høj grad. I samme ånd er 
de to «arioser» skrevne; den muntre sang: 

«En sømand med et modigt bryst 
kan aldrig fattes penge !» 

og den ikke mindre ypperlige nidvise: 

En bonde ser fra ploven 

den mørke tordensky, 

strax tror han ræd og doven, 

nu er det tid at fly. 

Hans kvinde breder dugen 

og ser så hjerteglad, 

hvor godt, hvor trygt og slugen 

han sidder ved sit fad. 

Han æder, mens han arker, 

så får han sig en rus, 

han strækker sig og snorker 

ved siden af sit krus. 

Så glad kan nu den kvinde 

ty til sin varme krog: 

den trodser alle vinde, 

som bjergede sit skrog. 

Og her når da også syngestykket og Evalds hele lyriske 
karaktérdigtning sit højdepunkt, idet sømandslivets poesi 
mødes med heltedigtningens idealitet i den «romanse», 
som er bleven vor uforgængelige nationalsang. I et ord- 
skifte udbryder Knud: «Ha, tro mig, det er herrefærd 
til orlogs ! » hvorefter han istemmer sangen til de danske 
orlogsheltes pris: «Kong Kristian stod ved højen mast. » 
At netop denne sang, båret af en storladen melodi, 
er bleven vor folkesang frem for nogen anden, er til- 

visse mere end et tilfælde. Det er vor første og største 
lyriske digters mest nationale digt. Det er et udtryk for 
den i hele folket levende stolthed over søkrigenes hæder, 
og idet han lægger det i munden på en nutids sømand, 
kommer han uvilkårlig til at nævne de nærmest liggende 
navne, helte hvis minde endnu levede hos alle og var 
udtryk for hvad alle anså for stort og ærefuldt. Og at 
Evald selv følte, hvilken betydning denne sang havde i 
hans digtning, i hvilken grad han her havde havt lykke 
til at give sig selv i sin højeste stræben, fremgår nok- 
som af det betegnende træk, at han på foden af det 
blad, på hvilket sangen er digtet, har beregnet, hvor 
gammel han i dette øjeblik var; — han var lidt over 
35 år, «vejens midte*, som Dante kalder det. Mon han 
tænkte på sin nære død? — eller mon ikke snarere 
lykkelige drømme om et langt liv og nye udødelige sange 
fremsteg i hans sjæl ved klangen af de malmfulde vers ! 
— Det blev i virkeligheden hans sidste, som det i en 
vis henseende var hans ypperste digtning! 

ANMÆRKNINGER OG HENVISNINGER. 



I. Hjemmet. 1743—62. 

Bøger og afhandlinger om Evald: 

Fr. Munter, Efterretninger om J. E. levned, i Dansk Musæum 
1782, Juniheftet, s. 680—700. 

A. Øhlenschlæger, Evalds levned, i månedskriftet Atene, 
1813, November, 355—400. 

K. L. Rahbek, Erindringer. I. 1824. 

C. Molbech, J. E. levned, 1831. (222 sider, med tillæg.) 

F. C. Olsen, Digteren J. E. liv og forhold 1774—77, særtryk 
af Kbhvns. flyvende post, 1835. (99 sider.) 

— Anmeldelse af Molbechs bog, i Månedsskrift for literatur 
XV, 1—46. (1836.) 

T. Baden, ligeledes, i Prøvestenen, Nr. 1, s. 15—30. 

K. F. Wiborg, Nogle hidtil utrykte træk af J. E. liv, i Ny 
portefeuille IV, 194—206. 

M. Hammerich, E. levned, mest efter hans egne meddelelser. 
1860. 

N. M. Petersen, Bidrag til d. d. lit. hist. V, 2, 341—414 
(1861.) 

Hans efterladte håndskrifter findes på det kgl. bibliotek, 
Ny kgl. samling, nr. 489 e. fol. 



Side 4. Evalds slægt. Jensen, Kirchliche Statistik des Herz. 
Schleswig, s 420. Ribe skoleprogram 1837, bilag s. 7. J. Kinch, 
Ribe bys historie og beskrivelse II 255. Terpager, R. C, s* 626. 
Efter uddrag af Bylderup og Højst kirkebøger, som jeg skylder 

Dr. G. Friis i Tønder, er slægtskabet som foran fremstillet. 
Præsten Laurentius Evald i Dagebøl (1668 — 98) var en søn af 
Enevaldus Laurentii i Bylderup; ikke usandsynligt også den 
Johannes Ewaldus Tunderensis, som 1656 blev student i Leipzig 
(Kirkehist. saml. IV 527). Nils Enevoldsen (Evald) forekommer 
sammen med sin moder som altergæst i Bylderup 1679, 1685—86. 
Hun boede i Lændemark, B. sogn, hvor kirken ejede en bonde- 
gård. Nicol. Envaldi, student 1678: Dahl, Fredriksborg skole, 
p. XLIV (s. 27: H. Leth). Brev (på latin) fra N. E. til Nik. 
Leth, søn af slotspræsten, dat. Højst d. 26. April 1691, i rente- 
kammerarkivets personalhist. samling. Han kalder heri Joh. 
Prætorius for sin «patruelis». Efter et mandtal fra Hillerød 1672 
hed skifteskriveren i denne by Lavrids Lavridsen; det har da 
måske været en broder til præsten i Bylderup og bogtrykkeren 
Joh. Laverentsen eller Lavridsen i Kbhvn. Om denne se Stolpe, 
Dagspressen i Danmark II 249—71. — « Flensborg-salmebogen* 
navngiver ingen udgiver, men navnet antydes i fortalens slut- 
ning: «den, som søger at Befordre Kristi Ære» (Bærtel Kr. 
Ægidius). Sml. Dån. bibl. IX 726. Brandt og Helveg, Den 
danske salmedigtning II s. XL VIII. S. 25—38 meddeles 17 af 
hans salmer. Oplaget sendtes senere til Kbhvn. og blev ud- 
givet med nyt titelblad fra vajsenhuset, altså rimeligvis efter 
foranledning af hans søskendebarn Enevald Evald. — Tønder 
amts mandtal 1743: Joh. Evald, sognefoged, i Holm by, tillige 
fæster af Hedegård og Elhjem. 
Side 5. Eneoald Evald, Danske samlinger IV, 85—87. 88. 103. 
Fortale til «den eneste sande og salige visdomskilde», 1752. — 
Hans første skrifter: Den sande kristendoms rette grundvold i 
guds og J. Kr. levende og saliggørende kundskab; til de en- 
foldige og ungdommen, af En som Elsker deres salighed. 1720. 
Begyndelseselementer i de guds ord, d. e. Lutheri liden kate- 
kismus, med spørgsmål og svar. 1721. — Vajsenhusets arkiv 
(tildels meddelt i Exners efterretninger om det kongelige vajsen- 
hus, 1881). Reisers Ildebrands historie, 1784, s. 76. 82 f. 

— 3. Vers i «Troende sjæles daglige opmuntring*, 1752. 

— 10. De teologiske stridigheder. Helvegs kirkehistorie efter 
reformationen II, 19 fif. Håndskrifterne nr. 395 og 398 fol. og 
417. 4. i den Ledreborgske samling indeholder en mængde 
enkeltheder. Her er Evalds originale brev af 21. Juni 1733 
mod syndsforladelsen, brev fra «Maria si. M. Wulffs» til mad. 
Nordrup osv., en udskrift af Lars Dalhofs bønnebog med en 
mængde navne, m. m. 

Side li. Evalds hustru og hendes slægt. N. M. Petersen, Litte- 
raturhistorie V, 2, 341 (sml. Erslevs forfatterlexikon II, 555. 
Supplem. II, 262). De foran fremdragne slægtskabsforhold frem- 
går af følgende. Schwarzkopf siger, at den i pietistbevægelsen 
inddragne mad. Wulff var Evalds svigermoder (D. saml. IV, 86). 
Hun kalder sig «sal. M. Wulfs», eller «sal. Mattis Wulfs» 
(Kirkehist. samlinger, 3. række IV, 84. 1, 374, hvor «K.» i navnet 
er fejllæsning for «sl.» — Ledreborg 398 fol.). Denne Mattias Wulf 
forekommer i Frue sogns døbebog med sin hustru Marie Hans- 
datter Martens og døbte børn: 27. April 1715, 26. April 1717, 
12. Dec. 1718, 4. Jan. 1721 og 30 Juni 1722. Konens broder 
nævnes som fadder. I årene 1716 — 21 findes han i skatte- 
mandtallene. Svogeren boede 1719 hos ham ; han forekommer 
også i den Evaldske kreds, Kirkeh. saml. 3. r. I, 387. Johannes 
Evalds moder døde 3. Maj 1791 (Helligånds kirkebog), 76 år 
gammel, og er altså det først døbte barn Maria (27. April 1715). 
At E. E. ægtede hende 1739, synes at fremgå af fortegnelsen 
over enkekassens interessenter (2. oplag 1832, s. 43). Vers om 
deres forhold: S. Skr. (d. e. Evalds samlede skrifter, ved Lieben- 
berg) II, 307 (om dets forf. se til s. 25). 

— 16. H. N. Nissen. Månedsskrift for literatur XV 16 f. Han 
var født 1704, blev 1738 fuldmægtig i rentekammeret, 1745 
rådmand, 1749 rådstueskriver, 1770 viceborgmester; døde som 
etatsråd 10. Febr. 1771. Over ham er vistnok sørgedigtet hos 
Evald I, 162. 

— 16. Vajsenhuset. Danske atlas II, 112. Thura, Danske 
Vitruvius I, tab. 108—12. 

Sønnernes opdragelse. Brev fra Evald til inspektøren Finken- 
hagen, af 3. Juni 1751: «Den forandring jeg nødes til at gøre 
med mine børns information, da jeg har resolveret til at antage 
nu en informator til dem, som bestandig kan være hos dem», 
— nøder ham til at bede om et værelse til deres og lærerens 
opholdssted nat og dag. — Saml. skr. VIII, 41. 143. 

— 20. J. Fr. Licht. Fr. Miinters biografi af Evald i Dansk 
musæum, 1782, I 683. A. Sach: A. J. Carstens' Jugend u. 
Lehrjahre, s. 35 ff. Samme: Gesch. der Stadt Schleswig, s. 212 f. 
Dansk månedsskrift 1856, s. 192 ff. Slesv. provinsialefter- 
retninger IV, 572 S. Skr. VIII, 91. 98. 42. 143 f. De «islandske 
sagaer», han 1754—58 kunde få fat i, må have været konge- 
sagaerne, eller snarere Bjørners «kæmpedater» . hvori fortælling- 
erne om Rolf Krage osv. Molbech, Evaids levned, s. 11 f. 
S. Skr. VIII, 145. Kadet: VIII, 30. 

Side 22. Skolelivet. S, Skr. VIII 42 ff. 91—99. Hans ældste 
vers, sst s. 144 og 146 (der er begge steder tale om Siesvig. 
II 273 gøres det urigtig til to forskellige perioder). Sml. II 339. 

— 23. Examen. Examensprotokollen i konsistoriets arkiv. Sml. 
Molbech, E. levned, s. 21. De fire blev immatrikulerede den 
24. Juli. 

— 24. Peder Thomsen Hulegård. Skattelister over Klædebo 
kvarter nr. 84, senere 94. Trinitatis sogns kirkebøger. Vers i 
S. Skr. II 275, lin. 5—6 f. n. 1757 bor «professor Evalds enke» 
til leje hos ham. Ægtepagt af 23. Nov. 1758, stadfæstet 15. 
Dec, i Danske kancellis arkiv. Hans moder Arentze, sal. 
Thomas Hulegårds, levede da endnu. Hans «rigdom» omtales 
af Evald, S. Skr. VIII 116. 30 f. Bryllupsvers, sst. II 274. 
Han døde den 2. April 1769, 58 år gml. (II 305). 

— 25. Studenterlivet. S. Skr. VIII 99 fif. Holger Hulegård var 
søn af prokurator Lavrids (Lars) H. og født i Nov. 1740. Han 
døde som skoleholder i Trinitatis sogn 1778. Thomas H. skrev 
digte i Evalds manér. S. Skr. II 309. Forf. til det sst. s. 305 
meddelte digt om Peder Hulegård var uden tvivl Ole Jakobsen 
H, student 1761 fra Herlufsholm (Wad, nr. 626); han var 
nemlig 17. Febr. 69 udn. til kapellan på Nørborg, hvad der 
svarer til det brugte udtryk: «knap fandt jeg ønskers mål: en 
stille bolig, et mådeligt og roligt levebrød » (s. 305). 

— 26. Arense Hulegård. Hørkræmmer Oluf H. ægtede 14. Marts 
1742 Anna Benedikte Borup ; den 14. Maj 43 blev deres første 
barn, Anna Arense, døbt. Navnet fik hun efter sin farmoder; 
det er dannet af mandsnavnet Arens (hollandsk form af Arnold), 
som forekommer i slægten. (Rahbek holdt det rimeligvis for 
fingeret og gengav det ved Årsene, D. Tilskuer 1806, nr. 1). 
O. H. nævnes i 1743 års skattemandtal som ejer af Vester- 
kvartér nr. 218; senere er det nr. 249 (nu nr. 55 og gade nr. 
33 på Vestergade). Han døde 1753 og efterlod sig 8 børn (Frue 
kirkebog og skattemandtal 1762). 24. April 1754 ægtede enken 
Oluf Mandix, der ligesom O. H. var islandsk købmand og hør- 
kræmmer; de havde 3 sønner (den sidste født 1760). Lengnick, 
slægten Mandix. Danske atlas VI 200 f. Trap, Danmark III 
269. - Evalds forhold til Arense, S. Skr. VIII 110. 86. 115 f. 

— 29. Felttoget 1759—60. S. Skr. VIII 29. 26 fif. 54. 121. 127. 
147. Det var i « våren », s. 73. Manteufel stod i Pomern, s. 31. 
Dette var tilfældet til midt i Juni (K. W. v. Schøning, Der 
7 jåhr. Krieg II, s. 73. 97; og Arnold Schåfer, Gesch. des 7j, 
Kr. II 1, 292. Dansk Musæum 1782, I 689. Månedskr. for lit. 

XV 13n f. Øhlenschlæger i Atene 1813, 380, føjer hertil for- 
tællingen om at han «stod i vand til højt op på benene*. N. 
M. Petersen gentager dette (Literaturhist. V 2, 348: «højt op 
på livet»!) men har husket fejl, som om det kun var ham selv, 
der satte dette i forbindelse med den senere gigt. Det siges 
alt af 0. Broderens skæbne: S. Skr. VIII 38 ff. 33. 
Side 34. Examiner. Philosophicum, 9. Marts 1761: Latin, op- 
time; Græsk (det ny testamente og Plutark, de pueris inst.) 
bene et expedite; Ebraisk (de historiske bøger, langt mere end 
de andre kandidater) optime, osv. — Teol. attestats, 21. Juli 
1762: laudabilis. Forlovelse: S. Skr. VIII 71 (sml. 111, næst- 
sidste stykke). 

II. Ungdomsårene i København. 1762—70. 

— 36. S. Skr. VIII 113. 

Kristlieb Leth Buch, f. 15. Juni 1740, stud. 1756, kand. 
1759, senere boghandler i Kbhvn., f 1818, var søn af kapellan 
Peder Buch i Nyborg; hans enke Anna Marie ægtede 1750 
Andreas Wulf (Trinitatis s.), der 1757 boede i huset hos Peder 
Hulegård, hvis fuldmægtig han var, og døde 1761, 47 år gml. 
— Erslev, I 251. Suppl. I 271. Hist. tidsskr. 4. række IV 292. 

— 37. Bekendte. L. J. Benzon: Rahbek og Nyerup, Digtekonst 
under Fredrik 5., s. 185; samme, under Kr. 7, s. 76 ff. — J. 
Kinast: født Ribe 1705; kantor og hører sst., 1736 til Fredriks- 
berg, t 1 Febr. 1773. Adresseavis 17. Febr. 1773. Mnemosyne, 
IV 387. S. Skr. II 171. 318. - P. L. Hersleb: Wiberg, præste- 
historie, I 231. II 245 g. m. Birgitte Marie Hulegård, nævnes i 
Peder Hulegårds ægtepagt (s. til s. 24). — A. B. Poulsen: Rahbek 
og Nyerup, Fr. 5., s. 83 fif. Præst i Gentofte og Lyngby, 27. Okt. 
1758 til 7. Maj 1762. f Hillerød 4. Nov. 1764. S. skr. VIII 143. 

Afhandlingen om en forløsers nødvendighed. S. Skr. 
VII 221. 54 fif. 

— 38. Pyrologia sacra. S. skr. VII 1. 195. Rahbek, Erindringer 
I 75. 17 f. 

— 39. Lejlighedsdigte. S. skr. VIII 148. At det digt, Benzon 
dadlede, var fra 1765, er aldeles usandsynligt; det må have 
været fra deres første bekendskabsår, 1762—64. 

J. S. Snedorf. N. M. Petersen, V 1, 120. 133. 

— 41. Lykkens tempel. S. skr. VIII 149. N. M. Petersen V 
2, 251 ff. M. Hammerich, s. 35, anm. Molbech, s. 56 ff. 
Øhlenschlæger, Forelæsning over Evald og Schiller, s. 29 fif. 

Side 45. Arenses giftermål De tidligere biografier henfører dette 
til Evalds 20. år, 1763, efter hans egne opgivelser. Det rette 
ses af Frue kirkebog og Adresseavisen 1764, nr. 76: (de to par 
nævnes.) «begge kopulerede hos brudens forældre*. I skatte- 
mandtallet 1762 bor Riber til leje hos Mandix; H. P. H. er 
huslærer. Arense fik en datter døbt den 10. April 1765 : Anna 
Benedikte Rebekka* Denne ægtede senere en skibskirurg 
Kierumgård og døde tilligemed sin moder af en smitsom feber 
1794 (Nord. tidsskrift for hist. lit. og konst, IV 209). R. Riber, 
som senere havde gæstgiverstedet «den hvide svane» i Studie- 
stræde, f 1795, 65 år gml - S. skr. VIII 148. 86 f. — Krist- 
iane Benedikte, g. m. hørkræmmer Hans Ebbesen. Denne nævnes 
1762 som ugift, i hjørnestedet af Vestergade og volden (nr. 253). 
S. skr. II 105. 270. Arenses omtale af Evald: Molbech, s. 51. 
Munter, s. 690: Hans elskede troede, at det ikke var alvor med 
hans tilbud, eller havde ikke lyst at bie så længe indtil han 
var i stand til at forsørge hende. S. skr. VIII 87. 113 f. 33. 
66. 89. 40. 114. 

— 50. Adam og Eva. Rahbek og Nyerup, Kr. 7., s. 76 ff. 
Hammerich, s. 34 f. S. skr. III 3. VIII 152. Af dette sted 
fremgår det tydeligt nok, at Evalds henførelse af det intime 
forhold til Carstens til det første bekendskab i selskabet 1764 
er aldeles uhjemlet. S. skr. VIII 149 f. Molbech, 110 f. Han 
var endnu 1769 med til at forkaste «Rolf Krage». 

— 52. Disputatser. De paradiso, S. skr. VII 24. 198. Melete- 
mata quædam- de pravis scriptoribus et theses variæ de crea- 
tione. Sst. 30. 199 ff. (oversættelse). 

— 53. To års studier. S. skr. VIII 145. 152. 146. 

— 54 ff. S. skr. VIII 45. 40. 48. 140. 28 f. 46. 48. 

— 57 ff. S. skr. VIII 78. 199. 51. 175. 

— 60. Brødrene Trojel. Valkendorfs kollegiums protokoller i 
konsistoriets arkiv. Sept. 64 kvitterer Peder Magnus for sin 
broders stipendium. Biografier af P. M og Peder Kofod T. i 
deres udvalgte digte (1801 og 1835). 

— - 61. Rogert (Richter, Jur. kandidater) f. 1742 i Uttersjev på 
Låland, 1759 stud. fra Nakskov, 1774 kand. jur. 1782 vice- 
landsdommer på Bornholm, f 1813. Forhold til Evald: Ny 
portefeuille, IV 202. Hammerich, s. 150. 

— 62. Milling. Wiberg, Præstehist. II 243. III 8 f.: f. 1745, 
stud. 1765, kandidat 17. Nov. 1770. 29. Maj 1782 sognepræst. 
f 1807. Taubers dagbøger i Dansk månedskrift 1865 I, s. 95. 
108. 113 (sml. 112. 460) 472. Molbech, s. 248. 

Side 63. Bast. Wiberg, II 125. Rahbeks erindringer I 284. Født 
1747, kand. Dec. 1778, sognepræst i Nestved 1782, prof. 1784, 
stiftsprovst 1788. f 1803. 

Wlssing. Mandtal 1762: Vestergade 236, «ugift», g. 81 /io 
1764 Lucie Knudsen, 18 år gml. f "/i 1771. g. 8 A 1775 Ge- 
orgine Sørensen, sal. Kriegers. S. skr. III 309. VIII 187 : «min 
Wissing» (1776). «W.» og «mad. W.» blandt «fremmede». 

— 64. Øhlenschlægers Erindringer, I 212. N. M. Petersen V 2, 
365 fl. S. skr. VIII 68. 

— 65. Pekuniære forhold ; fædrenearv. E. lå på Valkendorfs 
kollegium fra 1. Okt. 1762 til 30. Sept. 1767 og havde i den 
tid foruden fri bolig 36 rd. årlig. Det Skelske stipendium på 
20-24 rd. årlig havde han fra 1. Avgust 1762 til 31. Jan. 1766 
(sidste udbetaling 1. Nov. 65) (Konsistoriets arkiv). Myndigheds- 
begæringen: Danske samlinger IV 182 fl. VI 380 ff. Danske 
kancellis arkiv. 

— 67. Kantater over Fr. V. S. skr. VIII 148. 151. I 3—16. 
171 ff. Rahbek og Nyerup, Kr. 7., s. 47—67. Danske samlinger 
VI 383 f. Kongl. resol. ved rentekammerets assignationskontor 
(1766 nr- 24). Atene 1813, 389. Molbech, s. 80 efter Rahbek. 
Den endnu (1822) dalevende veteran kan kun have været Bille- 
skov, som lå på V. koll. fra Sept. 1765 og døde 1823 (Erslev 
I 128). 

— 70. Scheibe. N. M. Petersen, IV 561. S. skr. I 176. Dansk 
lit. journal 1780, s. 386 f. 

— 71. Gerstenberg. Neuer nekrolog der Deutschen 1823, s. 698 fif. 
N. M. Petersen V 2, 162 f. Han blev 23. Jan. 1765 ritmester 
i det 31. Maj 67 opløste old. k. regiment. P. Doring, Der 
nordische dichterkreis und die schleswiger litteraturbriefe (Sonder- 
burg 1880), s. 23 fl. 

— 73. De poeseos natura el indole. S. skr. VII 38. 204 fif. (på 
dansk). I vedkommende protokol fra kollegiet hedder det ved 
forårsdisputatserne 1767 om Brix, Billeskov og Evald: tune 
temporis ergo ob varia impedimenta eaque gravissima suis 
partibus defuerunt, — og senere: illis tamen strenue satis- 
fecerunt. Citatet s. skr. VII 196 er altså vilkårlig forandret og 
vildledende. Lessings Laokoon var rosende anmeldt i Kbhvns. 
lærde efterretninger for 13. Avgust 1767; selv om E. imidlertid 
skulde have kendt den, da han skrev sin disputats, har han 
ikke endnu dengang studeret den mere indgående. 

— 75. Adam og Eva. S. skr. VIII 153. III 312. Adresseavis 
for 1769, nr, 55: «A. og E. er nu udkommen og fås hos for- 

fatteren, logerende indtil flyttedagen hos hr. Mejer i Åbenrå, 
næst hos den franske envoyés hotel. » Nr. 67: «... logerende 
på Rosengården hos skrædder Fastrup. » Nr. 58: «kan ligeledes 
fås hos hørkræmmerne Horneman og Eisberg på Vestergade.* 
1770, nr. 18, nævnes kun de sidste. 
Side 77. Cramer. N. M. Petersen, V 1, 29 ff. II, 251. 266. Do- 
ring, anf. skr. s. 17 ff. (ungdomsvenskab med Klopstok.) Blev 
1754 hofpræst, 1765 prof. ved universitetet. (Dansk månedskrift 
1865, I 96. 99. 102. 104. 107. 121. 125.) Udgav «nordischer 
aufseher», virksomt medlem af selskabet for de skønne viden- 
skaber. Christensen, Hørsholm s. 314 f. Forhold til Klopstok: 
S. skr. VIII 154. 

— 78. Arveprinsen og enkedronningen. S. skr. 1, 112. 115. 118. 
Slutningsverset henfører Liebenberg til kong Fr. V (s. 215), men 
derved bliver det meningsløst, da kongen dog ikke kunde forud- 
sættes at ville «synge» (besynge) nogen følelse. Tanken er 
denne: «Og skal jeg ikke tillige besynge eder, der var hans 
lærere — ? nej, den salighed, som en Mentor for Fredrik føler, 
den vilde ingen kunne besynge, uden den mand, hvis død jeg 
begræder, han kendte den af erfaring.« I digtets ældre form 
lød stutningen således: 

«I bør det regne for en himmelsk ære 
vor Fredriks vise lærere at være, 
som himlen sig fremstiller her.» 

(d. e. Fr., som her fremstiller sig for himlen). Der synes ikke 
særlig at være sigtet til Ove Guldberg. 

— 80. Abrahamson. Lahde, Portrætter med biografier I (selv- 
biografi). Hist.-biografiske samlinger, s. 385 fif. N. M. Petersen, 
V 2, 198. Han kendte Gerstenberg og Klopstok personlig i 
Kbhvn. (Lahde.) 

— 81. Arnsbach. Blev 18. Sept. 1764 sek. 1. i mønske reg., 
15. Maj 1767 sat på 60 rdl. ventepenge. (Schleppegrel blev på 
samme måde afskediget den 21. April 1768.) 17. Okt. 1771 
udn. til divisionskvartérm ester i flåden, f 26. Marts 1772. 
(Militæretatens lister og hovedbog ) 

— 82. «Ro!f Krage*. S. skr. III 310. 316. VIII 154. Molbech, 
. s. 105. De tilstedeværende i mødet den 8. Febr. 1770 efter 

Luxdorphs dagbog i G. A. Baggesens danske skrifter IX 98. 
Subskribenterne: S. skr. III 308 f. Adresseavisen, 1771, nr. 21: 
«Tragedien R. K , et nyt originalt stykke af den gamle danske 
historie, forfattet af Evald, har forladt pressen og er i alle bog- 

laderne på børsen, på adressekontoret og hos hofbogtrykker 
Møller at bekomme for 2 # 8 /$.» 

Luxdorphs poetiske smag: Suhms skrifter, VI 70 f. I Bulows 
håndskriftsamling (Sorø akademi) nr. 137 A 2 findes breve fra 
ham til C. D. Biehl, fulde af beundring for hendes komedier. 
Guldberg er der også. 
Side 85. Evalds boliger. Madam Seneca: Månedsskrift XV 18. 
Åbenrå og Rosengården: foran til s. 76. I det sidste sted boede 
der 1762 en «skriverkarl» Oluf Jørgensen, med oberstløjtnant 
Niels Bul fra Trondhjem og 10 studenter, deribi. Klavs Friman. 
Mad. Wormstrup: Skattelister 1757 («Sten Wormstrup, gæst- 
giver og herbergerer, har det nu kun mådelig») og 1762 (Sara 
Katr. W.; datter C. B. født 17. Febr. 1752; lejefolk, studenter, 
rejsende.) Ny portefeuille IV 200. Datteren ægtede 6. Maj 1772 
klokker Høysgård, f 27. April 73 (75 år gml.) Digtene til dat- 
terens fødselsdag (17. Febr.> må være fra 1770; senere kan 
det ikke være, da det ene trykkes i Dec. 70; tidligere heller 
ikke ; thi han nævner blandt sine digtninge « Adam og Eva» og 
passions-kantaterne. 

— 87. Breve til Rothe. S. skr. VIII 163 f. Nyrop, Den danske 
boghandels historie, I 322. 

Fredriks hospital. Atene 1813. s. 389. Lægen var J. H. 
Schønheyder, præstens broder. Hundrup, Dr. med. s. 174. Clio 
I 106. 119. S. skr. II 282. Fr. Munter, s. 694 f. 

— 89. Plan at gå til Skotland osv. S. skr. VIII 206. (166.) 
Molbech, s. 125: Pram sagde, at det havde været Bernstorfs 
plan at tage sig af Evald. 

III. Rygård, København og Rungsted. 1770—75. 

— 91. Evalds moder. Peder Hulegård døde 2. April 1769. Alt 
i bekendtgørelsen om «Filemon og Baucis», Adresseavis 1772, 
27. Jan., siges: «til købs i mad. Hulegårds gård på Kultorv, 
hos sr. Hule vad », og i tiden mellem 11. Maj og 11. Nov. 1781 
er gården gået over i dennes eje. Molbech (28. anm.) har 
overset navneforskellen og kalder ham Hulegård. Rekvisitionen 
til ham på en flaske vin er alt fra 1770 (s. 94). Munter, s. 694. 
S. skr. VIII 18 og VI 133. — VIII 76. 105. 

— 93. Rygård. Torkel Baden: Dr. Burman Becker, Efterret- 
ninger om familien Baden, s. 17. 18. Aktstykker i rentekammer- 
arkivet. Pladsen som inspektør på de Vordingborgske godser 
søgte han den 22. Dec. 1770; han blev ansat ved kongl. resol. 

af 23. Jan. 71. — Jakob Baden: N. M. Petersen, V 2, 181 ff. 
190 f. Evalds forhold til ham, S. skr. VIII 3. 
Side 95. Psykologiske studier. S. skr. VII 172. VI 06. 30. 

— 99. Filet. S skr. II 3. 215. VIII 3 ff. Det averteres i adresse- 
avisen den 24. Okt. 1770 (28. Nov. kaldes stedet: Elhøj på 
Bernstorf). 

— 100. Pantakak. S. skr. VI 260. «Hr. Pantakaks historie»: 
VI 225—314. Den er her henført til en senere tid, idet tids- 
mærket s. 294 («hvorfor vi føre krig med Algier») som tyder 
på 1770, er overset. For denne tid taler desuden hele det 
tunge apparat. Om hans ret karakteristiske ytringer om Sønder- 
jylland se Hist. tidskr. 5. række V 195. 

— 103. Forslag om Pebersvendene. S. skr. VII 97—167. 224. 
Molbech, s. 148 f. 

— 105. Komedien « Pebersvendene*. Adresseavisen 1771, nr. 29. 
I nr. 93 (12. Juni) meddeles, at der er indkommen prøver på 
komedier, men alt for ensidige. Grunden til den ugifte stand 
kan være forskellig og der bør derfor være flere pebersvende. 
Herpå svaredes der af én, som var ved at løse prisspørgsmålet, 
at dette var «bagsnak»; i en komedie måtte der være én hoved- . 
person osv.; han vilde lægge sit forsøg hen. Der svaredes i 
nr. 102, at det ikke var således ment, der kunde godt være 
én hovedfigur, men flere bipersoner, som nærmere kunde nuan- 
cere arten. 

S. skr. IV 187—274. Den opføres 17. Marts 1773, averteres 
den 20. April s. år. Abrahamson siger, at det var «rum tid» 
efter affattelsen: Molbech, s. 147. S. skr. VIII 157. 

Evalds drikfældig hed. Prøvestenen, nr. 1, s. 25. S. skr. 
VIII 69 fif. Rahbeks erindringer I 75. 87. S. skr. VIII 166. 
I 60. 72. 68. (II 345 siges dette digt at være fra hans sidste tid.) 

— 108. / Farvergade. Månedskrift XV 19. 

— 109. Fifemon og Baucis. S. skr. IV 33-69. 285. Overskous 
teaterhistorie, II 464 f. Et fransk stykke, «Ph. & B., drame 
par mad **» averteredes i adresseavisen 7. Dec. 1770, og ofte 
senere, som ankommet. Evalds stykke averteredes den 27. Jan. 
1772 (tilkøbs hos Hulevad). Musikken til stykket nævnes i 
teatrets bibliotek. 

— 110. «Da jeg var syg*. Adresseavisen 1771, nr. 157 — 58. 
Litr. journal 1781, s. 394: «Dette virkelig lyriske stykke har 
stået i a.a. og fik dengang en besvarelse, parodi eller hvad man 
skal kalde det, som ingen kunde blive klog af.» 

— 111. Vingårdstræde. Nils Wiborg fik 29. Dec. 1777 sukces- 

sionsret efter forvalteren Rafn, som døde 1779. Han udnævntes 
til hans eftermand 30. April 1781. Ved resol. af 19. Jan. 1787 
tilpligtedes han at erstatte tabet ved solgte pretiosa (2698 rdl.), 
hvorover han tog sin død. Hans efterfølger udn. 27. Juli 87. 
(Marineministeriets arkiv.) Sønnen Jakob, hvem traditionerne 
skyldes, var født 1771, men synes at have været plejesøn 
(Erslev III 542). Ny portefeuille IV 197. 206. 

Spendrup. Mads Pedersen Sp., brændevinsbrænder, ejede 
1762 stederne 133—35, det første med to baghuse, i Vingård- 
stræde. Hans søn Peder Mattis var født 174-7, teologisk kan- 
didat, senere brændevinsbrænder og destillatør. Han opfandt 
1809 et alkoholometer. Erslev, III 204. Suppl. III 220. Evalds 
forhold til ham og hele familien: S. skr. VIII 169 ff. (173) 251. 
II 164. 315. VIII 265. 250. General-postdirektionens kgl*. reso- 
lutioner (8. Nov. 1771) i K. A. Jon Olavsen: Molbech, s. 171. 
Side 115. «De brutale klappere*. S. skr. IV 1—32. 277 f. VIII 13. 
Overskou II 467—78. Månedskrift XV 19. Hist. tidsskrift 3. 
række III 260 f. Ny portefeuille IV 198. Molbech, s: 138 ff. 
Rahbek, Erindringer I 91. Kr. 7., s. 246-54. 

— 117. Vessel. S. skr. VI 46 f. Vessel findes også blandt de 
69 navne på fremtidige «fremmede» i Evalds håndskrift (se det 
følgende), men deraf at udlede et personligt venskabeligt forhold 
er meningsløst ; her findes bl. a. også Holberg. Øhlenschlægers 
fortælling «Digterbesøget», som synes bygget herpå, gør digter- 
ens gode hjerte ære, men hviler helt igennem på en fuldstændig 
misforståelse af Evalds ydre kår og stilling til samtiden. (Sml. 
til s. 136.) 

«Harlekin patriot*. S. skr. IV. 71—186. 290. Det er skrevet 
efter 17. Jan. (s. 97) og det falbydes 19. Okt. 1772. Molbech, 
s. 143. Øhlenschlæger, Evald og Schiller, s. 69 ff. Rahbek og 
Nyerup, Kr. 7., s. 310-17. N. M. Petersen, V 1, 67. 312. 2, 370. 

— 121. Frode. S. skr. V 183. 333 f. 234. 

— 122. Helge. Sst. V 212. 340. 234. I kladden er sangen over 
Schyt, fra Dec. 72, skrevet strax efter Helge; dette har da 
vistnok været opgivet ved denne tid. 

— 123. Nyårsdigtene. S. skr. II 38. 40. 42. De står i kladde- 
bogen mellem et fra Dec. 72 (II 167) og et fra Febr. 73(11171) 
og er altså fra ny år 73. De to første står på den ene led, det 
tredje på den anden, på 2 sider imellem dem. At de to er fra 
to søstre synes rimeligt, og da Spendrup havde « søstre*, må 
man nærmest tænke på dem. At de skulde være bestilte og 
betalte er der ingen grund til at antage. Men opfordringen til 

at skrive disse vers kunde da meget naturligt give E. lyst til 
selv at sende sin moder og stadige velgørerinde et lignende. 
Sml. i øvrigt s. 218 ff. 

Ny uregelmæssigheder. S. skr. VIII 199. Ny portefeuille 
IV 201 f. 198 f. Suhms memoirer: Kongen og Støvlet-Katrine 
trængte ind i et hus i Gotersgade og «bankede den bekendte 
hore Cæcilia af, og hørte man på gaden at hun råbte indenfor: 
ak, D. m., spar mit liv;» osv. Det bekendtgøres 22. Marts, at 
P. opføres «for forfatteren, hos hvem sedlerne fås dagen før, 
såvel som samme dags formiddag, i nr. 133 i Vingårdstræde. » 
S. skr. VIII 88. Scenen med Arense henføres til Rungsted eller 
Søbækhus, men med urette; han skildrer den, vistnok i beg. af 
1775 og siger: «det er heppe 2 år siden* (se til s. 140). Ud- 
trykket «min ensomme hytten betyder kun bolig, stue, sml. 
VIII 86: «o du, som smerten har gjort følsom og øm, du som 
mishandlet, forladt af verden sidder i din ensomme hytte og 
læser dette blad . . .» Om hans nedbrudte helbred ved denne 
tid: Molbech, s. 115 anm. 
Side 126. Rungsted kro. Månedskrift XV 20. Christensen, Hørs- 
holm, s. 83. 268 ff. 275. Rentekammerets sæll. kontor, kongl. 
resol. 1763. nr. 30. Regnskaber for Hørsholm amt. Katrine 
Marie var, da de 1759 kom til sognet, 26 år gammel. (Opgivelse 
af sognepræsten i Birkerød.) 
— 128. ^Rungsteds lyksaligheders m. ni. S. skr. II 51. 53. 
243—4. At begge digte er fra denne tid ses af overskrift og 
kladde. Rimeligvis har han først skrevet til moderen, hvorefter 
datteren da også «begærede hans sang». At oden er til mod- 
eren, og ikke, som man har villet gøre gældende, til datteren, 
ses tydeligt af kladden; han kalder hende sin «barndoms ven- 
inde», sin «kummers veninde », den «ædle vemnde», altsammen 
udtryk, som umulig kunde sigte til datteren. Også som den 
foreligger trykt, sigter den til moderen; det er «hytten», som 
velsignes, det skyldfri asyl, de venlige « pligter* osv. At den 
først blev trykt efter hendes død viser det samme; den var 
skreven alene for hende, men fristelsen til at trykke den som 
hendes eftermæle var stor, da den var digterens ypperste sang. 
Havde den været rettet til datteren, kunde intet tidspunkt være 
mere anstødeligt.- Abrahamson udtaler sig endelig for det 
samme. Begge sange gik på bekendte gamle melodier; «R. 
lyksaligheder*: «Når sortnende skyer* (Abrahamson siger: den 
samme tone er en meget smuk tone); «til A. H.»: «Venner 
som vil ikke svige*. Alm. d. lit. journal 1782, s. 392. 394. — 

Brudstykkerne «Aftenen» : S. skr. II 183. 186 findes i det i det 
følgende omtalte hefte fra Rungsted. Den s. 183 nævnte lo- 
kalitet er her (s. 327). 
Side 129. «Z)e fremmede*. S. skr. VI 23—223. 320. Tidspunktet 
for affattelsen er tydeligt angiven: Nr. 1, s. 37: «for omtrent 
5 fjerdingår siden»; nr. 3, s. 64: «seiskabet bar vedvaret hen- 
imod halvandet år»; der er regnet fra 16. Jan. 1772 (s. 37). 
S. 47 omtales «kærlighed uden strømper*, der blev opført 26. 
Marts 73, 2 dage efter « pebersvendene*. Endvidere ss. 59. 
66-112 (90). 173 f. 

— 132. *Frode». S. skr. VIII 212. II 183 (sml. «Helsinge» begge 
steder, samt i « Rungsteds lyksaligheder »). At han gerne vilde 
skrive et heltedigt, ses af brevet VIII 197. Han gjorde også 
engang et tilløb til at oversætte Klopstoks «Messias». III 296 fif, 

— 133. ^Balders død*. Der udsattes d. 11. Maj 1773 en præmie 
på 200 rd. for et syngespil. Overskou, III 38. N. M. Petersen 
V 2, 373. Sml. Hist. tidsskr. IV 326. Luxdorphiana, s. 488. 
Luxdorphs dagbog i G. A. Hist.-biografiske samlinger, s. 145. 
Rahbek og Nyerup, Kr. 7., s. 347 ff. Hammerich, s. 65. 

— 134. Breoe. S. skr. VIII 169 fif. Olsen, Evalds liv og for- 
hold, s. 23 ff. Øhlenschlæger fortæller, at brødrene Stolberg, 
de to digtere, «under deres ophold i Danmark kendte, elskede 
og beundrede Evald». Atene 1813, s. 391. Dette henhører da 
til denne tid, da deres moder, grevinde Charlotte blev begravet 
juleaften 1773 fra Rungstedgård, som de ejede. Men nogen 
stor betydning havde bekendskabet neppe. 

— 136. Evalds ((fjender*. Fra foråret 1774 er nogle tyske vers 
(skrevne på koncepten til et bryllupsdigt af 4. Marts. S. skr. 
II 127. 294. 208. 342), i hvilke Evald tiltaler sine avindsmænd 
med olympisk overlegenhed: «Thoren! wie lange verfolgt ihr 
den barden — ?» Han svæver højt over verdens smålige vrævl, 
«leger med stjernerne» og hører kun af og til en fjern lyd fra 
dybet: 

«wundert sich, was doch flir tierchen hier unten ihn hassen 

und furchten, 
schiittelt das flammende haupt und verfolgt die weitschweifende 

bahne 
ruhig und låchelnd, und heil wie der mond beim gebelle der 

hunde. » 

Han tænker her uden al tvivl særlig på de mænd, som samledes 
i det « norske selskab » og fandt en tilfredsstillelse i at forfølge 
ham med deres sarkasmer. Da klubforholdene o. 1. imidlertid 
kun i meget ringe grad kunde berøre Evald, har jeg forbigået 
dem og henviser til J. Levin, Wessels samlede digte, XLVII — 
XCI, og andre ældre skrifter. Af nye oplysninger skal her kun 
nævnes, at Luxdorph 30. Okt. 1772 lod sig optage i norske sel- 
skab, til hvis klassisk-franske formalisme han sluttede sig. På 
ham og ligestillede tænker vel Spendrup nærmest i sit brev. 
Med hensyn til «mad. Neergårds kaffehus» i Badstustræde, 
hvor det evaldske parti mødtes, kan bemærkes, at té- og por- 
cellænshandler Villum Mattis Neergård boede i Badstustræde 
nr. 79 (nu nr. 9) ; han havde pensionat for studenter o. 1. Han 
døde 22. Jan. 1773, hvorefter hans enke, Anna f. Mygind, som 
dengang var 37 år gml., fortsatte hans forretning (t 11. April 
1793). (Sml. Rahbek, Digtekonsten under Kr. 7., s. 286 f. 
Side 140. Levned og meninger. S. skr. VIII (s. 15—21 ; findes i 
håndskrift i det hefte, hvori senere «Balders død» er indført; 
vistnok skrevet før opholdet i Rungsted. Strax efter det følger 
uddrag af efterretninger om andre verdensdele, Amerikas op- 
dagelse osv.) S. 23—134 ; originalen er bevaret bl. Evalds hånd- 
skrifter. M. h. t. affattelsen falder skriftet i to dele. Den første, 
læg 1—3 (trykt s. 25—72) omtales i Febr. 1775 som læst af 
Schønheyder. S. 57 siges begivenheden på højen (forsommer 
1759) at ligge 16 år tilbage i tiden; det er rettelse for 15. 
Endvidere er skrevet i tilslutning hertil: læg 4, det trykte 
s. 73—88. — Fortsættelsen er skreven i foråret 1778, 4. læg 
til ende (s. 89—101) og 5. læg (ud); s. 105 nævnes oden om 
indfødsretten, som først da blev færdig ; s. 90 siges, at han har 
sit udkomme på et år, hvad han ikke kunde sige før efter op- 
førelsen af Balder i Marts 78. 
— 141. Hefte med digte. Iblandt håndskrifterne (første blad er 
fejlagtig indordnet som nr. 5 i heftet med «Rolf Krage»). Det 
begynder med «J. N. J.» og Klopstoks vers: «Lass mich die 
seligkeit geniessen»; derefter Evald II 183 og 79; Gellert: «Wie 
gross ist des almåchtigen gute» (1. vers); Evald II 186. Sterne: 
«sciences may be learned by rote, but wisdom not». Opinions 
of Evald: VIII 220 f. digte, II 193. 187 (330). 72. Opinions of 
E. VIII 221 ff. II 53 (1. vers). Afbrudt; senere brugt som kladde- 
bog til breve fra 1776 (VIII 184. 253) og digte (II 130: Febr. 
1776 ff.). Digtet over mad. J. stod i adresseavisen for 17. Maj, 
«Rungsteds lyksaligheders den 28. Juni. 

17 

Side 143. Ægteskabsplaner. N. M. Petersen sætter al sin kraft 
på at bevise, at E. vilde ægte Anna Hedvig og at man gjorde 
ham blodig uret ved at ville hindre det: V 2, 390 ff. Men det 
lader sig umuligt fastholde overfor Schønheyders udtalelser. Om 
Anna Hedvigs ægteskab se Erslew III 627 f. (f 1788). I skatte- 
mandtallene findes hun anført i hjemmet til Juli 1776; i det 
næste, fra Jan. 77 er en broder trådt i hendes sted. Oluf 
Jakobsen ægtede iøvrigt 13. Maj 78 jomfru Sofie Hedvig Roers ; 
de fik 3 uger efter en søn døbt. 19. Okt. 1780 udnævntes han 
igen til fiskemester, efterat have fungeret siden forpagtningens 
ophør 1778. Han havde 15. Juni 79 solgt Rungsted kro til en 
kapt. Soelberg; afgiften var ved resol. af 24. April 75 nedsat 
til det halve, da kroen havde tabt meget ved at kongevejen 
var trådt i steden for strandvejen som hovedfærselslinje. f 1781. 



IV. Søbækhus og København** 1775—81. 

145. Søbækhus. Molbech, s. 180. Olsen, s. 68. Danske Atlas, 
VI 27. S.skr. VIII 177. 183. 109. Skattemandtal. Kirkebøger: 
Tikøb: 27. April 1772, Herman Lems barn «fra Sømøllen» 
Konradines dåb m. m. Asminderød: 9. Juli 1771, Herman Lem, 
forvalter på Krågerup og jfr. A. D. Kolbel vies. Tikøb : 1788, 
døbt fra Sømøllen, Nils Povlsen en søn — fadd. jfr. Konradine 
Lem ibidem. 1788, 2 April begravet Lem fra Søbæksmølle, 
gi. 56 år. Øhlenschlæger opfattede både boligen i Rungsted 
og den i Sømøllen som krostuer af simpleste slags! Pastor 
H. G. Kaae, præst i Tikøb 1844—83 havde i sin første tid be- 
rettet en gammel pige i Mørdrup, som i sin ungdom havde 
opvartet Evald i Søbækhus (meddelt mig 7. Avgust 1885). 
148. Apologi. S. skr. VIII 226. 

153. T. Baden, Prøvestenen, nr. 1, s. 27 f. Sml. Suhms 
skrifter, X 36. 

154. Herskabet på Krågerup. Hist. tidsskrift, 4 række, II 
4 fl. S. skr. II 56. 245. 262. — 197. 199. 202. 340. Sang til 
Rantzau, sst. II 204. 341. Fr. v. d. Maase døde 20. Maj 1774; 
hans enke var født 10. Jan. 1742. (Moltkernes stamtavle i G. A.) 
156. Breo til Spendrup. S. skr. VIII 177. II 130. 299. Digtet 
til Brynniche lader Øhlenschlæger være skrevet til en ung mur- 
mester, svigersøn af en parykmager, som ikke forstår et ord 
af det. (Poetiske skrifter XXVI 164 fl.) 

Side 157. Jomfru Kølbel. S. skr. VIII 129. 192 (E. lilM.: «Hav 
den kærlighed at svare mig som snarest, eller i mangel af tid at 
lade Deres Kølbel svare mig»). Blandt de fremmede: « Jomfru 

Kølbel, Lem, Kølbel, Kølbel Skr.» I Tikøb kirkebog findes: 

«1772, dom. 10 p. t. døbt fra Tipperup mølle: Hans Henriksens (?) 
barn Kristian Martin. Jomfru Kristine Kolbel bar barnet. Fad. 
msr. Kolbel osv.» 

— 158. Breovexling i efteråret 1776. Ny Minerva, Jan. 1806, 
s. 79. S. skr. VIII, 178. 180. 184. (I 148) 185. 253. Molbech, 
s. 80, anm. 

— 162. Forår 1777. S. skr. II 67. 252. — 58. 247. 249. — I 
85. 196. II 346. 

— 163. F.Moltke. Breve fra ham: Olsen, s. 81 ff. Hist. tidsskr. 
4. række II 113 ff. 

— 164. Bolig i København. A. K. Skou: Hun søgte 1812 om 
forfatterhonorar for « Harlekin patriot» og var da 77 år. 1786 
— 95 var hun læremoder ved vajsenhuset (til dets opløsning 
ved branden). Exner, Vajsenhuset, s. 60. S. skr. V 333. Evalds 
testamente (Molbech, s. 246 fl.); originalen i Danske kancellis 
arkiv, er med hendes hånd. Stedet i adresseavisen 1778, nr. 
39 (her s. 167). At E. rimeligvis alt var i København i slut- 
ningen af Avgust, ses af Moltkes brev med digtet «til den 
danske skjald»; thi dette er let sammenfoldet med udskrift, 
ligesom de andre billetter fra Kbhvn., der er overbragte ved bud, 
medens de ældre, til Søbækhus, har ligget i postkonvolut. 

— 165. Opførelsen af « Balders død*. Overskou, III 84. 86. 
109. 111. 147. Rahbek, Erindringer I 252 ff. Månedskrift XV 
13. 17. A. D. Jørgensen, Den danske skueplads i årene 1772 
—84 (For idé og virkelighed, 1871, s. 286 ff) Adresseavis, 
1778, nr. 39. 41. 44. Udgiftsregnskab blandt E. papirer. 

— 168. Levned og meninger. Se anm. til s. 140. 

— 170. « Fiskerne*. Hammerich, s. 88 f. (Nord. universitets 
tidsskr. V I, 24 — 41) faksimile af «Kong Kristian*, s. 149. S. 
skr. V 83-280. 285-305. 332. VIII 187. 254. Overskou, III 
155. 180 f. 203. Suhm, skrifter VI 71. Hist. tidsskr. 4. række 
II 114. Anmeldt i Litr. journal 1780, 185 ff. (personerne til- 
stede s f 188). 

— 172. «Hamlet». S. skr. V 219. 344. Munter, s. 697. Over- 
skou, III 227 f. N. M. Petersen V 2, 406. 

«De fremmede*. «Mester Synåls levned» i Almindeligt 
dansk bibliotek, 1780, I 113—52 og 225—44. Den oftere om- 
talte navneliste, som findes i margenen på 2. læg, ses strax at 

17* 

være fra denne tid. Den lyder således i sin helhed: Mad. 
Wissing. M. Hulgård. Frue Walter. Jomfr. Kølbel. Marie. 
Min moders pige (igen udslettet). Wissing. Hornemann. Eis- 
berg*). Hulevad. Hulegård. Carstens. Moltke. Berte. Waren- 
sted. Sporon. Edinger. Kraft. Schønheyder. Rothe. Sne- 
dorf. Abrahamson. Jomfru Olsen. Rossin. Schwarts **). 
Holberg. Fabricius. Muller. Dr. Schønheyder. Bræm. Post 
Hansen. Hansen. Bensen. Proft. Gyldendal. Schow. Obel. 
Troyel. Troyel. Sylling. Lønborg. Evald. Riegelsen. Hayn. 
Nielsen. Holst. Spendrup. Nachtigall***). Mad. Nachtigall. 
Schwabo. En islandsk sekret. Lem. Kølbel. Kølbel skr. 
Cant. Howe. Cant. Falck. Org.. Krone. Miinster. Bast. Dræby. 
Wessel. Rothe. Langebek. Wiborg. Mad. Neuhausen. Faxøe. 
Schiøt. Wandal. Den unge Snedorf. Mad. Schults. 
Side 173. «Børneoennen» «Et ugeblad, første del, andet forbedrede 
oplag». Det er oversættelse af «Der Kinderfreund etc. 2. ver- 
besserte Auflage. 2.— 16. Qkt. 1775.» (Dagbladet, 25. Febr. 1888). 
«0/n almuens oplysning*. S. skr. VII 169—91. 233 (s. 174 
180. 191). Visen om selvmord, 1 74. Af anmeldelsen i dansk 
lit. journal, 1780, s. 393 ses det, at man spottede E. for dette 
forsøg. 

— 175. «J. E. samtlige skrifter*. 4 bind, 1780—91; boghandler 
Profts forlag; med kobbere. Fortale af 14. Febr. 1780: s. skr. 
VII 135; dedikation til kongen, 7. April 1780, sst. s. 245. Mol- 
bech, s. 208. Første del meldes som udkommen på omslag til 
dansk lit. journ. for 1. kvartal 1780. (Om testamentet se til s. 164.) 

— 176. Kantaten over Bredal : Levins udgave af Wessel, LXVIII. 

— 178. Moderen. Ny portefeuille, IV 203 f. Verset tyder 
på den tid, E. digtede «liden Gunver», altså før fødselsdagen 
(18. Nov.) 1778. Enevald: født 1753; undervises af Adzer, 
der førte dagbog over hans dovenskab (Rahbek, Erindringer I 
17 f.); 26. Avg. 1778 fik han anciennetet som premierlieutenant ; 
16. Febr. 80 udnævntes han dertil, ved 1. husarreg. 2. eskadron; 
2. Nov. 82 stadfæstes krigsretsdommen ; 1784 afskediget; 4. Marts 
85 pensionen kapitaliseret (til 1000 rd.). 2. Sept. 85 skriver han 
fra Lyneborg, at han vil gå til Rusland (krigsarkivet). Skiftet 
efter moderen: Månedsskrift XV 17, anm. Sml. Ny portefeuille 
IV, 195. 



*) De to sidste hørkræmmere på Vestergade. 
**) De 3 sidste skuespillere. 
•••) Evalds skrædder 1778. 



Digitized by 



Google 



v 261 

\ 
Side 180. Yngre venner. Peder Kofod Trojel: biografi i udg. af 
broderens og hans digte; jurist, dr.jur. 1779; byfoged i Fåborg. 
f 1784. Ove Malling: kammersekretær i generaltoldkamret; 
t 1829 som statsminister og historiograf. K.L.Rahbek: Øhlen* 
schlægers erindringer, I 212 (forkortet udgave, s. 138). Fr. Bruun: 
Wahrheit aus Morgentråumen, s. 120 ff. K. Kraft, Fr. Snedorf 
og A. B. Rothe, der nævnes blandt «de fremmede», var tillige- 
med Fr. Munter «avskultanier» i literaturselskabet : N. M Peter- 
sen, V 2, 298. J. Levin, Wessels samlede digte, LVII. 

— 183. Ophold i Gentofte. S. skr. III 6: 2. Juli 1779 i G. Brev 
til ham herud fra Schønheyder, N. M. Petersen V 2, 406. Clio 
I 119 f. (Georg Høsts biografi sst. s. 134 ff.). Efter brevet 
S. skr. VIII 205 synes det næsten, at han var der igen 1780 
(sml. s. 257). 

— 184. Portræt Alm. dansk lit. journ. 1780, s. 331 ff. 
408 ff. S. skr. VIII 257. Munter, s. 700. Øhlenschlæger 1813, 
s. 392. 397. P. Hansen, D. literaturhist. II 214 ff. 

— 185. Begravelsen. N. M. Petersen, V 407 f. Rahbek, Erind- 
ringer I 366. Prøvestenen, nr. 1, 26. Striden om følgets stør- 
relse afgøres af Luxdorph, som i sin dagbog siger: «E. begraves 
med et følge af 66 par.» I året 1767 strøede fattigfolk blomster 
på provst Geerkens grav i Flensborg; det var ualmindeligt og 
mindedes i hans biografi (Clæden, Monumenta Flensb. I 661). 
— Det påtænkte monument og skuepengen blev det ikke til 
noget med. Overskou, III 228. Efter teater-regnskabet 1783— 
84, nr. 293: prolog over Evald, trykt af Thiele i 500 exempl. 
til uddeling bl. tilskuerne, de 100 i sølvpapir, de 400 i sort; 
den fremsagdes af jfr. Møller. 



V. Evalds Digtning. 

Kritik af Evalds digtning. Se bl. a. Øhlenschlægers forelæs- 
ninger, Om Evald og Schiller; Hauchs Æstetiske afhandlinger 1861;- 
Sig. Muller, Om J. E. som dramatisk forfatter (Kristiania 1876). 
P. Hansen, D. literaturhistorie II 1886 o. a. 
Side 193. Samlede skrifter I 8. 15. 30. 



— 194. 


I 25. 


III £ 


— 195. 


III 65. 




- 196. 


III 126. 


128. 


— 198. 


III 140. 




-" 200. 


11 110. 

Side 201. II 118. 

— 202. II 114. 130. 

— 204. II 156. 

— 205. II 167. 171. 

— 206. II 25. 124. 

— 207. II 27. 122, 187. 

— 208. II 183. 

— 209. II 186. 

— 211. II 49. 241. Det findes i koncept før det fra Dec. 1772 
(s. 167) I 91. 

— 212. II 189. I 85. (II 346). 

— 213. II 102. 

— 215. II 159. 164. 

— 216. II 31. 

— 218. II 42. Originalen i koncept blandt Evalds papirer; efter 
denne er texten, som den her meddeles, rekonstrueret, enkelte 
steder med optagelse af forkastede, men formentlig heldigere 
vendinger. I de her meddelte vers findes især følgende afvigelser 
fra Liebenbergs text. Vers 2, anden halvdel, hos Liebenberg: 

Dybt sank jeg, strudlen trak mig ned 
i Kaos; natten greb mig svage; 
da drog din stråle mig tilbage, 
ufattelige kærlighed! 

Disse udtryk vanskeliggør kun yderligere tankegangen og for- 
leder udgiveren til at tænke på den guddommelige kærlighed, 
medens digteren udelukkende sigter til den moderlige. Hele 
det følgende vers vilde være uforståeligt uden denne forudsæt- 
ning: moderen, hans sjæls vejleder, var jo den, som valgte 
ham, — i hende er gnisten af gud, den moderlige kærlighed, 
og hun er på én gang dens tempel og dens præstinde. 
Vers 4, 1. 5. 6 har Liebenberg således: 

vis mig mit forbund med din lyst, 
vort venskabs underlige kæde. 

Vers 5, 1. 5—8. Dette ypperlige udbrud har udg. helt overset, 
skønt koncepten her har en henvisning «se ovenfor »; at der 
derved sigtes hertil, kan der ingen tvivl være om. Udgaven 
har her de tilsvarende linjer i det følgende vers. 

Vers 6, 1. 1 — 4 er ligeledes forbigået i udgaven (der er altså 
dannet ét vers af de her meddelte to, første halvdel af det 
første og anden halvdel af det sidste). 

Vers 7. Dette lyder hos Liebenberg således: 

Og har Kamønen sang til eder, 
I underlige billeder 
af hine spæde saligheder, 
min barndoms ædle prydelser? 
Hvad farve skal du skildres med, 
du dyd, som kun en moder lærte 
vor sjæl og tylte i vort hjerte, 
du rødmende uskyldighed? 

Vers 9 har i udgaven i 1. 5 ordet «vilje» og i 1. 7 «lyst». 
Side 221. II 47. 

— 222. II 53. 51. 

— 223. II 93. 89. Det er en fejl, når udg. siger, at det kløver- 
blad som forherliges, er de fo brødre M. og deres svoger Hauch 
(s. 263); det er hustruen, som menes (. . «sin Hauchs ømme 
svulmende barm» . . .), sml. II 289. 

— 226. Sml. mine bemærkninger om Evalds literære forhold til 
Brorson o. a. i skriftet: Hans Adolf Brorson, s. 59 ff. 

— 230. V 15. 

— 231. V 20. 23; her især efter Evalds oprindelige digtning, 
s. 244 ff. 

— 232. V 27, sml. 245. 

— 233. V 50, 8. 

— 234. V (60) her efter det oprindelige, s. 260. 73. 

— 237. Ynglinga saga kap. 36: 

ok austmarr 
jofri sænskum 
Gymis ljofc 
at gamni kvefcr. 

— 238. V 161. 89. 

— 239. V 179. 89. 101. 

— 240. V 116 ff. 

— 241. V 147 ff. 

— 242. V 109. 98. 138. 



— c%*0!0 ! #9-* 

